Mga Araw ng Paggunita

\_\_\_\_\_\_\_\_\_\_\_\_\_\_\_\_\_\_\_\_

Mga Pinili mula sa mga Kasulatan ni Bahá’u’lláh

para sa mga Banal na Araw ng Bahá’í

BAHÁ’Í PUBLISHING TRUST PHILIPPINES

Inilathala ng National Spiritual Assembly of the Bahá’ís of the Philippines, Inc.

25 Sangley St. corner Amalingan St., Parañaque Greenheights Village, Brgy. San Isidro, Parañaque City, Philippines

Karapatang-ari © 2020 Reserbado ang lahat ng karapatan

Isinalin sa Filipino ni Adore Newman

MGA NILALAMAN

Paunang Salita vii

NAW-RÚZ

1. *“Siya ang Ganap na Makapangyarihan. Purihin Ka nawa, O aking Diyos …”* 3

2. *“Ako ang Pinakabanal, ang Pinakadakila,*

*ang Pinakamaluwalhati …”* 6

3. *“Siya ang Pinakabanal, ang Pinaka- makapangyarihan, ang Pinakadakila …”* 10

4. *“Siya ang Laging-nabubuhay, ang Walang-maliw, ang Sariling-Ganap …”* 19

5. *“Siya ang Namumunong Hari, ang Banal sa mga Banal …”* 30

RIḌVÁN

6. *“Sa ngalan Niya na Siyang nagsabog ng Kaniyang karingalan …”* 35

7. *“Siya iyon na Siyang iniluklok sa*

*maningning na Tronong ito…”* 46

8. *“Siya ang Pinakabanal, ang*

*Pinakamaluwalhati. Purihin Ka nawa,*

*O aking Diyos…”* 52

9. *“Sa unang araw na pumanhik ang Napakatandang Kagandahan…”* 55

10. *“Ang bituing-araw ng mga salita, na*

*namimitak sa itaas ng sugpungang-guhit…”* 57

11. *“Siya ang Hayag, ang Nakatago, ang*

*Ganap na Maluwalhati …”* 75

12. Ḥúr-i-‘Ujáb (Tableta ng

Kamangha-manghang Dilag) 88

13. *“Siya ang Pinakabanal, ang Pinakamaluwalhati. Purihin Ka nawa,*

*O Ikaw na aming Panginoon…”* 93

14. *“Sa ngalan ng Diyos, ang Ganap na Makapangyarihan! …”* 95

15. *“Purihin Ka nawa, O aking Diyos…”* 99

16. *“Sa ngalan ng Diyos, Siyang nagsabog ng Kaniyang karingalan sa buong kinapal…”* 104

17. *“Sa ngalan ng Diyos, ang Ganap na Makapangyarihan, ang Di-napipigilan!”* 121

18. *“Sa ngalan ng Diyos, ang Pinakamaluwalhati!…”* 127

19. *“Siya ay Diyos, Luwalhatiin Ka nawa,*

*O Panginoong Diyos!…”* 129

20. *“Siya ang Pinakabanal, ang*

*Pinakamaluwalhati. Ang lahat ng*

*papuri ay mapasa-Iyo…”* 132

21. Lawḥ-i-‘Áshiq va Ma‘shúq (Tableta ng Nagmamahal at Minamahal) 134

22. *“Sa Iyong Pangalan, ang Lubhang*

*Kamangha-mangha, ang*

*Pinakamaluwalhati!…”* 139

23. Súriy-i-Qalam (Súrih ng Panulat) 161

24. *“Siya ang Laging-Namamalagi.*

*Ito ang Pista ng Riḍván…”* 180

25. *“Ang isa pa sa iyong mga liham…”* 182

ANG PAMAMAHAYAG NG BÁB

26. Lawḥ-i-Náqús (Tableta ng Kampana) 189

27. Lawḥ-i-Ghulámu’l-Khuld (Tableta sa

Kabataang Walang-kamatayan) 198

28. *“Siya ang Laging-Namamalagi, ang*

*Pinakamataas, ang Pinakadakila…”* 209

PAGSASAKABILANG-BUHAY NI BAHÁ’U’LLÁH

29. Súriy-i-Ghuṣn (Tableta ng Sanga) 217

30. Lawḥ-i-Rasúl (Tableta sa Rasúl) 225

31. Lawḥ-i-Maryam (Tableta kay Maryam) 230

32. Kitáb-i-‘Ahd (Aklat ng Kasunduan) 240

33. Ang Tableta ng Pagdalaw 248

PAGMAMARTIR SA BÁB

34. *“Makinig, O aking tagapaglingkod,*

*doon sa ipinababa sa iyo…”* 255

35. Halaw mula sa Súriy-i-Nuṣḥ

(Súrih ng Payo) 262

36. Halaw mula sa Súriy-i-Mulúk

(Súrih ng mga Hari) 269

37. Halaw mula sa Lawḥ-i-Salmán I

(Tableta kay Salmán I) 275

38. Halaw mula sa Súriy-i-Dhikr

(Súrih ng Paggunita) 277

39. Halaw mula sa Súriy-i-Aḥzán

(Súrih ng Pighati) 292

KAPANGAKAN NG BÁB

40. *“Sa ngalan Niya na isinilang*

*sa araw na ito…”* 301

41. *“Siya ang Walang-maliw, ang Iisa,*

*ang Tangi…”* 306

KAARAWAN NI BAHÁ’U’LLÁH

42. Lawḥ-i-Mawlúd

(Tableta ng Kapanganakan) 313

43. *“Siya ang Pinakabanal, ang*

*Pinakamataas, ang Pinakadakila…”* 322

44. *“Siya ang Diyos. O kalipunan ng*

*maalab na mga mangingibig!…”* 326

45. *“Siya ang Pinakabanal, ang*

*Pinakadakila. Ito ang buwan…”* 332

Mga Tala 335

Paunang Salita

Ang pagdiriwang ng mga banal na araw ay nagtataglay ng pangunahing kahalagahan sa bawat relihiyon. Sa pamamagitan ng mga pagdiriwang na ito, ang taon ayon sa kalendaryo ay nagiging isang entablado kung saan ang namumukod na mga pangyayaring kaugnay ng buhay at paglilingkod ng banal na mga Kahayagan ng Diyos ay taon-taong ginugunita at pinararangalan. Ang paggunitang ito ay kapuwa mayroong personal na aspeto, naghahain ng pagkakataong nilay-nilayin ang kahalagahan ng mga pangyayaring ito, at isang panlipunang aspeto, tumutulong sa pagpapalalim ng pagkakakilanlan at pinayayabong ang pagkakaisa ng pamayanan.

Ang pagdating ng bawat Kahayagan ng Diyos ay nagdadala ng muling pagbabago at muling pagbibigay-buhay: “ang lumang mga bagay ay naglaho na” at “ang lahat ng mga bagay ay naging bago.”[[1]](#endnote-1) Sa pamamagitan ng Kaniyang awtoridad ang dating mga batas ay pinawawalang-bisa at ang mga gawi at mga kaugalian ng nakaraang Dispensasyon ay muling hinuhubog. Sa pamamagitan ng mapanlikhang kapangyarihan ng banal na Rebelasyon, ang panibagong buhay ay isinasalin sa mga puso at mga kaluluwa.

Iyong nilay-nilayin kung papaano, sa isang dako, ay ginawa Niya sa pamamagitan ng Kaniyang makapanyarihang paghawak, na baguhin ang daigdig ng kaalaman at

pag-unawa, na dati-rati’y nakaladlad upang maging isang dakot na lamang, at sa kabilang dako ay inilalatag ang isang panibago at lubhang dakilang daigdig sa mga puso ng tao, nang sa gayon ay nagiging sanhi iyon ng pinakasariwa at pinakamagandang mga bulaklak, at ng pinakamalaki at pinaka­matayog na mga punongkahoy na umuusbong mula sa natatanglawang dibdib ng tao.[[2]](#endnote-2)

Itong muling paglilikha at muling pagbibigay-buhay sa lahat ng bagay ay nasasalamin sa pagpapakilala ng isang panibagong kalendaryo at sa paghirang ng bagong mga banal na araw na muling nagtatakda sa mga ritmo ng pamumuhay ng pamayanan.

Ang kalendaryong Bahá’í, na tinaguriang kalendaryong Badí‘, ay ipinakilala ng Báb at pagkatapos ay pinagtibay ni Bahá’u’lláh, na Siya ang nagtakda sa simula nito sa taon ng pamamahayag ng Báb, 1844 (A.H. 1260). Yamang ang Kapanahunang Bahá’í ay sinimulan ng kambal na Tagapagtatag, kabilang sa mga Banal na Araw ng Bahá’í ang mga pangyayaring nauugnay sa kapanganakan, pamamahayag at pagkamatay ni Bahá’u’lláh at ng Báb. Sa Kitáb-i-Aqdas, ang pangunahing repositoryo ng mga batas ng Kaniyang Rebelasyon, itinakda ni Bahá’u’lláh ang dalawang “Pinakadakilang Pagdiriwang”: ang Riḍván, “ang Hari ng mga Pagdiriwang”, na gumugunita sa pamamahayag sa loob ng labindalawang araw ng Kaniyang misyon bilang propeta, na ang tatlo sa mga ito ay ipinagdiriwang bilang mga Banal na Araw, at ang Pagmamahayag ng Báb, ang pangyayaring nagsimula ng Kapanahunang Bahá’í. Tinagurian din sa Aklat ding iyon na mga pagdiriwang ang Naw-Rúz at ang mga kaarawan ng Kapanganakan ng Báb at ni Bahá’u’lláh. Ang kaarawan ng Pagmamartir sa Báb ay ginugunita bilang isang Banal na Araw mula nang nabubuhay pa si Bahá’u’lláh, at idinagdag ni ‘Abdu’l-Bahá ang paggunita sa Pagsasakabilang-buhay ni Bahá’u’lláh.

Ang kasalukuyang aklat ay naghahain ng apatnapu’t limang halaw mula sa mga Kasulatan ni Bahá’u’lláh na tanging ipinahayag para sa, o sa iba pang paraan ay nauugnay sa, siyam na Banal na Araw na ito. Ang mga pinili ay mga halimbawa ng iba’t ibang anyo ng pamamahayag, na ang bawat isa ay naglalarawan sa mga aspeto ng kadakilaan, ng kahalagahan, at ng walang kahalintulad na katangian ng Araw na ito kung kailan ang lahat ng mga pangako at mga propesiya ng nakaraan ay tinutupad—itong sagradong Araw “kung kailan ay ipinakilala ng Diyos ang Kaniyang mismong Sarili at ginawang maging hayag ito sa lahat ng nasa kalangitan at kalupaan.” Ang ilan sa mga Tableta at mga siping nasa aklat na ito ay isinulat para sa kabuuang lupon ng mga tagasunod ni Bahá’u’lláh at isinasaad sa isang tonong nagdiriwang at nakapagtataas ng kalooban, na magkaminsan ay mayroong paulit-ulit na koro, samantalang ang mga iba naman ay ipinahayag para sa indibidwal na mga mananampalataya, na kung minsan ay nababanggit ang tiyak na mga kalagayang kaugnay ng pagpapahayag nito o ng mga pangalan ng mga sinusulatan. Marami ang kabilang sa pinakabantog Niyang mga akda at matagal nang bihasa ang mga mambabasa ng Kaniyang mga Kasulatan sa orihinal na mga wika nito.

Ang walo sa mga pinili ay dati nang isinalin ni Shoghi Effendi, at inilathala sa *Prayers and Meditations by Bahá’u’lláh* at sa *Gleanings from the Writings of Bahá’u’lláh*. Ang isang talaan ng mga ito at ng iba pang mga siping isinalin ni Shoghi Effendi ay matatagpuan sa dulo ng aklat. Ang natitirang mga pinili, halos karamihan, ay inilalathala rito sa kauna-unahang pagkakataon sa wikang Ingles. Sinisikap ng kasalukuyang mga salin ang makapagbigay ng isang sulyap man lamang sa tonong makata ng ipinagbubunying mga Tekstong ito, bagama’t kailanman ay hindi nito maibabahagi ang lubos na kagandahan nito.

Inaasahang ang aklat na ito ay makapagpapataba sa mga puso at mga kaluluwa ng mga tagasunod ng Pinagpalang Kagandahan sa buong daigdig at makapagpapayaman ang mga pagtitipong idinaraos nila sa paggunita ng mga araw na iyon na namumukod sa lahat ng ibang araw dahil sa pagkakaugnay ng mga ito sa Kaniya at sa Kaniyang Tagapamalita.

Naw-Rúz

1

*Siya ang Ganap na Makapangyarihan.*

P05

urihin Ka nawa, O aking Diyos, na Iyong iniatas ang Naw-Rúz na maging isang pista para sa mga nagsagawa ng pag-aayuno nang dahil sa pag-ibig sa Iyo at umiwas sa lahat ng kasuklam-suklam sa Iyo. Loobin, O aking Panginoon, na ang apoy ng Iyong pag-ibig at ang init na nalikha ng pag-aayunong Iyong iniatas ay makapagparubdob sa kanila sa Iyong Kapakanan, at gawin silang abala sa pagpuri sa Iyo at sa paggunita sa Iyo.

1

Yamang ginayakan Mo sila, O Panginoon, ng palamuti ng pag-aayunong iniatas Mo, gayakan Mo rin sila ng palamuti ng Iyong pagtanggap, sa pamamagitan ng Iyong biyaya at mapagpalang pagtatangkilik. Sapagkat ang lahat ng gawa ng tao ay nananangan sa Iyong mabuting kasiyahan, at nababatay sa Iyong pag-aatas. Kung Iyong ituturing siyang hindi nagsagawa ng pag-aayuno bilang isang nakapagsagawa niyon, ang gayong tao ay ibibilang sa kanilang mga nagsasagawa ng pag-aayuno mula pa sa kawalang-hanggan. At kung Iyong ipapasiya na siyang nagsagawa ng pag-aayuno ay hindi nagsagawa niyon, ang taong iyon ay ibibilang sa yaong mga naging sanhi ng pagdungis ng alabok sa Damit ng Iyong Rebelasyon, at naging napakalayo sa napakalinaw na mga tubig nitong nabubuhay na Bukal.

2

Ikaw ay Siya na, sa pamamagitan Niya ay itinaas ang bandilang “Kapuri-puri Ka sa Iyong mga gawa,” at iniladlad ang watawat ng “Sinusunod Ka sa Iyong pag-aatas”. Ipabatid ang Iyong katayuang ito, O aking Diyos, sa Iyong mga tagapaglingkod, upang malaman nila na ang kahusayan ng lahat ng bagay ay nababatay sa Iyong pag-aatas at Iyong salita, at ang kabutihan ng bawat gawain ay batay sa Iyong pahintulot at sa mabuting kasiyahan ng Iyong kalooban, at upang maunawaan nila na ang mga renda ng gawa ng tao ay nasa hawak ng Iyong pagtanggap at ng Iyong kautusan. Iyong ipabatid ito sa kanila, nang walang anuman ang makapaglingid sa kanila mula sa Iyong kagandahan, sa mga araw na ito nang ipinahayag ni Kristo: “Ang lahat ng kaharian ay Iyo, O Ikaw na Nagsilang ng Espiritu (Jesus)!” at ibinulalas ng Iyong Kaibigan (Muḥammad): “Luwalhati sa Iyo, O Ikaw na Pinakaiibig, sapagkat inilantad Mo ang Iyong Kagandahan, at isinulat para sa Iyong mga pinili yaong makapagpaparating sa kanila sa luklukan ng kapahayagan ng Iyong Pinakadakilang Pangalan, na sa pamamagitan niyon ang lahat ng tao ay nagsitaghoy liban sa mga nagsiwalay ng kanilang mga sarili sa lahat bukod sa Iyo, at nagsipag-ukol ng kanilang mga sarili tungo sa Kaniya na Siyang Tagapagbunyag ng Iyong Sarili at Kahayagan ng Iyong mga katangian.”

3

4

Siya na Iyong Sanga at ang lahat ng Iyong mga kasamahan, O aking Panginoon, ay naghinto sa araw na ito ng kanilang pag-aayuno pagkaraang maisagawa iyon sa loob ng mga saklaw ng Iyong korte, at sa kanilang kasabikang mabigyan Ka ng kasiyahan. Iyong iatas para sa Kaniya, at para sa kanila, at para sa lahat ng nagsipasok sa Iyong kinaroroonan sa mga araw na iyon, ang lahat ng mabubuting itinakda Mo sa Iyong Aklat. Ipagkaloob sa kanila, kung gayon, yaong pakikinabangan nila, kapuwa sa buhay na ito at sa kabilang buhay.

Ikaw, sa katotohanan, ang Nakababatid ng Lahat, ang Lubos na Marunong.

5

2

*Ako ang Pinakabanal, ang Pinakadakila,*

*ang Pinakamaluwalhati.*

1

P

urihin Ka nawa, O aking Diyos, na Iyong itinalaga ang araw na ito bilang pagdiriwang para sa mga pinagpala mula sa Iyong mga tagapaglingkod at para sa matatapat mula sa Iyong mga minamahal. Iyong tinagurian ang araw na ito sa Pangalang iyon na sa pamamagitan niyon ang lahat ng nilikhang bagay ay sinupil at ang mga simoy ng Iyong Rebelasyon ay humihip sa pagitan ng lupa at langit, isang Pangalan na sa pamamagitan niyon ang lahat ng naitala sa Iyong mga Banal na Aklat at Santong Kasulatan ay naging hayag, at yaon ay ipinangako ng Iyong mga Tagapamalita at iyong mga Pinili, nang ang lahat ng tao ay maihanda upang makita Ka, upang bumaling patungo sa karagatan ng muling pagsama sa Iyo, upang tumayo sa harap ng luklukan ng Iyong trono, at upang marinig ang Iyong kamangha-manghang panawagan mula sa Pamimitak ng Iyong di-nakikitang Sarili at sa Pook-Silangan ng Iyong Pinakadiwa.

2

Nagbibigay papuri ako sa Iyo, O Panginoon kong Diyos, yamang Iyong tinupad ang Iyong patotoo, ginawang ganap ang Iyong pagpapala, itinatag sa trono ng Banal na Rebelasyon Siya na nagpahayag ng Iyong kaisahan at Iyong pagkakaisa, at tinawagan ang buong sangkatauhan upang humarap sa Kaniya. Kabilang sa mga tao ay yaong mga nagsibaling tungo sa Kaniya, nakarating sa Kaniyang kinaroroonan, at nakainom ng piling alak ng Kaniyang Rebelasyon. Isinasamo ko sa Iyo sa pamamagitan ng Iyong naghaharing kapangyarihan namamahala sa lahat ng bagay, at sa pamamagitan ng Iyong biyayang nakasasaklaw sa buong sangnilikha, na tulutang magawa ng Iyong mga minamahal na iwalay ang kanilang mga sarili mula sa lahat liban sa Iyo at ipako ang kanilang paningin sa sugpungang-guhit ng Iyong pagpapala. Tulungan sila, kung gayon, na bumangon upang maglingkod sa Iyo, na maipakita nila ang anumang ninanais Mo sa Iyong kaharian at mailadlad ang mga bandila ng Iyong tagumpay sa Iyong lupain. Ikaw sa katunayan ang Ganap na Makapangyarihan, ang Pinakadakila, ang Naghaharing Tagapangalaga, ang Lubos na Nakababatid, ang Lubos na Marunong.

3

Nagbibigay papuri ako sa Iyo, O Panginoon kong Diyos, yamang Iyong ginawa itong piitan na maging trono para sa Iyong kaharian, isang langit para sa Iyong mga kalangitan, isang bukang-liwayway para sa Iyong mga madaling-araw, isang pinagmumulan para sa mga pagbuhos ng iyong biyaya, at ang espiritu ng buhay para sa mga katawan ng Iyong mga nilalang. Isinasamo ko sa Iyo na tulungan ang Iyong mga pinili upang makakilos sang-ayon sa Iyong mabuting kaluguran. Dalisayin sila, kung gayon, O aking Diyos, mula sa anumang makadudungis sa laylayan ng kanilang mga kasuotan sa Iyong mga araw. Iyong nakikita,

O Panginoon, sa ilang mga lupain, yaong salungat sa Iyong kaluguran, at Iyong mapagmamasdan yaong mga nagsasabing minamahal Ka na ginagawa ang mismong mga gawaing isinagawa ng Iyong mga kaaway. Dalisayin sila, O Panginoon, ng mga nabubuhay na tubig na Iyong ginamit sa pagdadalisay sa mga pinagpala mula sa Iyong mga tao at sa mga matapat mula sa Iyong mga tagapaglingkod. Higit pa rito ay alisin mula sa kanila ang anumang makababahid sa mabuting pangalan ng Iyong Kapakanan sa Iyong mga lupain o maging lambong sa mga tao sa Iyong mga lungsod mula sa pagkilala sa Iyo.

Isinasamo ko sa Iyo, O Panginoon, sa Iyong Pangalang nangingibabaw sa lahat ng ibang mga pangalan, na pangalagaan sila mula sa pagbabagtas sa landas ng sarili at kapusukan, nang upang ang lahat ay magkaisa palibot doon sa Iyong iniutos sa Iyong Aklat. Gawin sila, kung gayon, na maging mga kamay ng Iyong Kapakanan, nang sa pamamagitan nila ang Iyong mga bersikulo ay maipalaganap sa ibayo sa kabuuan ng Iyong kalupaan at ang mga sagisag ng Iyong kabanalan ay maging hayag sa Iyong mga tao. Makapangyarihan Ka upang gawin ang Iyong ninanais. Walang ibang Diyos liban sa Iyo, ang Tulong sa Panganib, ang Sariling-Ganap.

4

3

*Siya ang Pinakabanal, ang Pinakamakapangyarihan, ang Pinakadakila.*

P

urihin Ka nawa, O Ikaw na Siyang Panginoon ng daigdig at Pinuno ng mga bansa! Sumasaksi ako na mula sa kawalang-hanggan Ikaw ay higit na banal kaysa sa pagbanggit ng lahat ng nilikhang bagay at higit na mataas kaysa sa pinakamatayog na paglalarawan ng Iyong mga nilalang. Sa tuwing sinisikap ng Iyong debotong mga tagapaglingkod ang pumailanlang tungo sa kalagayan ng pagkilala sa Iyo, ang mga hukbo ng Iyong kaalaman ay humadlang sa kanilang daanan; at sa tuwing ang mga malalapit sa Iyo ay hinangad na makapasok sa kalangitan ng pagiging malapit sa Iyo, ang nakagagaping kamahalan ng Iyong pananalita ay nakapigil sa kanila. Sumasaksi kami na ang pinakamatayog sa banal na mga pangalan ay pawang mga tagapaglingkod lamang sa iyong pintuan, at ang kanilang pinakamaluwalhating mga kapahayagan ay yumuyukod sa harap ng Iyong mukha at hamak lamang sa Iyong kinaroroonan. Ikaw, sa katotohanan, ay Siyang hindi mailalarawan sa mga titik, ni hindi magugunita sa mga salita, ni hindi rin nilalaman ng natatagong mga kahulugang inililihim nito. Sapagkat ang lahat ng ito ay natatakdaan ng likas na mga hangganan ng wika na siyang katangian ng lahat ng mga pananalita ng mga sambayanan ng daigdig.

1

Dakila, di-masukat ang Iyong kadakilaan, nang higit sa pagbanggit ng bawat kaluluwa at ng

2

pag-unawa ng bawat puso! Dakila, di-masukat ang Iyong kadakilaan, nang higit sa paglalarawan ng sinuman liban sa Iyo at higit sa anumang paggunita ng Iyong mga nilalang! Kung magagawa ng Iyong mga Kahayagan ang pumailanlang sa mga bagwis ng nakikita at di-nakikita, gayumpaman ay mabibigo silang matamo, ang una man lamang kaningningan na sumisikat mula sa sugpungang-guhit ng Iyong pinakadakilang Rebelasyon. At kung magagawa ng mga Kinatawan ng Iyong pagiging Panginoon na patuloy na umakyat habang umiiral ang kaharian ng lupa at langit, gayumpaman ay lagi silang walang kakayahang lumapit sa Bituing-Araw ng Iyong kagandahan.

3

Pinagpala siyang nakauunawa sa Iyong namamalaging realidad at ang paglalaho ng lahat ng bagay liban sa Iyo, at kaniyang tinatanggap ang Iyong naghaharing awtoridad at ang kawalan ng kapangyarihan ng lahat liban sa Iyo. At yamang ang paglalaho ng lahat ng bagay ay napatutunayan sa harap ng dumadaluyong na karagatan ng paggunita sa Iyo, O Hari ng lahat ng mga pangalan, gayundin ay nagiging malinaw na ang kanilang bawat pagbanggit at paglalarawan ay kinakapos sa Iyong kapangyarihan at kadakilaan at hindi naaangkop sa Iyong katayugan at lakas. At gayumpaman sa kabila nito, O aking Diyos, mula sa mga kamanghaan ng Iyong biyaya at labis na kasaganaan at bilang tanda ng Iyong pagpapala at ng Iyong pabuya, ay Iyong iniatas sa lahat ng magbanggit sa Iyo at magbigay-papuri sa Iyo at tinanggap ang kanilang pagluluwalhati sa Iyo mula sa Iyong kagandahang-loob at pagiging bukas-palad. Sa gayon, ang Iyong mismong Sarili ay tumatawag sa Iyong Sarili at ang Iyong mismong Diwa ay nananawagan sa Iyong Diwa sa ngalan ng Iyong mga mangingibig na tiniis ang bawat paghihirap sa iyong landas at bawat suliranin alang-alang sa pag-ibig sa Iyo at sa kasiyahan sa Iyong mabuting kaluguran, sa pinagpalang araw na ito na Iyong ginawang maging pista para sa mga nananahan sa Iyong kaharian at para sa yaong mga isinagawa ang Pag-aayuno alinsunod sa Iyong kautusan at tumupad sa Iyong di-mapipigilang utos.

Dakilain nawa itong pinagpala at maluwalhating araw na Iyong tinagurian ng minamahal na Pangalang iyon na kapuwa natatago at hayag, at nang sumikat ito sa itaas ng sugpungang-guhit ng kawalang-hanggan, ang Banal na Punong-Lote ay tumawag nang malakas, sinabing: “Saksi ang Diyos! Ang Panginoon ng sangnilikha ay dumating na, Siya na walang pangalan ang makapaglalarawan.” Sa gayon ang Paraiso ay napakilos at ipinahayag nang buong ligaya at alab: “O Kalipunan ng daigdig! Siya ay dumating na, na sa palibot Niya ay umiikot ang mga Bukang-liwayway ng Ganap na Mahabagin, ang mga Kahayagan ng Lubos na Pinupuri, at ang mga Pook-Silangan ng inspirasyon.” At ang lahat ng bagay ay sumigaw nang malakas: “Ito yaong Tabletang ipinalamuti sa kaharian ng sangnilikha at sa pamamagitan niyon ang pinto patungo sa Kinaroroonan ng Maykapal ay ibinukas sa lahat ng nasa langit at nasa lupa.” Maligaya siyang nilisan ang bawat hangarin at lumapit patungo sa Kaniya na ang Kaniyang realidad ay hindi maisisiwalat ng anumang salita o wika.

4

5

Saksi ang Diyos! Ito ang Araw kung kailan maririnig mula sa alis-is ng tubig ang: “Walang Diyos liban sa Kaniya, ang Tulong sa Panganib, ang Sariling-Ganap,” at mula sa mga hihip ng mga simoy na iyon ay maririnig: “Walang ibang Diyos liban sa Kaniya, ang Ganap na Makapangyarihan, ang Pinakamamahal,” at mula sa mga alis-is ng mga puno niyon ay maririnig: “Walang Diyos liban sa Kaniya, ang Pinakamakapangyarihan, ang Laging-Nagbibigay, ang Ganap na Maluwalhati, ang Lubos na Mapagmahal,” at bukod pa sa kanila ay maririnig mula sa Dila ng Karingalan ang: “Ito ang Araw ng paglitaw Niya na Siyang hayag subalit lihim, Siyang nakikita subalit natatago. Magmadali patungo sa Kaniya, O kayong mga pinagmumulan ng mga pangalang banal, at lumapit sa Kaniya,

O kayong mga nananahan sa kaharian ng kinapal, taglay ang mga pusong dinalisay mula sa mga pamahiin at walang kabuluhang mga hinagap at pinaging banal mula sa walang-kabuluhang usap-usapan ng mga tao!”

6

Di-masukat ang kadakilaan ng kalagayan ng Iyong mga minamahal na nangapit sa kuldon ng Iyong kautusan, humawak sa laylayan ng Iyong mga batas, inusal yaong ipinahintulot sa kanila sa Iyong mga Tableta, hindi lumampas sa mga hangganang itinakda sa Iyong Aklat, at nagsalita sa Iyong mga lupain nang may karunungan sang-ayon sa iniatas sa mga pergamino ng Iyong biyaya at sa mga epistola ng Iyong pagpapala. O Panginoon! Tulungan silang magsibangon para sa tagumpay ng Iyong Kapakanan sa pamamagitan ng Iyong ipinaliwanag sa kanila gamit ang Iyong pinakadakilang Panulat at sa yaong itinuro sa kanila sa ilan sa Iyong mga Tableta. O Panginoon! Huwag silang pabayaan sa kanilang mga sarili, bagkus ay panatilihin silang ligtas sa pamamagitan ng Iyong paghahari at kapangyarihan at tulungan sila sa pamamagitan ng Iyong lakas at biyaya.

O Panginoon! Ito ang Iyong mga tagapaglingkod at mga aliping nanalig sa Iyo at lumapit sa kalangitan ng Iyong biyaya. Huwag tulutang ipagkait sa kanila ang mga tanda ng Iyong masuyong habag sa Iyong mga araw; ni huwag ding ipagdamot sa kanila ang kabanguhan ng mga rosas ng Iyong karunungan. Patnubayan sila, kung gayon, O aking Diyos tungo sa karagatan ng Iyong mabuting kaluguran, nang upang magawa nilang ilubog sa Iyong Pangalan ang kanilang mga sarili roon, at nang hindi sila malungkot dahil sa sarili nilang mga kathang-isip, ni hindi malumbay sa lahat ng nasaksihan nila sa Iyong landas. Tunay na Ikaw ang Siyang Makapangyarihan na ang Kaniyang Lakas ay kinikilala ng bawat makapangyarihan, na ang Kaniyang paghahari ay tinanggap ng bawat nagtataglay ng kamahalan na, sa harap ng mga alon ng karagatan ng kaniyang kaalaman ang bawat marunong ay sumasaksi sa kaniyang kamangmangan, at sa harap ng mga katibayan ng Kaniyang kapangyarihan ang bawat kaluluwang pinagkalooban ng lakas ay umaamin sa kaniyang kawalang-kakayahan.

7

Ikaw Siya, O aking Diyos, na ang bawat pangalan ay nahihiyang maugnay sa Kaniya, at sa Kaniyang kinaroroonan ang lahat ng bagay ay nanliliit sa hiya kapag nababanggit. Mula sa kawalang-hanggan Ikaw ay nananahan doon sa nangingibabaw na mga kataasang higit na mataas sa lahat ng pagbanggit at paglalarawan. Napakadakila ang Iyong paghahari at Iyong kapangyarihan at napakatindi ng Iyong karingalan!—ito ay, sa kabila ng pagtanggap ng lahat ng bagay na Ikaw ay ganap na malaya, at lubhang napakataas sa lahat ng bagay, liban sa Iyong Sarili. Iyong sinupil ang buong daigdig sa pamamagitan ng isang Salita na iniugnay sa kaharian ng Iyong pananalita at mula roon ang halimuyak ng damit ng Iyong Kautusan ay sumimoy.

9

8

O Panginoon ng lahat ng umiiral at Tagapagturo ng lahat ng nakikita at di-nakikita! Ipagkaloob sa amin ang mga taingang dalisay, mga pusong banal, at mga matang nakakikita, upang matuklasan namin ang katamisan ng Iyong nakabibighaning pananalita, upang maipako namin ang aming paningin sa Iyong kataas-taasang sugpungang-guhit, at upang mabatid ang anumang ipinababa sa pamamagitan ng Iyong biyaya, O Ikaw na Siyang Hari ng mga Pangalan! Parikitin, kung gayon, ang apoy ng Iyong pag-ibig sa Iyong mga lupain, upang ang mga puso ng Iyong mga nilalang ay mag-apoy mula roon, upang bumaling sila tungo sa Iyo, at magawang makilala ang iyong pagkakaisa at tanggapin ang Iyong kaisahan. O Panginoon ng lahat ng mga Pangalan. Punitin sa harap ng kanilang mga mukha ang mga lambong ng kaluwalhatian, at ipabatid sa kanila ang kahusayan ng Araw na ito na pinalamutian ng Iyong Pangalan at natanglawan ng liwanag ng Iyong Mukha. Ikaw, sa katunayan, ang Siyang hindi kailanman madadakila ng mabubuting gawa ng mga tao, ni mapipigilan ng kanilang masasamang gawa, Siya na hindi mahahamak ng pamamayagpag ng mga namumuno ni hindi malulupig ng kapangyarihan ng mga makapangyarihan. Iyong ginagawa sa pamamagitan ng Iyong paghahari ang anumang Iyong ninanais. Walang ibang Diyos liban sa Iyo, ang Ganap na Makapangyarihan, ang Pinakadakila, ang Lubos na Nakababatid, ang Lubos na Marunong.

10

Ipababa, kung gayon, sa Iyong mga minamahal, O aking Diyos, mula sa kalangitan ng Iyong biyaya, yaong magiging sanhi ng pagpako nila ng kanilang paningin sa Iyo at ang kumilos sang-ayon sa Iyong kalooban at kautusan. Italaga para sa kanila, kung gayon, ang magbibigay-kapakinabangan sa kanila at magliligtas sa kanila, yaong maglalapit sa kanila at magpapalaya sa kanila. Tunay na Ikaw ang kanilang Panginoon, ang kanilang Manlilikha, at ang kanilang Katulong. Walang Diyos liban sa Iyo, ang Laging-Nagpapatawad, ang Pinakamapagbigay.

Isinasamo ko sa Iyo, higit pa rito, O aking Diyos, na pagkaisahin ang mga puso ng Iyong mga minamahal at pagbuklurin sila sa pagkakasundo at mabuting samahan sa Iyong Kapakanan, na walang lilitaw mula sa kanila na hindi karapat-dapat sa kanila sa Iyong mga araw. Ikaw sa katunayan ang Ganap na Makapangyarihan, ang Lubos na Ipinagbubunyi, ang Pinakamataas, ang Pinakadakila. Purihin ang Diyos, ang Panginoon ng mga daigdig!

11

4

*Siya ang Laging-Nabubuhay, ang Walang-maliw, ang Sariling-Ganap.*

1

A

ng Diyos ay sumasaksi sa pagkakaisa ng Kaniyang Pagka-Diyos at sa pagiging iisa ng Kaniyang Sarili. Sa trono ng kawalang-hanggan, mula sa di-maabot na mga kataasan ng kaniyang kalagayan, ang Kaniyang dila ay nagpapahayag na walang ibang Diyos liban sa Kaniya. Siya Mismo, nang malaya sa lahat ng iba, ay laging naging saksi sa Kaniyang sariling kaisahan, ang tagapagsiwalat sa Kaniyang sariling likas na katangian, ang tagapagluwalhati sa Kaniyang sariling diwa. Siya, sa katunayan, ay ang Ganap na Makapangyarihan, ang Ganap na Malakas, ang Napakaganda.

Siya ang pinakamataas sa Kaniyang mga tagapaglingkod. Nasa Kaniyang kamay ang pinagmumulan ng awtoridad at katotohanan. Ginagawa Niyang mabuhay ang mga tao sa pamamagitan ng Kaniyang mga palatandaan, at ginagawa Niyang mamatay sila sa pamamagitan ng Kaniyang poot. Hindi itatanong sa Kaniya ang Kaniyang mga pinaggagawa, at ang Kaniyang lakas ay katumbas ng lahat ng bagay. Siya ang Mabisa, ang Nakasusupil ng Lahat. Tangan ng Kaniyang kamay ang imperyo ng lahat ng bagay, at sa Kaniyang kanang kamay ay nakatakda ang Kaharian ng Kaniyang Rebelasyon. Ang Kaniyang kapangyarihan, sa katotohanan, ay sumasaklaw sa buong sangnilikha. Ang tagumpay at paghahari ay Kaniya; ang lahat ng lakas at pamumuno ay Kaniya; ang lahat ng kaluwalhatian at kadakilaan ay Kaniya. Siya, sa katotohanan, ang Lubos na Maluwalhati, ang Pinakamakapangyarihan, ang Di-natatakdaan.

2

Purihin Ka nawa, na Siyang tinatawagan ng mga dila ng lahat ng nilalang na bagay, mula pa sa kawalang-hanggan, tinawagan, at gayumpaman ay nabigong makarating sa kalangitan ng Iyong walang-maliw na kabanalan at karingalan. Ang mga mata ng lahat ng nilalang ay binuksan upang masilayan ang kagandahan ng Iyong maningning na mukha, gayumpaman ay walang nagtagumpay sa pagtitig sa kaningningan ng liwanag ng Iyong mukha. Ang mga kamay nilang mga malalapit sa Iyo, sa simula pa ng pagkatatag sa Iyong maluwalhating paghahari at sa pagsimula ng Iyong banal na pamumuno, ay nakataas na sa pagsamo sa Iyo, gayumpaman ay walang sinuman ang nagawang hipuin ang laylayan ng damit na nakabaro sa Iyong Banal at naghaharing Diwa.

3

At gayumpaman ay walang makapagtatatwa na Ikaw, sa pamamagitan ng mga kamanghaan ng Iyong pagpapala at biyaya, ay patuloy na naghahari sa lahat ng bagay, at higit na malapit sa lahat ng bagay kaysa sa kanilang mga sarili.

Napakalayo, kung gayon, sa Iyong kaluwalhatian, na magagawa ng sinuman ang tumingin sa Iyong kamangha-manghang kagandahan sa pamamagitan ng alinmang mata liban sa Iyong sariling mata, o marinig ang mga himig na nagpapahayag sa Iyong paghaharing makapangyarihan sa pamamagitan ng alinmang tainga liban sa Iyong tainga. Labis na mataas Kang dakila para sa mata ng alinmang nilikha upang makita ang Iyong kagandahan, o para sa pag-unawa ng alinmang puso upang maabot ang mga rurok ng Iyong di-masukat na kaalaman. Sapagkat kung ang mga ibon ng mga puso nilang mga malalapit sa Iyo kailanman ay tutulutang pumailanlang sa kahabaan ng itatagal ng Iyong nakagagaping paghahari, o ang umakyat habang umiiral ang imperyo ng Iyong Santong kabanalan, sa anumang paraan ay hindi nila magagawang lampasan ang mga hangganang itinakda sa kanila ng isang walang-katiyakang daigdig, ni makalalabas sa mga saklaw nito. Paano magagawa niya, kung gayon, na ang mismong pagkalikha sa kaniya ay natatakdaan ng ganoong mga hangganan, na makarating sa Kaniya na Siyang Panginoon ng Kaharian ng lahat ng nilikhang bagay, o makapanhik sa kalangitan Niya na Siyang naghahari sa mga kaharian ng kataasan at karingalan?

4

Luwalhatiin, walang-hanggang luwalhatiin Ka, aking Pinakamamahal! Yamang Iyong itinalaga na ang sukdulang hangganang maaabot nilang mga nagsitaas ng kanilang mga puso tungo sa Iyo ay ang pag-amin nila sa kanilang kawalan ng kapangyarihang makapasok sa kaharian ng Iyong banal at nangingibabaw na pagkakaisa, at ang pinakamataas na kalagayang maaabot nilang mga nakarating at nakaaabot sa iyong korte at sa mga karingalan ng Iyong mukha na sumasaklaw sa lahat ng bagay, at sa mga lakas ng Iyong kalooban na sa pamamagitan niyon ang buong sangnilikha ay ginawang umiral, na huwag ipagkait sa kanilang mga umaasa sa Iyo ang mga kamanghaan ng Iyong habag, ni huwag ipagdamot sa kanilang mga naghahanap sa Iyo ang mga yaman ng Iyong biyaya. Pagningasin, kung gayon sa kanilang mga puso ang sulo ng Iyong pag-ibig, upang ang apoy nito ay tumupok sa lahat liban sa kanilang nagmamanghang paggunita sa Iyo, at upang walang matirang anumang bahid sa mga pusong iyon liban sa malahiyas na mga katibayan ng Iyong pinakabanal na paghahari, nang upang mula sa lupaing kanilang tirahan ay walang maririnig na tinig liban sa tinig na pumupuri sa Iyong kahabagan at lakas, nang upang sa lupang kanilang nilalakaran ay walang sisikat na liwanag liban sa liwanag ng Iyong kagandahan at nang upang sa loob ng bawat kaluluwa ay walang matutuklasan liban sa kapahayagan ng Iyong mukha at ng mga tanda ng Iyong kaluwalhatian, nang sakaling ipamalas ng Iyong mga tagapaglingkod ang tanging makapagpapalugod lamang sa Iyo at ganap na umaayon sa Iyong pinakamabisang kalooban.

5

Luwalhatiin Ka, O aking Diyos! Ang kapangyarihan ng Iyong lakas ay sumasaksi sa akin! Hindi ako maaaring magkaroon ng anumang

6

pag-aalinlangan na kapag huminto nang maikli pa sa isang kisapmata ang banal na mga hihip ng Iyong mapagmahal na kabaitan at ang simoy ng Iyong masaganang biyaya, sa paghihip nito sa lahat ng nilikhang bagay, ang buong sangnilikha ay mamamatay, at ang lahat ng nasa langit at nasa lupa ay mauuwi sa ganap na kawalan. Dakilain, samakatwid ang kamangha-manghang mga katibayan ng Iyong nangingibabaw na kapangyarihan. Dakilain ang bisa ng Iyong ipinagbunying lakas! Dakilain ang karingalan ng Iyong kadakilaang nakasasaklaw sa lahat, at ang nakapagpapasiglang impluwensiya ng Iyong kalooban! Ganoon ang Iyong kadakilaan na kapag Iyong pagsasama-samahin ang mga mata ng lahat ng tao sa loob ng mata ng isa sa Iyong mga tagapaglingkod, at gayundin ay pagsasama-samahin ang lahat ng kanilang mga puso sa loob ng kaniyang puso, at kung Iyong tutulutan siyang makita sa loob ng kaniyang sarili ang lahat ng bagay na Iyong nilikha sa pamamagitan ng Iyong kapangyarihan, at kung siya ay magninilay-nilay, sa kahabaan ng kawalang-hanggan, tungkol sa mga kaharian ng Iyong sangnilikha at sa saklaw ng Iyong nilalang, walang salang matutuklasan niya na walang nilikhang bagay ang hindi napapailalim sa Iyong kapangyarihang nakasasakop sa lahat, at nabubuhay sa pamamagitan ng Iyong paghaharing nakasasaklaw sa lahat.

Masdan ako, kung gayon, O aking Diyos, na nakapatirapa sa alabok sa Iyong harapan, pinatutunayan ang aking kawalan ng lakas at ang Iyong kapangyarihan sa lahat, ang aking karukhaan at ang Iyong kayamanan, ang aking paglalaho at ang Iyong pamamalagi, ang aking ganap na pagkaaba at ang Iyong walang-hanggang kaluwalhatian. Aking kinikilala na walang ibang Diyos liban sa Iyo, na Ikaw ay walang kapantay o katuwang, na walang makapapantay o makasasabay sa Iyo. Sa Iyong di-malapitang kataasan, mula pa sa kawalang-hanggan Ikaw ay higit na dakila kaysa sa papuri ng sinuman liban sa Iyo, at magpapatuloy magpakailanman, sa Iyong nangingibabaw na kaisahan at kaluwalhatian, na pinabanal mula sa pagluluwalhati ng sinuman liban sa Iyong Sarili.

7

Sumusumpa ako sa Iyong lakas, O aking Minamahal! Ang bumanggit sa anumang nilikhang bagay ay hindi nararapat sa Iyong pinakadakilang Sarili, at ang magkaloob ng anumang papuri sa alinman sa Iyong mga nilalang ay lubos na

8

di-angkop sa Iyong dakilang kaluwalhatian. Hindi, ang gayong pagbanggit ay pawang paglalapastangang sinambit sa loob ng korte ng Iyong kabanalan, at ang gayong papuri ay katumbas lamang ng paglalabag sa harap ng mga katibayan ng Iyong Banal na paghahari. Sapagkat ang mismong pagbanggit pa lamang sa alinman sa Iyong mga nilalang ay nagpapahiwatig na ipinangangalandakan ang kanilang pagkairal sa harap ng korte ng Iyong kaisahan at pagkakaisa. Ang gayong pangangalandakan ay walang iba kundi hayag na paglalapastangan sa Diyos, isang kilos ng kawalan ng kabutihan, ng pinakadiwa ng pagmumura at isang malaswang krimen.

9

Samakatwid ay sumasaksi ako sa pamamagitan ng aking kaluluwa, ng aking espiritu, ng aking buong pagkatao, na kung magagawa Nila na Silang mga Pook-Silangan ng Iyong pinakabanal na pagkakaisa at ang mga Kahayagan ng Iyong nangingibabaw na kaisahan ang pumailanlang habang tumatagal ang Iyong sariling paghahari at ang Iyong awtoridad na nakapipilit sa lahat, sa wakas ay mabibigo Silang marating ang kahit kapaligiran lamang ng korte kung saan Iyong ibinunyag ang karingalan ng isa lamang sa Iyong pinakamakapangyarihang mga Pangalan. Luwalhatiin, luwalhatiin, kung gayon, ang Iyong kamangha-manghang kamahalan. Luwalhatiin, luwalhatiin ang Iyong di-maabot na kataasan. Luwalhatiin, luwalhatiin ang nangungunang kabantugan ng Iyong paghahari at ang sukdulang kataasan ng Iyong awtoridad at kapangyarihan.

Ang pinakamataas na mga kakayahang taglay ng mga dalubhasa, at ang anumang mga katotohanang kanilang natuklasan sa kanilang paghahanap sa mga hiyas ng kaalaman; ang pinakamaningning na mga realidad na ipinagkaloob sa mga marunong, at anumang mga lihim, ang kanilang natastas sa kanilang mga pagsisikap na maarok ang mga hiwaga ng Iyong karunungan, ang lahat ay nilikha sa pamamagitan ng mapanlikhang kapangyarihan ng Espiritung inihinga sa Panulat na hinugis ng Iyong mga kamay. Kung gayon, ay paano magagawa ng bagay na nilikha ng Iyong Panulat ang unawain yaong mga kayamanan ng Iyong Pananampalataya na, sang-ayon sa Iyong iniutos, ay iginawad sa Panulat na iyon? Kailanman ay paano nito malalaman ang tungkol sa mga Daliring humahawak sa Iyong Panulat, at ang Iyong mahabaging mga biyaya na ipinagkaloob sa Kaniya? Paano nito magagawa, yamang hindi na nga maabot ang kalagayang ito, na mabatid ang pag-iral ng Iyong Kamay na nagpapakilos sa mga Daliri ng Iyong kapangyarihan? Paano nito matatamo ang pag-unawa sa likas na katangian ng Iyong Kalooban na nagbibigay-sigla sa pagkilos ng Iyong Kamay?

10

11

Luwalhati, luwalhati ang mapasa-Iyo, O aking Diyos! Paano pa ako makaaasang mak-akyat sa kalangitan ng Iyong pinakabanal na kalooban, o makapasok sa tabernakulo ng Iyong Banal na kaalaman, yamang batid kong ang mga kaisipan ng marurunong at mga dalubhasa ay walang kakayahang arukin ang mga lihim ng Iyong nilikha—isang nilikhang pawang nilikha lamang ng Iyong kalooban?

12

Purihin Ka, O Panginoon, aking Diyos, aking Sinusunod, aking Nagmamay-ari, aking Hari. Ngayon na aking sinaksihan sa Iyo ang aking kawalan ng lakas at ang kawalan ng lakas ng lahat ng nilikhang bagay, at kinilala ang aking karukhaan at ang karukhaan ng buong sangnilikha, tumatawag ako sa Iyo sa pamamagitan ng aking dila at ng mga dila ng lahat ng nasa langit at nasa lupa, at sumasamo sa Iyo sa pamamagitan ng aking puso at ng mga puso ng lahat ng nakapasok sa ilalim ng lilim ng Iyong mga pangalan at Iyong mga katangian, na huwag isara sa amin ang mga pinto ng iyong mapagmahal na kabutihang-loob at biyaya, ni huwag tulutang huminto ang paghihip ng simoy ng Iyong masaganang pagkalinga at pagpapala sa aming mga kaluluwa, ni huwag tulutang maging abala ang aming mga puso sa kanino man liban sa Iyo, o ang paggunita ng aming mga isipan sa anumang alaala liban sa pag-alaala sa Iyong Sarili.

13

Saksi ang kaluwalhatian ng Iyong lakas,

O aking Diyos! Kung Iyong gagawin akong hari ng Iyong mga kaharian, at iluluklok ako sa trono ng Iyong paghahari, at sa pamamagitan ng Iyong kapangyarihan, ay ilalagay sa aking mga kamay ang mga renda ng buong sangnilikha, at kung Iyong gagawin na ako ay maging abala, nang kahit na maikli pa sa isang saglit, sa mga bagay na ito at malimot ang kamangha-manghang mga alaalang kaugnay ng Iyong pinakamakapangyarihan, pinakaganap, at pinakadakilang Pangalan, ang aking kaluluwa ay mananatiling di-nasisiyahan, at ang mga kirot ng aking puso ay di-humihinto. Hindi lamang iyon, sa mismong kalagayang iyon, ay makikilala ko ang aking sarili bilang pinakadukha sa lahat ng dukha, at pinakamalungkot sa lahat ng malungkot.

Dakilain ang Iyong Pangalan, O aking Diyos! Ngayong ginawa Mong maunawaan ko ang katotohanang ito, isinasamo ko sa Iyong Pangalang di-kayang taglayin ng anumang pergamino, na

14

di-malirip ng anumang puso at di-mawika ng anumang dila—isang Pangalang mananatiling natatago habang ang Iyong sariling Diwa ay natatago, at luluwalhatiin habang ang Iyong sariling Pag-iral ay niluluwalhati—na iladlad, bago magwakas ang kasalukuyang taon, ang mga watawat ng Iyong di-matutulang pangingibabaw at tagumpay, nang upang ang buong sangnilikha ay yumaman mula sa Iyong kayamanan, at maging dakila sa pamamagitan ng nakapagpaparangal na impluwensiya ng Iyong nangingibabaw na paghahari, at nang upang ang lahat ay magsibangon upang itaguyod ang Iyong Kapakanan.

15

Ikaw, sa katotohanan, ay ang Ganap na Makapangyarihan, ang Lubos na Mataas, ang Lubos na Maluwalhati, ang Lubos na Nakalulupig, ang Lubos na Nagmamay-ari.

5

*Siya ang Namumunong Hari, ang Banal sa mga Banal.*

P

urihin Ka nawa, O Panginoon kong Diyos! Ito ang Araw na iyon sa Iyong mga Araw at ang Oras na iyon sa Iyong pinagpalang mga Oras na Iyong inilaan para sa Iyong Sarili, iniugnay sa Iyong Sarili, at dinakila ang kalagayan, upang ang Iyong Pangalan ay mamalagi at ang Iyong paghahari ay maging hayag. Iyong ginawa ang Araw na ito na maging pinagmumulan ng lahat ng mga araw, yamang Iyong pinaulan dito ang mga kapahayagan ng Trono ng Iyong kamahalan at mga palatandaan ng Iyong nangingibabaw na pagpapala. Iyong muli itong ginawa, sa panahong ito, sa pinakamahusay na anyo sa napakatandang Templo na ito, upang sa Araw na ito, at sa pamamagitan ng biyaya nito, ang lahat ng mga nananahan sa lupa at langit ay muling mabuhay at, nang hindi nalalaman at hindi nauunawaan ng lahat, ay tatawagin upang magbigay-sulit kaugnay ng Iyong Sarili. Sakaling ang Iyong banal at makalangit na mga pagpapala at ang Iyong banal at maluwalhating mga kaloob ay matupad doon, nang upang magawa nilang sumaksi sa paglilikha ng lahat ng bagay sa Araw ng Iyong pagdating at sa pagsapit ng Iyong mga araw at ng pamimitak ng Araw ng Iyong kagandahan.

1

Habang binabanggit itong bukod-tanging karangalan at sukdulang biyaya, ng matinding kaligayahan ng pananabik sa Iyo, ng pangingibabaw ng Iyong pag-ibig na nakasasakop sa lahat, at ng matitinding damdamin ng Iyong banal na kaligayahan, narinig Ko ang panawagan ng isa sa Iyong mga tagapaglingkod na nananalig sa Iyo at sa Iyong mga palatandaan, na tinalikuran ang lahat ng bagay, bumaling tungo sa Mukha ng Iyong kagandahan, at nagmadaling dumaan sa bawat rehiyon patungo sa tahanan ng Iyong pamamahinga. Sa wakas ay umabot siya sa Iyong pintuan at tumayo sa harap ng sugpungang-guhit ng Iyong kaisahan at ng pinagmumulan ng Iyong kawalang-hanggan, nananabik na makapanhik sa mga rurok ng Iyong kinaroroonan at muling pagsasama at nang manahan sa upuan ng pagiging malapit sa Iyo sa loob ng Iyong banal na Hangganan. Gawin, kung gayon, O aking Diyos, na makalipad ang kalapati ng pananabik sa loob ng kaniyang puso, at na dumaluyong ang mga karagatan ng pag-ibig sa Iyo sa kaniyang kaloob-loobang pagkatao, at na dumaloy mula sa kaniyang dila ang walang-kahalintulad na mga tanda ng paggunita sa Iyo, at na lumabas mula sa kaniyang espiritu ang mga hiyas ng papuri sa Iyo. Patuloy na ilapit siya,

2

O aking Panginoon, upang magawa niyang pangalagaan sa kaloob-loobang mga taguan ng kaniyang puso itong pinakamaningning na liwanag at natatagong yaman, at nang sa gayon ay magawa niyang manahan kasama ng Iyong Tagapaglingkod sa Iyong kataas-taasang guhit-tagpuan at kahariang maluwalhati sa lahat.

Ikaw, sa katunayan, ay nananahan kahit ngayon sa Iyong walang-maliw na tahanan, at pinagmamasdan itong espiritung krimson, at naririnig itong pinakamatamis na himig sa kaibuturang puso ng Diwang Banal, ang sentro ng Kaharian ng mga hiwaga. Makapangyarihan Ka upang gawin ang Iyong ninanais. Ikaw, sa katunayan, ang Dakila, ang Ganap na Makapangyarihan, ang Lubos na Maluwalhati, ang Sariling-Ganap.

3

Ridván

.

6

*Sa ngalan Niya na Siyang nagsabog ng Kaniyang karingalan sa buong kinapal!*

A05

ng Banal na Tagsibol ay sumapit na, O Pinakadakilang Panulat, dahil ang Pista ng Lubos na Mahabagin ay mabilis na papalapit. Pakilusin ang iyong sarili at dakilain, sa harap ng buong sangnilikha, ang ngalan ng Diyos, at ipagdiwang ang Kaniyang papuri, sa ganoong paraan na ang lahat ng nilikhang bagay ay muling magkakabuhay at magiging bago. Magsalita, at huwag pigilan ang iyong sarili. Ang bituing-araw ng kaligayahan ay sumisikat sa itaas ng sugpungang-guhit ng Aming pangalan, ang Maligaya, yamang ang kaharian ng ngalan ng Diyos ay ginayakan ng palamuti ng pangalan ng iyong Panginoon, ang Maylikha ng mga langit. Bumangon sa harap ng mga bansa ng daigdig, at sandatahan ang iyong sarili ng kapangyarihan nitong Pinakadakilang Pangalan, at huwag mabilang sa mga nag-aatubili.

1

Wari Ko’y ikaw ay huminto at hindi kumikilos sa Aking Tableta. Ikaw ba ay nasilaw ng liwanag ng Banal na Mukha, o napuno ka ba ng pighati at nalumpo sa pagkilos dahil sa walang-katuturang mga salita ng mga suwail? Mag-ingat na walang makapigil sa iyo mula sa pagpuri sa kadakilaan ng Araw na ito—ang Araw kung kailan binuksan ng Daliri ng kamahalan at kapangyarihan ang selyo ng Alak ng Muling Pagsasama, at tinawag ang lahat ng mga nasa langit at ang lahat ng mga nasa lupa. Pipiliin mo bang mag-atubili kung kailan ang simoy na nagpapahayag ng Araw ng Diyos ay humihihip na sa iyo, o ikaw ba ay nabibilang sa kanilang mga nasasarhan ng lambong mula sa Kaniya?

2

Walang anumang lambong ang hinayaan ko,

3

O Panginoon ng lahat ng mga pangalan at Maylikha ng mga langit, na magsara sa akin mula sa pagkilala sa mga kaluwalhatian ng Iyong Araw—ang Araw na siyang ilawan ng pamamatnubay sa buong daigdig at ang palatandaan ng Napakatanda ng mga Araw para sa lahat ng mga nananahan doon. Ang katahimikan ko ay bunga ng mga lambong na bumulag sa mga mata ng Iyong mga nilikha na hindi Ka makita, at ang aking pagkapipi ay dahil sa mga sagabal na pumigil sa Iyong mga tao na makilala ang Iyong katotohanan. Batid Mo kung ano ang nasa akin, subalit hindi ko nalalaman kung ano ang nasa sa Iyo. Ikaw ang Ganap na Marunong, ang Lubos na Nakababatid. Saksi ang Iyong pangalang nakahihigit sa lahat ng ibang mga pangalan! Kung ang Iyong nananaig at nakapipilit sa lahat na utos ay umabot man sa akin, bibigyan ako nito ng kapangyarihang muling buhayin ang mga kaluluwa ng lahat ng tao, sa pamamagitan ng Iyong pinakadakilang Salita na narinig kong inusal ng Iyong Dila ng kapangyarihan sa Iyong Kaharian ng kaluwalhatian. Bibigyan ako nito ng kakayahang ipahayag ang pagsisiwalat ng Iyong nagniningning na mukha na sa pamamagitan nito yaong natatago mula sa mga mata ng tao ay naihayag sa Iyong pangalan, ang Malinaw, ang naghaharing Tagapangalaga, ang Sariling-Ganap.

May matutuklasan ka bang iba liban sa Akin,

4

O Panulat, sa Araw na ito? Nasaan ang sangnilikha at ang mga kahayagan nito? At nasaan ang mga pangalan at ang kanilang mga kaharian? Saan naparoon ang lahat ng nilikhang bagay, ng nakikita man o di-nakikita? Nasaan ang natatagong mga lihim ng sanlibutan at ang mga kahayagan nito? Masdan, ang buong sangnilikha ay naglaho na! Walang naiwan liban sa Aking Mukha, ang Walang-maliw, ang Maningning, ang Lubos na Maluwalhati.

Ito ang Araw na walang makikita liban sa mga karingalan ng Liwanag na sumisikat mula sa mukha ng Iyong Panginoon, ang Magiliw, ang Pinakabukas-palad. Tunay na ginawa Naming mamatay ang bawat kaluluwa sa pamamagitan ng bisa ng Aming paghaharing hindi malalabanan at nakalulupig sa lahat. Kung gayon ay gumawa Kami ng bagong sangnilikha, bilang tanda ng Aming biyaya sa mga tao. Ako, sa katunayan, ang Lubos na Mapagbigay-biyaya, ang Matanda sa mga Araw.

5

Ito ang Araw na isinisigaw ng di-nakikitang daigdig ang: “Napakalaki ng iyong pagpapala,

6

O daigdig, dahil ikaw ay ginawang patungan ng paa ng iyong Diyos, at napili kang luklukan ng Kaniyang pinakamakapangyarihang trono.” Ibinulalas ng kaharian ng kaluwalhatian ang, “Nawa’y maialay ang aking buhay para sa iyo, dahil ang paghahari Niya na Siyang Minamahal ng Lubos na Mahabagin ay itinatag sa iyo, sa pamamagitan ng kapangyarihan ng Kaniyang Pangalan na ipinangako sa lahat ng bagay, maging ng nakaraan man o ng hinaharap.” Ito ang Araw na natamo ng bawat mabangong bagay ang kaniyang halimuyak mula sa simoy ng Aking damit—isang damit na nagbibigay ng kaniyang pabango sa buong sangnilikha. Ito ang Araw na bumubulwak mula sa Kalooban ng Lubos na Mahabagin ang umaagos na tubig ng walang-hanggang buhay. Magmadali kayo, sa inyong mga puso’t kaluluwa, at uminom hanggang kabusugan, O Kalipunan ng mga kaharian sa itaas!

Sabihin: Siya itong Kahayagan Niya na

7

Di-maarok, ang Di-nakikita ng mga Di-nakikita, kung batid lamang ninyo. Siya itong nagsiwalat sa harap ninyo ng natatago at iniingatang Hiyas, kung hahanapin lamang ninyo. Siya itong minamahal ng lahat ng bagay, maging ng nakaraan o ng hinaharap. Nawa’y ipako ninyo ang inyong mga puso at ang inyong mga pag-asa sa Kaniya.

Narinig namin ang tinig ng iyong pakikisuyo, O Panulat, at pinatatawad ang iyong pananahimik. Ano ang lubos na tumuliro sa iyo?

8

Ang pagkalasing sa Iyong piling, O Minamahal ng mga daigdig, ay sumunggab at humawak sa akin.

9

Bumangon, at ipahayag sa buong sangnilikha ang balita na Siyang Lubos na Mahabagin ay nagdako ng Kaniyang mga hakbang tungo sa Ridván at pumasok doon. Patnubayan, kung gayon, ang mga tao tungo sa hardin ng kalugurang ginawa ng Diyos upang maging Trono ng Kaniyang paraiso. Hinirang ka Namin na maging Aming pinakamalakas na Pakakak, na ang pagtunog nito ay nagpapahiwatig sa muling pagkabuhay ng buong sangkatauhan.

10

Sabihin: Ito ng Paraiso na sa mga dahon nito ang alak ng pananalita ay umukit ng patotoo na: “Siyang itinago mula sa mata ng tao ay naihayag, na nasisinturunan ng paghahari at kapangyarihan!” Ito ang Paraiso, na ang pagkaluskos ng mga dahon nito ay nagpahayag na: “O kayong mga nananahan sa kalangitan at kalupaan! Lumitaw na yaong hindi pa kailanman lumilitaw. Siyang itinago, mula sa kawalang-hanggan, ang Kaniyang Mukha mula sa paningin ng sangnilikha ay dumating na ngayon.” Mula sa bumubulong na hanging sumisimoy sa mga sanga nito ay nagbuhat ang sigaw: “Siyang naghaharing Panginoon ng lahat ay ginawang mahayag. Ang Kaharian ay sa Diyos” samantalang mula sa dumadaloy na mga tubig nito ay maririnig ang bulong na: “Ang lahat ng mga mata ay pinaligaya sapagkat Siyang wala pang nakakita ay nasilayan, na ang Kaniyang lihim na wala pang nakatutuklas, ay itinaas ang lambong ng luwalhati, at inalisan ng takip ang mukha ng Kagandahan.”

11

Sa loob ng Paraisong ito, at mula sa mga rurok ng pinakamataas na mga silid nito, ang mga Dilag ng Langit ay bumulalas at isinigaw: “Magdiwang,

12

O kayong mga nananahan sa mga kaharian sa kaitaasan, sapagkat ang mga daliri Niya na Siyang Napakatanda sa mga Araw ay binabatingting, sa ngalan ng Ganap na Maluwalhati, ang Pinakadakilang Kampana, sa kaibuturang puso ng mga kalangitan. Inililibot ng mga kamay ng biyaya ang kopa ng walang-hanggang buhay. Lumapit, at uminom hanggang kabusugan. Uminom sa nakapagpapalusog na pagnanamnam, O kayong mga mismong katawang-lupa ng pagnanasa, kayong mga kinatawan ng matinding paghahangad!”

Ito ang Araw kung kailan Siyang Tagapagbunyag ng mga Pangalan ng Diyos ay humakbang palabas mula sa Tabernakulo ng luwalhati, at ipinahayag sa lahat ng nasa langit at sa lahat ng nasa lupa: “Iligpit na ang mga kopa ng Paraiso at ang lahat ng nagbibigay-buhay na mga tubig niyon, sapagkat masdan, ang mga tao ni Bahá, ay pumasok na sa maligayang tahanan ng Kinaroroonan ng Poong Maykapal, at uminom ng alak ng muling pagsasama mula sa kalis ng kanilang Panginoon, ang Nagtataglay ng Lahat, ang Pinakamataas.”

13

Limutin ang daigdig ng sangnilikha, O Panulat, at bumaling ka tungo sa mukha ng iyong Panginoon, ang Panginoon ng lahat ng mga pangalan. Gayakan, kung gayon, ang daigdig sa pamamagitan ng palamuti ng mga pabuya ng iyong Panginoon, ang Hari ng di-nagmamaliw na mga araw. Sapagkat dama Namin ang kabanguhan ng Araw kung kailan ay ginawa Niya na Siyang Mithiin ng lahat ng mga bansa ang pasikatin sa mga kahariang nakikita at di-nakikita ang karingalan ng liwanag ng Kaniyang pinakamahusay na mga pangalan, at binalot ang mga iyon ng kaningningan ng mga tanglaw ng Kaniyang pinakamapagpalang mga biyaya—mga biyayang walang makatutuos liban sa Kaniya na Siyang makapangyarihan sa lahat na Tagapangalaga sa buong kinapal.

14

Huwag tumingin sa mga nilikha ng Diyos liban sa pamamagitan ng mata ng kabaitan at ng habag, sapagkat ang Aming nagmamahal na kalinga ay laganap sa lahat ng nilikhang bagay, at ang Aming pagpapala ay sumasaklaw sa lupa at langit. Ito ang Araw kung kailan ang tunay na mga tagapaglingkod ng Diyos ay nakikibahagi sa nagbibigay-buhay na mga tubig ng muling pagsasama, ang Araw kung kailan yaong mga malalapit sa Kaniya ay nagagawang uminom mula sa mahinay na dumadaloy na ilog ng walang-hanggang buhay, at silang mga naniniwala sa Kaniyang pagkakaisa, ng alak ng Kaniyang Kinaroroonan, sa pamamagitan ng pagkilala nila sa Kaniya na Siyang Pinakamataas at Huling Layunin ng lahat, na sa Kaniya ang Dila ng Kamahalan at Kaluwalhatian ay nagwiwika ng panawagang: “Ang Kaharian ay Akin. Ako, sa Aking sarili, sa Aking mismong karapatan, ang Hari niyon.”

15

Akitin ang mga puso ng mga tao, sa pamamagitan ng panawagan Niya, ang iisang tanging Minamahal. Sabihin: Ito ang Tinig ng Diyos, kung kayo lamang ay nakikinig. Ito ang Pamimitak ng Rebelasyon ng Diyos, kung kayo lamang ay nakababatid. Ito ang Pook-Silangan ng Kapakanan ng Diyos, kung kayo lamang ay nakakikilala. Ito ang Pinagmumulan ng kautusan ng Diyos, kung kayo lamang ay nakahahatol nang makatarungan. Ito ang hayag at natatagong Lihim; sana ay mabatid ninyo iyon. O mga tao ng daigdig! Itapon, alang-alang sa Aking pangalang higit sa lahat ng ibang mga pangalan, ang mga bagay na inyong taglay, at ilubog ang inyong mga sarili sa Karagatang ito na sa mga kailaliman niyon ay natatago ang mga perlas ng karunungan at pananalita, isang karagatang dumadaluyong sa Aking pangalang ang Lubos na Mahabagin. Sa gayon ay tinuturuan kayo Niya na Siyang nagtataglay ng Inang Aklat.

16

Ang Pinakamamahal ay dumating na. Sa Kaniyang kanang kamay ay ang selyadong Alak ng Kaniyang pangalan. Maligaya ang taong bumabaling sa Kaniya, at umiinom hanggang kabusugan, at bumubulalas na: “Purihin Ka nawa, O Tagapagsiwalat ng mga palatandaan ng Diyos!” Saksi ang pagkamatuwid ng Diyos! Ang bawat natatagong bagay ay ginawang mahayag sa pamamagitan ng kapangyarihan ng katotohanan. Ang lahat ng mga pagpapala ng Diyos ay ipinababa na, bilang tanda ng Kaniyang biyaya. Ang mga tubig ng walang-hanggang buhay, sa kabuuan nito, ay inaalok sa mga tao. Ang bawat isang kopa ay inililibot ng kamay ng Minamahal. Lumapit, at huwag mag-atubili, nang kahit isang napakaikling saglit.

17

Pinagpala silang mga pumailanlang sa mga pakpak ng pagkawalay at natamo ang kalagayang itinalaga ng Diyos na nakahihigit sa buong kinapal, na hindi magawang ilihis mula sa Kaniyang Kapakanan ng walang-katuturang mga hinagap ng mga dalubhasa, ni ng napakaraming mga hukbo ng daigdig. Sino sa inyo, O mga tao, ang tatalikuran ang daigdig at lalapit sa Diyos, ang Panginoon ng lahat ng mga pangalan? Saan matatagpuan siya, na sa pamamagitan ng kapangyarihan ng Aking pangalang nakahihigit sa lahat ng nilikhang bagay, ay itatapon ang mga bagay na taglay ng tao at mangangapit nang kaniyang buong lakas sa mga bagay na iniatas sa kaniya ng Diyos, ang Nakababatid ng nakikita at ng di-nakikita? Sa gayon ang Kaniyang biyaya ay ipinababa sa mga tao, ang Kaniyang patotoo ay tinupad, at ang Kaniyang katibayan ay sumikat sa itaas ng Sugpungang-guhit ng kahabagan. Napakayaman ng gantimpalang makakamtan niyang naniniwala at nagsasabing: “Purihin Ka nawa, O Minamahal ng lahat ng mga daigdig! Dakilain ang Iyong pangalan, O Ikaw na Hangarin ng bawat nakauunawang puso!”

18

Magdiwang sa labis na kaligayahan, O mga tao ni Bahá, habang inyong ginugunita ang Araw ng sukdulang kaligayahan, ang Araw kung kailan ang Dila ng Napakatanda sa mga Araw ay nagsalita, habang umalis Siya sa Kaniyang Tahanan at tumuloy sa Pook kung saan mula roon ay ipinasikat Niya sa buong sangnilikha ang mga karingalan ng Kaniyang pangalan, ang Lubos na Mahabagin. Ang Diyos ang Aming Saksi. Kung Aming isisiwalat ang natatagong mga lihim ng Araw na iyon ang lahat ng mga nananahan sa lupa at langit ay mawawalan ng malay at mamamatay, liban sa yaong mga ililigtas ng Diyos, ang Ganap na Makapangyarihan, ang Lubos na Nakababatid, ang Lubos na Marunong.

19

Ganoon ang nakalalangong bisa ng mga salita ng Diyos sa Kaniya na Siyang Tagapagsiwalat ng Kaniyang di-mapagdududahang mga katibayan, na ang Kaniyang Panulat ay hindi na makakilos. Sa mga salitang ito ay winawakasan Niya ang Kaniyang Tableta: Walang ibang Diyos liban sa Akin, ang Pinakamataas, ang Pinakamakapangyarihan, ang Pinakamahusay, ang Nakababatid ng Lahat.

20

7

*Siya iyon na Siyang iniluklok sa maningning*

*na Tronong ito.*

I

pahayag sa makalangit na Kalipunan, O Panulat ng kumikinang na kaluwalhatian, na masdan ang lambong na pantabing ay pinunit at ang Kagandahan ng Panginoon ay ibinunyag mula sa Tagpong ito ng nangingibabaw na kaluwalhatian nang may gayong kaningningan na naging sanhi ito ng pagsikat ng mga tanglaw ng Kaniyang kautusan sa itaas ng pamimitak ng Kaniyang Pangalang makapangyarihan. Ang lahat ng pagbati kung gayon ay maparito sa Pista ng Panginoon, na sumikat sa itaas ng sugpungang-guhit ng labis-labis na pagpapala!

1

Ito ang isang pista kung saan ang lahat ng mga bagay ay ginayakan ng kasuotan ng mga pangalan ng Diyos, at kung saan ang Kaniyang biyaya ay bumalot sa lahat ng bagay mula una hanggang huli. Lahat ng pagbati kung gayon ay maparito sa Pista ng Panginoon, na sumikat sa itaas ng pamimitak ng maningning na kabanalan!

2

Tawagin, kung gayon, ang mga dilag ng kawalang-hanggan na magmadaling lumabas mula sa kanilang krimson na mga silid sa kanilang makalangit na kabihinan, at lumitaw sa pagitan ng lupa at langit taglay ang pinakamaluwalhating palamuti. Tulutan sila, kung gayon, na ialok sa mga nananahan ng daigdig, kapuwa mataas at mababa, ang kopa ng buhay na isinalok mula sa makalangit na sapa ng kahabagan. Ang lahat ng pagbati, kung gayon, ay maparito sa Pista ng Panginoon, na lumitaw sa itaas ng sugpungang-guhit ng kabanalan taglay ang kamangha-manghang kaligayahan!

3

Sabihan kung gayon ang makalangit na mga kabataan, na nilikha mula sa mga karingalan ng Lubos na Pinupuri, na lumabas mula sa kanilang makalangit na tahanan nang nakabihis sa kasuotan ng Ganap na Mahabagin, at ialok sa pamamagitan ng mga daliring ruby ang kalis ng walang-kamatayan sa mga nananahan sa kataas-taasang Paraiso mula sa mga kasamahan ni Bahá, upang sila ay mapalapit sa Kaningningan ng Panginoon ng Karilagan—itong sumisinag at nagniningning na Kagandahan. Ang lahat ng pagbati kung gayon ay maparito sa Pista ng Panginoon, na lumitaw sa itaas ng pamimitak ng dakilang kaluwalhatian!

4

Saksi ang Diyos! Ito ang pista kung kailan ang kagandahan ng Diwang Di-mabatid ay lumitaw nang walang lambong at ginayakan ng gayong paghahari na yumukod ang mga leeg nilang mga itinatwa ang Kaniyang katotohanan. Ang lahat ng pagbati kung gayon ay maparito sa Pista ng Panginoon na lumitaw nang taglay ang sukdulang paghahari.

5

Ito ang pista kung kailan ang lahat ng bagay ay pinawalang-sala bunga ng paglabas Niya na Siyang Napakatandang Hari mula sa likod ng lambong ng mga pangalan. Kung gayon, ay magdiwang sa inyong mga puso, O mga sambayanan ng daigdig, sapagkat ang mga simoy ng kapatawaran ay humihip sa buong sangnilikha at ang espiritu ng buhay ay inihinga sa daigdig. Ang lahat ng pagbati kung gayon ay maparito sa Pista ng Panginoon na lumitaw sa itaas ng pamimitak ng maningning ng kabanalan!

6

Mag-ingat na hindi kayo lumampas sa mga hangganan ng paggalang at gawin yaong kinasusuklaman ng inyong mga isip at puso. Ito yaong iniatas sa inyo ng Panulat ng Diyos, ang Ganap na Makapangyarihan, ang Pinakamalakas. Ang lahat ng pagbati kung gayon ay maparito sa Pista ng Panginoon na lumitaw sa itaas ng sugpungang-guhit ng kamangha-manghang biyaya!

7

Ito ang pista kung saan ang Kagandahan ng Panginoon ng Karingalan ay dinakila nang higit sa lahat ng bagaay, at kung saan Siya, nang walang lambong at di-natatago, ay nagpahayag ng Kaniyang kalooban at layunin sa lahat ng nasa langit at nasa lupa. At ito ay pawang tanda lamang ng Kaniyang biyayang laganap sa buong sangnilikha. Naroon ang Templo ni Bahá na nakaluklok sa trono ng kawalang-hanggan, at ang mga karingalan ng Kaniyang mukha ay namitak sa itaas ng guhit-tagpuan ng sangnilikha taglay ang liwanag ng kamangha-manghang kaluwalhatian. Ang lahat ng pagbati kung gayon ay maparito sa Pista ng Panginoon na lumitaw sa itaas ng sugpungang-guhit ng kamangha-manghang kaluwalhatian.

8

O kayong mga nananahan sa ilalim ng Tabernakulo ng karingalan! O kayong mga nakatira sa loob ng pabilyon ng kabanalang

9

di-madudungisan! O kayong mga nakasilong sa bubong ng kataasan at kaluwalhatian! Itaas ang inyong mga tinig at umawit sa pinakamagandang mga tono sa inyong pinakadakilang mga silid, sapagkat sa Dispensasyong ito ang Kagandahang nilambungan ay isiniwalat, at ang Bituing-Araw ng Di-nakikita ay sumikat sa itaas ng sugpungang-guhit ng napakatandang kaluwalhatian. Ang lahat ng pagbati kung gayon ay maparito sa Pista ng Panginoon na lumitaw nang taglay ang napakaringal na panggayak!

O samahan ng Kalipunan sa kaitaasan, at O mga nananahan sa walang-kamatayang lungsod! Magmadali kayo upang sumamba, sapagkat ang Dambana ng karingalan ay lumitaw na sa loob ng Tabernakulong ito na palibot dito ay umiikot ang lahat ng ibang naunang mga dambana; at umikot at lumapit sa Panginoon ng lahat ng tao sa mga araw na ito, na ang kahalintulad nito ay hindi kailanman nakita ng mga mata ng naunang mga salinlahi. Ang lahat ng pagbati kung gayon ay maparito sa Pista ng Panginoon na lumitaw sa itaas ng sugpungang-guhit ng Diyos, ang Pinakamagiliw, ang Pinakamapagpala!

10

Uminom nang malalim, O kayong mga nananahan sa lupa at langit, mula sa kalis ng walang-hanggang buhay na inaalok ng kamay ni Bahá rito sa pinakamatayog at pinakadakilang Paraiso. Saksi ang Diyos! Ang sinumang makibahagi sa kahit iisang patak man lamang niyon ay hindi daranas ng mga pagbabago-bago ng panahon ni hindi masasadlak sa mga panlilinlang niya na Siyang Masama, bagkus ang Panginoon ay pasusugurin siya sa bawat Dispensasyon nang nagayakan ng banal at kamangha-manghang kagandahan. Ang lahat ng pagbati kung gayon ay maparito sa Pista ng Panginoon na ginawang mahayag mula sa luklukan ng Panginoon ng lahat ng karunungan!

11

Dalisayan ang inyong mga kaluluwa mula sa daigdig, O mga tao, at magmadali patungo sa Banal na Puno ng Lote rito sa pinakamalayong santuwaryo, upang magawa ninyong makinig sa tinig ng inyong Panginoon, ang Lubos na Mahabagin, na tumatawag mula sa Paraisong ito na nilikha sang-ayon sa kautusan ng Diyos, ang Lubos na Pinupuri, at sa harap ng mga pintuan nito ang mga nananahan sa pabilyon ng kabanalan ay yumuyukod sa pagsamba. Ang lahat ng pagbati kung gayon ay maparito sa Pista ng Panginoon na sumikat sa itaas ng sugpungang-guhit ng kamahalan at karingalan!

12

Mag-ingat, O mga tao, na baka ipagkait ninyo sa inyong mga sarili ang mga simoy ng mga araw na ito kung saan ang kabanguhan ng banal na Kasuotan ay sumisimoy sa bawat sandali mula sa kinaroroonan nitong maluwalhati at nagniningning na Kabataan. Ang lahat ng pagbati kung gayon ay maparito sa Pista ng Panginoon na sumikat mula sa pamimitak ng Kaniyang pangalan, ang Pinakamataas!

13

8

*Siya ang Pinakabanal, ang Pinakamaluwalhati.*

P

urihin Ka nawa, O aking Diyos, na ang bukang-liwayway ng Iyong Pista ng Riḍván ay namitak na, at siyang naroon upang hanapin ang Iyong kinaroroonan ay natamo ang kaniyang layunin,

1

O Ikaw na aming Panginoon, ang Pinakamahabagin! Gaano karami ang Iyong mga minamahal, O aking Diyos, na binagtas ang mga buhanginan ng Persiya sa pagnanasa nilang masilayan ang Iyong kagandahan subalit napigilan sa paghahantong sa korte ng Iyong nangingibabaw na kaisahan dahil sa masasamang gawa ng Iyong mga kaaway, na hindi naniwala sa Iyo at itinatwa ang Iyong paghahari.

O Panginoon! Tingnan ang mga maniniil ng Iyong mga tao sa pamamagitan ng mata ng Iyong gumaganting poot. Saksi ang Iyong kapangyarihan! Ang kanilang kasamaan ay umabot na sa gayong mga rurok na walang makasukat liban sa Iyong Sarili, na Siyang nakababatid ng lahat ng bagay. Ang Iyong mga minamahal ay pumayag na mabihag at makulong sa piitang ito, at gayumpaman ang mga umaaway sa kanila ay hindi pa rin nasiyahan, dahil napakatindi ng kanilang pagkamuhi sa Kahayagan ng Iyong Kapakanan. Pinagpala ang taong may malalim na pag-unawang nakikita sa lahat ng sumapit sa kaniya sa Iyong landas ang walang iba liban doon sa dadakila sa kaniyang kalagayan at ibubunyi ang Iyong Kapakanan, O Ikaw na Panginoon ng mga daigdig!

2

Saksi ang Iyong kaluwalhatian! Kung ang lahat ng mga tao ng daigdig ay magkakaisa upang saktan ang iisa lamang sa mga tao ni Bahá, matatagpuan nilang wala silang kakayahan, sapagkat ang lahat ng nakikita nila bilang pamiminsala sa Iyong mga pinili ay tulad ng liwanag para sa kanila at tulad ng apoy para sa umaaway sa Iyo. Kung hindi dahil sa pagkakulong sa Pinakadakilang Piitan, Niya na Siyang Kinatawan ng Iyong nangingibabaw na paghahari, paano sana maipatutupad ang Iyong Kapakanan, maihahayag ang Iyong paghahari, maipatatalastas ang Iyong kapangyarihan, at mapatutunayan ang katotohanan ng Iyong mga palatandaan? Sana Ako na lamang ang nagbata ng lahat ng mga pagdurusa ng daigdig, bunga ng

3

pag-ibig sa Iyo at sa Iyong mga nilalang!

O Panginoon! Iyong buksan ang mga mata ng Iyong mga tagapaglingkod, nang upang Ikaw ay masilayan nila sa lahat ng panahon na nakaupo sa trono ng Iyong karingalan at naghahari sa lahat ng nasa langit at ng nasa lupa. Makapangyarihan Ka upang gawin ang Iyong ninanais. Walang ibang Diyos liban sa Iyo, ang Ganap na Makapangyarihan, ang Pinakamalakas.

4

9

S

a unang araw ng pagpanhik ng Napakatandang Kagandahan sa Kaniyang Pinakadakilang Trono sa hardin na tinaguriang Riḍván, ang Dila ng Kaluwalhatian ay bumigkas ng tatlong banal na salita. Una, sa Rebelasyong ito ang batas ng espada ay pinawalang-saysay na.[[3]](#endnote-3) Pangalawa, bago lumipas ang isang libong taon ang sinumang maghain ng pag-angkin sa pagiging propeta ay huwad. Ang kahulugan ng “taon” ay isang buong taon, at walang paliwanag o pagpapakahulugan ang pinahihintulutan sa bagay na ito. At pangatlo, sa mismong oras na iyon ay ginawa ng Diyos, dakilain nawa ang Kaniyang Kaluwalhatian, na pasikatin ang buong karingalan ng lahat ng Kaniyang mga pangalan sa buong sangnilikha.

1

Ang kasunod na bersikulo ay binanggit pagkaraan nito, subalit sinabi Niyang dapat itong magtamasa ng magkaparehong kalagayan sa tatlong nabanggit: na kapag ang pangalan ng sinuman, maging nabubuhay pa o namatay na, ay babanggitin sa Kaniyang kinaroroonan, ang kaluluwang iyon, sa katunayan ay nakatamo na ng pagbanggit ng Haring umiiral na bago pa ang lahat. Pinagpala silang mga nakatamo nito!

2

10

A

ng bituing-araw ng mga salita, na namimitak sa itaas ng sugpungang-guhit ng pananalita Niya na Siyang Panginoon ng lahat ng mga pangalan at mga katangian, sa pinakapinagpalang oras na ito, ay sumikat nang buong katotohanan taglay ang mga karingalan ng liwanag ng Diyos. Ang diwa ng

1

pag-unawa, na dumadaloy mula sa panulat ng Ganap na Maluwalhati, sa pamamagitan ng Kaniyang biyaya, ay ipinagkaloob sa lahat ng nilikhang bagay. Ang hiwaga ng lahat ng hiwaga, na lumalabas mula sa likod ng mga lambong ng paglilihim ay, sa mismong katotohanan, isiniwalat sa matuwid, sang-ayon sa utos ng Diyos, ang Ganap na Makapangyarihan, ang Di-napipigilan.

Sinasabi ng Diyos, ang Pinakamakapangyarihan, ang Pinakamataas, ang Pinakadakila, sa mga banal na Nilalang na nilikha sa pamamagitan ng Pinakaunang Salitang nagmula sa Kaniyang bibig, at bukod pa sa kanila ay sa Kalipunan sa kaitaasan, at bukod pa sa kanila ay sa mga dinalisay Niya nang higit sa pag-unawa ng lahat ng nasa lupa at ng nasa langit at sila ay itinaas Niya sa pamamagitan ng Kaniyang natatago at di-malirip na Kalooban, na: “Magdiwang sa inyong mismong mga kaluluwa, sapagkat ang pinakamabuting panahon ay dumating na; at ang Oras ay pumatak na, at sa palibot nito ay umiikot ang lahat ng ibang mga oras na inihula sa mga Tableta ng Diyos, ang Ganap na Makapangyarihan, ang Lubos na Maluwalhati, ang pinakamahabagin; at ang natatagong Umaga ay nagliwayway na rito sa pinakamamahal na Pangalan, mula sa pamimitak ng pagkadiyos, pinasisikat ang kaningningan nito sa lahat ng naging at sa lahat ng magiging.” Purihin ang Panginoon ng lahat ng biyaya, ang pinagmumulan nitong makalangit na biyaya!

2

Ang ipinangakong Araw ng Diyos ay sumapit na! Siya na kahayagan ng Sinasamba ay iniluklok sa trono ng Kaniyang pangalan, ang Lubos na Nagmamahal, at ang araw ng Kaniyang biyaya ay nagpasikat ng mga sinag nito kapuwa sa nakakikita at sa nakikita. Samakatwid ay itatwa ninyo, O mga nananahan sa mga kahariang may hangganan, ang inyong mga ari-arian, palamutihan ang inyong mga templo ng Kaniyang maluwalhating kasuotan, at masdan nang walang balakid ang paningin, Siyang nagniningning na Kagandahan ng Diyos na nakaupo sa trono ng kaluwalhatian sa Kaniyang nangingibabaw, sa Kaniyang makapangyarihan sa lahat at nakalulupig sa lahat na paghahari. Ang lahat ng papuri ay mapasa Pinakamamahal, Siya na nagbunyag ng Kaniyang natatagong kagandahan nang may gayong hayag na awtoridad!

3

Ang lahat ng araw ay nakatamo ng kanilang katuparan sa lubhang kapita-pitagang araw na ito, at ang lahat ng oras sa pinakamarangal na oras na ito, at niloob ng Di-nakikita na ipagkaloob ang bawat biyaya sa mga nananahan sa lupa at langit, upang maipakilala, sa harap ng lahat ng nasa mga kaharian ng rebelasyon at paglalalang, ang Kahayagan ng Diyos at ang Kaniyang katayugan, at ang paghahari ng Diyos at ang kaniyang karingalan, upang ang Kaniyang pagpapala sa Kaniyang mga tagapaglingkod ay magawang ganap, at ang Kaniyang biyaya sa Kaniyang nilalang ay matupad. At gayumpaman, sa sandaling Siya ay lumitaw na, ang mga mata ng lahat ng naghihintay sa Kaniya ay nasilaw, maliban lamang sa mga pinangalagaan ng Kaniyang lakas at mula sa kanilang paningin ay inalis Niya ang lahat ng makalupang lambong. Purihin, kung gayon, Siya na ginawang maging hayag sa pamamagitan ng kapangyarihan ng katotohanan sa kamangha-mangha, sa nagniningning na kasuotang ito!

4

At nang sumapit ang itinakdang oras ng Kaniyang Rebelasyon sa ipinangakong Araw na ito, ang mga lambong ng tadhana ay napunit at ang banal na kautusan ay natupad sa paglisan nitong Tanglaw ng langit ng kawalang-hanggan mula sa lungsod ng Baghdád. Ito ay naganap dahil sa ginawa ng mga kamay ng mga masasama ang hangarin laban sa Liwanag na ito—isang Liwanag na nakahihigit ang ilaw nito sa bawat iba sa banal at kamangha-manghang ningning nito. Purihin, kung gayon, Siya na nagpababa nitong Kambal na Rebelasyon sa pamamagitan ng Kaniyang pinakadakila, Kaniyang pinakamakapangyarihang paghahari!

5

Sa pagsapit nitong Kahayagan ang mga realidad ng lahat ng nilikhang bagay ay napuspos ng kaligayahan, at sinunggaban ng lahat ang kopa ng matinding kaligayahan gamit ang mga kamay ng pananabik at kaluguran at uminom mula roon ng pinakapiling alak alang-alang sa pag-ibig sa Kagandahang ito—isang Kagandahang lumitaw sa pamamagitan ng kapangyarihan ng katotohanan, nadaramtan ng palamuti ng Diyos, ang Hari, ang Makatarungan, ang Ganap na Marunong. Purihin, kung gayon, Siya na sa pamamagitan ng Rebelasyong ito ay inakit ang mga puso ng mga biniyayaang mabuti ng Panginoon!

6

Sabihin: Ito ang Araw na itinalaga ng Panulat ng Pinakamataas na wala itong kahalintulad, at ang kapareho nito ay hindi kailanman natamo ng mga nananahan sa Kalipunan sa kaitaasan at ng mga realidad ng mga Propeta at mga Sugo ng Diyos. Purihin, kung gayon, Siya na ginawang mahayag itong banal at sagrado, itong makapangyarihan at kamangha-manghang Araw!

7

Ito ang Araw kung kailan ang mga haligi ng Trono ay nanginginig sa pagnanasa nilang iluklok Niya ang Kaniyang sarili roon, ang Araw kung kailan ang mga pundasyon ng pinakamatayog na Upuan ay gumalaw. Purihin, kung gayon, ang Diyos, ang Pinagmumulan nitong matinding kaligayahang sumakmal sa buong kinapal!

8

Ito ang Araw kung kailan ang Araw ng Kagandahan ay sumikat sa itaas ng sugpungang-guhit ng mukha ng Diyos, ang Pinakamataas, ang Pinakadakila, at ang mga ulap ng biyaya ay umulan, at ang mga puno ng Paraiso ay nagbigay ng gayong mga bungang itinakda ng Diyos para sa kanilang mga nagsibaling sa Kaniya, taglay ang nagniningning na mga puso sa Dispensasyong ito. Purihin, kung gayon, ang Diyos, na Siyang nagtalaga nitong labis-labis na biyaya!

9

Ito ang Araw kung kailan ang mga espiritu ay lumisan mula sa kanilang mga katawan sa kasabikan nilang masilayan ang walang-lambong na mukha ng Napakatandang Kagandahan. Purihin, kung gayon, Siya na naghayag nitong makapangyarihang Araw!

10

Ito ang Araw kung kailan ang Pinakadakilang Espiritu ay nagkatawan sa pinakamagandang anyo, at nagmumula sa Kaharian sa kaitaasan, ay lumapit sa Tagpo ng nangingibabaw na kaluwalhatian nang may gayong ningning na nabighani ang Dilag ng Langit, hanggang siya ay huminto nang nakalutang sa ere sa harap ng Aming kinaroroonan, na may gayong paggayak na nasilo ng matinding pananabik ang mga puso ng mga Sugo ng Diyos. Purihin, kung gayon, ang Diyos, na Siyang lumikha nitong maharlikang anghel!

11

Sa gayon ang mga nananahan sa Paraiso, at bukod pa sa kanila, ang mga nananahan sa mga retiro ng kabanalan at sa mga kaharian ng pakikipagniig, at bukod pa sa kanila ang mga nananahan sa loob ng mga tirahan sa langit, at bukod pa sa kanila ang mga nananahan sa ilalim ng tabernakulo ng paglilihim, ang bawat isa at ang lahat ay humakbang pasulong mula sa kanilang matayog na mga mansiyon, at habang nag-uusap-usap sa mahinang mga tinig, ay ipinamalita sa isa’t isa yaong naganap sa lupa. Para bagang isiniwalat ng Napakatandang Hari ang Kaniyang saliri sa Kaniyang sarili, at pagkatapos, taglay ang

12

di-matutulang paghahari, sa Kaniyang mga tagapaglingkod at sa Kaniyang mga nilalang sa kaharian ng sangnilikha. Purihin, kung gayon, ang Diyos, Siyang lumalang sa anumang ninais Niya sa pamamagitan ng bisa ng Kaniyang utos na nakapipilit sa lahat!

Sa gayon ay itinaas ng Pinakadakilang Espiritu ang isang panawagang dumagundong sa buong kinapal, sinasabing: “Maaliw ang inyong mga mata, O kayong mga nananahan sa lupa at langit,

13

O kayong mga kapahayagan ng banal na mga pangalan at mga katangian, O kayong mga nakalubog sa ilalim ng mga karagatan ng karingalan na nasa kabila pa ng mga daigdig ng pahiwatig at pagtukoy! Ito ang Araw kung kailan ang Diyos Mismo, ang Pinakadakila, ang Pinakamataas, sa pamamagitan ng Kaniyang sagrado at maluwalhating Sarili, ay iniaabot sa bawat kaluluwa, kapuwa mataas at mababa, ang kopa ng pagiging malapit at ng muling pagsasama.” Purihin, kung gayon, ang Diyos, Siyang nagsiwalat sa Kaniyang Sarili sa lahat ng Kaniyang napakaraming biyaya rito sa pinakadakila sa lahat ng mga araw!

Ito ang Araw kung kailan ang pinakamalupit na lambong ay pinunit at ang Tagpo ng nangingibabaw na kadalisayan ay ginawang mahayag; ang Araw kung kailan ang mukha ng Diyos ay ngumiti sa kaligayahan ng muling pagsasama, at ang mga pinto ng Kaniyang kinaroroonan ay ibinukas sa mga kinatawan ng Kaniyang kagandahan at kamahalan at sa kanilang mga tumagos ang paningin sa mga lambong ng kaluwalhatian sa pamamagitan ng kapangyarihang buhat sa Diyos, ang Ganap na Makapangyarihan, ang Lubos na Marunong; ang Araw kung kailan ay isinigaw ng lahat ng bagay na nakikita at di-nakikita ang: “Napakabanal ng Panginoon, ang pinakamahusay sa lahat ng mga manlilikha!”

14

Sa gayon ang Pinakadakilang Espiritu ay tinawag sa katahimikan, at ang matinding kaligayahan ng Diyos ay sumakmal sa mga nananahan sa mga lungsod ng kawalang-hanggan, ang mga kasambahay ng mga silid na krimson, at ang mga nakatira sa kaharian ng mga pangalan. Ang bawat isa at ang lahat sa kanila ay pumanaog mula sa kanilang mga tirahan hanggang sa nakatayo sila sa pagitan ng lupa at langit, sa sukdulang pagpapakumbaba at pagkamasunurin, sa harap ng Kaniyang Mukha. Purihin, kung gayon, ang Diyos, siyang gumawang maihayag itong di-napipigilan, itong maluwalhati sa lahat at nangingibabaw na Kapakanan!

15

Sa gayon ang kanilang mga tinig ay itinaas sa pagpuri at pagdiriwang sa maluwalhating Araw na ito, isang Araw kung saan ang ningning nito ay hindi nagbubuhat sa araw at sa mga sinag nito bagkus ay mula sa kumikinang na liwanag ng Mukha ng Diyos, ang Hari, ang Dakila, ang Lubos na Mapagpala. Purihin, kung gayon, Siyang naging sanhi ng paglitaw nito sa pamamagitan ng kapangyarihan ng katotohanan at ginawa Niyang muling buhayin doon ang mga kaluluwa ng buong sangkatauhan!

16

At pagkatapos ang isa pang tagapamalita ay tumawag mula sa Tagpo ng nangingibabaw na kaluwalhatian: “Saksi ang Diyos! Ito ang Araw kung kailan ang mga lambong ng pagtatalo ay winasak, at ang mga hangin ng pagkakaisa ay sumimoy, at ang Panginoon ng sangnilikha ay lumitaw, taglay ang hayag na paghahari at nakasakay sa mga ulap ng karingalan dito sa Kaniyang ipinangakong Araw.” Purihin, kung gayon, ang Diyos, Siyang pumanaog sa katotohanan, mula sa kalangitan ng sukdulang kabanalan!

17

Ito ang Araw kung kailan ang apoy at tubig ay pinagsama bilang iisa, at ang mga lambong ay inalis mula sa mukha ng lahat ng mga hiwaga, yamang ang Kagandahan ng Di-napipigilan ay lumabas nang nadaramtan sa kasuotan ng Kaniyang mismong Sarili, ang Tulong sa Panganib, ang Lubos na Makapangyarihan, ang Walang-kahalintulad. Ang lahat ng luwalhati ay mapasa-Araw na ito na ang pagsapit nito ay umaliw sa mga mata ng mga lubos na pinagpala ng Diyos.

18

Nang yaong kaligayahang buhat sa Diyos ay lumipos na sa lahat ng bagay liban sa Kaniya, ang Pinakadakilang Espiritu ay muling tumawag nang malakas, ipinahahayag ang: “O kayong mga nananahan sa mga kaharian ng lupa at langit!

19

O kayong mga nakatira sa mga kaharian ng rebelasyon at nilalang! Pinagpala ang inyong mga tainga, sapagkat nakinig sila sa mga bersikulo ng pagkalapit at muling pagsasama. Dinggin ngayon ang mga balita ng pagkalayo at paghihiwalay, sapagkat ang Tanglaw ng daigdig ay naglalayong lisanin ang lupain ng ‘Iráq, sang-ayon sa matibay na banal na kasunduang inilahad sa mga Santong Kasulatan ng Diyos, ang Ganap na Makapangyarihan, ang Lubos na Nakababatid, ang Lubos na Marunong.”

Sa pahayag na ito ang lahat ng mga nananahan sa lupa at langit ay napuspos ng kalungkutan. Ganoon na lamang ang kanilang pagtatangis at pananaghoy na humandusay sila sa alabok, tigib ng dalamhati. Lubhang nakapagtataka yaong malupit at matinding pagsubok na paghihiwalay! Ang lahat ng bagay na nakikita at di-nakikita ay natuliro ng panawagang ito. Ganoon na lamang ang kanilang suliranin na ang pantig na “Ma” ay hindi na mawari ang pantig na “Ging”, at iniwan ng mga mangingibig ang mukha ng kanilang Minamamal, ang Ganap na Makapangyarihan, ang Lubos na Pinupuri. Napakalungkot ng hayag at di-mabaling kautusang iyon!

20

Nang umabot na ang mga bagay-bagay sa gayong kalagayan, pinakilos ng Napakatandang Kagandahan ang Kaniyang sarili, at ang lahat ng bagay kapuwa panloob at panlabas ay nagsimulang kumilos. Kapagdaka’y bumangon Siya, at sa Kaniyang pagbangon ang Pinakadakilang Muling Pagkabuhay ay nagsimula sa pagitan ng lupa at langit. Sa gayon ang Espiritu ay muling tumawag nang malakas, sa harap ng Kaniyang kinaroroonan: “O Isráfíl![[4]](#endnote-4) Saksi ang pagkamakatarungan ng Diyos, ikaw ay nilikha para sa araw na ito. Samakatwid ay patunugin ang iyong pakakak upang ipahayag ang pagsapit ng Kahayagang ito, nang upang ang bawat nagugunaw na buto ay magkabuhay sa pamamagitan niyon!” Sang-ayon sa utos, pinatunog ng anghel ang kaniyang pakakak, na naging sanhi ng pagkahimatay ng lahat ng nasa lupa at nasa langit. Pagkatapos ay muli niyang pinatunog ang kaniyang pakakak; sila ay nagsibangon, at habang nakatitig sa maluwalhating Pangitain na ito, ay bumulalas: “Purihin nawa ang Panginoon, ang pinakamahusay sa lahat ng mga manlilikha!”

21

Ang Napakatandang Kagandahan ay humakbang pasulong, samantalang ang Kaharian ng Rebelasyon ay nasa unahan Niya at ang Kalangitan ng banal na Inspirasyon ay nasa Kaniyang likuran. Sa Kaniyang kanan ay humakbang ang Kaharian ng Utos, at sa Kaniyang kaliwa ay nagmamartsa ang mga hukbo ng mga maiging pinagpala. Ang lahat ng kaluwalhatian ay mapasahayag at kamangha-manghang Kapakanang ito!

22

At nang sumapit Siya sa loob ng bakuran ng Tahanan, ang kalipunan ng kaharian ng kabanalan ay nagpatirapa sa Kaniyang paanan, at ang mga pundasyon ng Tahanan ay nayanig dahil sa kanilang pagkawalay sa Diyos, ang Ganap na Malakas, ang Ganap na Makapangyarihan, ang Pinakadakila. Ang mga nananahan sa bawat lungsod ay sumigaw, at ang mga puso nilang mga lumilibot sa Diyos ay labis na nabahala. Napakalupit ng paghihiwalay na iyon na ginawang bumagsak ang mismong mga haligi ng daigdig!

23

Nang marinig ang mga pagdadalamhati ng kaharian ng alabok, ang Kagandahan ng Lubos na Minamahal ay tumigil sandali, at ang Mata ng kamahalan ay lumuha nang matindi sa kanilang pag-iyak. Sa katunayan ang mga buntong-hininga ng Kaniyang mga minamahal ay naging sanhi ng pagbigat ng Kaniyang puso sa gayong kalungkutan na walang nasa langit o nasa lupa ang makababata ng kabigatan nito.

24

Siya ay nagpatuloy hanggang umabot Siya sa lambong na lumilihim, at doon sa Kaniyang paanan ay nakita Niya ang isang musmos na iniwalay ang sarili nito mula sa dibdib ng kaniyang ina. At ang musmos na ito ay nakapangapit nang napakataimtim sa Kaniyang damit at nagmamakaawa sa Kaniyang huwag umalis sa lubhang kahabag-habag na tinig, na ang alabok ng kalungkutan ay bumalot sa mukha ng bawat nakababatid na kaluluwa at ang mga hangin ng pighati ay humihip sa buong sangnilikha. Gaano kabigat ang pasanin ng dalamhati na bumakas sa mukha ng matatapat! Kung hindi dahil sa pangangalaga ng Diyos, ang pitong kalangitan, sa sandaling iyon, ay nawasak na sana, at nilamon na sana ng lupa ang lahat ng nananahan sa balat nito, at nadurog na sana ang bawat matayog na bundok.

25

Kapagdaka’y hinawi ng Kamay ng Kapangyarihan ang lambong ng karingalan, mula saan ay lumabas ang Kagandahan ng Ganap na Maluwalhati taglay ang sukdulang paghahari. Nang ilayon Niya na Siyang Sarili ng Diyos, ang Ganap na Makapangyarihan, ang Lubos na Mapagpala, na dumaan sa pintuan, ibinigay ng Pinakadakilang Espiritu ang huling pahayag nito: “Saksi ang Diyos! Ang Pinakamamahal ng mga daigdig ay umalis na sa Kaniyang Tahanan dahil sa ginawa ng mga kamay ng mga maniniil.”

26

Pagkatapos ay umiyak Siya sa loob ng Kaniyang sarili nang may gayong pagtangis na ang mga nananahan sa lupa at langit, at yaong mga lumulutang sa ere sa Kaniyang harapan, at yaong mga lumilibot sa Mukha ng Karingalan, ay umiyak din kasabay Niya. At nagwika Siya sa kanila, sinabing: “Inyong alamin na sa ganitong pag-alis sa mismong Araw ng Aming Paglitaw ay mayroong mga palatandaan at mga sagisag para sa kanilang mga nakauunawa. Harinawang dahil sa Aming pag-alis sa pinakadakila at kamangha-manghang Araw na ito, ang mga sambayanan ng lupa at langit ay lumabas mula sa likod ng mga lambong ng sarili at kapusukan; na lumapit sa Diyos, ang Pinakadakila, ang Lubos na Maluwalhati; at na maiwalay sa anumang Kaniyang nilikha o itinalaga sa daigdig na ito. Ito yaong inilayon ng Diyos para sa kanila, bilang isang biyaya mula sa Kaniyang kinaroroonan. Siya, sa katunayan, ang Lubos na Mapagpala, ang Laging-Nagpapatawad, ang Pinakabukas-palad.” Purihin, kung gayon, ang Diyos, ang pinagmumulan nitong pinakahayag, nitong pinakadakilang kaloob!

27

Ang Hari ng Kawalang-hanggan ay sumulong, katabi ang mga hukbo ng nakikita at di-nakikita, habang nakatitig Siya sa korte ng banal na kautusan. Sa harap Niya ay lumabas ang mga buntong-hininga ng Kaniyang mga mangingibig, samantalang sa likod Niya ay maririnig ang mga hinagpis ng mga nananabik sa Kaniya. Nang dumating Siya sa mga pampang ng ilog, humiwalay na Siya sa Kaniyang mga minamahal, at waring ang mismong mga kaluluwa ng debotong mga tagapaglingkod na iyon ay humiwalay na sa kanilang mga katawan. Subalit pinaalalahanan Niya silang magkaroon ng pagtitiis at katatagan, at tinawagan sila patungo sa takot sa Diyos, ang Ganap na Malakas, ang Ganap na Makapangyarihan, ang Di-napipigilan. At pagkatapos, sa pagtawid sa ilog, pumasok Siya sa Hardin ng Riḍván, kung saan ay umakyat Siya sa trono ng Kaniyang kamangha-manghang paghahari. Purihin, kung gayon, ang Lubos na Mapagpala, ang Pinagmulan nitong biyayang sumasaklaw sa lahat!

28

Nang nakaupo na sa Kaniyang trono, ipinasinag ng Napakatandang Kagandahan ang karingalan ng Kaniyang Pangalan, ang Sariling-Ganap, sa lahat ng bagay, upang matupad yaong itinala ng Kataas-taasang Panulat alinsunod sa utos ng Diyos, ang Pinakadakila, ang Pinakamataas. Pagkatapos ay ipinasikat Niya ang liwanag ng Kaniyang pangalan, ang Lubos na Nagtataglay, sa lahat ng bagay na nakikita at di-nakikita; at ng Kaniyang pangalan, ang Pinakahayag, sa lahat ng binabanggit at sa lahat ng inililihim; at ng Kaniyang pangalan, ang Pinakadakila, sa mga kinatawan ng kawalang-hanggan at ang lahat ng ibang mga sambayanan; at ng Kaniyang pangalan, ang Nakababatid ng Lahat, sa mga sagisag ng mga pangalan ng Diyos. Mabuti para sa kaniyang bumaling tungo sa Kaniyang ipinahayag sa pamamagitan ng Kaniyang biyayang walang-maliw sa kapita-pitagang Araw na ito. Napakaluwalhati ng Kaniyang pag-upo sa luklukan ng kamahalang iyon, na sa pamamagitan niyon ang mga puso nilang mga nagtatamasa ng kalapitan sa Kaniya ay nagkaroon ng katiyakan, at ang mga kaluluwa nilang mga kumilala sa Kaniya ay napalapit, at ang mga mukha nilang mga nagsibaling sa Kaniya ay natanglawan, at ang mga espiritu nilang mga tumitig sa Kaniya ay napabanal, at ang mga mata ng Kalipunan sa kaitaasan ay naaliw, at ang mga dila ng lahat ng bagay, na nakikita at di-nakikita, ay nakalagan sa pagpuri sa Diyos, ang Naghaharing Panginoon, ang Makapangyarihan, ang Mapagpala! Tunay na napakatamis ng makalangit na halimuyak na iyon na sa pamamagitan niyon ang pabango ng natatagong mga kahulugan ay pinalaganap sa mga daigdig!

29

Ang pagpanhik ng Napakatandang Kagandahan sa Kaniyang trono ay naganap sa mismong sandaling nagsibangon ang mga tao upang ialay ang dalanging panghapon sa Diyos, ang Ganap na Makapangyarihan, ang Napakaganda. Kahit dito ay mayroong mga palatandaan para sa mahusay na nakatitiyak, mga patunay para sa mga nakakikilatis, at mga pahiwatig para sa mga pinagkalooban ng malalim na pag-unawa. Ang Kagandahan ng Lubos na Mahabagin ay nanatili sa Hardin ng Riḍván nang labindalawang araw, na sa panahong iyon ang mga hukbo ng Kalipunan sa kaitaasan, ang lubos na pinagpalang mga anghel ng Diyos, at ang mga kaluluwa ng Kaniyang mga Sugo ay umikot araw at gabi palibot sa Tabernakulo ng karingalan at sa Pabilyon ng di-madudungisang kabanalan, tinatanuran at pinangangalagaan ang mga tao ng Diyos mula sa mga hukbo ng Siyang Masama. Purihin, kung gayon, ang Diyos, na Siyang naghayag nitong walang-kahalintulad, nitong maluwalhating katayuan!

30

Sa bawat sandali ng mga araw na iyon, ang mga nananahan sa mga silid ng Paraiso ay pumanaog mula sa Kaitaasan, taglay ang mga kalis na nag-uumapaw sa nabubuhay na tubig ng rebelasyon at mga kopang punong-puno ng piling alak ng kabanalan, na inialok nila sa mga naninirahan sa pabilyon ng kaluwalhatian at sa mga nakatira sa tabernakulo ng nagniningning na kamahalan. Purihin, kung gayon, ang Diyos dahil dito sa biyayang pinakadakila at nakasasaklaw sa lahat.

31

At nang matupad na ang itinakdang panahon ng pag-aantala, at natanggap na ang kautusang humayo, ang kagandahan ng Lubos na Mahabagin ay bumangon at lumabas sa Hardin ng Riḍván habang nakasakay sa napakagandang kabayo. Purihin, kung gayon, ang Ganap na Maluwalhati na lumitaw sa umiiral na daigdig taglay ang paghaharing nangingibabaw sa mga kalangitan at kalupaan

32

Habang Siya ay paalis, ang hagulgol ng dalamhati ay nagbuhat sa hardin, at sa mga puno niyon, at mga dahon, at mga bunga, at samantalang ang mga nananahan sa disyerto at mga kagubatan, at kahit ang mismong mga kumpol ng buhangin, at ang alabok sa lupa, ay nagdiriwang sa Kaniyang paglapit.

33

Sa gayon, ay iniluklok ng Kagandahan ng Lubos na Maluwalhati ang Kaniyang Sarili sa mga matayog na tugatog ng kawalang-hanggan, yamang ang Kaniyang paningin ay nakatitig sa kautusang iniukit ng Daliri ng Diyos, ang Pinakadakila, ang Lubos na Maluwalhati, sa Tabletang banal at kasimputi ng niyebe. At sa gayon ay isinasaysay Namin sa inyo ang kuwento ng araw ng Aming Kapahayagan at ang mga pangyayaring kaugnay ng Aming pagkapatapon dahil sa mga pakana ng gayong mga kaluluwang mapaghimagsik na walang pananalig at nakipantay sa Diyos, ang Ganap na Malakas, ang Ganap na Makapangyarihan, ang Pinakamapagpala.

34

11

*Siya ang Hayag, ang Nakatago, ang Ganap na Maluwalhati, ang Lubos na Nakababatid,*

*ang Laging-Nagtitimpi.*

O

Panginoon kong Diyos! Sa tuwing sinisikap kong kalagan ang aking dila upang ipagbunyi ang kahanga-hangang mga kapahayagan ng Iyong nangingibabaw na kaisahan, o ibuka ang aking mga labi upang isiwalat ang mistikong mga hiyas ng Iyong nilikhang walang-kahalintulad, na sa pamamagitan niyon ay binigyan Mo ako ng inspirasyon, napipilitan akong tanggapin na ang lahat ng bagay ay umaawit ng papuri sa Iyo at niluluwalhati ang paggunita sa Iyo—isang paggunita na lubusang laganap sa kalangitan at sa kalupaan na ipinahahayag ng lahat ng bagay, sa kanilang mismong sarili, ang kamangha-manghang sumasaksi sa kahanga-hangang mga palatandaan ng Iyong nangingibabaw na pagkakaisa. Dahil dito ay nahihiya ako, tulad rin ng lahat ng bumabanggit sa Iyo, na lumapit sa dakilang mga rurok ng paggunita sa Iyo, at wala akong kakayahan, tulad rin ng lahat ng pumupuri sa Iyo, na makaakyat sa matayog na mga tugatog ng pagpuri sa Iyo.

1

Maluwalhati, di-masukat ang Iyong luwalhati! Napakadakila ng mga kamanghaan ng Iyong ginawa sa lahat ng bagay na maging palatandaan para sa masunurin mula sa Iyong mga tagapaglingkod, at maging isang paalaala sa mga pabaya mula sa Iyong mga tao. Ang Iyong kaluwalhatian ay sumasaksi sa akin! Silang mga pinagkalooban ng tunay na pang-unawa ay walang ibang nakikita sa buong kinapal liban sa kahanga-hangang mga tanda ng Iyong nilikhang walang-kahalintulad, ni walang ibang masilayan sa daigdig liban sa natatagong mga hiyas ng Iyong paghaharing Ganap na Maluwalhati.

2

Isinusumpa Ko sa Iyong kaluwalhatian,

3

O aking Pinakamamahal! Sa tuwing itinataas ko ang aking mga mata tungo sa mga kalangitan at nakikita ang katayugan nito, wala akong namumukhaan doon liban sa kamangha-manghang mga kataasan ng Iyong kataas-taasang kapangyarihan at naghaharing awtoridad. At sa tuwing ibinabaling ko ang aking paningin tungo sa Iyong kalupaan at napagmamasdan ang natatagong mga lakas na ipinagkaloob dito, wala akong nababatid liban sa mga palatandaang walang-kaparis ng Iyong

di-nagbabagong likas na katangian, at pamamalaging nagpapatuloy. At sa tuwing nakikita ko, O aking Diyos, ang dagat at ang mga alon nito, waring naririnig ko ang dumadaluyong na karagatan ng Iyong kayamanan at kapangyarihan. Sa araw ay wala akong ibang nakikita liban sa kamangha-manghang karingalan ng liwanag ng Iyong banal na mukha at kinaroroonan, at sa hangin ay wala akong nadarama liban sa humihihip na mga simoy ng Iyong pagkalapit at muling pagsasama. Sa mga puno ay nakikita ko lamang ang pagbubunyag ng mga bunga ng Iyong karunungan at kaalaman, at sa mga dahon nito ay nababasa ko lamang ang mga pahina ng mga aklat na nagdadambana sa mga hiwaga ng lahat na umiral na sa pamamagitan ng Iyong kautusan o ng iiral pa sa pamamagitan ng Iyong kapangyarihan.

Luwalhatiin Ka nawa, kung gayon, O aking Diyos! Wala akong kakayahan, tulad rin ng lahat ng nagtatamasa ng pagiging malapit sa Iyo, upang tantiyahin ang kaliit-liitang palatandaan ng Iyong kinapal, yamang Iyong ginawa ang lahat ng bagay na maging salamin ng mga kapahayagan ng Iyong nilikha at mga pagbubunyag ng Iyong naghaharing pamumuno. Yamang ganoon ang mga hangganan ng kawalan ng kakayahan at karukhaan na pumipigil sa akin at sa lahat ng nilikhang bagay, paano pa makaaasa, kung gayon, ang sinumang kaluluwa upang makalapit sa mga pintuan ng santuwaryo ng Iyong kaalaman o malirip ang kaliit-liitang

4

pag-asam na matamo ang lungsod ng Iyong nangingibabaw na kaluwalhatian? Maluwalhati,

di-masukat ang Iyong luwalhati! Mula sa kawalang-hanggan Ikaw ay pinabanal nang higit pa sa

pag-unawa ng Iyong mga nilalang, sapagkat ang ganitong pag-unawa ay walang iba kundi bunga ng gayong walang-katuturang mga hinagap. Ikaw ay nananatili, sa realidad ng Iyong mismong Sarili, nang higit na dakila kaysa sa kanila at sa lahat ng kanilang taglay, at hindi abot ng pang-unawa ng lahat ng nasa langit at nasa lupa. Walang ibang Diyos liban sa Iyo, ang Ganap na Makapangyarihan, ang Walang-kahambing.

Yamang inamin ko na, O aking Diyos, sa pamamagitan ng aking kaluluwa, aking dila, aking diwa, at sa pamamagitan ng aking panloob at panlabas na sarili, ang lahat ng aking mga paglalabag, na ang katulad nito, ay hindi pa kailanman nakita ng matang mortal ni nagunita ng isipan ng tao, isinasamo ko sa Iyong patawarin ako at ang Iyong mga minamahal dahil sa anumang hindi namin naisagawa sa Iyong mga batas at mga ordenansa. Bihisan kami kung gayon ng baro ng kapatawaran, O aking Diyos, sa Araw na ito kung kailan Ikaw ay umupo sa trono ng Iyong pagpapala at biyaya, taglay ang ganap na kaluwalhatian ng Iyong mga pangalan at mga katangian; sa Araw kung kailan ang araw ng Iyong kagandahan ay sumikat sa itaas ng sugpungang-guhit ng Iyong karingalan, at ang mga palatandaan ng Iyong maluwalhating paghahari ay ipinagkaloob mula sa ingatang-yaman ng Iyong biyaya; ang Araw kung kailan ang matatamis na halimuyak ay sumimoy sa lahat ng mga nasa Iyong langit at nasa Iyong lupa, at ang natatagong Salita ay suminag mula sa repositoryo ng Iyong pangangalaga at kapangyarihan.

5

Sumasaksi ako, o aking Diyos, na Iyong itinalaga ang Araw na ito at tumayong walang-kapantay sa lahat ng mga araw sa Iyong daigdig at walang katumbas sa lahat ng Iyong nilalang sa pamamagitan ng Iyong mapanlikhang kapangyarihan. Ito ang panimulang Araw na iyon na Iyong pinili mula sa lahat ng ibang araw, at dinakila nang higit sa lahat ng ibang panahon, at iniatas na maging Hari ng mga Araw sa lahat ng mga tao, yaong Iyong ginawang maihayag sa Araw na ito ang mga palatandaan ng Iyong nangingibabaw na kapangyarihan at ang mga katibayan ng Iyong banal na pagkakaisa. Iyong ginawa ang kaningningan nito na humigit pa sa karingalan ng araw, ng buwan at ng mga bituin, at ginawang humigit ang liwanag ng bawat matayog at maluwalhati, ng bawat sumisinag at makinang na liwanag. Hindi lamang iyon, Iyong tinanglawan ang Araw na ito, O aking Pinakamamahal, sa mismong mga liwanag ng Iyong di-maabot na Sarili at sa ganap na luwalhati ng Iyong sariling dakilang Diwa.

6

Dakilain kung gayon, ang Araw na ito, kung kailan Iyong isiniwalat sa lahat ng bagay ang maningning na mga liwanag ng Iyong maluwalhating pagkakaisa at ipinasinag sa buong kinapal ang kaningningan ng Iyong naghahari at nangingibabaw na kaisahan, ang Araw kung kailan ay Iyong itinaas ang lambong ng paglilihim mula sa mukha ng Iyong kagandahan; tinupok, sa pamamagitan ng Iyong magiliw na pagpapala, ang mga nakabalot na walang-katuturang hinagap na pumipiring sa mga mata ng mga tao; at tinawagan ang lahat upang makisalo sa Iyong pagiging malapit at sa muling pagsasama. Lubos na luwalhatiin ang Araw na ito kung kailan ang mga karagatan ng karingalan at biyaya ay dumaluyong at ang mga ilog ng pagpapala at katarungan ay umagos, ang Araw kung kailan ang Iyong kaloob ay umabot sa gayong antas na ang bawat dilang utal ay ipinagbunyi ang pagpuri sa Iyo, ang bawat matang bulag ay nakita ang mga liwanag ng Iyong kagandahan, at ang bawat taingang bingi ay nakarinig sa maluwalhating mga himig ng Kalapati ng Iyong kaisahan.

7

Sa araw na ito ang maralita ay pinayaman sa pamamagitan ng mga kamanghaan ng Iyong kayamanang walang-kahalintulad, ang mga aba ay dinakila sa pamamagitan ng napakaraming pagbubunyag ng Iyong kamahalan at kaluwalhatian, ang mga makasalanan ay nakibahagi sa alak ng Iyong kapatawaran, ang may karamdaman ay uminom mula sa mga tubig ng Iyong magiliw na pagpapagaling, ang nalulumbay ay nakatagpo ng kanlungan sa ilalim ng lilim ng puno ng Iyong

8

pag-asa at kaloob, at ang kapus-palad ay nakarating sa dalampasigan ng karagatan ng Iyong biyaya at pagpapala.

Bulag ang matang hindi nakikita sa Araw na ito, na Ikaw ay nakaupo sa trono ng Iyong paghahari ni hindi nasasaksihan ang Iyong

9

di-matutulang kapangyarihan sa lahat ng Iyong nilalang na maging mga sagisag ng Iyong mga pangalan at mga katangian. Ang alinman sa Iyong mga sagisag at mga palatandaan, O aking Diyos, mapagkakamalian bang nauukol sa Iyong mga nilalang? Hindi lamang iyon, saksi rito ang Iyong kaluwalhatian! Ang anumang nagbubuhat sa Iyo at mula sa Iyong kinaroroonan ay sumisikat nang kasinliwanag ng araw ng tanghaling-tapat sa kalangitan ng Iyong katarungan, samantalang ang lahat ng ibang bagay, kahit pa nabibilang ito sa mga kayamanan ng Iyong kinapal o ng pinakadiwa ng Iyong nilikha at naglalaho hanggang sa lubos na

di-pag-iral. At yamang wala Kang hinirang na maging Iyong kapantay, ang anumang isinisiwalat mula sa Iyo sa gayundin ay walang kapantay o katumbas. At kahit na Iyong ipinasinag sa lahat ng nilikhang bagay ang maningning na mga liwanag ng Iyong kataas-taasang kaisahan, at walang nagbubuhat mula sa anuman maliban kung iyon ay ginawang mahayag mula sa Iyo at malikha

sang-ayon sa Iyong utos, gayumpaman ang anumang lumilitaw mula sa Iyong angking Sarili ay higit na mahusay at nakahihigit sa lahat ng iba pa sa Iyong kalangitan at sa Iyong kalupaan, at sa gayon ang mga palatandaan ng Iyong maluwalhating paghahari ay naibubunyag sa harap ng mga mata ng tao at ang Iyong patotoo ay natutupad sa harap ng buong kinapal.

Yamang ang Iyong biyaya ay pumuspos sa buong sanlibutan at ang mga liwanag ng Iyong mukha ay tinanglawan ang lahat ng nilalang na bagay, isinasamo ko sa Iyo alang-alang sa Araw na ito, at alang-alang sa mga puso ng Iyong ginawang maging mga repositoryo ng Iyong kaalaman at inspirasyon at mga ingatang-yaman ng Iyong rebelasyon at pagtanggap, na tulutang ang mga palatandaan ng Iyong di-matutulang pagwawagi ay sumikat sa itaas ng sugpungang-guhit ng Iyong kautusan, na ang mga ambon ng Iyong nakahihigit na habag ay umulan mula sa kalangitan ng Iyong biyaya, at ang mga tanda ng Iyong pagliligtas ay lumitaw sa pamamagitan ng pagkilos ng Iyong naghaharing Kalooban. Sa gayon ang Iyong mga kaibigan ay mapalalaya mula sa pagtangan ng Iyong mga kaaway, at ang Iyong mga minamahal ay masasagip mula sa mga kamay ng mga suwail mula sa Iyong mga tagapaglingkod, nang upang ipagbunyi Ka nila, O Panginoon, nang may dumadagundong na mga tinig sa makalangit na mga kaharian ng Iyong mga pangalan at sambahin Ka nang kanilang buong pagkatao sa kaharian ng Iyong mga katangian. At sa gayon ang Iyong Pangalan ay dadakilain, ang Iyong patotoo ay itatatag, ang Iyong katibayan ay patutunayan, ang Iyong pagpapala ay gagawing ganap, ang Iyong biyaya ay matutupad, ang Iyong mga bersikulo ay ipalalaganap, at ang Iyong mga palatandaan ay ipaliliwanag, sa gayon ang buong daigdig ay mapupuspos ng liwanag ng Iyong mukha at ang lahat ng kapangyarihan ay magiging Iyong Iyo lamang. Walang ibang Diyos liban sa Iyo, ang Pinakamapangyarihan, ang Ganap na Makapangyarihan, ang Ganap na Malakas, ang Lubos na Nakapipilit.

10

Isinasamo ko sa Iyo, bukod pa rito, O aking Diyos, sa pamamagitan ng Iyong Pangalan na sa pamamagitan niyon ang Ibon ng makalangit na Trono ay umawit sa Kaharian ng di-nakikita ng mga himig ng Iyong nangingibabaw na pagkakaisa, at ang Kalapati ng Iyong Rebelasyon ay umawit sa Kaharian ng kawalang-hanggan ng masasayang mga awitin ng Iyong naghaharing kaisahan, at ipinagbunyi ng Espiritu Santo sa kamangha-manghang mga tono ang Iyong walang-maliw na kaluwalhatian—isinasamo ko sa Iyong huwag ipagkait sa mga tagapaglingkod na ito ang mahinay na mga simoy ng umaga ng Iyong pagiging malapit at naroroon, ni huwag silang tulutang mailayo sa matatamis na lasa ng pamimitak ng Iyong muling pagsasama at pagkilala.

11

Tulutan, O aking Diyos, na ang Pistang ito ay maging pinagmumulan ng mga biyaya para sa kanila at para sa lahat ng Iyong mga minamahal. Ipagkaloob sa kanila, kung gayon, ang lahat ng kabutihang Iyong itinalaga sa kalangitan ng Iyong kautusan at layunin at sa mga Tableta ng Iyong pangangalaga at iniatas. Talunin, kung gayon,

12

O aking Diyos, sa loob ng taong ito, ang kanilang mga kaaway sa pamamagitan ng kapangyarihan ng Iyong poot at ng Iyong di-mapaglabanang lakas, at italaga para sa kanila. O aking Diyos, ang lahat ng aking hiningi sa Iyo at ang lahat ng aking hindi pa hinihingi. Pagkalooban sila, kung gayon, ng ganoong katatagan sa Iyong pag-ibig at sa Iyong Kapakanan, na hindi sila kailanman lalabag sa Iyong Kasunduan ni susuway sa Iyong Testamento na para doon ay sumumpa silang tuparin bago pa nilalang ang langit at lupa. Gawin silang matagumpay sa pamamagitan ng lubos na kamangha-manghang mga paraan na natatago sa mga ingatang-yaman ng Iyong lakas at sa mga repositoryo ng Iyong kapangyarihan, at tulutang matamo nila, O aking Diyos, ang oras na Iyong ipinangako sa kanila sa Iyong mas bagong Muling Pagkabuhay sa pamamagitan ng paglitaw ng Kahayagan ng Iyong Sariling ganap na maluwalhati—sapagkat ito sa katotohanan ang mismong layunin ng kanilang buhay at ng buhay ng lahat ng bagay, ang dahilan ng paglalang sa kanila at ng paglalang sa lahat ng bagay. Tulutang magawa nila, kung gayon, O aking Diyos, ang sumailalim sa Iyong kalooban sa lahat ng mga kalagayan. Tunay na Ikaw ang Panginoon ng biyaya at pagpapala, ng walang-hanggang kaloob at ng di-napipigilang paghahari. At Ikaw sa katunayan ang Pinakadakila, ang Ganap na Makapangyarihan, ang Lubos na Mapagpala.

Isinasamo ko sa Iyo, higit pa rito, O aking Diyos, sa lahat ng mga Tagapagtaguyod ng Iyong mga pangalan at sa lahat ng mga Tagapagbunyag ng Iyong mga katangian, na huwag ibilang itong Iyong mga tagapaglingkod sa yaong mga sa panlabas na anyo ay ipinagdiriwang ang mga Pistang nauugnay sa pagsapit ng Iyong Kahayagan, na pinaparangalan at niluluwalhati ang mga araw na ito sang-ayon sa kanilang panustos at mga kakayahan, at gayumpaman ay nananatiling nalalambungan mula sa Kaniya na sang-ayon sa Kaniyang utos at batas, ay ang May-akda nitong mga pagdiriwang at ng lahat ng iba pa, sapagkat sa gayon ang lahat ng kanilang mga gawa ay mawawalan ng kabuluhan, kahit pa hindi nila ito nababatid.

13

Isinasamo ko sa Iyo, O aking Diyos, sa paglitaw Niya na Iyong ginawang maihayag sa mga araw na ito sa pamamagitan ng Iyong Pangalang “Siya na Tinatawagan”, at sa pamamagitan ng Kaniyang kagandahan, at ng Kaniyang kamahalan, at ng mga pagdurusang ipinabata sa Kaniya, at ng Kaniyang banal na kabanguhan, at ng Kaniyang matatamis na punto, at ng Kaniyang karingalan, at ng Kaniyang lakas, na tulutang ang mga mata ng Iyong mga minamahal ay makalaya mula sa mga lambong ng kamangmangan at kabulagan, at mula sa naglilihim na mga ulap ng pag-aalinlangan at kapahamakan. Baka sakaling ititig nila ang kanilang paningin sa Puno ng Iyong Rebelasyon at doon sa mga lumitaw roon sa kamangha-manghang mga dahon ng Iyong napakatandang kawalang-hanggan at ng napakahalagang mga bunga ng Iyong banal na pagkakaisa, malugod sa mga ito at doon sa nilalaman ng mga ito na Iyong natatagong mga kaloob at lihim na kaalaman, at magawa nila sa pamamagitan niyon ang alisin mula sa kanilang mga sarili ang pangangapit sa anumang ibang bagay. Ito, sa katunayan, ay pawang ganap na biyaya at walang halong pagpapala, at ang pinakadiwa, ang pinagmulan, at pangwakas na himlayan niyon, sapagkat sa loob ng saklaw ng Iyong kaalaman ay wala nang higit na mataas pa kaysa sa biyayang ito ni anumang higit na matamis pa kaysa sa pagpapalang ito. Ikaw, sa katunayan, ang Hari, ang Nakababatid ng Lahat, ang Ganap na Makapangyarihan, ang Ganap na Malakas, ang Lubos na Nakababatid, ang Lubos na Marunong.

14

12

Ḥúr-i-‘Ujáb

(Tableta ng Kamangha-manghang Dilag)

A

ng banal na Kagandahan ay sumikat nang maningning mula sa likod ng tabing. Kamangha-manghang bagay, kamangha-manghang tunay!

1

At masdan, ang apoy ng matinding kaligayahan at nagsanhi ng pagkahimatay ng lahat ng mga kaluluwa! Kamangha-mangha ito, kamangha-manghang tunay!

2

Sa pagtaas, pumailanlang sila sa pabilyong banal sa ilalim ng trono ng bubong ng langit. Kamangha-manghang hiwaga, kamangha-manghang tunay!

3

Sabihin: Inalis ng Dilag ng Kawalang-hanggan ang tabing sa Kaniyang mukha—nawa’y ang Kaniyang kamangha-manghang kagandahan ay dakilaing tunay!—

4

Pinasisinag mula sa lupa patungo sa langit ang maningning na mga silahis nito. Kamangha-manghang liwanag, kamangha-manghang tunay!

5

Biglang sulyap ang Kaniyang ibinigay, tumatagos na waring bulalakaw—kamangha-mangha ang Kaniyang sulyap, kamangha-manghang tunay!—

6

Ang sulyap na tumutupok sa bawat pangalan at bawat parangal sa mga apoy nito. Kamangha-manghang gawa, kamangha-manghang tunay!

7

Sa mga nananahan sa kaharian ng alabok ay ibinaling Niya ang Kaniyang paningin. Kamangha-mangha ang Kaniyang paningin, kamangha-manghang tunay!

8

At sa gayon ang buong kinapal ay nangatal at naglaho. Kamangha-manghang kamatayan, kamangha-manghang tunay!

9

Pagkatapos ay inilaglag Niya ang itim na buhok, isang palamuti sa espiritu sa pinadilim na gabi—kamangha-manghang kulay, kamangha-manghang tunay!—

10

Mula roon ay nadama ang mababangong mga simoy ng espiritu. Kamangha-manghang amoy, kamangha-manghang tunay!

11

Sa Kaniyang kanang kamay taglay Niya ang pulang alak at sa Kaniyang kaliwa ang bahagi ng pinakamasarap na pagkain. Kamangha-manghang biyaya, kamangha-manghang tunay!

12

Ang mga kamay na namumula sa dugo ng Kaniyang maalab na mga mangingibig—kamangha-mangha ito, kamangha-manghang tunay!—

13

Sa mga tasa at mga kalis ay ipinamudmod Niya ang alak ng buhay. Kamangha-manghang lagok, kamangha-manghang tunay!

14

Kasabay sa harpa at gitara inawit Niya ang papuri sa Kaniyang Minamahal. Kamangha-manghang awit, kamangha-manghang tunay!

15

Sa gayon ang mga puso ay natunaw sa tumutupok na apoy. Kamangha-manghang pag-ibig, kamangha-manghang tunay!

16

Mula sa Kaniyang tumutustos na kagandahan Siya ay nagkaloob ng walang-hanggang bahagi—kamangha-manghang bahagi, kamangha-manghang tunay!—

17

Pagkatapos ay itinaga ang Kaniyang espada ng bighani sa leeg ng Kaniyang mga mangingibig. Kamangha-manghang pagtaga, kamangha-manghang tunay!

18

Ang malaperlas Niyang mga ngipin ay kuminang, agad na Siya’y ngumiti. Kamangha-manghang perlas, kamangha-manghang tunay!

19

Sa gayon ang mga puso nilang mga nakababatid ay sumigaw at umiyak. Kamangha-manghang kabanalan, kamangha-manghang tunay!

20

Subalit silang nag-aalinlangan at ipinagmamalaki ang sarili ay itinatwa ang Kaniyang katotohanan. Kamangha-manghang pagtatwa, kamangha-manghang tunay!

21

At nang marinig ito, buong lumbay Siyang umuwi sa Kaniyang tahanan. Kamangha-manghang pighati, kamangha-manghang tunay!

22

Bumalik Siya sa Kaniyang pinanggalingan: Napakatayog ng mga baitang na tinahak Niya! Kamangha-manghang pasiya, kamangha-manghang tunay!

23

Umiyak Siya ng iyak ng kapighatian, na ang lahat ng bagay ay nauwi sa kawalan. Kamangha-manghang dalamhati, kamangha-manghang tunay!

24

At mula sa Kaniyang mga labi ay dumaloy rito ang mga salita ng babala at pagsaway—kamangha-manghang daloy, kamangha-manghang tunay!—

25

“Bakit kayo tumututol sa Akin, O mga tao ng Aklat?” Kamangha-mangha ito, kamangha-manghang tunay!

26

Inangkin ba ninyong pinapatnubayan at minamahal kayo ng Panginoon?” Saksi ang Diyos! Kamangha-manghang kasinungalingan, kamangha-manghang tunay!

27

“O Aking mga kaibigan,” Kaniyang sinabi, “Hindi na Kami muling babalik pa,”— kamangha-manghang pagbabalik, kamangha-manghang tunay!—

28

“Bagkus ay itatago ang mga lihim ng Diyos sa Kaniyang mga Santong Kasulatan at sa Kaniyang mga Aklat,” sa utos ng Isang makapangyarihan at mapagpalang tunay!

29

“Ni hindi ninyo Ako matatagpuan hanggang ang Siyang Ipinangako ay lilitaw sa Araw ng Paghuhukom. Saksi ang Aking buhay! Kamangha-manghang pagkaaba, kamangha-manghang tunay!

30

13

*Siya ang Pinakabanal, ang Pinakamaluwalhati.*

P

urihin Ka nawa, O Ikaw na aming Panginoong Pinakamahabagin! Ito ang isa sa mga araw ng pistang Iyong tinaguriang Riḍván, isang pista kung kailan Iyong ginawang mahayag ang Iyong kapangyarihan sa lahat ng nasa Iyong kalangitan at ng nasa Iyong kalupaan, sa kabila ng pagbangon ng mga tao upang saktan Ka at subhan ang Iyong liwanag, at kung kailan ang Tanglaw ng Iyong kaisahan ay sumikat mula sa pamimitak ng Iyong Tahanan sa lahat ng bagay na nakikita at

1

di-nakikita.

Isinasamo ko sa Iyo, O aking Diyos, sa ngalan ng Araw na ito at sa ngalan Niya na Iyong ginawang maging Pook-Silangan ng Iyong kapahayagan at ng Pamimitak ng Iyong inspirasyon, na italaga para sa Iyong mga minamahal ang kabutihan ng daigdig na ito at ng daigdig na darating, at ibilang sila sa yaong mga walang makaaagaw ng pansin mula sa paggunita at pagpuri sa Iyo. Palakasin kung gayon ang kanilang mga puso sa gayong paraan na ang pangingibabaw ng mga hindi naniniwala sa Iyo at sa Iyong mga Palatandaan kailanman ay hindi makapapangangamba sa kanila.

2

O Panginoon! Tanglawan ang kanilang mga mata ng liwanag ng Iyong kaalaman, at ang kanilang mga puso ng karingalan ng Iyong mukha. Bigkising sama-sama kung gayon, ang kanilang mga kaluluwa at mga espiritu, nang upang sa pamamagitan ng kanilang pagkakaisa ang lahat ng mga nananahan sa Iyong kaharian ay magkaisa.

3

May kapangyarihan Ka sa lahat ng nasa mga kaharian ng Iyong kapahayagan, at ng Iyong kinapal. Ikaw, sa katunayan, ang Ganap na Makapangyarihan, ang Lubos na Mapagpala. Purihin Ka nawa, O Panginoon ng mga daigdig!

4

14

*Sa ngalan ng Diyos, ang Ganap na Makapangyarihan, ang Lubos na Mapagpala!*

L

uwalhatiin Ka nawa, O aking Diyos! Isinasamo ko sa Iyo sa ngalan ng Araw na ito, at sa ngalan Niya na ginawang mahayag Siya roon sa pamamagitan ng Iyong paghahari at ng Iyong kamahalan at ng Iyong lakas, at sa ngalan ng mga luha ng Iyong maalab na mga mangingibig na pumatak dahil sa kanilang kalayuan at pagkawalay sa Iyo, at sa ngalan ng apoy na tumupok sa mga puso nilang mga nananabik na masilayan ang Iyong kagandahan, na ipababa sa amin sa Araw na ito yaong nararapat sa Iyong kagandahan at naangkop sa Iyong biyaya at Iyong kagandahang-loob.

1

O Panginoon! Kami ay dukhang mga nilalang lamang na iniwalay ang aming mga sarili mula sa lahat liban sa Iyo, ibinaling ang aming mga mukha tungo sa imbakan ng Iyong kayamanan, at tumakas mula sa kalayuan sa pag-asang makalapit sa Iyo. Ipababa sa amin, kung gayon, mula sa langit ng Iyong kalooban yaong dadalisay sa amin mula sa daigdig at mula sa lahat ng nauugnay roon, at bihisan kami ng kasuotang Iyong nilayon para sa amin sa pamamagitan ng Iyong biyaya at mga pagpapala.

2

Isinasamo ko sa Iyo, higit pa rito, O aking Diyos, sa pamamagitan ng Iyong Pangalan na Iyong ginawang maging imbakan ng Iyong kaalaman, ang repositoryo ng Iyong kapahayagan, at ang punong-bukal ng Iyong inspirasyon, ang Pangalan na sa pamamagitan niyon ay Iyong pinaghiwalay at pinagkaisa ang matatapat at ang mga di-nananalig na damtan kami sa Araw na ito ng kasuotan ng Iyong patnubay at ng manta ng Iyong pagpapala. Tulutan kami, kung gayon, na ipaglaban ang Iyong Kapakanan, na tumulong sa Iyong Pananampalataya, at na bigkasin ang Iyong Pangalan sa harap ng lahat ng nasa Iyong langit at ng nasa Iyong lupa, upang ang bawat lupain ay mapuspos ng mga kamanghaan ng paggunita sa Iyo at ang bawat mukha ay matanglawan ng liwanag ng Iyong mukha.

3

O Panginoon! Sumasaksi kami na Ikaw ang Diyos at walang ibang Diyos liban sa Iyo. Sumasaksi kami na, mula sa kawalang-hanggan Ikaw ay nakaluklok na sa gayong napakataas na kalagayan na di-malirip ng kahit silang mga nakakilala na sa Iyo, at Ikaw ay mananatili magpakailanman sa gayong mga rurok ng kaluwalhatiang di-maabot na ang mga ibon ng mga puso ng Iyong taimtim na mga tagapaglingkod ay laging mabibigong pumailanlang sa himpapawid ng Iyong kaalaman.

4

O Panginoon! Ang lahat ng bagay ay sumasaksi sa Iyong kaisahan, at ang anumang masasabing umiiral, maging nakikita man o di-nakikita, ay sumasaksi sa Iyong kaisahan. Ikaw, sa katunayan, ay ginawang banal ang Iyong Sarili, nang higit sa kaalaman ng sinuman liban sa Iyong sarili, at dinakila ang Iyong Diwa nang higit na mataas kaysa sa pagbanggit ng lahat ng iba. Ang lahat ng mga salita, at mga kahulugang nilikha sa daigdig na umiiral ay bumabalik, sa wakas, sa Salitang iyon na dumaloy mula sa panulat ng Iyong Kautusan at sa mga daliri ng Iyong Batas. Ang bawat dakila ay tulad ng kawalan sa harap ng mga katibayan ng Iyong kadakilaan, at ang bawat makapangyarihan ay tulad ng limot na bagay sa harap ng mga paghahayag ng Iyong nangingibabaw na kapangyarihan.

5

O Panginoon! Iyong nakikita ang Iyong mga minamahal na napapalibutan ng mga gumagawa ng kasamaan. Isinasamo ko sa Iyo sa Iyong pangalan na sa pamamagitan niyon pinagningas ang apoy ng Iyong poot at lumagablab ang mga pagliyab ng Iyong galit, na sakmalin silang mga umapi sa Iyong mga minamahal. Ipababa, kung gayon, sa amin, ang lahat ng aming mga hiningi mula sa kamanghaan ng Iyong biyaya at pagpapala, ay huwag tulutang kami ay mahadlangan mula sa pagbaling tungo sa Iyo at paglapit sa santuwaryo ng Iyong nangingibabaw na kaisahan. Ikaw, sa katunayan, ang Siyang Ganap na Makapangyarihan na ang Kaniyang lakas ay sinasaksihan ng lahat ng mga atomo ng daigdig mula pa sa buong kawalang-hanggan, at ang Kaniyang kamahalan ay patuloy na sasaksihan ng lahat ng nilikhang bagay. Ikaw, sa katotohanan, ang Panginoon ng lakas at karingalan, at ang Namumuno sa lupa at langit. Walang ibang Diyos liban sa Iyo, ang Ganap na Makapangyarihan, ang Ganap na Maluwalhati, na ang Kaniyang tulong ay sinasamo ng lahat.

6

15

P

urihin Ka nawa, O aking Diyos, dahil sa Araw na ito ay isinabog Mo ang kaningningan ng lahat ng Iyong mga pangalan sa lahat ng nilikhang bagay, O Ikaw na Siyang Panginoon ng kaluwalhatian, kamahalan at karingalan; ng kapangyarihan, lakas at pagpapala! Ito ang Araw kung kailan Siya na Tagapagsalita ng Diyos, ang Nagtataglay ng Lahat, ang Di-maabot, ang Pinakamataas, ay tumawag mula sa kaharian ng kawalang-hanggan, sinasabing: “Ang Kaharian ay sa Diyos, ang Ganap na Makapangyarihan, ang Pinakadakila, ang Pinakamaluwalhati!”

1

Ipagbunyi ang Iyong pangalan, O Ikaw na Siyang sanhi ng paghihip ng mga hangin at ng pamimitak ng bukang-liwayway, Siyang nagpapahayag ng mga bersikulo at nagsisiwalat ng mga katibayan! Ipinapahayag ng lahat ng bagay na Ikaw ang Diyos, at walang ibang Diyos liban sa Iyo, ang Hari, ang Ganap na Makapangyarihan, ang Pinakamataas, ang Pinakadakila. Dakilain nawa ang Iyong pangalan, O Ikaw na Siyang Humubog sa kalangitan at ang Maylalang ng lahat ng mga pangalan, O Ikaw na Siyang ipinapasikat ang Iyong karingalan sa lahat ng bagay sa pamamagitan ng kapangyarihan ng Iyong Pinakadakilang Pangalan. Ito, sa katunayan ang pangalang ginamit ng Mahiwagang Kalapati sa pag-awit sa makalangit na sanga, ipinapahayag na: “Ang lahat ng paghahari ay pag-aari magpakailanman ng Diyos, ang aming Panginoon, ang Pinakamahabagin!”

2

Luwalhatiin Ka nawa, O Hari ng kawalang-hanggan, at Pinuno ng mga bansa, at Bumubuhay sa bawat butong naaagnas. Ang papuri ay mapasa-Iyo, isang papuring sa pamamagitan niyon ang mga pagbuhos ng Iyong habag ay umulan sa lahat ng nilikhang bagay at ang liwanag ng Iyong mukha ay sumikat sa lahat ng nasa langit at ng nasa lupa. Ang papuri ay mapasa-Iyo, isang papuring kinalagan ang dila ng bawat nauutal sa pagdiriwang sa Iyo, na inilapit ang bawat malayo papalapit sa luklukan ng Iyong makapangyarihang trono, at na ginabayan ang bawat nauuhaw tungo sa nabubuhay na mga tubig ng Iyong biyaya at sa mahinay na dumadaloy na mga sapa ng Iyong pagpapala. Ang papuri ay mapasa-Iyo, isang papuring sa pamamagitan niyon ang kabanguhan ng kasuotan ng Iyong habag ay sumimoy sa lahat ng nasa langit at nasa lupa, at ang matamis na samyo ng mga rosas ng Iyong Paraiso ay pinalaganap sa mga nananahan sa mga lungsod ng kawalang-hanggan, at ang bawat pangalan ay ginawang ipagbunyi ang Iyong gunita at luwalhati. Ang papuri ay mapasa-Iyo, isang papuring bumura mula sa mga puso ng Iyong mga tagapaglingkod ang pagbanggit ng anupaman liban sa Iyo at tinulungan silang ituro ang Iyong Kapakanan at ipagbigay-alam ang paggunita sa Iyo sa bawat rehiyon.

3

Isinasamo ko sa Iyo, O aking Diyos, sa pamamagitan ng Iyong pinakamahusay na mga pangalan at ng Iyong pinakadakilang mga katangian, at sa pamamagitan nilang mga pumailanlang sa himpapawid ng Iyong pagkalapit at mabuting kaluguran at lumipad sa mga pakpak ng pagtitiwala at pagkakawalay tungo sa Pamimitak ng Iyong pangalan, ang Lubos na Mahabagin, at sa pamamagitan ng dugong pinadanak alang-alang sa Iyo, at sa pamamagitan ng mga buntong-hininga na sinambit alang-alang sa pag-ibig sa Iyo, na tanggapin mula sa amin sa araw na ito ang lahat ng aming ginawa sa Iyong landas.

4

Ito ang Araw kung kailan ay ipinasikat ng Lubos na Mahabagin ang kaningningan ng Kaniyang karingalan sa lahat ng mga pangalan. Ang lahat ng luwalhati ay maparoon sa ipinagkaloob ng Diyos sa atin!

5

Ito ang Araw kung kailan Siya na Natatago at Di-nakikita ay lumitaw sa harap ng mga mata ng buong kinapal. Ang lahat ng luwalhati ay maparoon sa ipinagkaloob ng Diyos sa atin!

6

Ito ang Araw kung kailan ang Pinakamalaking Diyus-diyusan ay winasak. Ang lahat ng luwalhati ay maparoon sa ipinagkaloob ng Diyos sa atin!

7

Ito ang Araw kung kailan ang Panginoon ng habag ay ibinunyag ang Kaniyang sarili sa buong kinapal. Ang lahat ng luwalhati ay maparoon sa ipinagkaloob ng Diyos sa atin!

8

Ito ang Araw kung kailan si Paraon ay nalunod at nakita ni Moises ang Siyang Kagandahan ng Panginoong Ganap na Maluwalhati. Ang lahat ng luwalhati ay maparoon sa ipinagkaloob ng Diyos sa atin!

9

Ito ang Araw kung kailan ang huwad na diyus-diyusan ng walang-katuturang hinagap ay binuwag sa pamamagitan ng kapangyarihan ng ating Panginoon, ang Ganap na Makapangyarihan, ang Lubos na Nakababatid. Ang lahat ng luwalhati ay maparoon sa ipinagkaloob ng Diyos sa atin!

10

Ito ang Araw kung kailan ang mga alon ng Pinakadakilang Karagatan ay ginawang mahayag sa Tagpo ng nangingibabaw na kaluwalhatian. Ang lahat ng luwalhati ay maparoon sa ipinagkaloob ng Diyos sa atin!

11

Ito ang Araw kung kailan ang lahat ng nilikhang bagay ay tinawag patungo sa kinaroroonan ng kanilang Panginoon, ang

12

Di-maabot, ang Pinakamataas. Ang lahat ng luwalhati ay maparoon sa ipinagkaloob ng Diyos sa atin!

Ito ang Araw kung kailan ang lahat ng bagay ay sumaksi roon sa pinatunayan ng Dila ng Kapangyarihan sa harap ng Banal na Punong-Lote. Ang lahat ng luwalhati ay maparoon sa ipinagkaloob ng Diyos sa atin!

13

16

*Sa ngalan ng Diyos, Siyang nagsabog*

*ng Kaniyang karingalan sa buong kinapal!*

O

kalipunan ng lupa at langit! Makinig sa patotoo ng Diyos na nagbubuhat mula sa bibig ng iyong Panginoon, ang Ganap na Maluwalhati. Siya sa katunayan ay sumaksi, sa Kaniyang Sarili at sa pamamagitan ng Kaniyang Sarili, bago pa itinaas ang kalangitan ng Kaniyang Kapakanan at tinipon ang mga ulap ng Kaniyang Kautusan, na walang ibang Diyos liban sa Kaniya, at Siyang lumitaw ay ang Pinakadakilang Pangalan na sa pamamagitan niyon ang Kaniyang napakatandang katibayan at patotoo ay itinatag sa harap ng lahat ng nasa langit at ng nasa lupa.

1

Ang Diyos sa katunayan ay sumaksi, sa Kaniyang Sarili at sa pamamagitan ng Kaniyang Sarili, at sa Kaniyang kaibuturang Diwa, na walang ibang Diyos liban sa Kaniya at na Siyang dumating sa pamamagitan ng kapangyarihan ng katotohanan ay ang Kahayagan ng Kaniyang pinakamahusay na mga pangalan at ang Pook-Silangan ng Kaniyang pinakadakilang mga katangian. Sa pamamagitan Niya ang tinig ng mahiwagang Umaga ay bumulalas mula sa sugpungang-guhit ng kawalang-hanggan at ang Pinakadakilang Espiritu ay nagwika sa harap ng Banal na Punong-Lote, sinasabing: “Ito, sa katunayan, ay Siyang nilalayon sa mga Lungsod ng mga Pangalan at binanggit sa mga Tabletang ipinahayag sa pinakamataas na kalangitan ng Kalooban ng iyong Panginoon, ang Namumuno sa lupa at langit. Siya, sa katunayan, ay ang pinakamatinding Instrumento sa kalagitnaan ng mga bansa, na Siya ay dumating upang muling buhayin ang buong daigdig.

2

Ang Diyos sa katunayan ay sumaksi, sa Kaniyang Sarili at sa pamamagitan ng Kaniyang Sarili, at bago pa nilalang ang daigdig at ipinahayag ang Kaniyang mga pangalan at mga katangian, na walang ibang Diyos liban sa Kaniya, at na Siyang dumating sa ibabaw ng mga ulap ng banal na kautusan ay ang Ipinagkatiwala ng Diyos sa inyo at ang Tagapagsiwalat ng Kaniyang Diwa sa kalagitnaan ninyo.

3

Tunay na Aming nakikita, sa oras na ito at mula sa Kaniyang Kaharian, ang lahat ng mga nananahan sa lupa at langit at tinatawagan sila patungo sa Kagandahang ito na umaliw sa mga mata ng mga nananahan sa Paraiso at sa mga nakatira sa tabernakulo ng kabanalan, silang mga ipinako ang kanilang paningin sa Tagpong ito ng kaluwalhatiang nagniningning at hindi napigilan ng mga lambong ng mga hangganan ng tao mula sa pagmasid sa mukha ng Diyos, ang Ganap na Makapangyarihan, ang Pinakakamangha-mangha, Siya ay yaong Siyang nagpapahayag sa loob ng lahat ng bagay: “Tunay na Ako ang inyong Panginoon, ang Mahabagin, ang Madamayin. Mula sa panahong

4

di-magunita Ako ay isang Kayamanang natatago sa kalagayang walang nakababatid, liban sa Aking angking Sarili, ang Lubos na Nakababatid, ang Lubos na Nakaaalam. Itapon ang lahat ng inyong taglay at pumailanlang sa mga pakpak ng pagkawalay rito sa himpapawid kung saan ay sumisimoy ang mga hangin ng habag ng inyong Panginoon, ang Laging-Nagpapatawad, ang Pinakamapagbigay.”

Saksi ang Aking buhay! Sumapit na ang Araw na mula sa kawalang-hanggan ay inilihim sa mga ingatang-yaman ng kapangyarihan na iyong Panginoon. Magdiwang dito sa pinagpala, dito sa maluwalhati at kataas-taasang Araw. Sapagkat sa katunayan Siya ang Aking sariling paglitaw sa kalagitnaan ninyo, at ang sinumang magbigay ng kaliit-liitang pagkakaiba sa pagitan Niya at Ako sa katunayan ay lumihis nang malayo mula sa tuwid na daan ng katotohanan. Siya itong naging sanhi ng pag-awit ng Mistikong Kalapati sa mga sanga ng Puno ng kaluwalhatian, sinasabing: “Saksi ang iisang tunay na Diyos! Ang Pinakamamahal ng mga daigdig ay dumating na!”

5

Luwalhatiin Ka nawa, O Panginoon kong Diyos! Magagawa ba ng sinuman ang pasalamatan Ka nang nararapat dahil sa gayong mga pagpapalang Iyong ipinababa mula sa kalangitan ng Iyong kaisahan at sa langit ng Iyong Kalooban, mga pagpapalang inilaan para sa mga tao ni Bahá sa kaharian ng sangnilikha? Hindi lamang iyon, saksi ang Iyong kapangyarihan, O Ikaw na Minamahal ng mga daigdig at tanging Hangarin nilang mga kumilala sa Iyo! Kung Iyong pagkakalooban ang bawat nilalang sa lupa at langit ng napakaraming wika, kahit pa hanggang sa bilang ng mga atomo sa sansinukob, at kung sila ay magpapasalamat sa Iyo sa buong kahabaan ng pag-iral ng Iyong kaharian at Iyong kinasasakupan, dahil sa mga biyayang Iyong ipinagkaloob sa Iyong mga minamahal sa Araw na ito—isang Araw kung kailan Iyong inihayag ang Iyong sarili sa Iyong sariling Diwa at kaibuturang Sarili sa mga nananahan sa lupa at langit, at sa Iyong Kagandahan sa mga nananahan sa mga lungsod ng kawalang-hanggan, at sa pamamagitan ng Iyong mga Pangalan sa kanilang mga nakalugmok sa dumadaluyong na mga karagatan ng karingalan—gayumpaman ang kanilang pasasalamat ay maglalaho sa ganap na kawalan sa harap ng Iyong ipinagkaloob sa kanila mula sa Iyong biyaya at pagpapala.

6

Hindi ko malaman, O aking Diyos, kung alin sa Iyong mga biyaya ang pupurihin sa Araw na ito, ang Araw na Iyong ginawang maging pinagmumulan ng lahat ng Iyong mga araw at ang pook-silangan na mula roon ang mga sinag ng liwanag ng Iyong Diwa at ang mga karingalan ng luwalhati ng Iyong mukha ay sumikat. Pupurihin ko ba ng makalangit na pagkain na Iyong ipinababa sa Araw na ito sa mga tao ni Bahá, na Iyong pinili para sa Iyong pagpapala mula sa mga nananahan sa lupa at langit? Ito sa katunayan ay isang panustos na taglay sa lalagyan ng Iyong mga salita, na mula sa bawat titik nito ang napakaraming mga araw ng banal na karunungan at pananalita ay namimitak at ang mga liwanag ng awtoridad at ng paliwanag ay sumisikat nang maningning. Ito, sa katunayan, ay isang panustos na ang laman niyon ay ang gayong panloob na mga kahulugang nanatiling nakatago mula sa kawalang-hanggan sa loob ng Iyong di-nasasakop na mga ingatang-yaman at inilihim sa ilalim ng mga tabernakulo ng Iyong kaluwalhatian. O akin bang pupurihin, O aking Diyos, ang Iyong paglitaw, sa Araw na ito mula sa pook-silangan ng Iyong Diwa; o ang Iyong pagkaluklok sa harap ng paningin ng lahat ng tao, sa trono ng Iyong pangalan, ang Lubos na Mapagpala; o kaya ng Iyong pamamahayag sa pamamagitan ng Dila ng kapangyarihan at lakas, sa lahat ng bagay na nakikita at di-nakikita? Saksi ang Aking Sarili, ang Siyang Tunay! Ang Natatagong Lihim at ang Iniingatang Hiwaga ay ibinunyag na. Ang sinumang humanap sa Akin ay makikita Ako.

7

Isinusumpa Ko sa Iyong kaluwalhatian,

8

O Maylalang ng mga pangalan at Manlilikha ng lupa at langit! Ang mga dila ng Iyong mga nilalang ay walang-kakayahang magbigay-pasasalamat sa mga pagpapalang Iyong ipinagkaloob sa kanila sa Araw na ito, isang Araw na Iyong ginawang pinagmumulan ng lahat ng Iyong mga araw. Ito ang Araw kung kailan Iyong tinawag ang mga pinagpalang maigi tungo sa Pamimitak ng Iyong kalapitan at matatapat tungo sa Pook-Silangan ng liwanag ng Iyong mukha. Ito ang Araw na tungkol dito ay gumawa Ka ng kasunduan sa bawat Propeta na ipamamalita sa lahat ang pagsapit Niya na Siyang ihahayag doon sa pamamagitan ng Iyong naghaharing lakas at makalangit na kapangyarihan.

Ito ang Araw kung kailan sinigaw ni Muḥammad, ang Apostol ng Diyos, mula sa kaibuturang puso ng Paraiso, sinasabing: “O mga tao ng daigdig! Saksi ang Diyos ang Minamahal ng mga daigdig at ang Hangarin ng bawat nakauunawang puso ay dumating na! Siya, sa katunayan, ang Siya na ang Kaniyang tinig ang Aking narinig sa Aking Gabing Paglalakbay subalit ang Kaniyang kagandahan ay hindi Ko nasilayan hanggang sa sumapit ang katuparan ng mga araw sa Araw na ito, isang Araw na siyang palamuti ng lahat ng mga araw ng Diyos, ang Naghaharing Panginoon, ang Ganap na Makapangyarihan, ang Lubos na Pinupuri. Ito ang Araw kung kailan ang pag-iral ng Kaniyang biyaya at habag na laganap sa lahat ay naitatag na sa lahat upang masaklaw ang bawat kaluluwa, sapagkat Kaniya nang tinawagan sa katotohanan ang bawat isa at ang lahat patungo sa Kaniyang kinaroroonan at ipinasikat na sa lahat ng bagay ang karingalan ng Kaniyang maluwalhati at napakaliwanag na kagandahan.”

9

Ito ang Araw kung kailan ipinahayag ng Espiritu[[5]](#endnote-5) mula sa kaibuturang puso ng langit na:

10

“O kalipunan ng nilalang! Siya na naghaharing Pinuno ng lahat ay ginawang mahayag yaong nauugnay sa Kaharian ng Aking Panginoon ay natupad na! Siya na Minamahal ng Aking puso at ang Tumutulong sa Aking Kapakanan ay dumating na. Sumunod sa Kaniya at huwag mapabilang sa kanilang mga lumihis. Ito ang Araw kung kailan ang bawat lambong ay hinawi, at ang iyong Panginoon, ang Ganap na Makapangyarihan, ang Pinakamapagpala, ay dumating at tinupad sa pamamagitan ng Kaniyang pagdating ang lahat ng ipinangako noong naunang panahon. Magmadali kung gayon patungo rito sa maningning, dito sa pinakamakinang na Kagandahan!

“O mga pari! Sabihin sa Aming mga tagapaglingkod na huwag ibatingting ang mga kampana liban sa Kaniyang pangalan, ang Ganap na Maluwalhati, ang Pinakamataas. Ito ang araw kung kailan ang lubhang nauuhaw ay nakarating sa sapa ng walang-hanggang buhay at ang mga kaluluwang nananabik ay nasilayan ang Pangitain ng Lubos na Mahabagin. Ito ang Araw kung kailan ang hamak ay dinakila, ang maralita ay pinayaman, ang maysakit ay pinagaling, ang bingi ay nakarinig ng Kaniyang himig, at ang bulag ay nakakita. Magpasalamat kung gayon, at huwag mapabilang sa yaong mga nakikipantay sa Diyos. Ang Kaharian ng Diyos sa katotohanan, ay umiinog sa Kaniya. Alang-alang sa Kaniya ay Aking ipinalamuti sa krus ang Aking katawan at pagkatapos ay bumangon mula sa kamatayan upang gawing ganap ang Kaniyang alaala sa mga tao.

11

“O mga tao ng Ebanghelyo! Mag-ingat na huwag ninyong idako ang inyong mga panalangin patungo sa Akin pagkatapos talikuran ang Aking Amang Ganap na Maluwalhati, na binago, sa pamamagitan ng Kaniyang pag-ibig, ang apoy ni Abraham upang maging liwanag. Siyang naghihintay ng iba sa panahong Siya ay dumating na ay tunay na nasa matinding kamalian. Magmadali, kung gayon, patungo sa ilog ng habag ng inyong Panginoon, ang Lubos na Mahabagin, at mag-ingat na hindi ninyo pigilan ang inyong mga sarili mula sa mahinay na dumadaloy na mga tubig nito. Tunay na Amin kayong inaruga para sa Araw na ito. Basahin ninyo ang Aklat nang upang maunawaan ninyo ang kahulugan ng Aking mga salita sa Aking mga araw. Tunay na isiniwalat Ko lamang ang Aking sarili alang-alang sa Kaniyang Kapakanan at dumating Ako sa piling ninyo tanging upang ipamalita ang Kaharian ng Diyos, ang inyong Panginoon, at ang Panginoon ng mga daigdig. Yaong natatago ay isiniwalat na ngayon, at yaong inilihim ay sumapit na. Pakilusin ang inyong mga sarili upang salubungin ang Araw na ito, ang Araw kung kailan ang mga pinto ng langit ay binuksan, at ang mga ulap ng kawalang-hanggan ay umulan, at ang Ruwisenyor ng Kaniyang Kapakanan ay umawit ng himig nito sa mga sanga ng Banal na Punong-Lote, at ang mga puso ng Kalipunan sa kaitaasan ay sinakmal ng paghahangad sa kataas-taasang Paraiso, at ang mga Dilag ng Langit ay nagmadali palabas sa kanilang mga silid na makalangit patungo sa Kaniyang makapangyarihang Trono. Itapon ang lahat ng inyong ari-arian at kumapit doon sa iniatas sa inyo nitong Napakatandang Kagandahan.

12

“O kalipunan ng mga pari! Patahimikin ang inyong mga panulat, sapagkat ang Panulat ng Kaluwalhatian ay nagsalita na. Isa-isantabi ang inyong mga aklat, sapagkat lumabas na ang Aklat na bumubuo sa lahat ng nasabi na noong naunang panahon at nakasasapat na para sa lahat ng nananahan sa daigdig. Bumangon sa itaas ng sugpungang-guhit ng katiyakan sa ngalan ng inyong Panginoon, ang Lubos na Mahabagin, at punitin ang mga lambong na namagitan sa inyo at ng Panginoon ng buong kinapal.

13

“Sa gayon ay inaatasan kayo ng Espiritu, Siyang nagbuwis ng Kaniyang buhay upang ang daigdig ay mabuhay at upang ang Mithiin ng bawat puso ay dumating na sa pamamagitan ng kapangyarihan ng katotohanan. Sumunod sa Kaniya, at huwag mangapit doon sa inyong taglay mula sa mga kapahayagan ng naunang mga panahon. Sapagkat, ang pakakak ay pinatunog na, at masdan! ang lupa ng walang kabuluhang kathang-isip ay biniyak; at ang Dila ng Karingalan ay nagsalita mula sa pabilyon ng kaluwalhatian, sinasabing: Ang Kaharian sa Araw na ito ay sa Diyos, ang Nagmamay-ari ng Lahat, ang Ganap na Makapangyarihan, ang Pinakamataas, ang Pinakadakila! Ang mga patay ay nagsibangon na, at ang mga kaluluwa ay tinipon na at nakikita pa rin Namin kayong nakalibing sa mga libingan ng kapabayaan at pagnanasa. Matakot sa Diyos, O mga tao! Bumangon mula sa mga patay at ibaling ang inyong mga mukha patungo sa Pamimitak ng Kaniyang biyayang sumisikat sa itaas nitong maningning na sugpungang-guhit. Ako, sa katunayan, ay naghihintay sa Kaniyang utos, nang sang-ayon sa Kaniyang pahintulot ay maaari Akong pumanaog sa daigdig, tulad ng Aking pagpanhik mula roon. Siya, sa katunayan, ay may kapangyarihang italaga ang anumang ninanais Niya.

14

“O mga tagasunod ng Ebanghelyo! Hinahanap ba ninyo ang Jerusalem, kung kailan Siyang nagtayo roon ng Bahay ng Diyos ay dumating na? Malayo na ang iginala ninyo sa mga landas ng pagkakamali! Tiyak na walang gawa ang tatanggapin sa Araw na ito maliban lamang kapag ito ay ginawa sa Kaniyang pahintulot, at ang panalangin ng sinumang kaluluwa ay papailanlang sa Diyos maliban lamang kung ito ay uusalin alang-alang sa pag-ibig sa Kaniya. Sa gayon ay tinupad ang kautusan at isinagawa ang iniatas Niya na Siyang Ganap na Makapangyarihan, ang Lubos na Nakababatid.”

15

Ito ang Araw kung kailan itinaas ni Moises ang Kaniyang tinig mula sa Sinai sa ngalan Namin, ang Ganap na Makapangyarihan, sinasabing: “O mga tao! Sa katunayan ang Araw ay sumapit na! Siya na sa pagkawalay sa Kaniya Ako ay humagulgol nang matindi sa disyerto ng pangungulila at dahil sa Kaniyang pagmamahal ay tumangis Ako sa kagubatan ng maalab ng pag-ibig. At nang nilayon Kong pumasok sa santuwaryo ng Kaniyang pagkalapit at tumitig sa Kaniyang kagandahan, pinigilan Niya Ako mula sa hangarin ng Aking puso. Sa gayon ay kinausap Niya Ako, sinabing: ‘Kailanman ay hindi Mo Ako makikita!’ at ibinalik Ako sa mga karingalan ng mga liwanag ng Kaniyang makapangyarihang Trono. Sa pagkagayon ay ganoon na lamang ang pagnanasang tumutupok sa Akin na wala Akong kakayahang ilarawan ito at hindi rin kayang marinig ng mga tainga ng mga tunay na mananampalataya. Subalit masdan, Siya ay nagpakita na ngayon taglay ang kapangyarihan ng katotohanan at isiniwalat sa inyo ang Kaniyang kagandahan. Sa bawat sandali ay ipinapahayag Niya: ‘O kalipunan ng nilalang, tumingin at makikita ninyo Ako!’ Saksi ang Diyos, ito ang Salitang nagbuhat mula sa bibig ng Kalooban ng inyong Panginoon, ang Lubos na Mahabagin. Nararapat sa inyo ang ialay ang inyong mga kaluluwa alang-alang sa Kaniya kung kayo ay nabibilang sa kanilang mga humuhusga nang makatarungan. Sa gayon ay ipinababatid Ko sa inyo, O mga tao, ang tungkol sa Kaniya na ang Kaniyang kalayuan ay lumaslas sa Aking puso at ginawa Niyang uminom Ako mula sa kopa ng paghihiwalay. Sumaksi sa Kaniya at huwag mapabilang sa mga pabaya. Pinagpala ang inyong mga mata dahil sa inyong saligan, at ang inyong mga tainga dahil sa inyong napakinggan. At kapighatian ang para sa kanilang mga ipinagkait sa kanilang mga sarili itong maringal na Pangitain.”

16

Ito ang Araw kung kailan ang Tuldok ng Bayán[[6]](#endnote-6) ay tumawag mula sa kaibuturang puso ng Paraiso, sinabing “O mga tao! Siya ito na sa Kaniyang landas ay inialay Ko ang Aking buhay. Siya ito na alang-alang sa Kaniya ay ipinahayag Ko ang Aking sarili at tungkol sa Kaniyang pag-iral ay inihatid Ko sa inyo ang pinakamasayang salita. Mag-ingat na hindi ninyo Siya itatwa na kung hindi dahil sa Kaniya ang Bituing-Araw ng Bayán ay hindi kailanman sumikat ni hindi rin sana naipahayag ang mga bersikulo ng Lubos na Mahabagin. Saksi ang Diyos! Siya itong naging sanhi ng pamimitak ng umaga ng panloob na kahulugan at paliwanag, at ng pagbukas ng mga pinto ng banal na muling pagsasama sa harap ng mga mukha ng lahat ng mga tao ng daigdig. Sa pamamagitan ng Kaniyang pangalan ang mga lungsod ng mga pangalan ay pinalamutian; sa pamamagitan ng paggunita sa Kaniya ang mga puso ng mga pinili ay pinagliyab. Mag-ingat na hindi ninyo Siya pakitunguhan katulad ng pakikitungo ninyo sa Akin. Ako ay sumasaksi na Ako’y pawang tagapamalita lamang sa Kaniyang Rebelasyon para sa lahat ng nasa langit at lupa, at na ginawa kong maibatay ang Bayán sa Kaniyang pahintulot at mabuting kaluguran. Isinusumpa Ko sa Diyos! Dahil sa pag-ibig sa Kaniya kaya Ako bumangon sa kalagitnaan ninyo at nakihalubilo sa inyo. Kung hindi dahil sa Kaniya, tiyak na hindi Ako nagpahayag ng kahit isang salita o bersikulo. Kumapit kayo sa laylayan ng damit sa kuldon ng Kaniyang pag-ibig. Ito ang araw kung kailan ipinapahayag ng bawat atomo: ‘Saksi ang Nagmamay-ari ng lahat ng mga pangalan at mga katangian! Sa katunayan, Siya na tinatawagan ng lahat ng nasa langit ay dumating na!’”

17

Purihin Ka nawa, O aking Diyos, dahil sa pagpapalamuti sa paunang salita ng aklat ng kawalang-hanggan sa pamamagitan nitong pinakamaluningning na Araw, isang Araw kung kailan Iyong pinasikat ang karingalan ng Iyong pinakamahusay na mga pangalan at pinakadakilang mga katangian sa lahat ng nilikhang bagay. Ito sa katunayan ay isang Araw kung kailan Iyong itinalaga ang bawat isa sa Iyong mga pangalan na pagkalooban ng natatagong mga kakayahan ng lahat ng Iyong mga pangalan. Pinagpala kung gayon, silang mga nagsibaling patungo sa Iyo, nakarating sa Iyong kinaroroonan at nakinig sa Iyong panawagan.

18

O Panginoon, aking Diyos! Isinasamo ko sa Iyo sa pamamagitan ng Araw na ito, at sa pamamagitan ng Iyong pinakasakdal na Pangalan na sa pamamagitan niyon ang Pinakadakilang Karagatan ay dumaluyong, na pangalagaan ang mga tao ni Bahá mula sa kanilang mga hindi naniwala sa Iyong Makapangyarihang mga palatandaan. Gawin sila, kung gayon, O aking Diyos, na maging mga tagapagtaguyod ng Iyong pangingibabaw at Iyong lakas, nang magsibangon sila upang luwalhatiin Ka at upang ipagdiwang ang papuri sa Iyo sa kalagitnaan ng Iyong mga tagapaglingkod, sa gayong paraan na ang mga lambong ng mga tao sa daigdig ni ang kanilang mga pasaring, ni ang mga pananalakay nilang mga nagsibangon upang patayin ang Iyong ilaw, ay hindi magagawang pigilan sila mula sa Iyo. O Diyos! Huwag ipagkait sa kanila ang malumanay na mga hanging sumisimoy sa Araw na ito, isang Araw kung kailan ang bawat atomo ay nagpapahayag: “Tunay na Ikaw ang Diyos, walang ibang Diyos liban sa Iyo!” O Panginoon, gayakan sila ng mga palamuti ng katapatan at katiyakan at gawin silang mga kampeon ng Iyong Kapakanan sa kalagitnaan ng buong kinapal.

19

O aking Diyos at ang Diyos ng lahat ng mga daigdig! O aking hangarin at ang hangarin ng bawat nakauunawang puso! Isinasamo ko sa Iyo, sa ngalan Niya na Siyang naging sanhi ng pagsikat ng araw ng Iyong rebelasyon at inspirasyon, na italaga para sa mga tao sa Araw na ito yaong itinalaga Mo para sa mga pinili mula sa Iyong mga tagapaglingkod. Ipababa kung gayon sa kanila ang gayong masaganang mga pagbuhos ng Iyong biyaya na wala pang nakatamo noong nakaraan, at gawin silang pumalibot sa korte ng Iyong kalapitan at sa santuwaryo ng Iyong kinaroroonan. Pasiglahin sila, kung gayon, sa Iyong Kapakanan sa pamamagitan niyong nagpapaliyab sa mga puso at mga kaluluwa ng tao. Gawin ang bawat isa kanila na maging tulad ng isang ilawan ng paggunita sa Iyo para doon sa Iyong mga tagapaglingkod na nilambungan ng sarili at ng kapusukan mula sa pagkilala sa Kahayagan ng Iyong Diwa at ng pamimitak ng Iyong mga palatandaan.

20

O Panginoon! Ikaw Siya na sinasaksihan ng bawat makapangyarihan ang Kaniyang lakas at paghahari, at pinatutunayan ng bawat dakila ang Kaniyang kamahalan at biyaya. Ipagkaloob kung gayon sa Iyong mga minamahal yaong nararapat sa Araw na ito, isang Araw na Iyong ginawang maging maningning na palamuti sa noo ng lahat ng Iyong mga araw, at na Iyong ginawang sumikat sa itaas ng sugpungang-guhit ng kawalang-hanggan. Ipababa kung gayon sa kanila, mula sa mga ulap ng Iyong kaisahan at mula sa langit ng Iyong biyaya yaong magbibigay-daan upang hayaan ang lahat liban sa Iyo.

21

O Panginoon! Tulutan silang makainom, mula sa mga kamay ng Iyong habag, ng isang lagok mula roon sa ilog ng walang-hanggang buhay na dumadaloy sa kanang-kamay ng Iyong trono, at tulungan silang makasunod doon sa Iyong ipinahayag sa Iyong malinaw na Aklat. Tunay na Ikaw ay nagtatalaga sang-ayon sa Iyong ninanais. Walang ibang Diyos liban sa Iyo, ang Pinakadakila, ang Haring Nangangalaga, ang Lubos na Nakapipilit, ang Ganap na Makapangyarihan, ang Pinakamapagpala.

22

17

*Sa ngalan ng Diyos, ang Ganap na Makapangyarihan, ang Di-napipigilan!*

P

urihin Ka nawa, O aking Diyos, yamang tinipon Mong sama-sama ang Iyong mga minamahal upang ipagdiwang ang Iyong Pinakadakilang Pista, kung kailan Iyong ipinasikat ang karingalan ng Iyong pinakamahusay na mga pangalan sa lahat ng nasa langit at ng nasa lupa, ang Pista kung kailan ang Bituing-Araw ng katotohanan ay sumikat nang maningning sa itaas ng sugpungang-guhit ng Iyong kalooban at ang Napakatandang Hari ay umakyat sa trono ng Iyong kahabagan.

1

Ito ang ikasiyam na araw ng Riḍván, O aking Diyos, at sa araw na ito ang isa sa Iyong mga minamahal, bilang tanda ng kaniyang pag-ibig sa Iyong kagandahan at sa pananabik ng kaniyang pamimintuho sa Iyo, ay inaanyayahan Siya na Kahayagan ng Iyong Sarili at ang Pamimitak ng Iyong kaluwalhatian na lisanin ang Kaniyang silid sa kulungan at lumipat sa iba. Doon ay inihain niya sa Iyong harapan ang gayon sa Iyong mga kaloob na nakayanan niyang itustos, sa kabila ng pagsamsam ng mga tao ng lahat ng kaniyang mga ari-arian at ng mga ari-arian ng mga iba pa mula sa Iyong mga minamahal. O Panginoon, yamang tinipon Mo sila palibot sa Iyo at tinulungan silang matamo itong labis-labis na biyaya, pagkalooban sila ng katatagan sa Iyong kapakanan at bigkising sama-sama ang kanilang mga puso sa gayong paraan na walang mga hidwaan ang lilitaw sa pagitan nila. Tulutan kung gayon, na magawa nilang patnubayan ang lahat ng tao patungo sa Tanglaw na ito, na ang kahalintulad nito ay hindi kailanman nasilayan ng mata ng kinapal at iyon ay nakatayong walang katumbas sa mga kaharian ng nakikita at ng di-nakikita.

2

Iyong lubos na batid, O Panginoon, na hangarin ng lahat ng nakapalibot sa Iyo ang maging panauhin Ka sa mga araw ng Riḍván. Ang mga ilan sang-ayon sa kanilang kakayahan ay natulutang matamo ang karangalang ito, samantalang ang mga iba, dahil sa kakapusan, ay napigilan mula roon. Nasiyahan na ang mga ito sa paghahain para sa lahat ng puting mga mangkok na naglalaman noong kulay-pulang alak na kinakatas mula sa mga dahon ng Tsina.[[7]](#endnote-7) Isinasamo ko sa Iyo, O aking Diyos, sa Iyong Salita na Iyong ginawang maging batubalani ng mga puso at mga kaluluwa ng mga tao, ang Salitang iyon na sa pamamagitan niyon ay Iyong inakit ang Iyong mga tagapaglingkod tungo sa langit ng Iyong nagmamahal na kabutihan at sa sugpungang-guhit ng Iyong biyaya at pagpapala, na tanggapin mula sa unang nabanggit ang gantimpala ng anumang nilayon nilang isagawa at italaga sa huling nabanggit ang gantimpala sa anumang nilayon nilang gawin. Ikaw, sa katunayan, ang Panginoon ng biyaya at kasaganaan, ng pagpapala at ng luwalhati. O Panginoon, tulungan ang tanging mga kaluluwa mula sa kanila na makilala ang kanilang mga sarili at pigilan ang kanilang mga dila, nang upang hindi nila bigkasin yaong magpapababa sa kanilang katayuan at mag-uuwi ng kanilang mga gawa sa kawalan. Ikaw, sa katunayan, ay may kapangyarihan sa lahat ng bagay.

3

Iyong naririnig, O Panginoon, ang mga hinagpis ng matatapat mula sa Iyong mga minamahal na napigilan mula sa pakikipagkita sa Iyo sa mga araw na ito, mga araw na iyong itinalaga bilang pista para sa Iyong mga tao at bilang isang kayamanan at karangalan para sa mga nananahan sa Iyong kaharian.… Tanggapin mula sa kanila,

4

O Panginoon, yaong kanilang inilayon mula sa kanilang pag-ibig sa Iyo, at italaga para sa bawat isa at sa lahat nila ang gantimpala ng gayong nakatamo ng bawat kabutihang Iyong iniingatan. Ikaw, sa katunayan, ay mga kapangyarihan sa lahat ng bagay.

Higit pa roon, Ikaw ay tumingin, O aking Diyos, sa pamamagitan ng mga sulyap ng mata ng Iyong kahabagan, tungo sa Iyong mga minamahal na nasa iba’t ibang dako ng lupain ng Ḥá.[[8]](#endnote-8) Sila ay naghihintay roon mula nang sila’y pinigilan sa pagsilong sa lilim ng Puno ng Iyong kaisahan.

5

O Panginoon, huwag ipagkait sa kanila ang mga bagay na Iyong taglay. Sa katunayan, Ikaw ay ang Namumuno sa mga kalangitan at sa kalupaan. Walang Diyos liban sa Iyo, ang Ganap na Makapangyarihan, ang Lubos na Marunong. Purihin Ka nawa, O Panginoon ng mga daigdig at Hangarin nilang lahat na nakakilala sa Iyo.

Ang luwalhati ng Iyong lakas ay sumasaksi sa akin, O aking Diyos! Nararapat sa lahat ang ialay ang kanilang mga buhay alang-alang sa Iyong taingang nakarinig ng mga iyak ng Iyong maalab na mga mangingibig sa bawat lupain, at ng mga buntong-hininga ng Iyong mga kaibigang nagdurusa sa mga kamay ng Iyong mga kaaway. Sa katunayan, ang tinig ng kanilang paghihinagpis ay itinaas dahil sa kanilang pag-ibig sa Iyo, at ang kanilang mga puso ay tinutupok ng apoy ng pagkawalay sa Iyong mga araw. Nawa’y ang aking kaluluwa ay maging panubos sa Iyong mahabang pagdurusa, O Mukha ng kaluwalhatian, at nawa’y ang aking espiritu ay maging alay sa Iyong pagtitimpi, O Ikaw na nasa Kaniyang kamay ang Kaharian ng lupa at langit!

6

Isinusumpa ko sa Iyong kaluwalhatian, O Minamahal nilang mga nananabik sa Iyo at Hangarin nilang mga minimithi ang Iyong pag-ibig! Kapag pipisilin ng sinumang may malalim na pang-unawa ang banal na Tabletang ito, makikita niyang dumadaloy mula rito ang dugo ng aking puso, dugong natunaw dahil sa pag-ibig sa Iyo at sa kanilang mga pinigilang makita ang Iyong mukha pagkatapos nilang idako ang kanilang mga hakbang patungo sa Iyo at nananahan na sa loob ng lungsod, o sa mga palibot nito. Nawa’y ang aking buong pagkatao ay maihain bilang alay para sa Iyong tiyaga, O Panginoon ng kapangyarihan at lakas! Nawa’y ang aking kaluluwa ay maging panubos sa Iyong pagtitimpi, O Ikaw na ang takot sa sa Kaniyang poot ay naging sanhi ng pangangatal ng mga nananahan sa kaharian ng mga pangalan.

7

Purihin Ka nawa, O aliw ng mga puso ng mga tao ng Bahá! Sumasaksi ako, O aking Diyos, na walang iba liban sa Iyo ang makaaarok sa Iyong

8

di-mawaring dunong o makatatanto sa mga katotohanan at mga hiwagang nadadambana sa lahat ng nagbubuhat mula sa napakaraming palatandaan ng Iyong kapangyarihan at mga kapahayagan ng Iyong kalooban. Isinasamo ko sa Iyo higit pa rito,

O aking Diyos, na buong giliw na tulutang magawa ng aking mga minamahal ang maipakita sa Iyo ang kanilang mabuting pagtanggap sa panauhin sa pamamagitan ng kanilang pagkatao at kanilang asal, nang sa gayon ang makalangit na hapag ng Iyong nagmamahal na kabutihan ay mailatag sa harap ng lahat ng Iyong mga tagapaglingkod at upang ang lahat ng mga tao ng daigdig ay magsipagtipon palibot nito. Ito sa katunayan, ang tunay na kahulugan ng pag-aalay ng mabuting pagtanggap sa kapwa-tao. Ang Iyong kapangyarihan at ang Iyong lakas, sa katunayan, ay nakasasapat sa lahat ng bagay. Purihin Ka nawa, O Panginoon ng mga daigdig, Ikaw na ang Kaniyang kapangyarihan ay sumasakop sa mga kalangitan at sa kalupaan!

18

*Sa ngalan ng Diyos, ang Pinakamaluwalhati!*

L

uwalhatiin Ka nawa, O Panginoon kong Diyos! Ito ay isa sa mga araw ng Iyong Pista ng Riḍván, kung kailan Iyong ipinasikat ang karingalan ng Iyong pangalan, ang Lubos na Mahabagin, sa lahat ng mga sambayanan ng daigdig at ginawang mahayag ang Iyong kapangyarihan at Iyong paghahari sa lahat ng nilikhang bagay. Iyong nakikita, O Panginoon, kung paanong sa araw na ito ay inanyayahan ng isa sa Iyong mga minamahal ang Kahayagan ng Iyong Diwa mula sa Kaniyang silid patungo sa ibang silid sa piitang ito, kung saan ay nagkaroon ng pagtitipon bilang parangal sa Iyong pangalan at pinalamutihan ng Iyong angking Sarili, na sa gayong paraan sumikat ang Araw ng Iyong katotohanan sa itaas ng sugpungang-guhit nito. Pinagpala siyang nakadalo roon, pinagpala ang araw na pinarangalan ng Iyong rebelasyon, at pinagpala ang lupaing tinanglawan ng liwanag ng Kaniyang Mukha.

1

O Panginoon! Italaga para sa kaniya at para sa Iyong mga tagapaglingkod na pinigilan mula sa pakikipagkita sa Iyo, ang gantimpalang itinalaga para sa yaong mga nakarating sa Iyong kinaroroonan at nagdaos ng pagtitipon upang dakilain ang Iyong pangalan at Iyong gunita. Isulat para sa kanila kung gayon, yaong Iyong isinulat para sa mga nagtatamasa ng pagiging malapit sa Iyo. Ang Iyong kapangyarihan, sa katotohanan, ay sapat sa lahat ng bagay.

2

19

*Siya ay Diyos.*

L

uwalhatiin Ka nawa, O Panginoon aking Diyos! Ito ang isa sa mga araw ng Iyong Pista ng Riḍván kung kailan ang isang sulok ng piitang ito ay ginayakan para sa pagdating Niya na Siyang Kinatawan ng Iyong kagandahan, na pinaunlakan ang kahilingan niya na nag-anyaya sa Iyo bunga ng nag-aalab na pagmamahal. Ang lahat ng papuri ay mapasa-Iyo, yamang bilang tanda ng Iyong biyaya sa kanilang mga nananahan sa ilalim ng Iyong lilim at lumilibot sa Iyong sarili, Ikaw ay sumikat sa araw na ito sa itaas ng sugpungang-guhit ng piitan taglay ang gayong karingalan na natanglawan ang buong kinapal.

1

Ito ang Araw kung kailan Iyong kinalagan ang Iyong dila at masaganang ipinagkaloob ang mga hiyas ng panloob na kahulugan at pananalita sa mga sambayanan ng daigdig. Bigyang-buhay, kung gayon, O Panginoon, sa pamamagitan nitong makalangit na kopa ang lahat ng mga nananahan sa daigdig, at italaga yaong magiging kapaki-pakinabang sa mga tao ni Bahá na nagnanasang masilayan ang Iyong mukha, subalit napigilan sila roon ng masasamang gawain ng Iyong mga kaaway, O Hari ng mga Pangalan at Namumuno sa lupa at langit. Ipagkaloob sa kanila, bukod pa rito, ang isang bahagi ng Iyong napakaraming biyaya sa mga araw na ito kung kailan ang bawat hamak ay dinakila, ang bawat matapat na kaluluwa ay pinagkalooban ng Iyong pagpapala, ang bawat nanlalamig na puso ay pinarikit, ang bawat dukha ay pinayaman, at ang bawat naghahanap ay pinahayo sa landas.

2

Purihin Ka nawa, O Panginoon, dahil sa pagbubukod sa Iyong mga minamahal at sa pagpili sa kanila mula sa Iyong mga tao, at dahil sa pagbaling ng Iyong tingin tungo sa kanila mula sa pook na ito kung saan Siya na Kinatawan ng Iyong Kapakanan ay nakakulong. O Panginoon, huwag ipagkait sa kanila ang mga bagay na Iyong taglay, bagkus ay tulutang lubos na mabighani ang kanilang mga puso sa pamamagitan ng mga simoy ng Iyong Rebelasyon na magagawa nilang iwalay ang kanilang mga sarili mula sa lahat liban sa Iyo at ituon ang kanilang mga mukha patungo sa korte ng Iyong biyaya at kagandahang-loob. Ganap ang Iyong kakayahang gawin ang Iyong ninanais, at may kapangyarihan Ka sa lahat ng bagay. Ang lahat ng papuri ay mapasa-Iyo, O Hangarin ng mga daigdig!

3

20

*Siya ang Pinakabanal, ang Pinakamaluwalhati.*

A

ng lahat ng papuri ay mapasa-Iyo, O Panginoon kong Diyos! Ito ang isa sa mga araw ng Iyong Pista ng Riḍván, kung kailan ang isang tagapaglingkod Mo ay nagpaabot ng paanyaya sa Kahayagan ng Iyong Diwa at Tagapagsiwalat ng Iyong Paghahari, at ginayakan ang isang lugar sa piitan upang istimahin ang Iyong Kagandahang Ganap na Maluwalhati, O Ikaw na Siyang Panginoon ng lupa at langit! Ang lahat ng luwalhati ay mapasaoras na ito kung kailan Siya na Siyang Pamimitak ng Iyong nangingibabaw na kapangyarihan ay idinako ang Kaniyang mga yapak mula sa isang silid ng piitan patungo sa kabilang silid. Isinasamo ko sa Iyo,

1

O Ikaw na Siyang Hari ng mga Pangalan at Maylikha ng lupa at langit, na isulat para sa Iyong mga minamahal na pinigilan mula sa pagpasok sa kapaligiran ng Iyong habag at mula sa pagtayo sa harap ng trono ng Iyong kapangyarihan, ang gantimpalang itinalaga sa yaong mga nakarating sa Iyong kinaroroonan at nasilayan Siya na Iyong Kagandahan.

Iyong naririnig, O Panginoon, ang kanilang mga buntong-hininga at mga pagdadalamhati bunga ng kanilang pagkawalay at kalayuan sa Iyo. Isinasamo ko sa Iyong italaga para sa kanila ang lahat ng kabutihang Iyong taglay. Makapangyarihan Ka upang gawin ang Iyong ninanais. Walang ibang Diyos liban sa Iyo, ang Ganap na Makapangyarihan, ang Lubos na Pinupuri.

2

21

Lawḥ-i-‘Áshiq va Ma‘shúq

(Tableta ng Mangingibig at ng Minamahal)

*Siya ang Dakila, ang Nangingibabaw,*

*ang Pinakamataas.*

P

alayain ang inyong mga sarili, O mga ruwisenyor ng Diyos, mula sa mga tinik at mga sukal ng pagiging kahabag-habag at matinding paghihirap, at lumipad kayo patungo sa hardin ng rosas ng di-nagmamaliw na karilagan. O Aking mga kaibigang nananahan sa alabok! Magmadali patungo sa inyong makalangit na tahanan. Ipatalastas sa inyong mga sarili ang magandang balita: “Siya na Siyang Pinakamamahal ay dumating na! Ipinutong Niya sa Kaniyang sarili ang luwalhati ng Rebelasyon ng Diyos, at binuksan sa mukha ng mga tao ang mga pinto ng Kaniyang napakatandang Paraiso.” Tulutang magdiwang ang lahat ng mga mata, at tulutang maligayahan ang bawat tainga, sapagkat ngayon ang panahon upang tumitig sa Kaniyang kagandahan, ngayon ang angkop na panahon upang makinig sa Kaniyang tinig. Ipahayag sa bawat nananabik na mangingibig: “Masdan, ang iyong Pinakamamahal ay dumating na sa mga tao!” at sa mga mensahero ng Hari ng pag-ibig ibahagi ang balitang: “Masdan, Siyang Sinasamba ay lumitaw na nang nadaramtan ng Kaniyang lubos na kaluwalhatian!” O mga mangingibig ng Kaniyang kagandahan! Baguhin ang pagdurusa ng inyong pagkawalay sa Kaniya upang maging kaligayahan ng di-nagmamaliw na muling pagsasama sa Kaniya, at tulutang tunawin ng katamisan ng Kaniyang kinaroroonan ang kapaitan ng inyong kalayuan sa Kaniyang korte.

1

Masdan kung paano ang napakaraming biyaya ng Diyos, na pinauulan mula sa mga alapaap ng Banal na kaluwalhatian, ay sumasaklaw sa daigdig sa araw na ito. Dahil samantalang noong nakaraang mga araw ang bawat mangingibig ay sumamo at hinanap ang kaniyang Minamahal, ang Minamahal na Mismo ang Siyang tumatawag sa Kaniyang mga mangingibig at inaanyayahan silang humarap sa Kaniyang kinaroroonan. Mag-ingat na hindi ninyo pakawalan ang ganoong kahalagang pagpapala; mag-ingat na hindi ninyo maliitin ang ganoong kahanga-hangang palatandaan ng Kaniyang biyaya. Huwag itapon ang di-nasisirang mga kapakinabangan, at huwag masiyahan doon sa naglalaho. Itaas ang lambong na pumipiring sa inyong paningin, at pawiin ang karimlang bumabalot dito, nang upang masilayan ninyo ang lantad na kagandahan ng mukha ng Minamahal, mapagmasdan yaong di-nakita ng alinmang mata, at marinig yaong di-narinig ng alinmang tainga.

2

Dinggin Ako, kayong mga ibong mortal! Sa Hardin ng Rosas ng di-nagbabagong karilagan ang isang Bulaklak ay nagsimula nang umusbong, na kapag inihambing dito ang bawat ibang bulaklak ay pawang tinik lamang, at sa harap ng liwanag ng Kaniyang kaluwalhatian ang pinakadiwa ng kagandahan ay namumutla at nangunguluntoy. Bumangon, kung gayon, at taglay ang buong sigla ng inyong mga puso, ang lahat ng kasabikan ng inyong mga kaluluwa, ang lubos na alab ng inyong kalooban, at ang nagtitikang mga pagsisikap ng inyong buong pagkatao, sikaping makarating sa paraiso ng Kaniyang kinaroroonan, at magpunyagi upang malanghap ang halimuyak ng Bulaklak na

3

di-nagmamaliw, upang huminga ng matatamis na samyo ng kabanalan, at upang makamtan ang isang bahagi nitong pabango ng makalangit na kaluwalhatian. Ang sinumang sumunod sa payong ito ay wawasakin ang kaniyang mga tanikala, malalasahan ang pagsuko sa tulirong pag-ibig, makakamtan ang hangarin ng kaniyang puso, at isusuko ang kaniyang kaluluwa sa mga kamay ng kaniyang Minamahal. Sa pagwasak sa kaniyang hawla tulad ng ibon ng espiritu, papailanlang siya patungo sa kaniyang banal at walang-maliw na pugad.

Ang gabi ay sumunod sa araw, at ang araw ay sumunod sa gabi, at ang mga oras at mga sandali ng inyong mga buhay ay sumapit at naglaho, at gayumpaman ay wala sa inyo ang pumayag, ng kahit isang saglit, na iwalay ang kaniyang sarili mula roon sa naglalaho. Pakilusin ang mga sarili nang ang maikling mga sandaling nalalabi sa inyo ay hindi malustay at mawala. Kasintulin ng kidlat ay maglalaho ang inyong mga araw, at ang inyong mga katawan ay ihihimlay sa ilalim ng bubong na alabok. Ano pa ang magagawa ninyo sa panahong iyon? Paano pa ninyo maiwawasto ang inyong nakaraang pagkukulang?

4

Ang Kandilang di-nagmamaliw ay sumisinag sa lantad na kaluwalhatian nito. Masdan kung paano nito tinutupok ang bawat lambong na mortal.

5

O kayong tulad ng gamugamong mga mangingibig ng Kaniyang liwanag! Harapin nang buong tapang ang bawat panganib, at italaga ang inyong mga kaluluwa sa tumutupok na apoy nito. O kayong mga nauuhaw sa Kaniya! Alisin mula sa inyong mga sarili ang bawat makalupang pagmamahal, at magmadali upang yapusin ang inyong Minamahal. Taglay ang siglang di-mapantayan ng sinuman, magmadaling makarating sa Kaniya. Ang Bulaklak, na hanggang ngayon ay natatago mula sa paningin ng mga tao, ay isiniwalat na sa harap ng inyong mga mata. Sa lantad na kaningningan ng Kaniyang luwalhati ay nakatayo Siya sa harap ninyo. Tinatawag ng Kaniyang tinig ang lahat ng banal at konsagradong mga nilalang na lumapit at makiisa sa Kaniya. Maligaya ang siyang bumaling doon; mabuti ang kalagayan niyang nakarating, at nasilayan ang liwanag ng gayong kamangha-manghang mukha.

22

*Sa Iyong Pangalan, ang Lubhang Kamangha-mangha, ang Pinakamaluwalhati!*

Y

amang Iyong iniluklok ang Iyong sarili, O aking Diyos, sa trono ng Iyong nangingibabaw na pagkakaisa, at pumanhik sa upuan ng habag ng Iyong kaisahan, nararapat sa Iyong katkatin mula sa mga puso ng lahat ng nilalang ang anumang makapipigil sa kanila upang makapasok sa santuwaryo ng Iyong Banal na mga hiwaga, nang maisalamin ng lahat ng puso ang Iyong kagandahan, at maihayag Ka, at maisalita Ka, at upang ang lahat ng nilikhang bagay ay maipakita ang mga palatandaan ng Iyong lubhang kapita-pitagang paghahari, at maipasikat ang mga karingalan ng liwanag ng Iyong pinakabanal na pamamahala, at upang ang lahat ng nasa langit at ng nasa lupa ay mapuri at maipagbunyi ang Iyong pagkakaisa, at magbigay luwalhati sa Iyo, dahil sa paghahayag ng Iyong Sarili sa kanila sa pamamagitan Niya na Siyang Tagapagbunyag ng Iyong kaisahan.

1

Hubaran, kung gayon, ang Iyong mga tagapaglingkod, O aking Diyos, ng mga damit ng sarili at pagnanasa, o ipagkaloob na maitaas ang mga mata ng Iyong mga tao sa gayong mga rurok na wala silang makikita sa kanilang mga pagnanasa liban sa paghihip ng mahinay na mga hangin ng Iyong kaluwalhatiang walang-maliw, at makikilala sa kanilang mga sarili ang walang iba liban sa pagkahayag ng Iyong angking mahabaging Sarili, upang ang daigdig at ang lahat ng naroroon ay madalisay mula sa anumang naiiba sa Iyo,

2

O naghahayag ng anuman liban sa Iyong Sarili. Ang lahat ng ito ay maaaring matupad sa kabuuan ng Iyong kaharian sa pamamagitan ng Iyong salitang nag-uutos na, “Maging,” at iyon ay nagiging! Hindi lamang iyon, higit na mabilis pa kaysa rito, at gayumpaman ang mga tao ay hindi nakauunawa.

Maluwalhati, lubhang maluwalhati Ka, O aking Minamahal! Isinusumpa ko sa Iyong kaluwalhatian! Aking kinikilala sa mismong sandaling ito na Iyong ipinagkaloob ang lahat ng aking isinamo sa Iyo, sa pinagpalang gabing ito na, sang-ayon sa Iyong iniutos, gumugunita sa Kaniya na Siyang kasama ng Iyong kagandahan at ang Nagmamasid sa Iyong mukha, nang bago Mo pa ako binanggit, o nilalang sa loob ng korte ng Iyong kabanalan. Aking nababatid na Iyong ginawa ang lahat ng bagay upang maging mga kahayagan ng Iyong kautusan, at mga pagsisiwalat ng Iyong likhang-kamay at mga repositoryo ng Iyong kaalaman, at mga ingatang-yaman ng Iyong karunungan. Aking nakikilala, bukod pa rito, na kung ang alinman sa mga pagsisiwalat ng Iyong mga pangalan at ng Iyong mga katangian ay ipagkait, kahit na iyon ay sa timbang ng isang butil ng buto ng mustasa, mula sa anumang nilikha ng Iyong kapangyarihan at isinilang ng Iyong lakas, ang mga saligan ng Iyong walang-maliw na likhang-kamay sa gayon ay hindi magiging buo, at ang mga hiyas ng Iyong Banal na karunungan, ay hindi magiging ganap. Sapagkat ang mga titik ng pagtutol, gaano man kalayo ang mga ito mula sa mga banal na halimuyak ng Iyong kaalaman, at gaano man nito nalilimot ang kamangha-manghang mga karingalan ng namimitak na liwanag ng Iyong kagandahan, na sumisinag mula sa langit ng Iyong kamahalan, ay kailangang umiral sa Iyong kaharian, nang sa gayon ang mga salitang nagpapatotoo sa Iyo ay dadakilain.

3

Ang Iyong kapangyarihan ay sumasaksi sa akin, O aking Pinakamamahal! Ang buong kinapal ay nilikha upang dakilain ang Iyong tagumpay at upang itatag ang Iyong pagwawagi, at ang lahat ng mga hangganang Iyong itinakda ay mga palatandaan lamang ng Iyong paghahari, at ipinapahayag ang lakas ng Iyong kapangyarihan, Napakadakila, lubhang napakadakila, ang mga pagsisiwalat ng Iyong kamangha-manghang kapangyarihan sa lahat ng bagay! Gayon ang mga ito na ang pinakahamak sa Iyong mga nilalang ay Iyong ginawang maging isang paghahayag ng Iyong sukdulang kapita-pitagang katangian, at ang pinakakalait-lait na tanda ng Iyong likhang-kamay ay piniling maging tagapagtanggap ng Iyong pinakamakapangyarihang pangalan. Ang karukhaan, sang-ayon sa Iyong iniatas, ay ginawang maging kaparaanan ng pagsisiwalat ng Iyong mga kayamanan, at ang paghamak ay ginawang daan patungo sa Iyong kaluwalhatian, at ang pagiging makasalanan ay ginawang sanhi ng paggamit ng Iyong kapatawaran. Sa pamamagitan ng mga ito ay Iyong ipinakita na Ikaw ang may-ari ng Iyong pinakamahusay na taguri, at sa Iyo tumutukoy ang mga kamanghaan ng Iyong pinakadakilang mga katangian.

4

Yamang Iyong nilayon, O aking Diyos, na gawing makapasok ang lahat ng nilikhang bagay sa loob ng tabernakulo ng Iyong nangingibabaw na biyaya at pagpapala, at upang pasimuyin sa buong kinapal ang mga halimuyak ng kasuotan ng Iyong maluwalhating pagkakaisa, at upang tingnan ang lahat ng bagay sa pamamagitan ng mga mata ng Iyong biyaya at ng Iyong kaisahan, isinasamo ko sa Iyo, samakatwid, sa pamamagitan ng Iyong

5

pag-ibig, na Iyong ginawang maging punong-bukal ng mga pagsisiwalat ng Iyong kabanalang walang-maliw, at sa pamamagitan ng apoy na lumiliyab sa mga puso ng Iyong mga nilalang na nananabik sa Iyo, na likhain, sa mismong sandaling ito, para sa Iyong mga taong ganap na nakatalaga sa Iyo, at para sa Iyong mga minamahal na nagmamahal sa Iyo, mula sa pinakadiwa ng Iyong pagpapala at ng Iyong kabutihang-loob, at mula sa kaibuturang espiritu ng Iyong biyaya at ng Iyong kaluwalhatian, ang Iyong Paraiso na nangingibabaw na kabanalan, at ang dakilain ito nang higit sa lahat liban sa Iyong sarili, at ang dalisayin ito mula sa anuman liban sa Iyong sarili. Likhain, higit pa roon, sa loob nito, O aking Diyos, mula sa mga liwanag na sumisinag mula sa Iyong trono, ang mga babaeng tagapaglingkod na aawit ng mga himig ng Iyong kamangha-mangha at pinakamatamis na nilikha, upang maipagbunyi nila ang Iyong pangalan sa pamamagitan ng gayong mga salitang hindi pa naririnig ng alinman sa Iyong mga nilikha, maging sila ay nananahan sa Iyong kalangitan o nakatira sa Iyong kalupaan ni hindi rin naunawaan ng alinman sa Iyong mga tao. Buksan, kung gayon, ang mga pinto nitong Paraiso sa harap ng mga mukha ng Iyong mga minamahal, nang sakaling pumasok sila rito sa Iyong pangalan, at ang kapangyarihan ng Iyong paghahari, nang sa ganoon ang sukdulang mga biyayang ipinagkaloob Mo sa Iyong mga pinili at ang napakahusay na mga kaloob na ibinigay Mo sa Iyong mga pinagkakatiwalaan ay maging ganap, nang sa ganoon ay pupurihin nila ang Iyong mga kabutihan sa pamamagitan ng gayong mga himig na walang makadadalit ni makapaglalarawan, at nang sa ganoon ay walang sinuman sa Iyong mga tao ang makapag-iisip ng pakanang lumitaw sa anyo ng alinman sa Iyong mga pinili, o ng pakikipantay sa halimbawa ng Iyong mga minamahal, at nang sa ganoon ay walang magkamali sa pangingilatis sa pagitan ng Iyong mga kaibigan at Iyong mga kaaway, o makilala ang pagkakaiba ng mga deboto sa Iyo mula sa mga sutil na lumalaban sa Iyo. May kakayahan Kang gawin ang Iyong ninanais, at makapangyarihan at pinakamataas Ka sa lahat ng bagay.

Dakila, di-masukat ang Iyong kadakilaan, O aking Minamahal, nang higit na mataas kaysa sa mga pagsisikap ng alinman sa Iyong mga nilalang upang makilala Ka, gaanuman siya karunong; dakila, di-masukat ang Iyong kadakilaan, nang higit na mataas kaysa sa bawat pagsisikap ng taong ilarawan Ka, gaanuman siya masikhay! Sapagkat ang pinakamataas na kaisipan ng tao, gaanuman kalalim ng kaniyang pag-iisip, kailanman ay walang pag-asang pumailanlang nang higit na matayog kaysa sa mga hangganang itinakda sa Iyong kinapal, ni hindi makatataas nang lampas sa kalagayan ng walang-katiyakang daigdig, ni hindi mababali ang mga hangganang walang-pasubaling ipinataw Mo rito. Paano magagawa, kung gayon, ng isang bagay na nilikha ng Iyong kaloobang namumuno sa buong kinapal, isang bagay na ito mismo ay bahagi ng walang katiyakang daigdig, ang magtaglay ng kakayahang pumailanlang sa banal na kapaligiran ng Iyong kaalaman, o makarating sa luklukan ng Iyong nangingibabaw na kapangyarihan?

6

Napakataas, di-masukat ang kataasan Mo nang higit sa mga pagsisikap ng mga naglalahong nilalang upang makalipad sa trono ng Iyong kawalang-hanggan, o ng dukha at aba upang marating ang tugatog ng Iyong kaluwalhatiang nakasasapat sa lahat! Mula sa kawalang-hanggan ay Iyong inilarawan ang Iyong Sarili sa Iyong Sarili, at ipinagbunyi, mula sa Iyong Pinakadiwa, ang Iyong Pinakadiwa sa Iyong Pinakadiwa. Isinusumpa ko sa Iyong kaluwalhatian O aking Pinakamamahal! Sino ang naroroon liban sa Iyo ang makapagsasabing nakikilala Ka, at sino bukod sa Iyo ang angkop na makababanggit sa Iyo? Ikaw ang Siyang nananahan, mula sa kawalang-hanggan, sa Kaniyang kaharian, sa kaluwalhatian ng Kaniyang nangingibabaw na pagkakaisa, at sa mga kaningningan ng Kaniyang banal na karingalan. Kung ang sinuman liban sa Iyo ay ituturing na nararapat sa pagbanggit, sa lahat ng mga kaharian ng Iyong kinapal, mula sa kataas-taasang mga kahariang walang-kamatayan hanggang sa antas nitong daigdig sa ibaba, sa gayon ay paano maipakikilalang Ikaw ay nailuklok sa trono ng Iyong pagkakaisa, at paano luluwalhatiin ang kamangha-manghang mga kabutihan ng Iyong kaisahan at ng Iyong pag-iisa?

7

Sumasaksi ako, sa mismong sandaling ito, sa Iyong pinatotohanan tungkol sa Iyong angking Sarili, bago Mo pa nilikha ang mga kalangitan at ang kalupaan, na Ikaw ang Diyos, at na walang ibang Diyos liban sa Iyo. Ikaw mula sa kawalang-hanggan ay may kakayahan, sa pamamagitan ng mga Kahayagan ng Iyong kapangyarihan, na isiwalat ang mga palatandaan ng Iyong lakas, at Iyong laging ipinababatid, sa pamamagitan ng mga Pamimitak ng Iyong kaalaman, ang mga salita ng Iyong karunungan. Walang iba liban sa Iyo ang kailanman natagpuang nararapat sa pagbanggit sa harap ng Tabernakulo ng Iyong pagkakaisa, at wala liban sa Iyo ang nagawang patunayang nararapat siya sa pagpuri sa loob ng banal na korte ng Iyong kaisahan.

8

Purihin Ka nawa, O aking Diyos, na Iyong isiniwalat ang Iyong mga kaloob at Iyong mga pagpapala; at luwalhatiin Ka nawa, O aking Minamahal, sapagkat Iyong ginawang mahayag ang Bituing-Araw ng Iyong mapagmahal na kabutihan at ng Iyong masuyong mga kahabagan. Ibinibigay ko sa Iyo ang gayong pasasalamat na makapagdadako ng mga hakbang ng mga pabaya patungo sa mga karingalan ng liwanag ng umaga ng Iyong pamamatnubay, at tutulutan silang mga nananabik sa Iyo na matamo ang luklukan ng pagsisiwalat ng Iyong kagandahan. Ibinibigay ko sa Iyo ang gayong pasasalamat na makapaglalapit ng mga may karamdaman sa mga tubig ng Iyong lunas, at matutulungan ang mga malalayo sa Iyo upang makalapit sa nabubuhay na bukal ng Iyong kinaroroonan. Ibinibigay ko sa Iyo ang gayong pasasalamat na makahuhubad sa mga katawan ng Iyong mga tagapaglingkod ng kasuotan ng paglalaho at pagkaaba, at daramtan sila ng mga baro ng Iyong kawalang-hanggan at ng Iyong kaluwalhatian, at aakayin ang maralita tungo sa mga dalampasigan ng Iyong kabanalan at mga kayamanang nakasasapat sa lahat. Ibinibigay ko sa Iyo ang gayong pasasalamat na makatutulot sa pag-awit ng Makalangit na Kalapati sa mga sanga ng Punong-Lote ng Kawalang-kamatayan ng kaniyang himig na: “Tunay na Ikaw ang Diyos. Walang ibang Diyos liban sa Iyo. Mula sa kawalang-hanggan Ikaw ay higit na dakila kaysa sa papuri ng sinuman liban sa Iyo, at higit na mataas kaysa sa paglalarawan ng sinuman liban sa Iyong sarili.” Ibinibigay ko sa Iyo ang gayong pasasalamat na magsasanhi ng pag-awit ng Ruwisenyor ng Kaluwalhatian ng himig nito sa kataas-taasang kalangitan: “Si ‘Alí (ang Báb) sa katotohanan, ay ang Iyong tagapaglingkod na Siyang Iyong ibinukod mula sa Iyong mga Sugo at Iyong mga Pinili, at ginawa Siyang maging Kapahayagan ng Iyong sarili sa lahat ng nauukol sa Iyo, at ng nauugnay sa pagsisiwalat ng Iyong mga katangian at ng mga katibayan ng Iyong mga pangalan.” Ibinibigay ko sa Iyo ang gayong pasasalamat na makapupukaw sa lahat ng bagay upang ipagbunyi Ka, at upang luwalhatiin ang Iyong Diwa, at magagawang kalagan ang mga dila ng lahat ng mga nilalang upang dakilain ang paghahari ng Iyong kagandahan. Ibinibigay ko sa Iyo ang gayong pasasalamat na makapupuspos sa mga kalangitan at ng kalupaan ng mga palatandaan ng Iyong Diwa, at matutulungan ang lahat ng nilikhang bagay upang makapasok sa Tabernakulo ng pagiging malapit sa Iyo at sa Iyong kinaroroonan. Ibinibigay ko sa Iyo ang gayong pasasalamat na makagagawa sa bawat nilikhang bagay na maging aklat na magsasaysay tungkol sa Iyo, at ng isang pergaminong maglaladlad ng papuri sa Iyo. Ibinibigay ko sa Iyo ang gayong pasasalamat na makapagluluklok ng mga Kahayagan ng Iyong paghahari sa trono ng Iyong pamamahala at maitatatag ang mga Kinatawan ng Iyong kaluwalhatian sa luklukan ng Iyong Pagkadiyos. Ibinibigay ko sa Iyo ang gayong pasasalamat na makapagpapabunga ng magandang prutas mula sa bulok na puno sa pamamagitan ng mga banal na hininga ng Iyong mga pagpapapala, at muling bubuhayin ang mga katawan ng lahat ng nilalang sa pamamagitan ng mahinay na mga hangin ng Iyong nangingibabaw na biyaya. Ibinibigay ko sa Iyo ang gayong pasasalamat na makapagsasanhi ng pagbaba ng palatandaan ng Iyong dakilang kaisahan mula sa kalangitan ng Iyong banal na pagkakaisa. Ibinibigay ko sa Iyo ang gayong pasasalamat na makapagtuturo sa lahat ng bagay ng mga realidad ng Iyong kaalaman at ng diwa ng Iyong karunungan, at hindi makapipigil sa mga abang nilalang mula sa pintuan ng Iyong habag at ng Iyong masaganang pagpapala. Ibinibigay ko sa Iyo ang gayong pasasalamat na makatutulot sa lahat ng nasa kalangitan at nasa kalupaan na ipagpaliban ang lahat ng nilikhang bagay sa pamamagitan ng mga kabang-yaman ng Iyong mga kayamanang nakasasapat sa lahat, at makatutulong sa lahat ng nilikhang bagay, upang makaabot sa rurok ng Iyong mga pagpapalang makapangyarihan. Ibinibigay ko sa Iyo ang gayong pasasalamat na makatutulong sa mga puso ng Iyong maalab na mga mangingibig upang lumipad sa himpapawid ng pagiging malapit sa Iyo, at ng pananabik sa Iyo, at upang parikitin ang Liwanag ng mga Liwanag sa lupain ng ‘Iráq. Ibinibigay ko sa Iyo ang gayong pasasalamat na makapagwawalay sa kanilang mga malalapit sa Iyo mula sa lahat ng nilikhang bagay, at makapaglalapit sa kanila sa trono ng Iyong mga pangalan at Iyong mga katangian. Ibinibigay ko sa Iyo ang gayong pasasalamat na makapagpapatawad sa lahat ng mga kasalanan at mga paglalabag, at upang matupad ang mga pangangailangan ng mga tao ng lahat ng relihiyon, at upang pasimuyin ang mga halimuyak ng kapatawaran sa buong sangnilikha. Ibinibigay ko sa Iyo ang gayong pasasalamat na magtutulot sa kanilang mga kumilala sa Iyong pagkakaisa na makaakyat sa mga tugatog ng Iyong pag-ibig, at maging sanhi ng pagpanhik ng mga nakatalaga sa Iyo roon sa Paraiso ng Iyong kinaroroonan. Ibinibigay ko sa Iyo ang gayong pasasalamat na makatutustos sa mga pangangailangan ng lahat ng mga naghahanap sa Iyo, at makatutupad sa mga layunin ng mga kumilala sa Iyo. Ibinibigay ko sa Iyo ang gayong pasasalamat na mabubura mula sa mga puso ng mga tao ang lahat ng pahiwatig ng mga hangganan, at maiuukit ang mga palatandaan ng Iyong pagkakaisa. Ibinibigay ko sa Iyo ang gayong pasasalamat na Iyong ginamit mula sa kawalang-hanggan upang luwalhatiin ang Iyong Sarili, at dinakila ito nang higit na mataas kaysa sa lahat ng mga kahalintulad, mga karibal at mga paghahambing, O Ikaw na nasa Kaniyang mga kamay ang mga kalangitan ng biyaya at ng pagpapala, at ang mga kaharian ng kaluwalhatian at kamahalan.

9

Purihin nawa ang Iyong Pangalan, O Panginoon, aking Diyos, at aking Hari! Iyong sinasaksihan, at nakikita at nababatid ang mga bagay na sumapit sa Iyong mga minamahal sa Iyong mga araw, at ang tuloy-tuloy na mga pagsubok, at ang sunod-sunod na mga salaghati, at ang walang puknat na mga pahirap, na pinababa sa Iyong mga pinili. Gayon na lamang ang kanilang suliranin, na ang daigdig ay naging masyadong makitid para sa kanila, at sila ay napalibutan ng mga patunay ng Iyong poot at ng mga palatandaan ng takot sa Iyo sa bawat lupain, at ang mga pinto ng Iyong habag at ng Iyong mapagmahal na kabaitan ay naisara sa kanila, at ang hardin ng kanilang mga puso ay pinagkaitan ng nag-uumapaw na mga ulan ng Iyong biyaya at ng Iyong masaganang mga pagpapala. Iyo bang ipagkakait, O aking Diyos mula sa mga nagmamahal sa Iyo ang mga kamanghaan ng Iyong pangingibabaw at pagwawagi? Iyo bang wawasakin, O aking Minamahal, ang mga

10

pag-asang ipinako nilang mga deboto sa Iyo sa Iyong napakaraming mga biyaya at mga kaloob? Iyo bang pipigilan, O aking Panginoon, yaong mga kumilala sa Iyo mula sa mga dalampasigan ng Iyong banal na kaalaman, o Iyo bang ihihinto ang pag-ulan sa mga puso ng gayong mga naghahangad sa Iyo ng mga ambon ng Iyong nangingibabaw na biyaya? Hindi, hindi, at dito ay sumasaksi sa akin ang Iyong kaluwalhatian! Sumasaksi ako sa mismong sandaling ito na ang Iyong habag ay higit pa sa lahat ng nilikhang bagay, at ang Iyong nagmamahal na kabaitan ay sumasaklaw sa lahat ng nasa langit at sa lahat ng nasa lupa. Mula sa kawalang-hanggan ang mga pinto ng Iyong biyaya ay nakabukas sa mga mukha ng Iyong mga tagapaglingkod, at ang mga mahinay na hangin ng Iyong biyaya ay sumisimoy sa mga puso ng Iyong mga nilalang, at ang nag-uumapaw na mga ulan ng Iyong pagpapala ay pinaulan sa Iyong mga tao at sa mga nananahan sa Iyong kaharian.

Lubos kong nababatid na Iyong ipinagpaliban ang pagsisiwalat ng Iyong tagumpay sa kaharian ng sangnilikha dahil sa Iyong kaalamang sumasaklaw kapuwa sa mga hiwaga ng Iyong kautusan, at sa natatagong mga bagay na itinalaga sa likod ng lambong ng Iyong di-nababaling layunin, nang sa gayon yaong mga nakapasok sa lilim ng Iyong nangingibabaw na kahabagan ay maihiwalay mula sa yaong mga mapanghamak na nakitungo sa Iyo, at tumalikod mula sa Iyong kinaroroonan sa panahong Iyong ipinahayag ang Iyong pinakadakilang Kagandahan.

11

Dakila, di-masukat ang Iyong kadakilaan, kung gayon, O aking Minamahal! Yamang Iyong inihiwalay, sa Iyong kaharian ang Iyong mga minamahal mula sa Iyong mga kaaway, at ginawang ganap ang Iyong pinakamatimbang na patotoo at ang Iyong lubos na walang-salang Katibayan para sa lahat ng nasa langit at ng nasa lupa, mahabag, kung gayon, sa mga hinamak sa Iyong lupain, dahil sa sumapit sa kanila sa Iyong landas. Dakilain sila, kung gayon, O aking Diyos sa pamamagitan ng kapangyarihan ng Iyong lakas at sa bisa ng Iyong kalooban, at ibangon sila upang ibalita ang Iyong Kapakanan sa pamamagitan ng Iyong makapangyarihan sa lahat na paghahari at layunin.

12

Isinusumpa ko sa Iyong kaluwalhatian! Ang aking tanging layunin sa paglalantad ng Iyong pangingibabaw ay upang luwalhatiin ang Iyong Kapakanan, at upang dakilain ang Iyong salita. Ako ay naniniwalang kapag Iyong inantalang ipababa ang Iyong tagumpay at ilantad ang Iyong kapangyarihan, ang mga tanda ng Iyong paghahari ay tiyak na mapupuksa sa Iyong lupain, at ang mga sagisag ng Iyong pamumuno ay mabubura sa kahabaan ng Iyong nasasakupan.

13

Naninikip ang aking dibdib, O aking Diyos, at ang mga dalamhati at mga suliranin ay nakapalibot sa akin, sapagkat naririnig ko mula sa Iyong mga tagapaglingkod ang bawat papuri liban sa kamangha-manghang papuri sa Iyo, at namamasdan sa Iyong mga tao ang mga bakas ng lahat ng bagay liban sa mga bakas ng Iyong iniaatas sa kanila sa pamamagitan ng Iyong kautusan, at itinalaga sa kanila sa pamamagitan ng Iyong naghaharing kalooban, at iniutos sa kanila sa pamamagitan ng Iyong namamayaning kautusan. Sila ay naligaw nang napakalayo mula sa Iyo na kung sakaling ang alinman sa Iyong minamahal ay maghahatid sa kanila ng kamangha-manghang sagisag ng Iyong pagkakaisa at ng malahiyas na mga pananalitang sumasaksi sa Iyong nangingibabaw na kaisahan, ipapasok nila ang kanilang mga daliri sa kanilang mga tainga, at tututol sila nang walang katuturan at kukutyain siya. Ang lahat ng ito ay Iyong itinakda sa pamamagitan ng Iyong paghaharing nakasasaklaw sa lahat, at lubusang nabatid sa pamamagitan ng Iyong ganap na makapangyarihang pangingibabaw.

14

Maluwalhati, di-masukat ang Iyong kaluwalhatian, O aking Panginoon! Tumingin, kung gayon, sa mga pusong tinusok ng mga palaso ng Iyong mga kaaway dahil sa pag-ibig nila sa Iyo, at sa mga ulong tinuhog ng mga sibat alang-alang sa pagdadakila sa Iyong Kapakanan at sa pagluluwalhati sa Iyong pangalan. Maawa, kung gayon, sa mga pusong natupok sa apoy ng Iyong pag-ibig, at dinapuan ng gayong mga pagsubok na Ikaw lamang ang nakababatid.

15

Ang lahat ng papuri at parangal ay mapasa-Iyo, O aking Diyos! Iyong mahusay na nababatid ang mga bagay, na sa loob ng dalawampung taon, ay naganap sa Iyong mga araw, at patuloy na nagaganap hanggang sa oras na ito. Walang tao ang makatutuos, at walang dila ang makasasaysay, sa sumapit sa Iyong mga pinili sa buong panahong ito. Hindi sila makakuha ng anumang kanlungan kung saan maaari silang mamalagi sa kaligtasan. Baguhin, kung gayon, O aking Diyos, ang kanilang takot upang maging mga katibayan ng Iyong kapayapaan at Iyong kaligtasan, at ang kanilang pagkaaba upang maging paghahari ng Iyong kaluwalhatian, at ang kanilang karukhaan upang maging Iyong kayamanang nakasasapat sa lahat at ang kanilang pagdurusa upang maging kamanghaan ng Iyong ganap na katiwasayan. Ipagkaloob sa kanila ang mga halimuyak ng Iyong lakas at ng Iyong habag, at ipababa sa kanila, mula sa Iyong kahanga-hangang mapagmahal na kabaitan, yaong makatutulot na maipagpaliban nila ang lahat bukod sa Iyo, upang ang paghahari ng Iyong kaisahan ay maibunyag at ang pananaig ng Iyong biyaya at ng Iyong pagpapala ay maipakita.

16

Iyo bang hindi titingnan, O aking Diyos, ang mga luhang pumatak mula sa Iyong mga minamahal? Ikaw ba ay hindi mahahabag, O aking Minamahal, sa mga matang nagdidilim dahil sa kanilang pagkawalay sa Iyo, at dahil sa paghinto ng mga palatandaan ng Iyong tagumpay? Iyo bang hindi mamasdan, O aking Panginoon, ang mga puso kung saan kumukumpas ang mga pakpak ng mga kalapati ng pananabik at pagmamahal sa Iyo? Saksi ang Iyong kaluwalhatian! Ang mga bagay ay dumating na sa gayong yugto na halos nawala na ang pag-asa mula sa mga puso ng Iyong mga pinili, at ang mga hininga ng kabiguan ay handa nang sumakmal sa kanila, dahil sa mga sinapit nila sa Iyong mga araw.

17

Masdan ako, kung gayon, O aking Diyos, kung paanong tumakas ako mula sa aking sarili patungo sa Iyo, at nilisan ang aking sarili upang matamo ko ang mga karingalan ng liwanag ng Iyong Sarili, at tinalikuran ang lahat ng nakapipigil sa akin mula sa Iyo, at ginagawa akong makalimot sa Iyo, upang aking malanghap ang mga halimuyak ng Iyong kinaroroonan at ng Iyong gunita. Masdan kung paanong ako ay yumapak sa alabok ng lungsod ng Iyong kapatawaran at Iyong biyaya, at nanahan sa loob ng mga kapaligiran ng Iyong nangingibabaw na habag, at nagsumamo sa Iyo, sa pamamagitan ng paghahari Niya na Siyang Alaala Mo at na Siyang lumitaw sa damit ng Iyong pinakadalisay at lubos na kapita-pitagang Kagandahan, na ipababa, sa loob ng taong ito, sa Iyong mga minamahal, yaong makatutulot na maipagpaliban nila ang lahat bukod sa Iyo at palalayain sila upang makilala ang mga katibayan ng Iyong naghaharing kalooban at layuning nakasasakop sa lahat, sa gayong paraan na kanilang hahanapin lamang yaong hinahangad Mo para sa kanila sa pamamagitan ng Iyong utos, at nanaisin ang walang iba liban sa Iyong ninanais para sa kanila sa pamamagitan ng Iyong kalooban. Pabanalin, kung gayon, ang kanilang mga mata,

18

O aking Diyos, upang makita nila ang liwanag ng Iyong Kagandahan, at linisin ang kanilang mga tainga, upang makinig sila sa mga himig ng Kalapati ng Iyong nangingibabaw na kaisahan. Puspusin ang kanilang mga puso, kung gayon, sa mga kamanghaan ng Iyong pag-ibig, at iligtas ang kanilang mga dila mula sa pagbanggit ng sinuman liban sa Iyo, at tanuran ang kanilang mga mukha mula sa pagbaling sa anuman liban sa Iyong sarili. Makapangyarihan Ka upang gawin ang Iyong ninanais. Ikaw, sa katunayan, ang Ganap na Makapangyarihan, ang Tulong sa Panganib, ang Sariling-Ganap.

Ipagsanggalang, higit pa rito, O aking Minamahal, sa pamamagitan ng Iyong pag-ibig sa kanila at sa pamamagitan ng pag-ibig na taglay nila para sa Iyo, ang tagapaglingkod na ito, na ipinagpakasakit ang lahat sa kaniya alang-alang sa Iyo at ginugol ang anumang Iyong ibinigay sa kaniya sa landas ng Iyong pag-ibig at ng Iyong mabuting kaluguran, at iligtas siya mula sa lahat ng Iyong kinasusuklaman, at mula sa anumang makapipigil sa kaniya mula sa pagpasok sa Tabernakulo ng Iyong banal na paghahari, at mula sa pagdating sa luklukan ng Iyong nangingibabaw na kaisahan. Ibilang siya, kung gayon, O aking Diyos, sa gayong mga walang anumang tinutulutang makapigil sa kanila upang masilayan ang Iyong Kagandahan o upang limiin ang kamangha-manghang mga katibayan ng Iyong walang-maliw na likhang-kamay, nang magawa niyang magkaroon ng mabuting samahan sa walang iba liban sa Iyo, at matuklasan sa anumang Iyong nilikha sa mga kaharian ng lupa at langit ang walang iba liban sa Iyong kamangha-manghang Kagandahan at ang pagbubunyag ng mga karingalan ng Iyong mukha, at nang lubusang mailubog sa ilalim ng dumadaluyong na mga karagatan ng Iyong namamayaning kalinga at ng umaalon na mga dagat ng Iyong banal na pagkakaisa, na malilimot niya ang bawat pagbanggit liban sa pagbanggit sa Iyong nangingibabaw na kaisahan, at itataboy mula sa kaniyang kaluluwa ang mga bakas ng lahat ng masasamang pahiwatig, O Ikaw na nasa Kaniyang mga kamay ang mga kaharian ng lahat ng mga pangalan at mga katangian!

19

Luwalhatiin nawa ang Iyong pangalan, O Ikaw na Siyang layunin ng aking hangarin! Isinusumpa ko sa Iyong kaluwalhatian! Napakalaki ng aking hangaring makatamo ng buong-buong pagkawalay na kapag lumitaw sa harap ko yaong mga mukhang itinatago sa loob ng mga silid ng kalinisang-puri, at ang kagandahan niyon ay Iyong tinatabingan mula sa mga mata ng buong kinapal, at ang mga mukhang iyon ay Iyong dinalisay mula sa paningin ng lahat ng nilalang, at kung aalisin nila ang kanilang mga lambong upang iladlad ang buong kaluwalhatian ng mga karingalan ng Iyong kagandahang walang kahalintulad, tatanggi akong tumingin sa mga iyon, at titingnan lamang sila para sa tanging layunin ng pagtutuklas sa mga hiwaga ng Iyong likhang-kamay, na tumuliro sa mga kaisipan ng gayong mga nagsilapit sa Iyo, at gumilalas sa mga kaluluwa ng lahat sa kanilang mga kumilala sa Iyo. Gagawin ko, sa pamamagitan ng Iyong lakas at ng Iyong kapangyarihan, ang pumailanlang sa gayong mga kataasan na walang anumang bagay ang makapipigil sa akin mula sa napakaraming katibayan ng Iyong nangingibabaw na paghahari, ni hindi ako mahahadlangan ng anumang makalupang pakana mula sa mga kapahayagan ng Iyong Makadiyos na kabanalan.

20

Maluwalhati, di-masukat ang Iyong kaluwalhatian, O aking Diyos, at aking Minamahal, at aking Panginoon, at aking Hangarin! Huwag biguin ang mga pag-asa ng hamak na ito upang makarating sa mga dalampasigan ng Iyong kaluwalhatian, at huwag ipagkait dito sa sawimpalad na nilalang ang mga kalakihan ng Iyong mga kayamanan, at huwag itaboy itong nagmamakaawa mula sa mga pintuan ang Iyong biyaya, at ng Iyong pagpapala, at ng Iyong mga kaloob. Maawa, kung gayon, sa kahabag-habag at nalulumbay na kaluluwang ito na walang hinanap na kaibigan liban sa Iyo, at walang kasama bukod sa Iyo, at walang tagapag-alo kundi Ikaw, at walang minamahal bukod sa Iyo, ni walang minimithing hangarin kundi Ikaw.

21

Idako sa akin, kung gayon, O aking Diyos, ang mga sulyap ng Iyong kahabagan, at patawarin ang aking mga kasalanan at ang mga kasalanan nilang mga minamahal Mo, at yaong mga sumisingit sa pagitan namin at ng pagsisiwalat ng Iyong tagumpay at Iyong biyaya. Iyong pawiin, bukod pa rito, ang aming mga pagkakamaling humadlang sa aming mga mukha mula sa mga karingalan ng Bituing-Araw ng Iyong mga pagpapala. Makapangyarihan Ka upang gawin ang Iyong ikalulugod. Iyong itinatalaga ang Iyong hinahangad, at hindi pinaghahanapan ang Iyong ninanais mula sa kapangyarihan ng Iyong paghahari, ni hindi Ka maaring mabigo sa anumang Iyong iniuutos mula sa Iyong di-mababaling batas. Walang ibang Diyos liban sa Iyo, ang Ganap na Makapangyarihan, ang Pinakamalakas, ang Laging-Nabubuhay, ang Pinakamadamayin.

22

23

Súriy-i-Qalam

(Súrih ng Panulat)

Ito ang Súrih ng Panulat na ipinababa mula sa langit ng kawalang-hanggan para sa mga nagsipako ng kanilang paningin sa Kaniyang Trono.

*Sa ngalan ng Diyos, ang Pinakanakamamangha, ang Pinakamaluwalhati!*

O

Panulat ng Pinakamataas! Sumaksi ka, sa iyong angking sarili, na sa katunayan Siya ang Diyos at walang ibang Diyos liban sa Akin, ang Tulong sa Panganib, ang Sariling-Ganap. Sumaksi, kung gayon, sa pamamagitan ng iyong sariling diwa, na sa katunayan Ako ang Diyos at na walang ibang Diyos liban sa Kaniya, na ang lahat ay nilikha ayon sa Aking iniatas at ang lahat ay sumusunod sa Aking utos. Sumaksi ka, higit pa rito, sa pamamagitan ng iyong kaibuturang sarili, na ito ay ang Kagandahan ng Diyos na sumikat sa itaas ng sugpungang-guhit ng Di-nakikita, isang Kagandahang laging naging, at patuloy na mananatiling, di-nababatid ng lahat liban sa Kaniyang sarili. Siya, sa katunayan, ay ang Ganap na Makapangyarihan, ang Ganap na Maluwalhati, ang Pinakamamahal. Sa pamamagitan ng isa lamang sa Kaniyang mga kaningningan ang mga Bituing-Araw ng kamahalan at karingalan ay sumikat, ang mga puso ng mga nananahan sa kahariang walang-maliw at ang konsagradong mga realidad na natatago sa ilalim ng mistikong lambong ay ginawang umiral, at ang mga lihim ng lahat ng naging at ng lahat ng magiging ay isiniwalat.

1

O Panulat! Huwag tulutang maligalig ka ng anumang bagay, sapagkat ay ipinagkaloob Namin sa Iyo ang di-malalansag na pangangalaga ng Aming naghaharing kapangyarihan at lakas, at inihinga Namin sa iyo, ang isang diwa, na kapag ang isang hinga mula rito ay pasisimuyin sa mga katawan ng lahat ng umiiral, magsasanhi ito ng pagbangon nila mula sa kanilang mga higaan, kakalagan ang kanilang mga dila, magsasalita, at sasaksi mula sa kanilang sarili na walang ibang Diyos liban sa Akin, ang Makapangyarihan, ang Maluwalhati, ang Dakila, ang Malakas, ang Walang-kahambing, ang Lubos na Nakasusupil, ang Sariling-Ganap.

2

O Panulat ng Utos! Maging tiyak sa iyong sarili, at ipahayag sa gayon sa lahat ng nilalang ang isang sukat ng yaong ipinagkaloob ng Diyos sa iyo bago pa nilikha ang mga salita at mga titik at ang paghugis sa lahat ng bagay, at bago pa itatag ang kaharian ng mga pangalan at mga katangian at sa pagpapahayag ng Kaniyang makapangyarihan at iniingatang Tableta. Sabihin: Ito ay isang Kapangyarihang hindi nahihigitan mula pa sa kawalang-hanggan hanggang sa kawalang-hanggan, kung inyo lamang nalalaman ito, O kalipunan ng Espiritu, at ito ay isang Kagandahang walang kapantay mula pa sa simula na walang simula, kung inyo lamang nababatid ito. Sabihin: Ang sinumang mag-isip ng kaliit-liitang pakana upang sagupain ang Panulat na ito, upang mag-angkin ng pagiging kapantay nito, upang magtamo ng matalik na paglapit dito, o upang lubusang mawari yaong nagbubuhat dito, tiyak na ang Siyang Masama ay bumubulong sa kaniyang dibdib. Sa gayon ay inilabas ang Banal na Kautusan, kung iyo lamang nauunawaan. Ang isang titik lamang ng Aking pananalita, sa katunayan, ay lumalang sa buong sanlibutan, sa mga realidad ng lahat ng bagay, at sa mga daigdig na walang makaarok liban sa Diyos, ang Ganap na Makapangyarihan, ang Pinakahayag.

3

O Panulat! Pakinggan yaong ipinaratang sa iyo ng mga hindi sumasampalataya. Sabihin:

4

O Kalipunan ng masama! Mamatay sa inyong pagkamuhi, sa inyong inggit at sa inyong kawalan ng pagsasampalataya! Saksi Siya na Siyang Walang-maliw na Katotohanan! Ito ang Panulat na iyon na sa pawang pagpapahiwatig lamang ng kalooban nito ay hinubog ang lahat ng mga kaluluwa ng Kalipunan sa kaitaasan at ang mga realidad ng mga nananahan sa patuloy na namamalaging kaharian, at ang mga pinakadiwa ng mga puso at kaisipan ng tao. Ito ang Panulat na iyon na sa pamamagitan ng iisang kilos lamang niyon, ang araw ng kapangyarihan at karingalan, at ang buwan ng katayugan at kabanalan, at ang mga diwata ng biyaya at pagpapala, ay nilalang. Ito ang Panulat na iyon na sa pamamagitan niyon ay nilikha ang kataas-taasang Paraiso at ang lahat ng nananahan doon, at ang makalangit na hardin at ang lahat ng nauukol doon, kung nakauunawa lamang kayo. Sabihin: Sa pamamagitan ng iisang guhit lamang ay ginawang maging hayag ang kaalaman ng lahat ng naging at magiging, at ang paglikha ng lahat ng bagay ng nakaraan at hinaharap. Buksan kung gayon ang inyong mga mata upang magawa ninyong sumaksi sa katotohanang ito.

O Panulat! Masiyahan ka na iyong ipinabatid na sa daigdig yaong ukol sa iyong paghahari at kapangyarihan, sapagkat ang mga puso ng mga naiinggit ay halos pumuputok na. Lambungan, kung gayon, ang iyong Kapakanan at huwag nang isiwalat ang higit pa rito, sapagkat ang iyong mga salita ay bibiyak sa mga kalangitan ng napakatandang kaluwalhatian, at mababaak nito ang kalupaan ng kabanalan mismo, at gagawing himatayin ang mga nananahan sa kaharian ng karingalan. Maging matiisin sa iyong puso, sapagkat ang mga tao ng daigdig ay walang-kakayahang tumingin sa iyong paghahari o mamalas ang iyong napakaraming palatandaan, lalo nang hindi ang makilala Siya na Siyang lumalang at humubog sa iyo sa pamamagitan ng iisang salita lamang na Kaniyang sinambit! Napakadakila ng iyong Panginoon kaysa sa lahat ng iyong ipinahayag sa nakaraan o ipahahayag sa hinaharap. Higit na mataas Siya kaysa sa lahat ng naunawaan o mauunawaan kailanman ng Kaniyang matapat at mahusay na pinagpalang mga tagapaglingkod. Masiyahan ka na, kung gayon, doon sa iyong ipinahayag na hanggang dito. Sumasaksi Ako sa Iisang Tunay na Diyos! Kung ang lahat ng nasa kalangitan at nasa kalupaan at ang anumang nasa pagitan ng mga ito—maging mga puno, mga bunga, mga dahon, mga siit, mga sanga, mga ilog, mga dagat, o mga bundok—ay makaririnig sa isang salita ng iyong pamamahayag, tiyak na ibubulalas nila yaong isinalita ng Umaapoy na Palumpong kay Moises, nang iyon ay umusbong mula sa lupa ng banal na rebelasyon doon sa banal at pinagpalang Lambak na iyon.

5

O Panulat! Makinig sa kamangha-manghang kasaysayan niyon na buong-giliw na ipinagkaloob sa iyo ng Diyos. Iwalay ang iyong sarili, kung gayon, mula sa lahat ng iyong taglay, at ipahayag sa mga tao ang masayang balita ng pagdating ng Pinakadakilang Salita sa makapangyarihang Rebelasyon na ito, nang sakaling makilala nila ang kanilang Manlilikha at talikuran ang lahat liban sa Kaniya. Tawagan kung gayon ang Kalipunan sa kaitaasan upang magdiwang, nagsasabing:

6

O kayong mga kinatawan ng karingalan na sumilong sa ilalim ng Tabernakulo ng kamahalan!

O kayong mga nananahan sa kaharian ng kapangyarihang nakatira sa ilalim ng bubong ng kaluwalhatian! O kayong mga nananahan sa kahariang nakikita at di-nakikita na matatagpuan sa kadulu-duluhang mga hangganan sa kabila ng karagatan ng kawalang-hanggan! O kayong mga kahayagan ng mga banal na pangalan sa kaitaasang kalangitan! Tulutang magdiwang ang inyong mga puso sa Pinakadakilang Pista na ito kung kailan ang Diyos Mismo ay nag-aalok nitong pinakadalisay na kalis sa gayong mga nakatayo sa harap Niya nang may nararapat na pagpapakumbaba at kababaang-loob. Gayakan, kung gayon, ang inyong mga kaluluwa ng sedang kasuotan ng katiyakan at ang inyong mga katawan ng burdadong baro ng Lubos na Mahabagin, sapagkat masdan, ang isang liwanag ay namitak at sumikat nang maningning mula sa sugpungang-guhit ng Aking noo, na sa harap ng pagsisiwalat nito, ang lahat ng nasa langit at nasa lupa ay yumukod sa pagsamba, kung inyo lamang nababatid iyon.

Sabihin: Aking isinusumpa sa iisang tunay na Diyos na kailanman ay walang lumitaw sa buong sangnilikha ng isa pang katulad Niya. Ang sinumang magsasabi ng iba pa kaysa rito at tumututol sa patotoo ng Diyos ay nabibilang sa mga di-matapat sa Kaniyang makapangyarihan at pinagkaiingat-ingatang Tableta. Sabihin: Ito ang Liwanag na sa pamamagitan niyon ang mga nananahan sa makalangit na daigdig at ang kanilang panloob na mga realidad ay nilalang, at na sa pamamagitan niyon ang mga kinatawan ng makalangit na kaharian at ang kanilang kaibuturang mga diwa ay ibinangon. Ito ang Liwanag na ginamit ng Diyos sa paglikha ng mga daigdig na kapuwa walang simula ni katapusan, mga daigdig na walang nakababatid sa kaliit-liitang bahid niyon liban sa yaong mga niloob ng kanilang Panginoon. Sa gayon ay isinisiwalat Namin sa iyo ang natatagong mga hiwaga, nang sakaling iyong nilay-nilayin ang mga tanda ng Diyos. Sabihin: Sa katunayan ito ang Liwanag na sa harap niyon ang bawat ulo ay yumukod sa pagpapakumbaba, at sa harap ng mga kapahayagan niyon ang mga puso ng mga pinagpalang maigi ng Diyos, at ang mga kaluluwa ng Kaniyang mga banal at ang kaibuturang mga realidad ng mga tunay na sumasamba sa Kaniya, at higit pa sa kanila, ang Kaniyang kagalang-galang na mga tagapaglingkod, ay nagpatirapa ng kanilang mga sarili sa pagsamba.

7

O mga nananahan sa banal na santuwaryo! Isinusumpa Ko sa Diyos: Siya sa mismong katotohanan ay ang Santuwaryo ng Diyos sa inyo at ang Kaniyang banal na Kapaligiran sa kalagitnaan ninyo, ang banal na Pook ng Espiritu sa harap ng inyong mga mata, at ang Kalagayan ng kapuwa panloob at panlabas na kapayapaan at kaligtasan. Mag-ingat na hindi ninyo ipagkait sa inyong mga sarili ang Santuwaryo ng Kaniyang kaalaman. Magmadali patungo sa Kaniya at huwag

8

mag-atubili. Ito ang Santuwaryong iyon na umikot sa palibot niyon ang mga Kahayagan ng Maykapal at ang mga Kinatawan ng Kaniyang walang-maliw na Realidad, na ang Kaniyang korte ay ginawa ng Diyos na maging banal na higit pa sa maaabot ng itinaboy at ng hindi makadiyos. Ito, sa katunayan, ang Santuwaryong iyon, na ang pagpapala ng paglilingkod roon ay sinisikap makamtan ng mga Dilag ng Langit, at nilang mga nananahan sa mga kailaliman ng Pinakadakilang Karagatan, at nilang mga nananahan sa tahanan ng kabanalan at ng kaharian ng muling pagsasama—at gayumpaman ang mga tao, sa karamihan, ay hindi nakababatid.

O mga nananahan sa lupa at langit! Lisanin ang inyong mga higaan at isagawa ang Pinakadakilang Peregrinasyon alang-alang sa dalisay at napakaningning na Kagandahang ito. Kung makikita ng Diyos na kayo ay walang kakayahang isagawa ito, gagawin Niyang hindi kayo masaklaw niyon at sa halip ay iuutos sa inyong lumapit sa Kaniya sa puso’t kaluluwa. At sila lamang ang makatatamo nito na nakikita ang lahat ng nasa langit at nasa lupa bilang isang araw kung kailan ay walang itinuring na nararapat sa pagbanggit.[[9]](#endnote-9) Ang mga ito ay silang mga aabutan ng kanilang Panginoon, mula sa sarili Niyang mga kamay, upang uminom ng selyadong alak ng kabanalan. Sa katunayan, ang sinumang magbaling ng kaniyang mukha tungo sa pinakamapagpala at maningning na Pook na ito, sa palibot niya ay iikot ang makinang na mga araw na ang luningning niyon ay walang simula ni katapusan, at sa itaas ng sugpungang-guhit ng kaniyang puso ay doon mamimitak ang Araw ng mga araw na iyon na sa harap ng liwanag Niyon ang mga globo ng makamundong mga pangalan ay nababalot sa karimlan, kung ikaw ay nabibilang sa mga nakauunawa.

9

O Panulat! Ipahayag sa lipunan ng kawalang-hanggan, sabihin: O kayong mga gumagala sa mga larangan ng kawalan ng kamatayan! O kayong mga nananahan sa ilalim ng lilim ng tabernakulo ng karingalan! O kayong malahiyas na mga realidad na natatago mula sa mga mata ng kinapal! Pumanaog mula sa inyong matayog na mga himlayan upang ipagbunyi at ipagdiwang, at upang uminom mula sa kopa ng kawalang-hanggang buhay na inaalok ng kamay ng Ganap na Maluwalhati sa Araw na ito. Ito, sa katotohanan, ay isang Araw na ang kahalintulad nito ay hindi pa kailanman nasaksihan ng buong sangnilikha, isang Araw kung kailan ang Mata ng Karingalan ay pinaligaya sa Luklukan ng nangingibabaw na kaluwalhatian. O kayong mga nagtataglay sa trono ng Diyos! Palamutihan ang pinakadakilang trono sa Araw na ito, sapagkat ang di-nakikitang Kagandahan ay lumitaw na—Siya na ang Kaniyang kinaroroonan hanggang sa ngayon ay hindi nagawang marating ng mga nananahan sa kataas-taasang Paraiso at ng mga nakatira sa hardin ng pamamahinga. Sabihin: Saksi ang Diyos! Ang Natatagong Lihim ay lumitaw sa kasagsagan ng Kaniyang Kaluwalhatian at inalo sa pamamagitan ng Kaniyang kagandahan ang mga mata ng lahat ng bagay na nakikita at di-nakikita, at higit pa roon, ang mga mata nilang mga nagsipaglinis ng kanilang mga kaluluwa sa pamamagitan ng mga banal na tubig na dumadaloy mula sa karagatan ng Pangalan ng kanilang Panginoon, ang Pinakahayag.

10

Sabihin: Ito ay ang Araw kung kailan ay ginawa ng Diyos na makilala ang Kaniyang angking Sarili at isiniwalat ito sa lahat ng nasa kalangitan at nasa kalupaan, ang araw kung kailan itinatag Niya ang Kaniyang naghaharing pangingibabaw sa mga kaharian ng rebelasyon at paglalang. Napakadakila, kung gayon, nitong banal, nitong lubos na pinagpala at pinakamamahal na biyaya! Ito ang Araw, higit pa roon, kung kailan ang Napakatandang Kagandahan ay lumitaw nang taglay ang gayong palamuti na nagsanhi ito ng pagpilas ng mga lambong, at ng pagkabunyag ng mga hiwaga, at ng pagsibol ng mga bunga, at ng pag-usal ng lahat ng bagay ng papuri sa kanilang Panginoon, ang Di-napipigilan—isang Araw kung kailan ang kalupaan at ang lahat ng naroroon, at ang kalangitan at ang lahat ng nilalaman niyon, at ang mga kabundukan at ang lahat ng nililihim niyon, at ang mga karagatan at ang lahat ng iniingatan sa mga kailaliman niyon, ay ibinunyag ang kanilang mga lihim, bagaman ang mga tao ay nananatiling nalalambungan mula roon. Ito ang araw kung kailan ang mga diyus-diyusan ng maling paniniwala at makamundong hangarin ay winasak at ang Napakatandang Kagandahan ay pumanhik sa Kaniyang makapangyarihang trono. Ang Espiritu ng kaluwalhatian ay tumawag mula sa kapaligiran ng kawalang-hanggan, at ang Pinakabanal na Espiritu mula sa Banal na

11

Punong-Lote, at ang Espiritu ng kautusan mula sa Puno na hindi maaaring malampasan, at ang Espiritu ng lakas mula sa dakilang kaharian, at ang matapat na Espiritu mula sa kanang-kamay ng Umaapoy na Palumpong, nagsasabing: “Sambahin ang Panginoon ng habag, Siyang lumitaw sa umiiral na daigdig taglay yaong hindi kailanman nasilayan ng mga matang naglalaho!” Sabihin: Siya iyon na sa pamamagitan ng isang kilos ng Kaniyang daliri ay ginawang mamatay ang mga nilalang sa lupa at langit, Siya na sa pamamagitan ng isang salita mula sa Kaniyang bibig ay muli silang binuhay, at Siya na sa pamamagitan ng isang pahiwatig lamang ng Kaniyang sulyap ay binaling ang buong sangnilikha tungo sa kinaroroonan ng Diyos, ang Tulong sa Panganib, ang Ganap na Makapangyarihan, ang Pinakamamahal.

Sabihin: O kalipunan ng mga monghe! Lisanin ang mga simbahan kung saan niluwalhati ninyo ang inyong Panginoon, sapagkat Siyang pumanhik sa langit, sa pawang katotohanan, ay muling bumaba at lumilibot sa Trono ng Diyos. Isinusumpa Ko sa iisang tunay na Diyos! Sa Araw na ito ang mga kampana ay pinababatingting sa paggunita sa Akin, ang Pakakak ay pinatutunog sa pagpuri sa Akin, at ang Torotot ay nagpahayag sa Aking Pangalan, ang Tulong sa Panganib, ang Sariling-Ganap. Huwag ipagkait sa inyong mga sarili ang biyaya ng araw na ito; sa halip ay magmadali patungo sa luklukan ng Trono, iwanan ang nasa inyo, kumapit nang mahigpit sa Kuldon ng Diyos, Siyang bumangon at inihayag ang Kaniyang sarili at nagsalita upang marinig ng lahat.

12

O mga nananahan sa mga kaharian ng nakikita at di-nakikita! Awitin, awitin ang pinakamasayang mga himig sa Pista ng Diyos na ito na sumapit taglay ang kapangyarihan ng katotohanan at na kailanman ay hindi nakamtan ng nauna o ng nahuling mga salinlahi, kung inyo lamang nababatid ito. Ito ang Araw kung kailan ay pinawalang-sala ng Panulat ng Diyos ang lahat ng mga nasa kalangitan at kalupaan. Sa gayon ang Kaniyang kautusang walang maliw ay suminag mula sa bukang-liwayway ng Kaniyang Panulat, upang magawa ninyong magdiwang sa inyong mga kaluluwa at mapabilang sa yaong mga maligaya ang mga puso.

13

O Panulat! Ipatalastas sa Dilag ng Paraiso:[[10]](#endnote-10) “Saksi ang Diyos! Ang araw na ito ay iyong araw. Lumabas sang-ayon sa iyong kagustuhan, at gayakan ang iyong sarili sang-ayon sa iyong nais sa burdadong baro ng mga pangalan at ng sedang damit ng walang-hanggang buhay. Lumabas kung gayon mula sa iyong tahanang walang-maliw tulad ng araw na namimitak mula sa mukha ni Bahá. Pumanaog mula sa iyong matayog na mga rurok at habang nakatayo sa pagitan ng lupa at langit, ay itaas ang lambong ng paglilihim mula sa iyong maningning na mukha at sumikat sa itaas ng sugpungang-guhit ng sangnilikha tulad ng Dilag na itim ng mga mata, nang sakaling ang pinakamatinding lambong ay maalis mula sa mga mata ng mga taong ito at nang masilayan nila ang Tagpo ng nangingibabaw na kaluwalhatian, ang Kagandahan ng Diyos, ang Pinakabanal, ang Pinakamakapangyarihan, ang Pinakamamahal.”

14

“O Napakatandang Kagandahan! Ang mga hindi sumasampalataya sa katunayan ay naliligaw sa pagkatulala ng walang kabuluhang hinagap at wala silang kakayahang ibaling ang kanilang mga mata tungo sa pinakabanal na Korte. Sa pamamagitan ng naghaharing bisa ng Iyong di-malalansag na pangangalaga, ako ay Iyong ipinagsanggalang sa ilalim ng mga lambong ng liwanag at pinangalagaan ang aking kagandahan mula sa paningin ng Iyong mga kaaway. Sa Iyo ang kapangyarihang mag-utos: Ikaw ay nagtatalaga sang-ayon sa Iyong ninanais sa pamamagitan ng Iyong salitang ‘Maging’ at iyon ay nagiging.”

15

“O Dilag ni Bahá! Humakbang pasulong mula sa bulwagan ng kawalang-hanggan, subalit huwag hayaang magtagal ang iyong paningin sa mga mukha ng naglalahong mga tao. Isinusumpa Ko sa iisang tunay na Diyos! Wala liban sa kanilang mga nagtataglay ng tunay na malalim ng pag-unawa ang kailanman ay makaaasang masilayan ka sa lubos na pinakadakilang pangitaing ito. Iwanan ang kaharian ng mga pangalan sa iyong dakong kanan at ang kaharian ng mga katangian sa iyong dakong kaliwa, at suminag alinsunod sa Aking pahintulot sa itaas ng sugpungang-guhit ng Aking di-mapipinsalang pangangalaga, hubad sa lahat ng nilikha sa kaharian ng Rebelasyon, at natabas ang lahat ng lumitaw sa kaharian ng kinapal, nang upang iyong mailantad ang magandang larawan ng Diyos sa lahat ng dako. Dalitin, kung gayon, ang pinakamatamis na mga himig sa pagitan ng lupa at langit, nang ang lahat ng umiiral ay maiwalay sa anuman liban sa mukha ng iyong Panginoon, ang Pinakabanal, ang Pinakamagiliw, ang Pinakamamahal. Sumikat sa itaas ng sugpungang-guhit ng Riḍván sa kagandahan ng Lubos na Mahabagin, at hayaang nakalugay ang iyong mabangong buhok sa iyong dibdib, upang ang pabango ng kasuotan ng iyong pinakamagiliw na Panginoon ay kumalat sa buong daigdig. Huwag itago ang iyong maningning na anyo mula sa mga mata ng kalipunan ng Rebelasyon, at huwag ipagkait ang iyong makalangit na lambong ng kabanalan mula sa paningin ng mga tao. Iharap ang iyong sarili, kung gayon, sa harap ng trono nang nakalugay ang iyong buhok, may alahas sa iyong mga bisig, namumula ang iyong mukha, nagniningning ang iyong mga pisngi, at ginayakan ang iyong mga mata, at tanganan ang kalis na kasimputi ng niyebe sa Aking pinakadakilang Pangalan. Ialok sa gayon sa mga nananahan sa kaharian ng kawalang-hanggan ang krimson ng alak ng Aking Kagandahang Ganap na Maluwalhati, nang sakaling ang kalipunan ng Rebelasyon ay magawang pagbanalin ang kanilang mga kaluluwa sa lubhang kapita-pitagang Pistang ito sa pamamagitan nitong dalisay na inumin, at nang upang lumabas sila mula sa likod ng tabing ng paglalambong sa pamamagitan ng bisa ng Aking ganap na makapangyarihan at ganap na malakas, ng Aking lubos na nakasusupil at sariling-ganap na paghahari.”

16

“Saksi ang Diyos! Ako ang Dilag ng Langit, na nananahan sa kaibuturang puso ng Paraiso, na natatago sa likod ng lambong ng Lubos na Mahabagin at nalilihim mula sa mga mata ng tao. Mula pa sa panahong baon sa limot ako ay nababalot sa lambong ng kabanalan sa ilalim ng Tabernakulo ng Karingalan. Narinig ko ang napakatamis na tawag mula sa kanang kamay ng trono ng aking Panginoon, ang Pinakadakila, at nakita ko ang mismong Paraiso ay pinakilos at ang lahat ng mga nananahan doon ay nabulabog sa pagnanasa nilang marating ang kinaroroonan ng Diyos, ang Ganap na Maluwalhati. Sa gayon ang isa pang tawag ay sinambit: “Saksi ang Diyos! Ang Minamahal ng mga daigdig ay dumating na! Pinagpala siyang nakarating sa Kaniyang kinaroroonan, at nakita ang Kaniyang mukha at nakinig sa Kaniyang banal, sa Kaniyang pinakamaluwalhati at minamahal na pananalita. Ang Tinig ng Diyos ay nagpagalak sa mga kaluluwa ng Kalipunan sa kaitaasan at sa mga puso ng mga nananahan sa kahariang walang maliw, at ang nakatutupok sa lahat ng mga kaligayahan ng pag-ibig ay nagsanhi sa kanilang manginig sa pananabik at tumitig sa korte ng kabanalan, ang kalagayan ng di-malalapitang kaluwalhatian.’ Kung ako ay makapagsasalita sa bawat wika, gayumpaman ay hindi ko magagawang ilarawan yaong aking nakita sa ganoong kalagayan. At gayunpaman, sa kabila ng pagpapalang ito na sumasaklaw sa lahat ng bagay, at ng matinding kaligayahang ito na umabot sa lahat ng nakalubog sa ilalim ng karagatan ng mga pangalan, masdan, natagpuan ko ang mga tao ng Bayan na nalalambungan at pabaya, at nakabulagta na parang mga patay sa libingan ng pagkalimot.

17

O mga tao ng Bayán! Sa palagay ba ninyo ay tinatahak ninyo ang landas ng espiritu samantalang itinatwa ninyo ang Rebelasyong ito? Hindi lamang iyon, saksi ang aking Kagandahan, na iniutos ng Diyos na maging kahayagan ng Kaniyang sariling Kagandahan mula sa lahat ng nauna at nahuling mga salinlahi!”

“O Dilag ng kabanalan! Lisanin ang pagbanggit sa gayong mga tao, sapagkat ang kanilang mga puso ay di-natinag tulad ng mga bato at di-tinatablan ng lahat liban sa mga udyok ng walang-kabuluhang mga hinagap. Sapagkat sila ay nananatiling walang kaganapang-isip sa Kapakanan ng Diyos at sumususo ng gatas ng kamangmangan mula sa dibdib ng kasutilan. Hayaan silang manahan sa alabok, at iyong awitin ang Aking mga himig sa kaharian ng kawalang-hanggan. Ipabatid, kung gayon, sa mga nananahan sa Paraiso yaong ginawang maging hayag sa kaharian ng kinapal. Sa gayon ay maaakit sila sa Iyong matatamis na mga puntó, magmadali patungo sa banal at ipinangakong Kagandahan na ito, at lubusang mabatid ang Araw na ito—ang Araw kung kailan ang lahat ng bagay ay ginayakan ng palamuti ng mga pangalan, ang Araw kung kailan ay natagpuan ng bawat maralita ang pinagmumulan ng tunay na kayamanan at nakamtan ng bawat pinagkaitan at makasalanang kaluluwa ang kapatawaran.”

18

O mga tao! Hanapin ninyo sa mga araw na ito ang biyaya ng Diyos at ang Kaniyang habag na sumasaklaw sa lahat, at mag-ingat na hindi kayo sumunod sa mga yapak ng bawat nalalambungan at pabayang kaluluwa.

19

Sa gayon ay nagwawakas ang panawagan ng Panulat ukol sa pinagpala at itinadhanang kuwentong ito, sa Tabletang ito.

20

24

*Siya ang Laging-Namamalagi.*

I

to ang Pista ng Riḍván, ang panahon ng tagsibol kung kailan ang Kagandahan ng Ganap na Maluwalhati ay ginawang maihayag sa pagitan ng lupa at langit. Sa kamangha-manghang Araw na ito ang mga pinto ng Paraiso ay ibinukas sa harap ng mga mukha ng lahat ng tao, sang-ayon sa utos Niya na Siyang Ganap na Pinupuri, at ang mga pagbuhos ng banal na habag ay umulan mula sa mga ulap ng makalangit na pagpapala sa Kaniyang di-mabilang na mga kinatawan at mga kahayagan sa daigdig ng umiiral.

1

25

Ang isa pa sa iyong mga liham, na bumabanggit sa banal at pinagpalang mga araw ng Riḍván, ay natanggap na. Purihin ang Diyos, humahalimuyak mula roon ang matatamis na samyo ng hardin ng rosas ng tunay na kaalaman at panloob na kahulugan. Kung ipapasiya ng mga tao sa daigdig, ng bawat isa at ng lahat, na ipagbunyi ang mga araw na itinigil Namin sa hardin ni Najíb Páshá, na tinaguriang Hardin ng Riḍván, matutuklasan nilang ganap na wala silang gayong kakayahan at aaminin ang kanilang kawalan ng lakas.

1

Sa katunayan, ang mata ng kinapal ay hindi kailanman nakita ang liwanag ng mga araw na iyon, ni hindi rin nasilayan kailanman ng sangkatauhan ang katulad niyon. Ang paglapit Niya na Siyang Mithiin ng daigdig, ang pagpasok Niya sa harding iyon, ang pagpanhik Niya sa trono ng pananalita, at ang mga salitang dumaloy mula sa bibig ng Kaniyang kalooban sa sandaling iyon ay mananatili magpakailanman nang higit na mataas sa bawat makalupang pagbanggit. Ang anumang katangiang maiuugnay sa mga iyon, ay hindi makasasapat sa alabok na pinarangalan ng Kaniyang mga yapak, gaano pa kaya sa Kaniyang makapangyarihang trono, sa Kaniyang hayag na pagkaluklok doon, at sa Kaniyang pananalitang laganap at nakasasaklaw sa lahat. Sa katunayan, ang mga karingalan ng Araw na iyon ay hindi maaarok ng pag-unawa at kabatiran ng mga tao sa daigdig.

2

Ang harding iyon ay ipinangalan sa tagapangalaga niyon, na tinaguriang Riḍván. Sa mga araw na iyon ay ipinasinag ng Lubos na Mahabagin ang karingalan ng lahat ng Kaniyang mga pangalan sa lahat ng mga nasa Kaniyang langit at nasa Kaniyang lupa. Ang ilan sa Kaniyang mga pinili ay binigyan ng karangalang masaksihan ang mga araw na iyon at makita yaong ginawang mahayag doon. Sa pagdating at sa pag-alis ng Napakatandang Kagandahan, ang mga palatandaan at mga sagisag ng Diyos ay ginawang malinaw at hayag, at ang liwanag ng Rebelasyon ay ginawang sumikat sa kasagsagan ng kaluwalhatian niyon. Sa katunayan, ang Kaniyang kamahalan ay dinakila, ang Kaniyang kapangyarihan ay ipinagbunyi, ang Kaniyang paghahari ay isiniwalat.

3

Ang tagapaglingkod[[11]](#endnote-11) na ito ay humiling sa kaniyang Panginoon na isulat para sa Kaniyang mga pinili ang gantimpala ng Araw na ito at ang yaong suminag doon mula sa sugpungang-guhit ng kalooban ng ating Panginoon, ang Nakababatid ng Lahat, ang Ganap na Marunong. Matapos basahin ang iyong liham, iniharap ko ang aking sarili sa Kaniyang trono at binasa ang kabuuan nito sa harap Niya. Buong giliw Niyang pinakinggan iyon at sinabi, purihin at dakilain ang Kaniyang salita: “Sa Aking Pangalang nagpasikat ng kaningningan nito sa lahat ng nasa langit at nasa lupa. O ‘Alí! Mapasaiyo ang Aking Kaluwalhatian at ang Aking nagmamahal na kabaitan. Ikaw ay nakatamo pagkaraan nito, sa Aking pagbanggit at sa Aking pagpapala, at sa Karagatan at sa mga alon niyon, at sa Liwanag at sa kaningningan niyon, at sa Punong-Lote at sa mga bunga niyon, at sa Araw at sa mga sinag niyon. Ipinababa Namin sa iyo, mula sa kalangitan ng Aming kalinga at biyaya, ang mga bersikulong di-malirip ng pinakamarunong at pinakadalubhasang mga tao ang kahulugan niyon. Isinasamo Namin sa Diyos, dakilain at luwalhatiin nawa Siya, na tulungan Ka sa lahat ng panahon upang makapaglingkod sa Kaniyang Kapakanan sa kalagitnaan ng Kaniyang mga tagapaglingkod, at ipagkaloob sa iyo sa lahat ng kalagayan, mula sa kopa ng Kaniyang pagpapala, ang nabubuhay na mga tubig ng pagkilala sa Kaniya, upang ang lahat ng tao ay makalapit sa Kaniyang korte ng kabanalan at sa Kaniyang trono ng kaluwalhatian. Siya sa katunayan, ay ang Ganap na Makapangyarihan, ang Pinakamalakas.

4

“Iyong binanggit ang mga araw ng Riḍván at yaong mga nagsipagtipon sa iyong tahanan, at sa iba pang mga tahanan upang gunitain ang Diyos, ang Panginoon ng trono sa kaitaasan at ng lupa sa ibaba, ang Hari nitong walang kahalintulad na Araw. Mabuti para sa tahanan ang ginayakan ng Aking pagpapala, na sa loob ng mga dingding niyon, ang paggunita sa Akin ay niluwalhati, at pinarangalan sa pagdalaw ng Aking mga minamahal na nagbunyi sa Aking papuri, nangapit sa kuldon ng Aking kalinga at inusal ang Aking mga bersikulo. Ang mga ito, sa katunayan, ay kabilang sa kagalang-galang na mga tagapaglingkod na pinuri ng Diyos sa Qayyúmu’l-Asmá’ at sa iba pang Banal ng mga Aklat. Siya, sa katunayan, ay ang Siyang nakaririnig ng lahat, Siyang nakakikita sa lahat, at Siyang nakahandang tumugon.

5

“Sa katunayan, narinig Namin ang kanilang paggunita at papuri sa Patalastas na ito na tungkol doon ay isinigaw ng Kalipunan sa kaitaasan na: Saksi ang Diyos! Ito ang Dakilang Patalastas na binanggit sa Qur’án at sa naunang mga Aklat na ipinahayag ng Diyos, ang Panginoon ng mga daigdig. Sa katunayan ay pinupuri Niya ang Kaniyang angking Sarili sa ngalan nila at binabanggit ang Kaniyang sarili sa pamamagitan ng kanilang mga dila. Siya, sa katunayan, ang Pinakamapagbigay, ang Panginoon ng masaganang biyaya. Pinagpala ang matatag na kaluluwang

6

di-natitinag ng rumaragasang mga bagyo ng

pag-aalinlangan na pinukaw ng mga kaaway. At pinagpala ang matapat na nanatiling di-nayayanig ng pagsalakay ng mga hukbo ng paniniil at ng pangingibabaw ng mga kinatawan ng pagtatatwa, silang mga nilamon ng sarili nilang mga hinagap na walang katuturan at itinatwa Siya na sinasabi nilang matapat sila sa Kaniya. Ang mga ito, sa katunayan, ay nabibilang sa mga naliligaw sa Aking hayag na Aklat.

“O ‘Alí! Dalawin ang Aking mga minamahal sa ngalan Ko. Ihatid sa kanila ang Aking papuri, ang Aking paggunita, at ang Aking pagbati, nang upang ang matatamis na halimuyak ng biyaya ng iyong Panginoon ay umakit sa kanila at ilapit sila sa Diyos, ang Ganap na Makapangyarihan, ang Lubos na Pinupuri. Higit pa roon, Aming ginugunita ang Aming mga babaeng tagapaglingkod at ang Aming mga dahong kumapit sa Aming Puno at nangapit sa laylayan ng Aming makapangyarihan at maningning na Baro. Mapasaiyo, at mapasakanila, kapuwa lalaki at babae, ang luwalhati ng Diyos, ang Madamayin, ang Laging-Nagpapatawad, ang Pinakamahabagin.”

7

Ang Pamamahayag ng Báb

26

Lawḥ-i-Náqús

(Tableta ng Kampana)

*Siya ang Ganap na Maluwalhati.*

I

to ang hardin ng Paraiso, kung saan ay nagbubuhat ang mga awit ng Diyos, ang Tulong sa Panganib, ang Sariling-Ganap; mula saan ay pumapailanlang ang nakabibighani sa kaluluwang mga himig na inaawit ng Ruwisenyor ng Kawalang-hanggan sa mga sanga ng Banal na Punong-Lote; kung saan ay nananahan ang mga Dilag ng Langit na walang nakahipo liban sa Diyos, ang Ganap na Maluwalhati, ang Pinakabanal; at kung saan ay nadadambana yaong umaakit sa nangangailangan patungo sa mga dalampasigan ng karagatan ng tunay na kayamanan at ginagabayan ang mga tao patungo sa Salita ng Diyos. At ito, sa katunayan, ay walang iba kundi ang hayag na katotohanan.

1

Saksi ang Iyong pangalang “Siya”! Sa katunayan, Ikaw ay “Siya” O Ikaw na Siya ang “Siya”![[12]](#endnote-12)

2

O Monghe ng Banal na Pagkakaisa! Ibatingting ang kampana, sapagkat sumapit na ang Araw ng Panginoon at ang Kagandahan ng Maluwalhati sa Lahat ay pumanhik sa Kaniyang banal at maningning na trono. Purihin Ka nawa, O Ikaw na “Siya”, O Ikaw na liban sa Iyo ay walang iba kundi “Siya”!

3

O Húd, Propeta ng Banal na Kautusan! Patunugin ang pakakak sa ngalan ng Diyos, ang Maluwalhati sa Lahat, ang Pinakamapagpala, sapagkat ang Templo ng kabanalan ay itinatag na sa luklukan ng matayog na kaluwalhatian. Purihin Ka nawa, O Ikaw na “Siya”, O Ikaw na liban sa Iyo ay walang iba kundi “Siya”!

4

O Mukha ng kawalan ng kamatayan! Kalabitin ng mga daliri ng espiritu ang banal at kamangha-manghang mga kuwerdas, sapagkat ang Kagandahan ng Banal na Diwa ay lumitaw na, nang nadaramtan sa sutlang kasuotan ng liwanag. Purihin Ka nawa, O Ikaw na “Siya”, O Ikaw na liban sa Iyo ay walang iba kundi “Siya”!

5

O Anghel ng liwanag! Patunugin ang trumpeta sa pagsapit ng Rebelasyong ito, sapagkat ang titik ng Há’ ay ikinabit sa titik ng napakatandang kaluwalhatian.[[13]](#endnote-13) Purihin Ka nawa, O Ikaw na “Siya”, O Ikaw na liban sa Iyo ay walang iba kundi “Siya”!

6

O Ruwisenyor ng langit! Umawit sa mga sanga nitong makalangit na hardin sa ngalan ng Minamahal, sapagkat ang kagandahan ng Rosas ay lumitaw mula sa likod ng di-malampasang lambong. Purihin Ka nawa, O Ikaw na “Siya”,

7

O Ikaw na liban sa Iyo ay walang iba kundi “Siya”!

O Mang-aawit ng Paraiso! Umawit sa mga siit ng kamangha-manghang mga araw na ito, sapagkat ipinasikat ng Diyos ang Kaniyang maningning na mga sinag sa lahat ng nilikhang bagay. Purihin Ka nawa, O Ikaw na “Siya”, O Ikaw na liban sa Iyo ay walang iba kundi “Siya”!

8

O Ibon ng kawalang-hanggan! Lumipad sa mga katayugang ito, sapagkat ang Ibon ng katapatan ay lumipad sa himpapawid ng banal na kalapitan. Purihin Ka nawa, O Ikaw na “Siya”, O Ikaw na liban sa Iyo ay walang iba kundi “Siya”!

9

O mga nananahan sa Paraiso! Umawit at dalitin, sa pinakamatamis na mga tono, sapagkat ang himig ng Diyos na itinaas na sa loob ng Tabernakulo ng walang-kahalintulad na kabanalan. Purihin Ka nawa. O Ikaw na “Siya”, O Ikaw na liban sa Iyo ay walang iba kundi “Siya”!

10

O mga nananahan sa Kaharian! Dalitin ang pangalan ng Minamahal, sapagkat ang kagandahan ng Kaniyang Kapakanan ay suminag na mula sa likod ng mga lambong, pinalamutihan ng nagniningning na espiritu. Purihin Ka nawa, O Ikaw na “Siya”, O Ikaw na liban sa Iyo ay walang iba kundi “Siya”!

11

O mga nananahan sa kaharian ng mga pangalan! Gayakan ang kasuluk-sulukan ng langit, sapagkat ang Pinakadakilang Pangalan ay dumating na, lulan ng mga ulap ng nangingibabaw na kamahalan. Purihin Ka nawa, O Ikaw na “Siya”,

12

O Ikaw na liban sa Iyo ay walang iba kundi “Siya”!

O mga nananahan sa Kaharian ng banal na mga katangian sa Kaharian ng Kaluwalhatian! Maghanda upang pumasok sa kinaroroonan ng Diyos, sapagkat ang mahinay na mga hangin ng kabanalan ay sumimoy na mula sa santuwaryo ng Banal na Diwa, at ito sa katunayan ay isang maliwanag na biyaya. Purihin Ka nawa, O Ikaw na “Siya”, O Ikaw na liban sa Iyo ay walang iba kundi “Siya”!

13

O paraiso ng Banal na Pagkakaisa! Magdiwang sa loob ng iyong sarili, sapagkat ang paraiso ng Diyos, ang Pinakadakila, ang Lubos na Makapangyarihan, ang Lubos na Nakababatid, ay lumitaw na. Purihin Ka nawa, O Ikaw na “Siya”,

14

O Ikaw na liban sa Iyo ay walang iba kundi “Siya”!

O langit ng karingalan! Magpasalamat sa Diyos sa iyong kaloob-loobang sarili sapagkat ang langit ng kabanalan ay itinaas na sa kalangitan ng isang pusong walang-bahid ang kadalisayan. Purihin Ka nawa, O Ikaw na “Siya”, O Ikaw na liban sa Iyo ay walang iba kundi “Siya”!

15

O araw ng makalupang paghahari! Takpan ang iyong mukha, sapagkat sa itaas ng sugpungang-guhit ng isang maningning na umaga, ay sumikat na ang mga sinag ng Bituing-Araw ng kawalang-hanggan. Purihin Ka nawa. O Ikaw na “Siya”,

16

O Ikaw na liban sa Iyo ay walang iba kundi “Siya”!

O lupa ng kaalaman! Lunukin ang iyong kaalaman, sapagkat ang Lupa ng tunay na kaalaman ay inilatag na sa pamamagitan Niya na Siyang Sarili ng Diyos, ang Lubos na Maluwalhati, ang Lubos na Mapagpala, ang Pinakamataas. Purihin Ka nawa,

17

O Ikaw na “Siya”, O Ikaw na liban sa Iyo ay walang iba kundi “Siya”!

O ilawan ng makalupang paghahari! Patayin ang iyong liwanag, sapagkat ang Ilawan ng Diyos ay sinindihan na sa lalagyan ng kawalang-hanggan at tinanglawan niyon ang lahat ng nasa langit at ang lahat ng nasa lupa. Purihin Ka nawa, O Ikaw na “Siya”, O Ikaw na liban sa Iyo ay walang iba kundi “Siya”!

18

O mga karagatan ng daigdig! Patigilin ang pagdaluyong ng inyong mga alon, sapagkat ginawang umalon ng isang kamangha-manghang Kapakanan ang Krimson ng Dagat. Purihin Ka nawa, O Ikaw ng “Siya”, O Ikaw na liban sa Iyo ay walang iba kundi “Siya”!

19

O Paboreal ng Banal na Pagkakaisa! Ihuni ang iyong malungkot na huni sa kalagitnaan ng mga sukal ng makalangit na daigdig, sapagkat ang himig ng Diyos ay tumugtog nang malapit sa bawat dako. Purihin Ka nawa, O Ikaw na “Siya”, O Ikaw na liban sa Iyo ay walang iba kundi “Siya”!

20

O Tandang ng kawalang-hanggan! Tumilaok sa mga kagubatan ng kataas-taasang langit, sapagkat ang Tagapagtawag ng Diyos ay tumawag na nang malakas mula sa bawat matayog na rurok. Purihin Ka nawa, O Ikaw na “Siya”, O Ikaw na liban sa Iyo ay walang iba kundi “Siya”!

21

O kalipunan ng maalab na mga mangingibig! Magdiwang sa inyong mga kaluluwa, sapagkat ang araw ng paghihiwalay ay nagwakas na, at ang Kasunduan ay natupad na, at ang Minamahal ay dumating na sa sukdulan at naghaharing kagandahan. Purihin Ka nawa, O Ikaw na “Siya”,

22

O Ikaw na liban sa Iyo ay walang iba kundi “Siya”!

O kalipunan ng mistikong mga nakababatid! Tulutang mapuspos ng kaligayahan ang inyong mga puso, sapagkat ang panahon ng pagiging malayo ay lumipas na, at ang diwa ng katiyakan ay lumitaw na, at ang mukha ng makalangit na Kabataan ay sumikat na, gayak sa palamuti ng kabanalan sa paraiso ng Kaniyang pangalan, ang Lubos na Makapangyarihan. Purihin Ka nawa, O Ikaw na “Siya”, O Ikaw na liban sa Iyo ay walang iba kundi “Siya”!

23

Luwalhatiin Ka nawa, O Panginoon, aking Diyos! Isinasamo ko sa Iyo sa ngalan ng Iyong Araw, na sa pamamagitan niyon ay Iyong inilabas ang lahat ng ibang mga araw at sa isang saglit niyon ay Iyong tinuos ang takdang oras ng lahat ng naging at ng lahat ng magiging—Purihin Ka nawa, O Ikaw na “Siya”, O Ikaw na liban sa Iyo ay walang iba kundi “Siya”!—

24

At sa pamamagitan ng Iyong Pangalan na Iyong ginawang maging hari ng kaharian ng mga pangalan at ng namumuno sa lahat ng nasa langit at ng lahat ng nasa lupa—Purihin Ka nawa, O Ikaw na “Siya”, O Ikaw na liban sa Iyo ay walang iba kundi “Siya”!—

25

Upang buong-giliw na magawa ng Iyong mga tagapaglingkod ang ipagpaliban ang lahat bukod sa Iyo, at lumapit sa Iyo, at maging nakawalay sa lahat liban sa Iyo. Ikaw, sa katunayan, ang Diyos ng kapangyarihan, ng lakas at ng habag. Purihin Ka nawa, O Ikaw na “Siya”, O Ikaw na liban sa Iyo ay walang iba kundi “Siya”!

26

Tulutang magawa nila, kung gayon, O aking Diyos, ang sumaksi sa Iyong pagkakaisa at ang magpatotoo sa Iyong kaisahan sa gayong paraan na wala silang makikita bukod sa Iyo at ipipikit ang kanilang mga mata sa lahat ng ibang bagay. Ikaw, sa katotohanan, ay makapangyarihan upang gawin ang Iyong ninanais. Purihin Ka nawa, O Ikaw na “Siya”, O Ikaw na liban sa Iyo ay walang iba kundi “Siya”!

27

Pagningasin, kung gayon, sa kanilang mga dibdib, O aking Minamahal, ang apoy ng Iyong pag-ibig, upang tupukin nito ang pagbanggit ng anumang ibang bagay, at nang upang magawa nilang magpatotoo sa loob ng kanilang mga sarili na mula pa sa kawalang-hanggan Ikaw ay nananahan na sa di-maabot na mga rurok ng Iyong kawalang-hanggan, na Ikaw ay nag-iisa at walang kasama, at Ikaw ay magpapatuloy magpakailanman na mananatiling ganoon pa rin. Walang Diyos bukod sa Iyo, ang Panginoon ng lakas at biyaya. Purihin Ka nawa, O Ikaw na “Siya”, O Ikaw na liban sa Iyo ay walang iba kundi “Siya”!

28

Sapagkat kung ang Iyong mga tagapaglingkod na nagnanasang makaakyat sa mga rurok ng Iyong pagkakaisa ay itutuon ang kanilang mga puso sa anuman bukod sa Iyo, hindi sila maaaring maibilang sa gayong mga tunay na naniniwala, ni hindi rin matatagpuan sa loob nila ang tanda ng Iyong kaisahan. Purihin Ka nawa, O Ikaw na “Siya”,

29

O Ikaw na liban sa Iyo ay walang iba kundi “Siya”!

Luwalhatiin Ka nawa, O Panginoon, aking Diyos! Yamang ganoon ang kalagayan, isinasamo ko sa Iyo, na ipababa mula sa mga ulap ng Iyong habag yaong dadalisay sa mga puso ng Iyong maalab na mga mangingibig at pababanalin ang mga kaluluwa ng mga sumasamba sa Iyo. Ibangon sila, kung gayon, sa pamamagitan ng Iyong nangingibabaw na kapangyarihan, at gawin silang matagumpay sa lahat ng nananahan sa daigdig. Ito, sa katunayan, ay yaong Iyong ipinangako sa Iyong mga minamahal sa pamamagitan ng Iyong salita ng katotohanan: “At ninanais Naming magbigay ng pagkalinga sa mga hinamak sa lupain, at ang gawin silang mga espiritwal na pinuno sa mga tao, at gawin silang Aming mga tagapagmana.”[[14]](#endnote-14) Purihin Ka nawa, O Ikaw na “Siya”, O Ikaw na liban sa Iyo ay walang iba kundi “Siya”!

30

27

Lawḥ-i-Ghulámu’l-Khuld

(Tableta sa Kabataang Walang-kamatayan)

*Ito ay isang paggunita roon sa ipinahayag sa taóng animnapu sa mga araw ng Diyos, ang Lubos na Makapangyarihan, ang Tulong sa Panganib, ang Lubos na Maluwalhati, ang Nakababatid ng Lahat.*

M

asdan, ang mga pinto ng Paraiso ay binuksan, at ang banal na Kabataan ay lumabas dala ang isang malinaw na ahas.[[15]](#endnote-15) Magdiwang! Ito ang Kabataang walang-kamatayan, dumating na taglay ang Kristal na mga tubig.

1

Sa Kaniyang mukha ay isang lambong na hinabi ng mga daliri ng lakas at kapangyarihan. Magdiwang! Ito ang Kabataang walang-kamatayan, dumating na taglay ang isang makapangyarihang pangalan.

2

Sa Kaniyang noo ay kuminang ang magandang korona, na ipinasikat ang karingalan nito sa lahat ng nasa langit at ng lahat ng nasa lupa. Magdiwang! Ito ang Kabataang walang-kamatayan, dumating na taglay ang isang makapangyarihang kapakanan.

3

Sa Kaniyang mga balikat ay nakalugay ang buhok ng espiritu, tulad ng itim na pabango sa puti at maningning na mga perlas. Magdiwang! Ito ang Kabataang walang-kamatayan, dumating na taglay ang isang nangingibabaw na kapakanan.

4

Sa Kaniyang kanang-kamay ay ang singsing na pinalamutihan ng dalisay at pinagpalang hiyas. Magdiwang! Ito ang Kabataang walang-kamatayan, dumating na taglay ang isang malakas na espiritu.

5

Nakaukit doon, sa isang lihim at napakatandang paraan ng pagsulat: “Saksi ang Diyos! Isang lubos na maharlikang Anghel ito.”[[16]](#endnote-16) At ang mga puso ng mga nananahan sa kahariang walang-maliw ay sumigaw: “Magdiwang! Ito ang Kabataang walang-kamatayan, dumating na taglay ang isang napakatandang liwanag.”

6

Sa Kaniyang kanang pisngi ay may bakas na naging sanhi ng pag-alinlangan ng pananalig ng bawat taong nakauunawa. At silang mga nananahan sa likod ng tabing ng Di-nakikita, ay bumulalas: “Magdiwang! Ito ang Kabataang walang-kamatayan, dumating na taglay ang isang malaking lihim.”

7

Ito ang Tuldok na mula roon ang kaalaman ng nauna at ng nahuling mga salinlahi ay ibinulatlat. At dinalit ng mga nananahan sa Kaharian na: “Magdiwang! Ito ang Kabataang walang-kamatayan, dumating na taglay ang isang malawak na kaalaman”

8

Ito, sa katunayan, ay ang Kabalyero ng Espiritu na lumilibot sa bukal ng walang-hanggang buhay. At silang mga natatago sa mga himlayan ng kataas-taasang kalangitan ay sumigaw ng: “Magdiwang! Ito ang Kabataang walang-kamatayan, dumating na taglay ang malaking pagsisiwalat.”

9

Pumanaog Siya mula sa tabernakulo ng kagandahan hanggang sa nakatayo Siya, tulad ng araw sa kalagitnaan ng langit, gayak sa kagandahang kapuwa walang-kahalintulad at nangingibabaw. Magdiwang! Ito ang Kabataang walang-kamatayan, dumating na taglay ang pinakamasayang balita!

10

Nakatindig sa kalagitnaan ng langit, Siya ay sumisinag na tulad ng araw sa karingalan nito sa tanghaling-tapat, tinatanglawan ang luklukan ng banal na kagandahan sa pamamagitan ng Kaniyang makapangyarihang Pangalan. Sa gayon ang Tagapamalita ay sumigaw: “Magdiwang! Ito ang Kagandahan ng Di-nakikita, dumating na taglay ang isang makapangyarihang espiritu”.

11

At ang mga Dilag ng Langit ay nagwika mula sa kanilang makalangit na mga silid: “Sambahin ang Panginoon, ang pinakamahusay sa lahat ng mga manlilikha!” At umawit nang matamis ang ruwisenyor: “Magdiwang! Ito ang Kabataang walang-kamatayan, na ang kahalintulad Niya ay hindi kailanman nakita ng mga mata ng mga pinagpala ng Langit.”

12

At masdan, ang mga pinto ng Paraiso ay binuksan sa pangalawang pagkakataon sa pamamagitan ng susi ng Kaniyang Dakilang Pangalan. “Magdiwang! Ito ang Kabataang walang kamatayan, dumating na taglay ang isang makapangyarihang pangalan.”

13

At ang Dilag ng kagandahan ay sumikat tulad ng namimitak na araw sa itaas ng sugpungang-guhit ng isang maningning na umaga. Magdiwang! Ito ang banal na Dilag, dumating na taglay ang labis-labis na kagandahan.

14

Siya ay lumabas sa gayong paggayak na sinakmal ng sabik na pagnanasa ang mga kaisipan nilang mga malalapit sa Diyos. Magdiwang! Ito ang Dilag ng Langit, dumating na taglay ang nakabibighaning panghalina.

15

Pumapanaog mula sa mga silid ng kawalang-hanggan, umawit siya sa mga tonong bumighani sa mga kaluluwa ng mga matatapat. Magdiwang! Ito ang Kagandahang walang-kamatayan, dumating na taglay ang isang matinding lihim.

16

Nakalutang sa ere, inihulog niya ang isang hibla ng kaniyang buhok mula sa ilalim ng kaniyang maningning na lambong—Magdiwang! Ito ang Dilag ng Langit, dumating na taglay ang kamangha-manghang espiritu—

17

Pinasasamyo ang kabanguhan ng hiblang iyon sa buong kinapal. Sa gayon ang mga mukha ng mga banal ay namutla at ang mga puso ng mga maalab na mangingibig ay nalipos ng dugo ng dalamhati. Magdiwang! Ito ang Dilag ng Langit, dumating na taglay ang pinakamatamis na kabanguhan.

18

Saksi ang Diyos! Ang sinumang magpikit ng kaniyang mga mata sa kaniyang kagandahan ay nasadlak sa malalang pagkakalinlang at malinaw na pagkakamali. Magdiwang! Ito ang Kagandahang walang-kamatayan, dumating na taglay ang nagniningning na liwanag.

19

Siya ay umikot, at sa palibot niya ay umikot ang mga nananahan ng kapuwa daigdig na ito at ng daigdig na darating. Magdiwang! Ito ang Dilag ng Langit, dumating na taglay ang isang makapangyarihang dispensasyon.

20

Siya ay sumulong, nagagayakan ng pambihira at maluwalhating palamuti, hanggang sa nakatayo siya sa harap ng Kabataan. Magdiwang! Ito ang Kagandahang walang-kamatayan, dumating na taglay ang nakabibighaning kahinhinan.

21

Mula sa ilalim ng kaniyang lambong ay inilabas niya ang kaniyang kamay, na waring ginintuan tulad ng sinag ng araw sa salaming walang bahid. Magdiwang! Ito ang Kagandahang walang-kamatayan, dumating na taglay ang isang kumikinang na palamuti.

22

Ang Kaniyang walang-kahalintulad na mga daliring ruby ay humawak sa laylayan ng lambong na tumatabing sa mukha ng Kabataan—Magdiwang! Ito ang Kagandahang walang-kamatayan, dumating na taglay ang isang matinding sulyap—

23

At hinawi iyon, at sa gayon ang mga haligi ng Trono sa kaitaasan ay nayanig. Magdiwang! Ito ang Kabataang walang-kamatayan, dumating na taglay ang isang makapangyarihang kapakanan.

24

Sa gayon, ang mga espiritu ng lahat ng nilikhang bagay ay humiwalay sa kanilang mga katawan. Magdiwang! Ito ang Kabataang walang-kamatayan, dumating na taglay ang isang makapangyarihang kapakanan.

25

At pinunit ng mga nananahan sa Paraiso ang kanilang mga damit nang magkaroon sila ng napakabilis na sulyap sa Kaniyang napakatanda at nagniningning na mukha. Magdiwang! Ito ang Kabataang walang-kamatayan, dumating na taglay ang kumikinang na liwanag.

26

Sa sandaling iyon ang Tinig ng Walang-hanggan ay narinig mula sa kabila ng lambong ng mga ulap ang isang matamis at kabigha-bighaning panawagan. Magdiwang! Ito ang Kabataang walang-kamatayan, dumating na taglay ang isang matinding kabighanian.

27

At mula sa pinagmumulan ng di-malirip na kautusan ng Diyos ang Dila ng Di-nakikita ay nagpahayag: “Saksi ang Diyos! Ang kahalintulad ng Kabataang ito ay hindi kailanman nasilayan ng mga mata ng naunang mga salinlahi.” Magdiwang! Ito ang Kabataang walang-kamatayan, dumating na taglay ang isang makapangyarihang kapakanan.

28

At ang mga dilag ng kabanalan ay sumigaw mula sa mga silid ng dakilang kaharian. Magdiwang! Ito ang Kabataang walang-kamatayan, dumating na taglay ang hayag na paghahari.

29

Saksi ang Diyos! Ito ang Kabataang iyon na ang Kaniyang kagandahan ang maalab na hangarin ng makalangit na Kalipunan. Magdiwang! Ito ang Kabataang walang-kamatayan, dumating na taglay ang isang makapangyarihang kapakanan.

30

Sa gayon ay itinaas ng Kabataan ang Kaniyang ulo tungo sa kalipunan ng makalangit na mga anghel—Magdiwang! Ito ang Kabataang walang-kamatayan, dumating na taglay ang isang matinding espiritu—

31

At nagbigay tinig sa isang salita, at sa gayon ang mga nananahan sa langit ay nagsibangon, ang bawat isa at ang lahat sa isang panibagong buhay. Magdiwang! Ito ang Kabataang walang-kamatayan, dumating kasabay ng isang malakas na pagtunog ng pakakak.

32

Pagkatapos ay tumingin Siya sa mga nananahan sa lupa sa pamamagitan ng isang kamangha-manghang sulyap. Magdiwang! Ito ang Kabataang walang-kamatayan, dumating na taglay ang isang matinding sulyap.

33

At sa sulyap na iyon ay tinipon Niya sila, ang bawat isa at ang lahat. Magdiwang! Ito ang Kabataang walang-kamatayan, dumating na taglay ang isang makapangyarihang kapakanan.

34

Sa isa pang sulyap ay sumenyas Siya sa ilang mga pinili, pagkatapos ay umuwi sa Kaniyang tahanan sa namamalaging Paraiso. At ito, sa katunayan, ay isang makapangyarihang kapakanan!

35

Ipinapahayag ng Tagapamalita ng Kawalang-hanggan mula sa kaniyang tronong nababalot ng mga ulap: O kayong mga naghihintay nang buong pag-asam sa lambak ng tiyaga at katapatan! O kayong mga sabik na pumailanlang sa himpapawid ng pagkalapit at muling pagsasama. Ang makalangit na Kabataan, na inilihim hanggang ngayon sa loob ng di-maloloobang mga imbakang-yaman ng Diyos, ay lumitaw na, tulad ng Araw ng Realidad at ng Espiritung Walang-maliw, mula sa Pook-Silangan ng di-nagbabagong karingalan, ginagayakan ng palamuti ng Lubos na Makapangyarihan at ng kagandahan ng Lubos na Pinupuri. Sinagip Niya ang lahat ng nasa langit at nasa lupa mula sa mga panganib ng kamatayan at pagkapuksa, binihisan sila ng kasuotan ng tunay at walang maliw na pag-iral, at pinagkalooban sila ng panibagong buhay.

36

Yaong natatagong Salita na laging nakabatay roon ang mga kaluluwa ng lahat ng mga Sugo ng Diyos at ng Kaniyang mga Pinili ay ginawang mahayag ang sarili nito mula sa di-nakikitang daigdig tungo sa nakikitang daigdig. Agad na suminag itong natatagong Salita mula sa Kaharian ng kaibuturang pag-iral at ganap na kaisahan upang tanglawan ang mga tao ng daigdig nang humihip ang isang simoy ng kahabagan mula roon, dinalisay ang lahat ng bagay mula sa masamang amoy ng kasalanan, at binihisan ang di-mabilang na anyo ng nabubuhay at ang realidad ng tao sa kasuotan ng kapatawaran. Ganoon kalaki ang kamangha-manghang biyayang lumaganap sa lahat ng bagay na sa pamamagitan ng pagbigkas ng mga pantig na “Ma” at “Ging”, ang mga hiyas na natatago sa loob ng imbakan nitong walang-katiyakang daigdig ay inilabas at ginawang mahayag. Sa gayon ang nakikita at di-nakikita ay pinagsama sa iisang damit, at ang natatago at ang hayag ay dinamtan ng iisang kasuotan; sa gayon ang ganap na kawalan ay nakatamo sa kaharian ng kawalang-hanggan, at ang pawang naglalaho ay nakapasok sa bulwagan ng walang-hanggang buhay.

37

Samakatwid, O kayong mga mangingibig ng kagandahan ng Lubos na Maluwalhati! O kayong maalab na naghahanap sa korte ng kinaroroonan ng Lubos na Makapangyarihan! Ito ang araw ng pagiging malapit at ng muling pagsasama, hindi ang panahon para sa pagtatalo at walang-katuturang mga salita. Kung kayo ay matatapat na mga mangingibig, masdan ang kagandahan ng Pinakamamahal na sumisikat nang malinaw at maningning tulad ng tunay na umaga. Nararapat sa inyo ang maging malaya sa lahat ng pagmamahal, maging sa inyong sarili o sa mga iba; hindi lamang iyon, dapat ninyong talikuran kapuwa ang pag-iral at di-pag-iral, ang liwanag at karimlan, ang luwalhati at pagkaaba. Iwalay ang inyong mga puso mula sa lahat ng naglalahong bagay, mula sa lahat ng walang-katuturang hinagap at walang-kabuluhang kathang-isip, upang inyong magawa nang dalisay at walang bahid, ang pumasok sa kaharian ng espiritu, at makibahagi, habang nagniningning ang mga puso, sa mga karingalan ng kabanalang namamalagi magpakailanman.

38

O mga kaibigan! Ang alak ng walang-hanggang buhay ay bumubuhos. O mga mangingibig! Ang mukha ng Minamahal ay inalisan ng lambong at hindi na natatago. O mga kasama! Ang apoy ng Sinai ng pag-ibig ay lumiliyab nang maliwanag at maningning. Ibaba ang pasanin ng pagmamahal sa daigdig na ito at ng bawat pangangapit dito, at tulad ng maningning at makalangit na mga ibon ay pumapailanlang sa himpapawid ng makalangit na Paraiso at lumipad patungo sa pugad na namamalagi magpakailanman. Sapagkat kapag wala nito, ang mismong buhay ay walang halaga, at kapag wala ang Minamahal, ang puso ay walang saysay.

39

Oo, tulad ng gamugamo ang mga mangingibig ng Lubos na Maluwalhati ay nag-aalay ng kanilang mga buhay sa bawat sandali sa palibot ng nakatutupok na apoy ng Kaibigan, pinagkakaabalahan nila ang walang iba liban sa Kaniya. Gayumpaman hindi bawat ibon ay ang magagawang maghangad ng ganiyang mga rurok. Ang Diyos, sa katunayan, ay gumagabay sa kaninuman na Kaniyang ninanais patungo sa Kaniyang napakadakila at matayog na landas.

40

Sa gayon ay ipinagkakaloob Namin sa mga nananahan sa mistikong kaharian yaong maglalapit sa kanila tungo sa kanang kamay ng walang-hanggang buhay at tutulutan silang makamtan ang kalagayang itinaas sa langit ng kabanalan.

41

28

*Siya ang Laging-Namamalagi, ang*

*Pinakamataas, ang Pinakadakila.*

M

asdan, ang Dila ng Kaluwalhatian ay tumawag nang malakas at ang Salita ng Diyos ay sumigaw, ipinahayag na: “Ang Kaharian ay sa Diyos, ang Maykapal ng mga kalangitan at ang Panginoon ng lahat ng mga pangalan!” At gayumpaman ang karamihan sa mga tao ay hindi nakikinig. Ang buong sangnilikha ay dumaragundong sa mga himig ng Lubos na Mahabagin, ang mga kaharian ng kabanalan ay napakabango sa halimuyak ng Kaniyang kasuotan, at ang Pinakadakilang Pangalan ay nagbuhos ng karingalan ng Kaniyang kaluwalhatian sa lahat ng nananahan sa daigdig, at gayumpaman ang mga tao ay nababalot sa nadaramang lambong.

1

O Panulat ng Kaluwalhatian! Dalitin ang mga awit ng mga karingalan, sapagkat nalanghap Namin ang kabanguhan ng muling pagsasama habang papalapit ang Araw na iyon kung kailan ang kaharian ng mga pangalan ay ginayakan ng palamuti ng Aming Pangalan, ang Dakila, ang Pinakamataas. Agad nang banggitin ang Araw na ito sa harap ng Trono, ang mga Dilag ng Langit ay nagdalit ng nakamamanghang himig, inawit ng Ruwisenyor ang makalangit na awitin nito, at binigkas ng Lubos na Mahabagin yaong nagpapagalak sa mga kaluluwa ng mga Sugo ng Diyos, na Kaniyang mga pinili, at yaong mga nagtatamasa ng pagiging malapit sa Kaniya.

2

Ito ang bisperas ng Araw na iyon kung kailan ay sumikat mula sa sugpungang-guhit niyon ang napakatandang Umaga taglay ang karingalan ng liwanag na sumisinag mula sa maningning na sugpungang-guhit na iyon. Sabihin: Ito ang Araw kung kailan itinatag ng Diyos ang Kasunduan ukol sa Kaniya na Siyang tinig ng Katotohanan[[17]](#endnote-17) sa pamamagitan ng pagpapadala sa Kaniya[[18]](#endnote-18) na Siyang nagbahagi sa sangkatauhan ng magandang balita ng Dakilang Patalastas na ito. Ito ang Araw kung kailan ang Pinakadakilang Palatandaan ay lumitaw at ipinahayag itong makapangyarihang Pangalan, at nabighani sa gayon ang lahat ng nilikhang bagay sa pamamagitan ng muling bumubuhay na mga simoy ng mga bersikulo ng Diyos. Maligaya ang siyang nakakilala sa kaniyang Panginoon at nabibilang sa kanilang mga nakarating sa Kaniyang kinaroroonan.

3

Sabihin: Siya, sa katunayan, ang pinakaganap na Timbangan na itinatag sa pagitan ng mga bansa, na sa pamamagitan Niya ang mga sukat ng lahat ng bagay ay ginagawang maging hayag Niya na Siyang Nakababatid ng Lahat, ang Lubos na Marunong. Siya ang lumango ng bawat nakauunawang puso sa pamamagitan ng alak ng Kaniyang pananalita, at Siya ang pumunit ng mga lambong sa pamamagitan ng kapangyarihan ng Aking Pangalang lumililim sa buong daigdig. Siya, sa katunayan, ang nagtalaga sa Bayán na maging isang dahon sa Hardin na ito at pinalamutihan ito ng pagbanggit nitong walang-kahalintulad na Paggunita. Pinaalalahanan Niya ang lahat ng tao na huwag ipagkait sa kanilang mga sarili ang Pamimitak ng napakatandang kaluwalhatian, ni huwag mangapit, sa oras ng Kaniyang pamamahayag, sa gayong mga kuwento at mga kaugaliang nauuso sa kanila. Ganoon ang itinalaga sang-ayon sa Kaniyang ipinahayag, at dito ay sumasaksi Siya na nagsasabi ng katotohanan. Walang Diyos liban sa Akin, ang Lubos na Makapangyarihan, ang Pinakamapagbigay.

4

Silang mga tumatalikod sa mas bagong Kahayagan ay tunay na nabigo sa pagkilala sa nauna. Ganoon ang itinalaga ng May-akda ng lahat ng mga kapakanan sa makapangyarihang palamuting ito. Sabihin: Sa katunayan ay ipinatalastas Niya sa inyo ang Ugat na ito; samakatwid silang mga napipigilan ng pawang sanga lamang, sa katotohanan ay nabibilang sa mga patay. Sayang, ang mga tao ay nakapangapit sa sanga at tumalikod sa Diyos, ang Hari, ang Maluwalhati, ang Lubos na Pinupuri. Ang lahat ng Kaniyang ipinahayag ay ginawa Niyang maging batay sa Aking pagtanggap at ginawa ang bawat bagay na bumatay rito sa hayag at di-mapigilang Kapakanan. Kung hindi dahil sa Akin hindi sana Siya bumigkas ng kahit isang salita, ni hindi rin Niya sana ipinahayag ang Kaniyang sarili sa harap ng lahat ng nasa langit at nasa lupa. Napakadalas Niyang ipinaglumbay ang Aking pagkapatapon, ang Aking pagkakulong, at ang Aking mga pagdurusa. Yaong ipinababa sa Bayán ay sumasaksi rito, kung kayo ay nakababatid lamang. Tunay na makapangyarihan siya, na sa pamamagitan ng lakas ng Diyos, ay naihiwalay ang lahat liban sa Kaniya, at walang kakayahan ang siyang tumalikod sa Kaniya matapos Siyang dumating taglay ang hayag na paghahari.

5

O mga tao ng daigdig! Banggitin ang Diyos sa Araw na ito kung kailan nagsalita na ang Espiritu at mga realidad ng yaong mga nilikha ng Salita ng Diyos, ang Makapangyarihan, ang Dakila, ay pumanhik sa Kaniya. Nararapat sa bawat isa sa araw na ito ang magdiwang sa labis na kaligayahan, ang damtan ang kaniyang sarili ng kaniyang pinakamagandang damit, ang ipagdiwang ang papuri ng kaniyang Panginoon, at ang magbigay pasasalamat sa Kaniya dahil sa pinakamalaking pagpapalang ito. Pinagpala silang mga naunawaan ang layunin ng Diyos, at kasawian ang sasapit sa pabaya.

6

Yamang ipinahayag ang Tabletang ito sa gabing ito, nais Naming ipadala ito sa inyo bilang tanda ng Aming biyaya, upang kayo ay mapabilang sa mga mapagpasalamat. Kapag natanggap na ninyo ito, basahin ito sa harap ng mga minamahal ng Diyos, nang upang makinig sila roon sa sinabi ng Dila ng Karingalan at mapabilang sa mga kumikilos sang-ayon sa mga payo nito. Sa gayon ay pinili Namin kayo at pinalamutihan kayo ng kasuotan na Aming ginawang palamuti sa mga dalisay ang puso. Purihin ang Diyos, ang Panginoon ng mga daigdig!

7

Pagsasakabilang-buhay ni Bahá’u’lláh

29

Súriy-i-Ghuṣn

(Tableta ng Sanga)

*Siya iyon na Siyang namamalagi magpakailanman sa Kaharian ng Kaluwalhatian.*

A

ng Kapakanan ng Diyos ay bumaba nang lulan sa mga ulap ng pananalita, samantalang silang mga nakipantay sa Kaniya ay pinarurusahan ng matinding pahirap. Ang mga hukbo ng Banal na Rebelasyon, tangan ang mga bandila ng makalangit na inspirasyon, ay pumanaog mula sa langit ng Kaniyang Tableta sa ngalan ng Diyos, ang Lubos na Makapangyarihan, ang Pinakamalakas, at nagdiriwang ang mga matatapat sa Kaniyang pagwawagi at paghahari, samantalang ang mga nagtatwa ay puspos ng kabiguan.

1

O mga tao! Tumatakas ba kayo mula sa habag ng Diyos matapos itong lumaganap sa lahat ng nasa langit at ng lupa? Huwag ipagpalit ang habag na iyon na ibiniyaya ng Diyos sa inyo, ni huwag pigilan ang inyong mga sarili mula roon, sapagkat silang mga habag ng Diyos ay tulad ng mga bersikulong ipinababa mula sa iisang magkaparehong langit: Ang mga tunay na sumasampalataya ay nakaiinom mula roon ng alak ng walang-hanggang buhay, samantalang ang mga di-makadiyos ay nakaiinom ng nakapapasong inumin. At sa tuwing ang mga bersikulo ng Diyos ay binibigkas sa kanila, ang apoy ng pagkamuhi ay lumiliyab sa kanilang mga dibdib. Sa gayon, ay ipinagpapalit nila ang biyayang ipinagkaloob ng Diyos sa kanila at napapabilang sila sa mga pabaya.

2

Magsumikap, O mga tao, upang makapasok sa ilalim ng kumakalingang lilim ng Salita ng Diyos. Inumin mula roon, kung gayon, ang piling alak ng panloob na kahulugan at paliwanag, sapagkat ito ang imbakan ng nabubuhay na mga tubig ng Lubos na Maluwalhati, at lumitaw mula sa sugpungang-guhit ng Kalooban ng Lubos na Mahabagin taglay ang karingalang walang-kahalintulad. Sabihin: Mula sa Pinakadakilang Karagatan na ito ay nagsanga ang Dagat na Umiiral bago pa sa simula; pinagpala siyang nakarating at nakatagpo ng katahimikan sa mga dalampasigan nito.

3

Mula sa Sadratu’l-Muntahá ay nagsanga itong banal at maluwalhating Nilalang, itong Sanga ng Kabanalan; napakabuti para sa kaniya na naghanap sa kanlungan Niya at namalagi sa ilalim ng lilim Niya. Sa katunayan ang Sanga ng Batas ng Diyos ay sumibol mula sa Ugat na ito na matatag na itinanim ng Diyos sa Lupa ng Kaniyang Kagustuhan, at ang Kaniyang Sanga ay lubhang itinaas upang sumaklaw sa buong sangnilikha. Dakilain Siya kung gayon dahil dito sa maringal, dito sa pinagpala, dito sa makapangyarihang Likhang-kamay! Lumapit sa Kaniya, O mga tao, at tikman ang mga bunga ng karunungan at kaalamang nagbuhat sa Kaniya na Siyang Lubos na Makapangyarihan, ang Nakababatid ng Lahat. Ang sinumang hindi nagawang tumikim doon ay pinagkaitan ng biyaya ng Diyos, bagaman siya ay nakikibahagi sa lahat ng maaring magbuhat sa daigdig, kung inyo lamang mababatid ito.

4

Isang Salita, bilang tanda ng Aming pagpapala, ay lumabas mula sa Pinakadakilang Tableta—isang Salita na ginayakan ng Diyos ng palamuti ng Kaniyang angking Sarili, at ginawa itong maghari sa ibabaw ng kalupaan at sa lahat ng naroroon, at isang sagisag ng Kaniyang kadakilaan at lakas sa mga tao nito; nang sa gayon ay magawa ng lahat sa pamamagitan niyon ang luwalhatiin ang kanilang Panginoon, ang Lubos na Makapangyarihan, at ipagbunyi ang papuri ng kanilang Manlilikha at ang kabanalan ng Kaluluwa ng Diyos na namumuno sa lahat ng nilikhang bagay. Ito, sa katunayan, ay walang iba kundi isang Salitang ipinababa Niya na Siyang Nakababatid ng Lahat, ang Napakatanda sa mga Araw.

5

Magpasalamat sa Diyos, O mga tao, sa pagdating Niya; sapagkat tunay na Siya ang pinakadakilang Pagpapala sa inyo, ang pinakaganap na Biyaya sa inyo; at sa pamamagitan Niya ang bawat naaagnas na buto ay binigyang buhay. Ang sinumang bumaling patungo sa Kaniya ay bumaling sa Diyos, at ang sinumang bumaling palayo sa Kaniya ay bumaling palayo sa Aking Kagandahan, itinakwil ang Aking Katunayan, at nagkasala laban sa Akin. Siya ang Ipinagkatiwala ng Diyos sa piling ninyo, ang ipinaalaga Niya sa loob ninyo, ang kahayagan Niya sa inyo at ang anyo Niya sa Kaniyang minamahal na mga tagapaglingkod.

6

Sa gayon ay inatasan Akong ihatid sa inyo ang kalatas ng Diyos, ang Maykapal ninyo, at Aking tinupad yaong iniatas sa Akin. Dito ay sumasaksi ang Diyos, at ang Kaniyang mga anghel, at ang Kaniyang mga Sugo, at ang Kaniyang banal na mga tagapaglingkod. Langhapin kung gayon, ang matatamis na mga samyo ng Paraiso mula sa mga rosas nito at huwag mapabilang sa kanilang mga pinagkaitan. Magmadali upang makamtan ang inyong bahagi ng biyayang ipinagkaloob ng Diyos sa inyo at huwag tulutang malambungan ang inyong mga sarili mula roon.

7

Pinababa Namin Siya sa anyo ng isang templo ng tao. Mapagpala at banal ang Diyos na Siyang lumikha sa anumang ninanais Niya sa pamamagitan ng Kaniyang di-malalabag, ng Kaniyang di-nagkakamaling utos. Sila na pinagkaitan ang kanilang mga sarili ng lilim ng Sanga, ay naliligaw sa kagubatan ng pagkakamali, tinutupok ng init ng makamundong mga hangarin, at nang nakatitiyak, sila yaong mapupuksa.

8

O mga tao! Magmadaling pumasok sa ilalim ng anino ng Diyos, nang upang maikubli kayo nito mula sa matinding init ng araw na ito kung kailan ay walang makatatagpo ng lilim o kalinga liban sa ilalim ng anino ng Kaniyang Pangalan, ang Laging-Nagpapatawad, ang Pinakamadamayin. Damtan ang inyong mga sarili, O mga tao, ng kasuotan ng katiyakan, nang upang mapangalagaan kayo nito mula sa mga palaso ng walang-katuturang hinagap at walang-kabuluhang mga kathang-isip, at nang upang kayo ay mapabilang sa mga matatapat sa mga araw na ito—mga araw kung kailan ay walang makatatamo ng katiyakan o magkakamit ng katatagan sa Kapakanan ng Diyos liban lamang sa pamamagitan ng pagtatakwil sa yaong nauuso sa mga tao at sa pagbaling patungo sa banal at maningning na Kagandahang ito.

9

O mga tao! Kukuha ba kayo ng huwad na diyus-diyusan bilang katulong ninyo sa halip ng Diyos? Susunod ba kayo sa Pinakamalaking Diyus-diyusan sa harap ng inyong Panginoon, ang Lubos na Makapangyarihan, ang Pinakamalakas?[[19]](#endnote-19) Talikuran ang pagbanggit sa kanila, O mga tao, at sunggaban ang kopa ng buhay sa ngalan ng inyong Panginoon, ang Lubos na Mahabagin sa Lahat. Saksi ang pagkamatuwid ng Diyos! Ang isang patak mula sa kopang ito ay nagbibigay-buhay sa buong sangkatauhan kung kayo lamang ay nakababatid.

10

Sabihin: Walang hindi tatablan sa Araw na ito ng kautusan ng Diyos; walang makatatagpo ng kanlungan liban sa Kaniya. Ito, sa katunayan, ang katotohanan, at ang lahat ng iba ay pawang malinaw na kamalian lamang. Ginawa ng Diyos na maging tungkulin ng lahat ang ituro ang Kaniyang Kapakanan sa abot ng kanilang kakayahan. Ganoon ang kautusang isinulat ng Daliri ng kapangyarihan at lakas sa mga Tableta ng makalangit na kaluwalhatian. Ang sinumang magbigay-buhay sa kahit isa lamang kaluluwa sa Rebelasyong ito, waring binigyan-buhay na niya ang buong sangkatauhan: Siya ay ibabangon ng Diyos, sa Araw ng Muling Pagkabuhay, upang mabuhay muli sa paraiso ng Kaniyang kaisahan, na nagagayakan ng kasuotan ng Kaniyang angking Sarili, ang Naghaharing Tagapangalaga, ang Lubos na Makapangyarihan, ang Lubos na Mapagpala. Ganoon ang uri ng tulong na inyong maibibigay sa inyong Panginoon, at wala nang iba pa ang karapat-dapat sa pagbanggit sa Araw na ito sa harap ng Diyos, ang inyong Panginoon at ang Panginoon ng inyong mga ninuno noong unang panahon.

11

At para naman sa iyo, O tagapaglingkod, makinig doon sa ipinaalala Namin sa iyo sa Tabletang ito, at hanapin sa lahat ng panahon ang biyaya ng iyong Panginoon. Ipamudmod ang Tabletang ito sa kanilang mga naniniwala sa Diyos at sa Kaniyang mga palatandaan, upang magawa nilang sumunod sa mga kautusan nito, at mapabilang sa mga matuwid.

12

Sabihin: O mga tao! Huwag magkalat ng kaguluhan sa daigdig ni makipagtalo sa inyong mga kapwa-tao, sapagkat ito ay hindi nababagay sa mga nakaluklok, sa ilalim ng anino ng kanilang Panginoon, sa kalagayan ng gayong mga matatapat sa iisang tunay na Diyos. Sa tuwing kayo ay makatagpo ng kaluluwang nauuhaw, painumin siya mula sa kopa ng walang-hanggang buhay; at sa tuwing makatagpo kayo ng taingang nakaririnig, bigkasin sa kaniya ang mga bersikulo ng Diyos, ang Malakas, ang Makapangyarihan, ang Madamayin. Kalagan ang inyong mga dila ng mabait na mga salita, at kung matagpuan ninyong nakahilig ang mga tao tungo sa Santuwaryo ng Diyos, tawagin sila sa katotohanan; kung hindi hayaan sila sa kanilang mga sarili at sa kalagayang iyon na siyang realidad ng pinakamalalim na apoy. Mag-ingat na hindi ninyo isabog ang mga perlas ng panloob na kahulugan sa harap ng bulag at ng tigang ang puso, yamang ipinagkait sa kanilang makita ang liwanag at hindi makilala ang pagkakaiba ng walang-halagang bato mula sa mamahalin at maningning na perlas. Kung iyong bibigkasin sa bato ang mga bersikulo ng kamangha-manghang kaluwalhatian sa kahabaan ng isang libong taon, kailanman ay maapektuhan ba ito ng mga iyon o mauunawaan ang kahulugan niyon? Hindi, saksi ang iyong Panginoon, ang Lubos na Mahabangin, ang Pinakamadamayin! Kung inyong bibigkasin sa mga bingi ang lahat ng mga bersikulo ng Diyos, maririnig ba nila ang kahit isang titik niyon? Hindi, saksi ang Kaniyang napakatanda at maluwalhating Kagandahan!

13

Sa gayon ay ibinahagi Namin sa iyo ang mga hiyas ng banal na karunungan at pananalita, nang upang maipako mo ang iyong paningin sa iyong Panginoon at magawang alisin mula sa iyong sarili ang lahat ng pangangapit sa daigdig. Harinawang ang Kaniyang espiritu ay pumataw sa iyo at sa kanilang mga nananahan sa tahanan ng kabanalan at pinagkalooban ng tunay na katatagan sa Kapakanan ng kanilang Panginoon.

14

30

Lawḥ-i-Rasúl

(Tableta sa Rasúl)

*Tunay na Ako ang Siyang nananahan nang walang aliw sa ilalim ng lilim ng daigdig na ito.*

O

Rasúl! Kung ikaw ay magtatanong tungkol sa Araw ng langit ng panloob na kahulugan, alaming ito ay natakpan ng mga ulap ng inggit; at kung ikaw ay magtatanong tungkol sa Buwan ng kaharian ng walang-katapusang kabanalan, alaming ito ay natabunan ng mga pambalot ng pagkamuhi; at kung iyong hahanapin ang Bituin ng kalangitan ng di-nakikitang realidad, alaming ito ay lumubog na sa ilalim ng sugpungang-guhit ng masamang hangarin. Masdan, ang nag-iisang Ḥusayn ay sinasalakay ng daan libong nakamamatay na kaaway! Masdan, ang nag-iisang Abraham ay napapalibutan ng napakaraming haring maniniil![[20]](#endnote-20) Masdan, ang nag-iisang Kaluluwang walang-bahid na nilalayong sunggaban ng napakalawak na mga karamihan! Masdan, ang nag-iisang Lalamunan na sinisikap laslasin ng di-mabilang na mga panaksak!

1

Wala ni isang gabi ng Aking makalupang buhay na nagkaroon Ako ng pahinga; wala ni isang araw na binigyan Ako ng katahimikan. Sa isang panahon ang Aking pinugot na ulo ay ipinadala bilang tropeo mula sa sunod-sunod na lupain; sa iba pang panahon ibinitin ako sa ere. Sa isang panahon ang Aking mahal na kasama ang siyang nagbigay ng pamatay na dagok sa Akin; may iba pang panahon na ang Aking matalik na kasama ang siyang lumapastangan sa Aking mga labî. Sa tuwing umaga, sa pagbangon Ko sa Aking higaan, ang panibagong pahirap ay nag-aabang sa Akin; at sa tuwing gabi, sa pagretiro Ko sa pag-iisa sa Aking silid, ang malupit na pagsubok ay naghihintay. Ang pagkasunod-sunod ng Aking mga pighati ay walang puknat, at ang pagsalakay ng Aking mga kalungkutan ay walang pahinga.

2

Sa kabila ng lahat nito, tumayo Ako laban sa Aking mga kaaway nang kasinghayag ng araw at humarap sa mga nananahan sa makalangit na kaharian nang kasinliwanag ng buwan. Ni isang saglit ay hindi Ko sinikap iligtas ang sarili Kong buhay, at ni isang sandali ay hindi Ko hinabol ang sarili Kong kaluwagan at ginhawa. Inialay Ko ng Aking kaluluwa sa landas ng Aking Minamahal at ibinigay ang Aking buhay alang-alang sa Kaniya. Ang Aking kuta ay ang pagsalig Ko sa Diyos, at ang Aking kalasag ay ang pagmamahal Ko sa walang-kahalintulad na Kaibigang iyon; ang Aking baluti ay ang di-nagbabago Kong pagtitiwala sa Kaniya, at ang Aking mga hukbo ay ang maalab Kong pag-asam sa Kaniyang pagpapala.

3

Sa kalaunan ang Aking Rebelasyon ay pumukaw sa inggit ng Aking mga kaaway at umani ng matinding poot mula sa masasama. O Aking Rasúl! Kung ikaw ay titingin gamit ang matalas at kumikilatis na mata, iyong mapagmamasdan ang lahat ng bagay—oo, sa katunayan, kahit ang mga nananahan sa Kaharian sa kaitaasan—na nakikiramay sa Aking pighati at kalungkutan. O Rasúl! Ang nakasasakal na lagim ng malademonyong inggit ay naitago ang maningning na Umaga ng espiritu, at ang madidilim na mga lambong ng masamang hangarin ay nagpalabo sa kumikinang na mga sinag ng Bituing-Araw ng kabanalang walang maliw.

4

Sa kasalukuyang oras na ito ay nilalayon ng Napakatandang Kagandahan ang lisanin itong suwail na sambayanang. Subalit walang nakababatid kung matapos Niyang humayo ay makaliligtas itong Diwa ng habag ng Diyos mula sa tuklaw nitong makamandag na mga ahas, tulad ng malinaw na nasaksihan pagkaraan ng Kaniyang unang pagkapatapon.

5

O Rasúl! Batid mo ba ang suliranin nitong Kaluluwang pinagkasalahan at ipinatapon na natagpuan ang Kaniyang sariling malupit na sinusubok ng dalawang magkalaban na sambayanan, at wala ni ang awa ng Kaniyang mga kaaway ni ang malasakit ng Kaniyang mga kaibigan? Isinusumpa Ko sa Aking Kagandahan na ang mga pahirap na dinanas Ko sa mga kamay ng Aking mga kaaway ay mas madaling tiisin nang daan-libong ulit! Magpasalamat sa Diyos na hindi mo lubos na nababatid ang kalagayan Niya na Siyang Haring Walang-maliw at ang ipinalasap sa Kaniya. Ito sa katunayan ang mga araw na ang kahalintulad nito ay hindi pa nakita ng mata ng kinapal.

6

Magsumikap, kung gayon, upang iyong magawang lisanin ang landas ng guniguni at paggaya at magawang makapasok sa kaharian ng panloob na paningin at ng kaharian ng espiritwal na mga katuklasan. Sapagkat sa mga araw na ito ang lahat ay tuliro sa pagkalasing sa kamangmangan, liban lamang sa niloloob ng Panginoon na iligtas. Ipinagpapalagay ng ilan na ang naglalahong ilusyon ay ang dumadaluyong na karagatan at itinuturing ang napakatinding karimlan bilang nagniningning na umaga. Ang mga iba, yamang nilisan na ang ilog ng walang-hanggang buhay, ay nasisiyahan na ang kanilang mga sarili sa naglalahong patak. Ganoon ang kinahinatnan at kalagayan ng mga tao: “Sa gayon ay nilikha Namin ang mga kaluluwa sa magkakaibang mga kalagayan.”[[21]](#endnote-21)

7

At ukol naman sa iyo, O Rasúl, kung iyong ninanais ang lumipad sa himpapawid ng Aking pag-ibig, kailangan mong pumailanglang sa itaas ng mga kaharian ng lupa at langit at ng lahat ng kanilang nilalaman, nang upang iyong marating ang paraiso ng mabuting kaluguran ng Lubos na Maluwalhati. Mabuti para sa kanilang mga nakapasok na roon!

8

31

Lawḥ-i-Maryam

(Tableta kay Maryam)

*Nagdadalamhati Siya sa Aking mga dalamhati.*

O

Maryam! Ang mga kasalanang ipinadanas sa Akin ay bumura sa mga kasalanang pinalasap sa Aking Unang Pangalan[[22]](#endnote-22) mula sa Tableta ng kinapal. Ang mga ulap ng banal na kautusan ay nagpaulan sa bawat sandali sa hayag na Kagandahang ito ng mga ulan ng pahirap. Ang pagkapatapon Ko mula sa Aking inang-bayan ay alang-alang sa walang iba kundi sa Minamahal; ang Aking pagkadisteryo ay sa walang ibang landas liban sa Kaniyang mabuting kaluguran. Sa kalagitnaan ng mga pagsubok na ipinadala ng langit, Ako ay nagniningning nang tulad ng isang kandila at sa harap ng mga pahirap na itinalaga ng Maykapal, Ako ay nakatayong matatag nang tulad ng bundok. Sa paghahayag ng mga pagbuhos ng Kaniyang biyaya, Ako ay naging tulad ng isang masaganang ulap, at sa pagsagupa sa mga kaaway ng Haring walang kahalintulad, Ako ay tulad ng nagliliyab na apoy.

1

Ang malinaw na mga tanda ng Aking Kapangyarihan ay pumukaw sa inggit ng Aking mga kaaway, at ang kapani-paniwalang mga katibayan ng Aking karunungan ay gumising sa poot ng masasamang-loob: Ni isang gabi ay hindi Ako nakapahinga nang tahimik; ni isang umaga ay hindi Ako nagising sa katiwasayan. Isinusumpa Ko sa kagandahan ng Diyos na dumaloy ang mga luha ng pighati mula kay Ḥusayn [[23]](#endnote-23) dahil sa mga kasalanang pinalasap sa Akin at inihagis ni Abraham ang Kaniyang sarili sa apoy dahil sa mga pahirap na dinanas Ko. Kung ikaw ay titingin nang may pag-unawa, iyong makikita ang Mata ng Karingalan na matinding umiiyak sa ilalim ng tabernakulo ng kabanalan, at ang Pinakadiwa ng Kamahalan ay nananaghoy sa loob ng mga kaharian ng kataasan. Sumasaksi rito ang Dila ng katotohanan at kaluwalhatian.

2

O Maryam! Mula sa lupain ng Ṭá,[[24]](#endnote-24) pagkaraan ng di-mabilang na mga pahirap, dumating Kami sa ‘Iráq, sang-ayon sa iniutos ng Maniniil ng Persiya,[[25]](#endnote-25) kung saan, pagkatapos ng mga tanikala sa paa buhat sa Aming mga kaaway, pinahirapan naman Kami ng pagsasalawahan ng Aming mga kaibigan. Batid ng Diyos kung ano ang sumapit sa Akin pagkatapos noon! Sa kalaunan sa paglisan sa Aking tahanan at ng lahat ng naroroon, at sa pagtalikod sa Aking buhay at sa lahat ng nauugnay roon, Ako ay lumayo nang nag-iisa at walang kasama. Gumala ako sa kagubatan ng pagpapasadiyos, naglalakbay sa gayong paraan na ang bawat mata ay lumuluha nang matindi sa Aking pagkapatapon, at ang lahat ng nilikhang bagay ay lumuluha ng dugo dahil sa Aking dalamhati. Ang mga ibon sa himpapawid ang Aking mga kasama at ang mga hayop sa parang ang Aking mga kahalubilo. Sa gayong paraan, tulad ng kisap ng espiritu, ay nagdaan Ako sa naglalahong daigdig na ito. Sa loob ng dalawang taon o kulang doon, iniwasan Ko ang lahat liban sa Diyos, at ipinikit ang Aking mga mata sa lahat liban sa Kaniya, nang sakaling ang apoy ng poot ay humupa at ang init ng inggit ay humina.

3

O Maryam! Ang isiwalat ang makalangit na mga lihim ay hindi nararapat, at ang ibunyag ang makalangit na mga hiwaga ay hindi angkop. Ang kahulugan ng “mga lihim” ay walang iba kundi ang mga kayamanang nadadambana sa Aking angking Sarili. Saksi ang pagkamatuwid ng Diyos! Aking binatâ yaong hindi binatâ o babatahin ng sinumang tao, maging noong nakaraan o sa hinaharap.

4

Sa panahong ito ng pagretiro, wala mula sa Aking mga kapatid o ng alinmang ibang kaluluwa, ang nagsumikap na saliksikin ang bagay na ito, lalo nang hindi unawain ang kahulugan niyon, bagaman ang kahalagahan niyon ay higit pa sa paglalang ng lupa at langit. At gayumpaman ay isinusumpa Ko sa Diyos na ang bawat hininga sa paglalakbay Kong iyon ay higit na mabuti pa kaysa sa paglilingkod sa kapuwa daigdig, at ang Aking mismong pagretiro ay ang pinakamatibay na patotoo at ang pinakaganap at kapani-paniwalang katibayan. Oo, tunay na paningin ang kinakailangan, upang makita ang Tagpo ng nangingibabaw na kaluwalhatian, yamang ang bulag ay hindi nakikita ang sarili niyang mukha, lalo nang hindi ang Mukha ng kabanalang walang-maliw. Paano mauunawaan ng pawang anino lamang ang Siyang pinagmulan ng aninong iyon? Paano mauunawaan ng isang dakot ng luwad ang pinong realidad ng puso?

5

Sa wakas pinukaw ng banal na kautusan ang tanging mga kaluluwang espiritwal upang maalala itong Kabataang taga-Canaan.[[26]](#endnote-26) Nasasandatahan ng ilang mga pagsamo, naghanap sila sa bawat lugar at nagtanong mula sa bawat tao, hanggang sa natagpuan nila sa isang yungib sa kabundukan ang isang bakas Niya na walang bakas. Siya, sa katunayan, ay gumagabay sa lahat ng bagay patungo sa Tuwid na Landas.[[27]](#endnote-27) Isinusumpa Ko sa Bituing-Araw ng katotohanang walang-maliw na ang pagdating ng mga kaluluwang ito ay lubusang nakagulat at nakagitla sa kahabag-habag at ipinatapon na Kaluluwang ito na hindi kayang ilarawan ng Aking panulat. Baka sakaling may panulat na kasintalim ng bakal ang lilitaw mula sa kaharian ng kawalang-hanggan, pupunitin ang mga lambong, at ihahayag ang mga lihim na ito nang may ganap na katotohanan at lubos na katapatan; o baka sakaling ang matatas na dila ay magwiwika at ilalabas ang mga perlas ng espiritu mula sa kabibi ng katahimikan. At ito sa katunayan ay hindi mahirap isagawa ng Diyos. Sa maikling salita, ang Kamay Niya na Di-napipigilan ang bumasag sa selyo ng mga hiwaga—ito, gayumpaman, ay walang nakababatid liban sa kanilang mga pinagkalooban ng tunay na pag-unawa, hindi lamang iyon, sa halip ay silang mga iniwalay ang kanilang mga sarili mula sa lahat ng bagay.

6

Sa gayon ang Tanglaw ng daigdig ay bumalik sa ‘Iráq, kung saan ang natagpuan lamang Namin ay isang dakot ng mga kaluluwa, matamlay at nanghihina, hindi lamang iyon, ganap na naglaho at patay na. Ang Kapakanan ng Diyos ay hindi na matagpuan sa kaninumang labi, ni wala ring pusong handang tumanggap sa mensahe nito. Ang hamak na Tagapaglingkod na ito ay bumangon sa gayon nang taglay ang ganoong sigla upang pangalagaan at itaguyod ang Kapakanan ng Diyos na waring nagkaroon ng panibagong muling pagkabuhay. Ang luwalhati ng Kapakanan ay naging hayag sa bawat bayan at ang magandang reputasyon nito ay dinakila sa bawat lungsod, sa gayong antas na ang lahat ng mga namumuno ay pinakitunguhan ito nang mapagparaya at nang may kabutihan.

7

O Maryam! Ang pagtitikang ipinamalas ng Tagapaglingkod na ito upang mapaglabanan ang pagsalakay ng Kaniyang mga kaaway mula sa bawat sekta at angkan ay lubhang nagpalalim sa kanilang poot na halos hindi ito mailarawan o magunita. Ganoon ang itinalaga ng Panginoon ng lakas at kapangyarihan.

8

O Maryam! Ang panulat ng Napakatanda sa mga Araw ay nagpapahayag: Kabilang sa pangunahing mga tungkulin ay ang linisin ang sariling puso mula sa lahat liban sa Diyos. Dalisayin kung gayon ang iyong puso mula sa lahat liban sa Kaibigan, upang ikaw ay maging karapat-dapat na pumasok sa korte ng pakikipagniig.

9

O Maryam! Palayain ang iyong sarili mula sa mga tanikala ng bulag na paggaya, upang ikaw ay makapasok sa napakaligayang kaharian ng pagkawalay. Putulin ang pagmamahal ng iyong puso sa daigdig at sa lahat ng naroroon, upang iyong makamtan ang naghaharing pamumuno ng pananalig at hindi masarhan mula sa Santuwaryo ng Mahabagin sa Lahat. Sa pamamagitan ng kapangyarihan ng pagtalikod, punitin ang lambong ng walang-kabuluhang hinagap at pumasok sa banal na mga kanlungan ng katiyakan.

10

O Maryam! Bagaman ang isang puno ay hitik sa napakaraming dahon at mga bunga, gayumpaman ang isang hihip ng hangin ng taglagas ay sapat na upang pawiin itong lahat. Huwag alisin, kung gayon, ang iyong pagtitig sa mismong ugat ng Puno ng Poong Maykapal at sa sanga ng Punong-Lote ng makalangit na luwalhati. Isipin ang dagat, kung anong tahimik nito, kung anong dingal ito nakahimlay. Gayumpaman ang mga hangin ng kalooban ng walang-maliw na Minamahal ay nagsasanhi ng paglitaw ng di-mabilang na mga alon at walang-katapusang pagdaluyong sa ibabaw nito, na ang bawat alon ay naiiba at bukod sa lahat ng iba. Ang lahat ng tao ng daigdig ay abala sa panahong ito sa paghupa at pagtaas ng mga along ito, at walang kamalayan sa napakatinding lakas niyong Dagat ng mga dagat na ang bawat pagkilos niyon ay nagsiwalat ng mga tanda Niya na Siyang Di-napipigilan.

11

Makipagniig, O Maryam, sa Espiritu ng Mahabagin sa Lahat at, samantalang iniiwasan ang pakikisama at pakikipag kamag-anak sa Kaniya na Masama, sikaping magkanlong sa loob ng di-malansag na pangangalaga ng Panginoon ng biyaya, nang upang ang kamay ng Kaniyang mapagmahal na kabaitan ay magligtas sa iyo mula sa landas ng makasariling mga gawain at maidako ang iyong mga yapak tungo sa kaharian ng nangingibabaw na luwalhati.

12

Lisanin itong naglalahong mga anino, O Maryam, at bumaling tungo sa Bituing-Araw ng karingalang walang-maliw. Utang ng bawat anino ang pag-iral at pagkilos nito sa pagsikat ng araw; sapagkat kung ipagkakait ng huling nabanggit ang biyaya nito nang kahit isang saglit, ang lahat ng bagay ay lulubog sa ilalim ng lambong ng hindi pag-iral. Napakalungkot at nakapagsisisi kung pagkakaabalahan ng isang tao ang naglalahong mga bagay ng daigdig na ito at mapipigilan mula sa Pamimitak ng kabanalang walang-maliw.

13

O Maryam! Alamin ang kahalagahan ng mga araw na ito, sapagkat di-magtatagal ay hindi mo na makikita ang Makalangit na Kabataan sa walang-katiyakang daigdig na ito, bagkus ay makikita ang mga palatandaan ng kalungkutan sa lahat ng nilikhang bagay. Di-magtatagal ay kakagatin ninyo ang mga dulo ng inyong mga daliri sa pagsisisi, sapagkat hindi na ninyo matatagpuan ang Kabataang ito, kahit pa halughugin man ninyo ang kasuluk-sulukan ng lupa at langit. Sa gayon ay ipinababa ang utos mula sa kaharian ng nangingibabaw na luwalhati. Oo, di-magtatagal ay iyong makikita na ang buong sangnilikha ay kinakagat ang mga daliri nito sa pangungulila sa Kabataang ito, at maghanap pa man sila sa kabuuan ng bawat lupa at bawat langit, gayumpaman ay mabibigo silang makarating sa Kaniyang kinaroroonan.

14

Sa maikling salita, ang mga bagay ay dumating na sa ganoong gusot na ipinasiya nitong Tagapaglingkod na lisanin nang mag-isa ang piling nitong imbing mga tao. Liban sa mga babae ng Tahanan na kailangang manatili sa piling Ko, ay wala na Akong tatanggapin bilang Aming mga kasamahan, kahit pa mga katulong ng Aking kabiyak. Tingnan natin sa gayon kung ano ang nilayon ng Diyos. Ako ay aalis, samantalang ang Aking mga kasama ay ang pumapatak Kong mga luha at ang Aking mga kaugnayan ay ang Aking mga buntong-hininga; ang Aking pang-aliw ay ang Aking panulat at ang kaluguran ng Aking kaluluwa ay ang Aking sariling kagandahan; ang Aking mga hukbo ay ang Aking pagsalig sa Diyos at ang Aking mga kawal ay ang Aking pagtitiwala sa Kaniya. Sa gayon ay ibinahagi Namin sa iyo ang isang sukat ng mga hiwaga ng bagay na ito, upang ikaw ay mapabilang sa yaong mga nakauunawa.

15

O Maryam! Ang lahat ng mga tubig ng daigdig at ang mga ilog nito ay dumaloy na mula sa mga mata ng Kabataang ito, na tulad ng mga ulap, ay nagpaulan ng mga luha dahil sa mga kasalanang ipinalasap sa Kaniya. Sa maikling salita, patuloy Naming iniaalay ang Aming buhay at kaluluwa sa landas ng Minamahal, at Kami ay nagpapasalamat at nasisiyahan sa harap ng anumang sumapit sa Amin. Sa isang panahon, ang Aking ulo ay itinaas sa dulo ng tabak, at sa isa pang panahon ito ay napasakamay ng Aking nakamamatay na kaaway. Sa isang panahon Ako ay inihagis sa apoy, at sa iba pang panahon Ako ay ibinitin sa ere. Ganoon sa katunayan ang pakikitungong ipinakita sa Amin ng mga hindi makadiyos.

16

O Maryam, tinagurian Namin ang Tabletang ito, “ang pinakapiling pagdadalamhati” at “ang tagsibol na ulan ng mga luha”. Ipinadala Namin ito sa iyo upang ikaw ay magtangis, sa kaluwagan ng iyong puso, at nang makibahagi sa mga dalamhati at mga pagdurusa ng Napakatandang Kagandahan.

17

32

Kitáb-i-‘Ahd

(Aklat ng Kasunduan)

K

ahiman ang Kaharian ng Kaluwalhatian ay wala noong mga karangyaan ng daigdig, gayumpaman sa loob ng ingatang-yaman ng pagtitiwala at ganap na pagsang-ayon ng kalooban ay ipinamana Namin sa Aming mga tagapagmana ang isang napakahusay at walang-kasinghalagang pamana. Ang mga kayamanan ng daigdig ay hindi Namin ipinamana, ni hindi rin Namin idinagdag ang gayong mga alalahanin na kakailanganin ng mga ito. Saksi ang Diyos! Sa makalupang kayamanan ang takot ay natatago at ang panganib ay nalilihim. Nilay-nilayin ninyo at alalahanin yaong ipinahayag ng Lubos na Mahabagin sa Qur’án: “Kapighatian ang mararanasan ng bawat nagsisinungaling at naninirang-puri, siya na maimot na nag-iimpok ng mga kayamanan at nagbibilang ng mga iyon.”[[28]](#endnote-28) Panandalian ang mga kayamanan ng daigdig; ang lahat ng naglalaho at nagbabago ay hindi, at kailanman ay hindi, naging karapat-dapat sa pagpapahalaga, liban lamang sa isang naitakdang sukat.

1

Ang layunin Niya na Pinagkasalahang ito sa pagbabata ng mga pighati at mga paghihirap, sa pagpapahayag ng mga Banal na Bersikulo at sa pagpapakita ng mga katibayan ay walang iba kundi ang pawiin ang lagablab ng pagkamuhi at poot, upang ang guhit-tagpuan ng mga puso ng tao ay maliwanagan ng liwanag ng pagkakasundo at matamo ang tunay na kapayapaan at katiwasayan. Mula sa pook ng bukang-liwayway ng banal na Tableta ang bituing-araw ng pananalitang ito ay buong-dingal na nagniningning, at nararapat sa bawat isa na ituon ang kaniyang paningin dito. Pinapayuhan Namin kayo, O mga tao ng daigdig, na gawin yaong makapagpapataas ng inyong katayuan. Mangapit nang mahigpit sa takot sa Diyos at matatag na panindigan yaong tumpak. Tunay na sinasabi Ko, ang dila ay para sa pagbanggit ng kabutihan, huwag itong dungisan ng hindi kanais-nais na pananalita. Pinatawad na ng Diyos ang nakaraan. Mula ngayon ang bawat isa ay dapat sabihin yaong karapat-dapat at kanais-nais, at dapat magpigil sa paninirang-puri, pagmamalabis at anumang makapagdudulot ng kalungkutan sa mga tao. Lubhang marangal ang katayuan ng tao! Hindi pa natatagalan na ang dakilang Salita na ito ay dumaloy mula sa ingatang-yaman ng Aming Panulat ng Kaluwalhatian: Dakila at pinagpala ang Araw na ito—ang Araw nang ang lahat ng natatago sa loob ng tao ay ibinunyag at gagawaing mabunyag. Napakataas ang katayuan ng tao, kung siya ay mahigpit na mangangapit sa katarungan at katotohanan at mananatiling matatag at matapat sa Kapakanan. Sa mga mata ng Lubos na Mahabagin, ang tunay na tao ay nagmimistulang isang kalangitan; ang araw at buwan nito ay ang kaniyang paningin at pandinig, at ang kaniyang nagniningning at kumikinang na ugali ang mga bituin nito. Nasa sa kaniya ang pinakamatayog na katayuan, at ang kaniyang impluwensiya ang magtuturo sa daigdig ng nilikha.

2

Ang bawat kaluluwang handang tumanggap na nakalanghap ng halimuyak ng Kaniyang damit sa Araw na ito at, nang may dalisay na puso na nagbaling ng kaniyang mukha tungo sa maluwalhati sa lahat na Guhit-tagpuan, ay ipinalagay na kabilang sa mga tao ni Bahá sa loob ng Krimson na Aklat. Hawakan ninyo, sa Aking Ngalan, ang kalis ng Aking mapagmahal na kagandahang-loob, at inumin, kung gayon, ang inyong bahagi sa Aking maluwalhati at kamangha-manghang alaala.

3

O kayong mga nananahan sa daigdig! Ang relihiyon ng Diyos ay para sa pag-ibig at pagkakaisa, huwag itong gawing sanhi ng pagkamuhi o pagtatalo. Sa mga mata ng mga taong may malinaw na pagkaunawa at sa mga nakakita sa Pinakadakilang Pangitain, anuman ang mabisang mga pamamaraan ng pangangalaga at pagtataguyod ng kaligayahan at kagalingan ng mga anak ng tao ay naipahayag na ng Panulat ng Kaluwalhatian. Ngunit ang mga hangal ng daigdig, dahil sa pinalaki sa masasamang simbuyo ng damdamin at hangarin, ay nananatiling pabaya sa ganap na karunungan Niya, na sa katotohanan, ay Siyang Lubos na Marunong, samantalang ang kanilang mga salita at mga gawa ay inuudyukan ng mga walang-kabuluhang guniguni at walang-saysay na mga haka-haka.

4

O kayong mga minamahal at mga pinagkakatiwalaan ng Diyos! Ang mga hari ay ang mga kahayagan ng lakas, at ang mga panimulang-bukal ng kapangyarihan at kayamanan ng Diyos. Manalangin kayo para sa kanila. Ipinagkaloob Niya sa kanila ang pamumuno sa daigdig at pinili Niya ang mga puso ng tao para sa Kaniyang Sariling kaharian.

5

Ang pag-aaway at pagtatalo ay walang-pasubaling ipinagbabawal sa Kaniyang Aklat. Ito ang utos ng Diyos sa Pinakadakilang Rebelasyon na ito. Ito ay banal na pinangangalagaan mula sa pagpapawalang-bisa at pinagkalooban Niya ito ng kaluwalhatian ng Kaniyang pagpapatibay. Tunay na Siya ang Nakaaalam ng Lahat, ang Lubos na Marunong.

6

Tungkulin ng bawat isa na tulungan yaong mga pinanggagalingan ng kapangyarihan at mga pinagmumulan ng pamumuno na nagagayakan ng palamuti ng karampatang-sukat at ng katarungan. Pinagpala ang mga pinuno at mga maalam sa mga tao ni Bahá. Sila ang Aking mga katiwala sa Aking mga tagapaglingkod at mga kahayagan ng Aking mga kautusan sa Aking mga tao. Harinawang mapasakanila ang Aking luwalhati, ang Aking mga pagpapala at ang Aking biyaya na lumaganap sa umiiral na daigdig. Kaugnay nito ang mga wikang ipinahayag sa Kitáb-i-Aqdas ay ganoon na mula sa guhit-tagpuan ng kanilang mga salita, ang liwanag ng banal na biyaya ay sumisikat nang maningning at maringal.

7

O kayong mga Sanga Ko! Isang makapangyarihang lakas, isang sukdulang kapangyarihan ang natatago sa umiiral na daigdig. Ituon ang inyong mga paningin dito at sa nakapagbubuklod na bisa nito, at hindi sa mga pagkakaiba na lumilitaw mula rito.

8

Ang Habilin ng banal na May-akda ng Testamento ay ito: Tungkulin ng mga Aghṣán, ng mga Afnán at ng Aking mga kaanak na ibaling ng bawat isa at ng lahat, ang kanilang mga mukha sa Pinakamakapangyarihang Sanga. Nilay-nilayin yaong ipinahayag Namin sa Aming Pinakabanal na Aklat: “Kapag ang karagatan ng Aking pagiging kapiling ninyo ay kumati na at ang Aklat ng Aking Rebelasyon ay nagwakas na, ibaling ang inyong mga mukha sa Kaniya na nilayon ng Diyos, Siya na nagsanga mula sa Napakatandang Ugat na ito.” Ang tinutukoy ng banal na bersikulong ito ay walang iba kundi ang Pinakamakapangyarihang Sanga [‘Abdu’l-Bahá]. Samakatwid, magiliw Naming ipinahayag sa inyo ang Aming makapangyarihang Habilin, at Ako sa katunayan ang Magiliw, ang Lubos na Makapangyarihan. Tunay na itinalaga ng Diyos na ang katayuan ng Higit na Dakilang Sanga [Mírzá Muḥammad-‘Alí] ay mapasailalim doon sa Pinakadakilang Sanga [‘Abdu’l-Bahá]. Siya sa katunayan ang Nagtatalaga, ang Lubos na Marunong. Pinili Namin na ang “Higit na Dakila” ay sumunod sa “Pinakadakila”, sang-ayon sa iniatas Niya na Nakaaalam ng Lahat, ang Nakababatid ng Lahat.

9

Ipinag-uutos sa lahat na magpakita ng pagmamahal sa mga Aghṣán, subalit hindi sila binigyan ng Diyos ng karapatan sa mga ari-arian ng iba.

10

O kayo na Aking mga Aghṣán, Aking mga Afnán at Aking mga Kamag-anakan! Pinapayuhan Namin kayong matakot sa Diyos, gumawa ng kapuri-puring mga gawain at isagawa yaong nararapat at naaangkop na magpapadakila sa inyong katayuan. Tunay na Aking sinasabi, ang takot sa Diyos ang pinakadakilang pinuno na makapagbibigay ng tagumpay sa Kapakanan ng Diyos, at ang mga hukbo na lagi at hanggang ngayon ay nararapat sa pinunong ito ay ang matuwid na ugali at ang dalisay at mabuting mga gawa.

11

Sabihin: O mga tagapaglingkod! Huwag tulutan ang pamamaraan ng kaayusan na maging dahilan ng kaguluhan at ang kaparaanan ng pagkakaisa na maging sanhi ng pagtatalo. Maligaya Kaming umaasa na papatnubayan ang mga tao ni Bahá ng banal na mga salitang: “Sabihin: ang lahat ng bagay ay mula sa Diyos.” Ang dakilang pahayag na ito ay tulad ng tubig na sumusugpo sa apoy ng pagkamuhi at poot na nagbabaga sa mga puso at mga dibdib ng mga tao. Sa pamamagitan ng nag-iisang pahayag na ito, ang nag-aaway na mga tao at mga kaanak ay matatamo ang liwanag ng tunay na pagkakaisa. Tunay na Siya ay nagsasabi ng katotohanan at nag-aakay sa landas. Siya ang Lubos na Malakas, ang Dakila, ang Magiliw.

12

Tungkulin ng bawat isa na magpakita ng paggalang at magkaroon ng pagpapahalaga sa mga Aghṣán, upang sa ganoon ay luwalhatiin ang Kapakanan ng Diyos at dakilain ang Kaniyang Salita. Ang utos na ito ay muli’t muling binanggit at itinala sa Banal na Kasulatan. Mapalad siya na makatutupad sa iniatas sa kaniya ng Nagtatalaga, ang Napakatanda sa mga Araw. Bukod dito, inaatasan kayong igalang ang mga kasapi ng Banal na Sambahayan, ang mga Afnán at ang mga kamag-anakan. Pinapaalalahanan din Namin kayong paglingkuran ang lahat ng mga bansa at magsikap para sa pagpapabuti ng daigdig.

13

Yaong makatutulong sa pagbabago ng daigdig at sa kaligtasan ng mga sambayanan at ng mga kaanak ng kalupaan ay ipinadala na mula sa kalangitan ng pananalita Niya na Hangarin ng daigdig. Ibaling ang taingang nakikinig sa mga payo ng Panulat ng Kaluwalhatian. Higit na mabuti ito para sa inyo kaysa sa lahat ng nasa kalupaan. Sumasaksi rito ang Aking maluwalhati at kamangha-manghang Aklat.[[29]](#endnote-29)

14

33

Ang Tableta ng Pagdalaw

A

ng papuring nagliwayway buhat sa Iyong kamahal-mahalang Sarili, at ang kaluwalhatiang sumikat buhat sa Iyong maningning na Kagandahan, ay nananahan sa Iyo, O Ikaw na Kapahayagan ng Kamaharlikahan, at Hari ng Kawalang-hanggan, at Panginoon ng lahat ng nasa langit at nasa lupa! Pinatutunayan ko na sa pamamagitan Mo ang paghahari ng Diyos at ang Kaniyang kaharian, at ang kamaharlikahan, at ang kamahalan ng Diyos at ang Kaniyang karingalan, ay nahayag, at ang mga Bituing-Araw ng matandang karilagan ay nagpalaganap ng kanilang ningning sa langit ng Iyong di-mababaling kautusan, at ang Kagandahan ng Di-nakikita ay sumikat sa itaas ng guhit-sugpungan ng santinakpan. Higit dito ay pinatutunayan ko na sa isa lamang kilos ng Iyong Panulat ang Iyong utos na “Ikaw ay maging” ay naipatupad, at ang nakatagong Lihim ng Diyos ay naihayag, at lahat ng nilikhang bagay ay tinawag sa pagkabuhay, at lahat ng Rebelasyon ay ipinapanaog.

1

Higit dito ay pinatutunayan ko na sa pamamagitan ng Iyong kagandahan, ang kagandahan ng Sinasamba ay inalisan ng takip, at sa pamamagitan ng Iyong mukha, ang mukha ng Hinahangad ay sumikat, at sa pamamagitan ng isang salita buhat sa Iyo, nakapamili Ka sa lahat ng mga bagay na nilalang, yaong matatapat sa Iyo ay tinulutan Mong makaakyat sa rurok ng kaluwalhatian, at ang mga walang pananampalataya ay mahulog sa pinakamalalim na bangin.

2

Pinatutunayan ko na ang nakakilala sa Iyo ay nakakilala sa Diyos, at ang nakarating sa Iyong kinaroroonan ay nakarating sa kinaroroonan ng Diyos. Dakila samakatwid, ang pagpapala niya na nanampalataya sa Iyo, at sa Iyong mga tanda, at nagpakababa sa harap ng Iyong kapangyarihan, at naging karangalan ang pakikipagtagpo sa Iyo, at nakamtan ang mabuting kasiyahan ng Iyong kalooban, at nakaligid sa Iyo, at nakatayo sa harap ng Iyong trono. Kapighatian ay mapapasa-Kaniya na sumalansang sa Iyo, at tumanggi sa Iyo, at nagpawalang-saysay sa Iyong mga tanda, at tumutol sa Iyong paghahari, at nagbangon laban sa Iyo at nagpalalo sa harap ng Iyong mukha, at pinakipagtalunan ang Iyong mga patunay, at tumakas sa Iyong pamamahala at sa Iyong kaharian, at napabilang sa mga walang pananampalataya na ang mga pangalan ay naititik ng mga daliri ng Iyong utos sa Iyong mga banal na Tableta.

3

Pasimuyin Mo kung gayon patungo sa akin, O aking Diyos at aking Mahal, buhat sa kanang kamay ng Iyong kahabagan at Iyong mapagmahal na kaawaan, ang mga banal na hininga ng Iyong pagtatangkilik, nang upang ako’y mailayo ng mga ito mula sa aking sarili at sa daigdig patungo sa mga liwasan ng pagkalapit sa Iyo at sa Iyong kinaroroonan. May kapangyarihan Kang gumawa ng ikasisiya Mo. Tunay na Ikaw ay nakapangingibabaw sa lahat ng bagay.

4

Ang pag-alaala sa Diyos at ang pagpuri sa Kaniya at ang kaluwalhatian ng Diyos at ang Kaniyang karilagan, ay nananahan sa Iyo, O Ikaw na Kaniyang Kagandahan! Saksi ako na ang mata ng santinakpan ay hindi kailanman nakamalas ng isang pinagkasalahang tulad Mo. Nakalubog Ka sa lahat ng araw ng Iyong buhay sa karagatan ng mga paghihirap. May isang panahong Ikaw ay nakatanikala; sa isa pang panahon ay pinagbantaan Ka ng mga tabak ng Iyong mga kaaway. Ngunit sa kabila ng lahat ng ito, iniutos Mo sa lahat ng tao na sundin yaong sa Iyo ay iniatas Niya na Siyang Nakababatid ng Lahat, ang Lubos na Marunong.

5

Ang aking espiritu ay maging hain nawa sa mga kasamaang pinagdusahan Mo, at ang aking kaluluwa ay maging panubos nawa sa mga kasawiang-palad na dinanas Mo. Sumasamo ako sa Diyos sa pamamagitan Mo at nila na ang mga mukha ay tinanglawan ng kaluningningan ng liwang ng Iyong kaanyuan, at sila na sa pag-ibig sa Iyo ay nagsagawa ng lahat ng iniatas sa kanila, na alisin ang mga lambong na nakapagitan sa Iyo at sa Iyong mga nilalang, at ibigay sa akin ang mabubuting bagay sa daigdig na ito at sa daigdig na darating. Ikaw sa katotohanan, ang Lubos na Makapangyarihan, ang Kataas-taasan, ang Lubos na Maluwalhati, ang Laging-Nagpapatawad, ang Pinakamahabagin.

6

Pagpalain Mo, O Panginoon kong Diyos, ang Banal na Punong-Lote at ang mga dahon niyon, at ang mga malalaking sanga niyon at ang mga maliliit na sanga niyon, at ang mga tangkay niyon, at ang mga supang niyon, hanggang ang Iyong pinakamagagaling na taguri at ang Iyong kamahal-mahalang mga katangian ay mananatili. Ipag-adya iyon, kung gayon, sa pamiminsala ng mapanunggali at sa mga hukbo ng manlulupig. Tunay na Ikaw ang Lubos na Makapangyarihan, ang Pinakamalakas. Pagpalain Mo rin, O Panginoon kong Diyos, ang Iyong mga tagapaglingkod at ang Iyong mga kawaksing babae na nakarating sa Iyo. Tunay na Ikaw ang Lubos na Mapagpala, na ang Kaniyang biyaya ay walang hanggan. Walang Diyos liban sa Iyo, ang Laging-Nagpapatawad, ang Pinakamagandang-loob.

7

Pagmamartir sa Báb

34

M

akinig, O Aking tagapaglingkod, doon sa ipinabababa sa iyo mula sa Trono ng iyong Panginoon, ang Di-maabot, ang Pinakadakila. Walang ibang Diyos liban sa Kaniya. Nilalang Niya ang Kaniyang mga nilikha upang Siya ay makilala nila, ang Madamayin, ang Lubos na Mahabagin. Sa mga lungsod ng lahat ng mga bansa ay ipinadala Niya ang Kaniyang mga Sugo, na inatasan Niyang ipatalastas sa lahat ng mga tao ang balita ng Paraiso ng Kaniyang mabuting kaluguran, at upang ilapit sila roon sa Kalangitan ng namamalaging kaligtasan, ang Luklukan ng walang-maliw na kabanalan at nangingibabaw na kaluwalhatian.

1

Ang mga ilan ay napatnubayan ng Liwanag ng Diyos, nakapasok sa korte ng Kaniyang kinaroroonan, at uminom, mula sa kamay ng pagpaparaya ng mga tubig ng walang-hanggang buhay, at napabilang sa kanilang mga tunay na nakakilala at naniwala sa Kaniya. Ang mga iba ay naghimagsik laban sa Kaniya, at itinatwa ang mga palatandaan ng Diyos, ang Pinakamalakas, ang Pinakamakapangyarihan, ang Lubos na Marunong.

2

Lumipas ang mga panahon, hanggang sa wakas ay umabot sa katuparan ng panahong ito, ang Panginoon ng mga araw, ang Araw kung kailan ang Bituing-Araw ng Bayán ay inihayag ang sarili nito sa itaas ng guhit-tagpuan ng kahabagan, ang Araw kung kailan ang Kagandahan ng Lubos na Maluwalhati ay suminag sa dakilang katauhan ni ‘Alí-Muḥammad, ang Báb. Nang ipahayag Niya ang Kaniyang sarili ang lahat ng mga tao ng daigdig ay nagsibangon kaagad laban sa Kaniya. Binatikos Siya ng mga ilan bilang isang lapastangan sa Diyos, ang Lubos na Makapangyarihan, ang Napakatanda sa mga Araw. Itinuring naman Siya ng mga iba bilang isang nasiraan ng bait, isang paratang na Ako Mismo ay nakarinig mula sa mga labi ng isa sa kaparian. Ang mga iba pa ay tumutol sa Kaniyang inaangkin na pagiging Tagapagsalita ng Diyos, at pinagbintangan Siyang isang nagnakaw ng mga salita ng Diyos at ipinalalabas na kaniya ang mga iyon, na binaluktot ang kahulugan ng mga iyon, at isinama ang mga iyon sa kaniyang sariling mga salita. Ang Mata ng Karingalan ay lumuluha nang matindi sa mga bagay na binigkas ng kanilang mga bibig, samantalang sila ay patuloy na nagdiriwang sa kanilang mga kinaluluklukan.

3

“Ang Diyos,” Kaniyang sinabi, “ay ang Aking saksi, O mga tao! Ako ay dumating sa inyo taglay ang Rebelasyon mula sa Panginoon, ang inyong Diyos, ang Panginoon ng inyong mga amang sinauna. Huwag tumingin, O mga tao, sa mga bagay na inyong taglay. Sa halip ay tingnan yaong mga bagay na ipinababa ng Diyos sa inyo. Ito, sa katiyakan, ay higit na makabubuti sa inyo kaysa sa buong sangnilikha, kung inyo lamang nababatid ito. Ulitin ang pagtingin, O mga tao, at isaalang-alang ang patotoo ng Diyos at ang Kaniyang katibayan na inyong taglay, at ihambing ang mga iyon sa Rebelasyong ipinababa sa inyo sa Araw na ito, nang upang ang katotohanan, ang walang-salang katotohanan, ay walang pag-aalinlangang maging hayag sa inyo. Huwag sumunod, O mga tao, sa mga yapak Niya na Masama; sumunod kayo sa Pananampalataya ng Lubos na Mahabagin, at maging bahagi kayo nilang mga tunay na naniniwala. Anong kapakinabangan ng tao kapag nabigo siya sa pagkilala sa Rebelasyon ng Diyos? Wala ni anuman. Dito ay sumasaksi ang Aking mismong Sarili, ang Lubos na Makapangyarihan, ang Nakababatid ng Lahat, ang Lubos na Marunong.”

4

Habang higit na pinaaalalahanan Niya sila, higit na tumitindi ang kanilang poot, hanggang sa wakas ay ipinapatay nila Siya sa kahiya-hiyang kalupitan. Ang sumpa ng Diyos ay mapasa mga maniniil.

5

Iilan lamang ang naniwala sa Kaniya; iilan lamang sa Aming mga tagapaglingkod ang mapagpasalamat. Ang mga ito ay pinaalalahanan Niya, sa lahat ng Kaniyang mga Tableta—hindi lamang iyon, sa bawat bahagi ng Kaniyang kamangha-manghang mga kasulatan—na huwag isuko ang kanilang mga sarili sa Araw ng ipinangakong Rebelasyon sa kahit anupaman, maging nasa langit o nasa lupa. “O mga tao!” Kaniyang sinabi, “Aking inihayag ang Aking Sarili para sa Kaniyang Kapahayagan, at ginawang pumanaog sa inyo ang Aking Aklat, ang Bayán, sa walang ibang dahilan kundi ang itatag ang katotohanan ng Kaniyang Kapakanan. Matakot kayo sa Diyos at huwag makipagtalo sa Kaniya tulad ng pakikipagtalo ng mga tao ng Qur’án sa Akin. Sa anumang oras na mabalitaan ninyo ang tungkol sa Kaniya, magmadali kayo patungo sa Kaniya, at mangapit kayo sa anumang ipahahayag Niya sa inyo. Walang iba liban sa Kaniya ang kailanman ay mapapakinabangan ninyo, hindi, kahit pa ilabas ninyo mula una hanggang huli ang mga patotoo ng lahat ng mga nauna sa inyo.

6

At nang pagkalipas ng ilang taon ang kalangitan ng kautusan ng Maykapal ay nahati, at ang Kagandahan ng Báb ay lumitaw sa mga ulap ng mga pangalan ng Diyos, nadaramtan sa panibagong kasuotan, ang mga taong iyon din ang nagsibangon nang masama ang hangarin laban sa Kaniya, Siya na ang Kaniyang liwanag ay nakasasaklaw sa lahat ng nilikhang bagay. Nilabag nila ang Kaniyang Kasunduan, itinatwa ang Kaniyang katotohanan, nakipagtalo sa Kaniya, naghain ng walang-kapararakang mga tutol laban sa Kaniyang mga palatandaan, itinuring na kasinungalingan ang Kaniyang patotoo, at sumama sa kampo ng mga hindi naniniwala sa Diyos. Sa wakas ay ipinasiya nilang bawian Siya ng buhay. Ganiyan ang kalagayan nilang nasa malala na ang kamalian!

7

At nang mabatid nila ang kanilang kawalan ng kakayahan upang matamo ang kanilang layunin, nagsibangon sila upang makipagsabwatan laban sa Kaniya. Masdan kung paano sa bawat sandali ay gumagawa sila ng panibagong pakana upang masaktan Siya, upang mapinsala at madungisan nila ang dangal ng Kapakanan ng Diyos. Sabihin: Kapighatian ang mapasainyo! Saksi ang Diyos! Ang inyong mga pakana ay naglulugmok sa inyo sa kahihiyan. Ang inyong Panginoon, ang Diyos ng habag, ay lubos na hindi nangangailangan sa lahat ng nilalang. Walang anuman ang makapagpaparami o makapagpapababawas sa mga bagay na Kaniyang taglay. Kung kayo ay naniniwala, sa inyong kapakinabangan ang inyong paniniwala; at kung kayo naman ay hindi naniniwala, kayo naman ang magdurusa. Sa anumang panahon ay hindi madudungisan ng kamay ng di-naniniwala sa Diyos ang laylayan ng Kaniyang Baro.

8

O Aking tagapaglingkod na naniniwala sa Diyos! Saksi ang pagkamatuwid ng Lubos na Makapangyarihan! Kung Aking isasaysay sa iyo ang kuwento ng mga bagay na sumapit sa Akin, ang mga kaluluwa at mga kaisipan ng tao ay hindi makakayanan ang kabigatan nito. Ang Diyos Mismo ang sumasaksi sa Akin. Pangalagaan ang iyong sarili, at huwag sumunod sa mga yapak ng mga taong ito. Buong-sipag na nilay-nilayin ang Kapakanan ng iyong Panginoon. Sikaping makilala Siya sa pamamagitan ng Kaniyang sarili at hindi sa pamamagitan ng mga iba. Sapagkat wala liban sa Kaniya ang kailanman ay magiging kapakinabangan sa iyo. Dito ay sumasaksi ang lahat ng nilikhang bagay, kung iyo lamang nababatid iyon.

9

Lumabas mula sa likod ng lambong, sa pahintulot ng iyong Panginoon, ang Lubos na Maluwalhati, ang Pinakamakapangyarihan, at sunggaban, sa harap ng mga mata ng mga nasa kalangitan at ng mga nasa kalupaan, ang Kalis ng Walang-hanggang Buhay, sa ngalan ng iyong Panginoon, ang Di-maabot, ang Pinakamataas, at uminom hanggang kabusugan, at huwag mapasama sa mga nag-aatubili. Sumasaksi Ako sa Diyos! Sa sandaling iyong ilapat ang Kopa sa iyong mga labi, ipagbubunyi ka ng Kalipunan sa kaitaasan sa pagsabing “Uminom sa malusog na kaluguran, O taong tunay na naniniwala sa Diyos!” at ang mga nananahan sa mga Lungsod ng Walang-hanggang Buhay ay sisigaw ng “Kaligayahan ang mapasaiyo, O ikaw na sumaid ng Kopa ng Kaniyang pag-ibig!” at babatiin ka ng Dila ng Karingalan ng, “Napakalaki ng pagpapalang naghihintay sa iyo, O aking tagapaglingkod, sapagkat iyong nakamtan yaong walang nakakamit, liban sa mga yaong iniwalay ang kanilang mga sarili mula sa lahat ng nasa kalangitan at lahat ng nasa kalupaan, at silang mga sagisag ng tunay na pagkawalay.”

10

35

Halaw mula sa Súriy-i-Nuṣḥ

(Súrih ng Payo)

I

patalastas sa Aking mga Tagapaglingkod ang pagdating Niya na Siyang sumapit sa kanila taglay ang kapangyarihan ng katotohanan at nagngangalang ‘Alí,[[30]](#endnote-30) Siya na sumikat sa itaas ng sugpungang-guhit ng kabanalan sa mga karingalan ng isang minamahal na kaluwalhatian, at mula sa Kaniyang kanang kamay ay dumaloy ang kristal na mga agos ng espiritu, inilalantad ang mga kamanghaan ng isang natatagong kaalaman.

1

“O mga tao!” Kaniyang ipinahayag, “Ang mga ulap ng karunungan ay napawi na at ginawang hayag na ng Diyos ang Kaniyang Kapakanan. Ito yaong ipinangako sa inyo sa lahat ng mga Santong Kasulatan. Matakot kayo sa Diyos at magmadali patungo sa Akin. Ako, O mga tao, ay isang inapo ng inyong Propeta. Ibinigay Ko sa inyo ang mga bersikulong nakatataranta sa mga kaisipan nilang mga nakauunawa, at ito ay pawang tanda ng katibayan at patotoo ng Diyos. Huwag itatwa ang mga ito sang-ayon sa udyok ng inyong walang-kabuluhang mga kathang-isip, at maging makatarungan sa inyong paghuhusga. Ang mga ito ay tunay na nagbubuhat mula sa relihiyon ng Diyos na ipinababa sa inyo sa pamamagitan ng kapangyarihan ng katotohanan, harinawang maniwala kayo!

2

“Isinusumpa Ko sa Diyos, O mga tao! Nais Ko lamang alisin mula sa inyong mga relihiyon ang lahat ng nagiging sanhi ng pagtatalo sa araw na ito. Ang mga bersikulong ito, O mga tao, ay ang mga simoy ng espiritu na humihihip sa inyo at babaguhin ang inyong kalagayang mortal upang maging walang-hanggang buhay, kung inyo lamang maipapako ang inyong mga paningin sa mga ito. O mga tao! Ang puno ng kaalamaan ay nagbigay na ng bunga nito sa walang-maliw na Puno ng Lote; ang Panimulang Tuldok ay inilahad, at ang Salita ng Diyos, ang Tulong sa Panganib, ang Sariling-Ganap, ay natupad na. O mga tao! Ang kagandahan ng Kaniyang mukha ay isiniwalat na, ang mga lambong ay hinawi na, inawit na ng Ruwisenyor ang himig nito, ginawang maningning ang Bundok ng Kabanalan, at nasa kalupaan, kung kayo lamang ay, nakakikita sa pamamagitan ng mata ng espiritu!”

3

Subalit ang mga tao ay tumugon, sinabing: “Ikaw ay itinuturing naming isang nagsasalita ng kasinungalingan; ni hindi namin nakikita sa Iyong mga gawa yaong ipinangako sa mga aklat ng aming mga ninuno. Kailanman ay hindi Ka namin susundin, kahit pa Iyong ipakita sa amin ang lahat ng mga palatandaan ng daigdig.”

4

“O kalipunan ng mga tao!” Kaniyang sinabi, “Matakot kayo sa Diyos at isipin yaong itinalaga Niyang maging Kaniyang di-nagbabagong katibayan at namamalaging patotoo sa lahat ng nananahan sa mga kalangitan at mga kalupaan, kung inyo lamang batid ito. O mga tao! Ang katotohanan ng lahat ng inyong hinihintay, at ng lahat ng inyong narinig mula sa inyong mga ninuno at ng inyong mga kaparian, ay naitatatag lamang sa pamamagitan ng mga bersikulong ito. At ang mga ito, sa katunayan, ay ang mga bersikulo ng kabanalan na ipinagkaloob sa lahat ng nasa kalangitan at nasa kalupaan, tulad rin ng inyo mismong nakikita.

5

“Kung kayo ay hindi naniniwala sa mga bersikulong ito, sa gayon ay paano kayo nakatitiyak sa katotohanan ng sarili ninyong relihiyon sa araw na ito o paano ito maitatatag sa mga mata ng mga iba? Mabilis na lumalapit na ang araw kung kailan ang daigdig at ang lahat ng nilalaman nito ay mamamatay na, at kung kailan kayo ay tatayo sa banal na korte ng Kaniyang kinaroroonan. Makinig, O mga tao, nang hindi kayo mapaniwala sa masusing mga pahayag ng inyong mga kaparian o magkamali sa pag-unawa ng katotohanan ng paksa. Makinig sa Aking mga payo at huwag itatwa ang mga paalaala ng Diyos.

6

Habang higit Niyang ipinagbubunyi ang paggunita sa Diyos, higit na tumitindi ang kanilang pagtutol, hanggang ang lahat ng kaparian ay nagbitiw ng hatol laban sa Kaniya, maliban lamang sa yaong mga nakababatid sa mga turo ng Diyos, ang Lubos na Maluwalhati, ang Pinakamamahal. Umabot ang mga bagay sa gayong yugto na sila ay nagkaisa upang patayin Siya. Ibinitin Siya sa ere, at ang mga hukbo ng maling paniniwala ay ipinukol sa Kaniya ang mga bala ng masamang hangarin at pagkamuhi, na tumagos sa katawan Niya na ang Espiritu Santo ay isang hamak na tagapaglingkod lamang, na ang alabok sa ilalim ng Kaniyang mga paa ay ang pakay ng pagsamba ng Kalipunan sa kaitaasan, at mula sa mismong mga tsinelas Niya, ang mga nananahan sa Paraiso ay humihingi ng pagpapala. Bunga niyon, ang mga nananahan sa di-nakikitang kaharian ay nagsiiyak nang matindi sa ilalim ng pabilyon ng kawalang-hanggan, ang mga haligi ng Trono ay nayanig, ang kaloob-loobang mga realidad ng lahat ng bagay ay nagkagulo, at sinahod ng banal ng Puno ang kabuuang sukat ng Kaniyang kumikinang na dugong pinadanak sa lupa.

7

Di-magtatagal ay ibubunyag ng Diyos ang hiwaga ng Punong ito, gagawin itong yumayabong sa pamamagitan ng kapangyarihan ng katotohanan, at gagawin itong dalitin ang: “Tunay na Ako ang Diyos, walang ibang Diyos liban sa Kaniya. Ang lahat ay Aking mga tagapaglingkod na Aming nilikha upang isagawa ang Aking kautusan, at sa Aking kautusan silang lahat, sa katunayan, ay sumusunod.”

8

Ito sa katotohanan yaong ipinangako Namin noong nakaraan na Aming tutuparin: ang magpakita ng pagkiling doon sa mga hinamak sa lupain at hamakin silang mga nagmamalaki. Walang panahon na nagpapadala Kami ng Apostol, ng Propeta o ng Kinatawan na hindi tinutulan nitong masamang mga kaluluwa, tulad ng inyong nasasaksihan ang paghain ng mga tutol nitong mga gumagawa ng kasamaan sa araw na ito.

9

Ni kailanman ay hindi itinatatwa ng mga tao ang katotohanan maliban lamang kapag itinatwa ito ng kanilang mga kaparian, at nagmataas sa harap ng Diyos, at sinikap makipagtalo sa Kaniyang mga bersikulo. Sa gayon ang pagtatwa ng mga pinuno ay nagbunga ng pagtatwa nilang mga sumusunod sa kanila sa kanilang makasariling mga hangarin. Wala sa mga kapariang ito kailanman ay nagtaglay ng pananalig sa bagong Rebelasyon, maliban lamang sa mga nakatitingin sa pamamagitan ng mata ng kabanalan, na ang kanilang mga puso ay sinubok ng Diyos, at napatunayang tunay para sa pagkilala sa Kaniya, na Kaniyang ibinigay sa kanila upang inumin nila mula sa kalis ng kabanalan ang selyadong pabango ng espiritu, at sila ay nalango ng alak ng katiyakan na kanilang ininom mula sa kalis na iyon. Ang mga ito, sa katotohanan ay silang mga luluwalhatiin ng mga anghel ng Paraiso sa hardin ng kawalang-hanggan at bawat sandali ay magagalak sa tuwa at kaligayahang bunga ng Diyos.

10

Kailanman wala Kaming ibinangon na Propeta maliban na itinatwa Siya ng mga kaparian samantalang ipinagmamalaki nila ang kanilang mga sarili sa kanilang karunungan, tulad rin ng ginagawa nila sa araw na ito. Sabihin: O Kalipunan ng mga kaparian! Sinasamba ba ninyo ang Guya at nilisan Siyang lumikha sa inyo at itinuro sa inyo yaong hindi ninyo nalalaman?

11

O mga tao ng daigdig! Nilay-nilayin ang kalagayan nitong mga gumagawa ng kasamaan, kung ano ang kanilang ginawa noong nakaraan, at kung ano ang ginagawa nila sa araw na ito. Sabihin: Kung Siyang sumapit sa inyo taglay ang malinaw na mga bersikulo ay hindi ang Siyang Tunay na mula sa Diyos, tulad ng inyong ipinatatalastas sa araw na ito mula sa inyong mga luklukan ng makamundong karangalan, sa gayon ay sa anong katibayan ninyo mapatutunayan ang katotohanan ni Muḥammad, na Siya ay Aming ipinadala noong nakaraaan? Maging makatarungan sa inyong paghatol, O kalipunan ng mga naghahangad ng masama!

12

36

Halaw mula sa Súriy-i-Mulúk

(Súrih ng mga Hari)

A

kala mo ba, O Ministro ng Sháh sa Lungsod,[[31]](#endnote-31) na tangan ng Aking kamay ang sukdulang tadhana ng Kapakanan ng Diyos? Sa palagay mo ba ang pagkakulong sa Akin, o ang kahihiyang ipinalasap sa Akin, o kahit ang Aking kamatayan at lubos na pagkasira, ay makapipigil sa pinagdaraanan nito? Napakasama ng iyong ginugunita sa iyong puso! Tunay na nabibilang ka sa kanilang mga lumalakad nang alinsunod sa walang-kabuluhang mga kathang-isip na binubuo ng kanilang mga puso. Walang Diyos liban sa Kaniya. Makapangyarihan Siya upang ihayag ang Kaniyang Kapakanan, at upang dakilain ang Kaniyang patotoo, at upang itatag kung anuman ang Kaniyang Kalooban, at upang itaas iyon sa ganoong katayog na kalagayan, na hindi ito kailanman maaabot o mapipinsala ng sarili mong mga kamay, ni ng mga kamay ng mga tumalikod sa Kaniya.

1

Naniniwala ka bang may kapangyarihan kang talunin ang Kaniyang Kalooban, o pigilan Siya mula sa pagsasagawa ng Kaniyang pasiya, o hadlangan Siya mula sa pagpapairal ng Kaniyang paghahari? Nagkukunwari ka bang may anumang nasa langit o nasa lupang makatatagal laban sa Kaniyang Pananampalataya? Hindi, saksi Siya na Siyang Walang-maliw na Katotohanan! Walang anuman sa buong sangnilikha ang makapipigil sa Kaniyang Layunin. Itapon, kung gayon, ang pagyayabang lamang na iyong sinusunod, sapagkat ang pagyayabang lamang ay hindi kailanman magiging makalit ng katotohanan. Mabilang ka sa kanilang mga tunay na nagsisi at bumalik sa Diyos, ang Diyos na Siyang lumikha sa iyo, Siyang nag-aruga sa iyo, at ginawa kang maging isang ministro mula sa kanilang mga kaanib ng iyong pananampalataya.

2

Alamin mo, higit pa rito, na Siya yaong, mula sa sarili Niyang kagustuhan, ay lumikha ng lahat ng nasa langit at ng lahat ng nasa lupa. Paano magagawa, kung gayon, ng bagay na nilikha alinsunod sa Kaniyang utos, ang manaig sa Kaniya? Napakataas ng kadakilaan ng Diyos kaysa sa ginugunita Ninyo sa kaniya, kayong mga taong masama ang hangarin! Kung ang Kapakanang ito ay mula sa Diyos, walang tao ang makadadaig dito; at kung hindi ito mula sa Diyos, ang mga klerigo mula sa inyo, at silang mga sumusunod sa kanilang balakyot na mga hangarin at ang gayong mga naghimagsik laban sa Kaniya ay tiyak na makasasapat upang magapi ito.

3

Hindi mo ba narinig ang sinabi ng lalaking kabilang sa pamilya ni Paraon, isang mananampalataya, noong unang panahon, at iyon ay isinaysay ng Diyos sa Kaniyang Apostol, na Kaniyang pinili Siya mula sa lahat ng tao, at ipinagkatiwala ang Kaniyang Kalatas, at ginawang maging pinagmumulan ng Kaniyang habag sa lahat ng nananahan sa daigdig? Sinabi Niya, at Siya, sa katunayan, ay nagsasabi ng katotohanan: “Papatayin ba ninyo ang isang tao dahil sinasabi niyang ang aking Panginoon ay ang Diyos, samantalang dumating na siya sa inyo taglay ang mga katibayan ng kaniyang misyon? At kung siya ay isang sinungaling, sa kaniya babagsak ang kaniyang kasinungalingan, subalit kung siya ay taong makatotohanan, bahagya man lang ng ibinabala niya ay babagsak sa inyo.”[[32]](#endnote-32) Ito ang isiniwalat ng Diyos sa Kaniyang Pinakamamahal, sa Kaniyang di-nagkakamaling Aklat.

4

At gayumpaman ay nabigo kayong ihilig ang inyong mga tainga tungo sa Kaniyang utos, hindi pinansin ang Kaniyang batas, itinatwa ang Kaniyang payo sang-ayon sa naitala sa Kaniyang Aklat, at nabibilang sa kanilang mga naligaw nang malayo mula sa Kaniya. Gaano karami, sa bawat taon at sa bawat buwan, ang pinapatay dahil sa inyo! Gaano karami ang ginawa ninyong mga kawalan ng katarungan—mga kawalan ng katarungan na ang kahalintulad niyon ay hindi nakita ng mata ng kinapal, na hindi kailanman naitala ng sinumang mananalaysay! Gaano karaming mga musmos at mga pasusuhin ang ginawang mga ulila, at mga amang nawalan ng kanilang mga anak, dahil sa inyong kalupitan, O kayong mga gumagawa ng kawalan ng katarungan! Gaano kadalas nanabik at nalumbay ang babaeng kapatid sa kaniyang lalaking kapatid, at gaano kadalas nagdalamhati ang maybahay para sa kaniyang asawa at tanging suporta!

5

Ang inyong kasamaan ay tumindi nang tumindi hanggang sa pinaslang ninyo Siya na hindi Niya kailanman inalis ang Kaniyang mga mata mula sa mukha ng Diyos, ang Pinakamataas, ang Pinakadakila.[[33]](#endnote-33) Sana ay ipinapatay ninyo Siya sa karaniwang paraan ng pagpatay ng tao sa isa’t isa. Pinaslang ninyo Siya, gayumpaman, sa ganoong mga kalagayang hindi pa nakita ng sinumang tao. Labis ang pagtangis ng mga kalangitan para sa Kaniya, at humiyaw ang mga kaluluwa nilang mga malalapit sa Diyos dahil sa Kaniyang pagdurusa. Hindi ba Siya ang Inapo ng napakatandang Angkan ng inyong Propeta? Hindi ba’t ipinamalita sa inyo ang Kaniyang kabantugan bilang tuwirang inapo ng Apostol? Kung gayon, bakit ninyo ipinalasap sa Kaniya yaong hindi pinalasap, gaanuman kahaba ng inyong pagbabalik-tanaw, ng sinumang tao sa iba? Saksi ang Diyos! Ang mata ng kinapal kailanman ay hindi nakakita ng katulad ninyo. Pinaslang ninyo Siya na isang Inapo ng Angkan ng inyong Propeta, at nagdiriwang at nagsasaya samantalang nakaupo sa inyong mga luklukan ng karangalan! Isinusumpa ninyo ang mga nauna sa inyo, na kanilang ginawa yaong ginawa ninyo, at sa lahat ng panahon ay nananatili kayong hindi nakababatid sa inyong mga karumal-dumal na mga gawa!

6

Maging makatarungan sa inyong paghatol. Sila bang mga isinusumpa ninyo, na hinihingi ninyong sapitin sila ng masama, ay kumilos ba sila nang naiiba sa inyo? Hindi ba nila pinaslang ang inapo ng kanilang Propeta[[34]](#endnote-34) tulad rin ng pagpaslang ninyo ng sa inyo? Hindi ba kahalintulad ang inyong kilos sa kanilang kilos? Samakatwid ay bakit ninyo sinasabing naiiba kayo sa kanila, O kayong mga naghahasik ng pagtatalo sa mga tao?

7

At nang pinutol ninyo ang Kaniyang buhay, bumangon ang isa sa Kaniyang mga tagasunod upang ipaghiganti ang Kaniyang kamatayan. Hindi siya kilala ng mga tao, at ang planong binuo niya ay hindi napansin ng sinuman. Sa wakas ginawa niya yaong naitadhana. Samakatwid ay nararapat sa inyong sisihin ang walang iba liban sa inyong mga sarili, dahil sa mga bagay na ginawa ninyo, kung kayo ay hahatol nang makatarungan. Sino ang naroroon sa buong daigdig na ginawa ang inyong ginawa? Wala, saksi Siya na Siyang Panginoon ng lahat ng mga daigdig!

8

37

Halaw mula sa Lawḥ-i-Salmán I

(Tableta kay Salmán I)

O

Salmán! Sabihin: O mga tao! Lumakad kayo sa landas ng iisang tunay na Diyos at nilay-nilayin ang mga gawi at mga salita Niya na Siyang Kahayagan ng Kaniyang napakatandang Sarili, nang sakaling inyong matamo ang bukal ng nabubuhay na tubig ng Lubos na Maluwalhati. Kung ang mga sumasampalataya at ang mga hindi sumasampalataya ay magtataglay ng magkaparehong kalagayan, kung ang mga daigdig ng Diyos ay mahahangganan sa naglalahong daigdig na ito, kailanman ay hindi isusuko ng Aking naunang Kahayagan ang Kaniyang Sarili sa mga kamay ng Kaniyang mga kaaway o ibibigay ang Kaniyang buhay bilang isang alay. Isinusumpa Ko sa namimitak na liwanag ng Kapakanang ito na kung mababatid lamang ng mga tao ang kaliit-liitang bahid ng pag-aalab at pagmimithing gumapi sa naghaharing Kagandahan na iyon nang ang Kaniyang makalangit na Templo ay ibinitin sa ere, gagawin ng lahat, sa katindindihan ng sarili nilang pagnanais, na ialay ang kanilang mga kaluluwa sa landas nitong kahayagan ng nangingibabaw na kaluwalhatian. Sa katunayan, asukal ang bahagi ng loro, samantalang dumi ang bahagi ng salagubang; ang uwak ay walang bahagi sa pag-awit ng Ruwisenyor, at ang paniki ay tumatakas mula sa mga sinag ng araw.

1

38

Halaw mula sa Súriy-i-Dhikr

(Súrih ng Paggunita)

Ito ang Súrih ng Paggunita, na ipinababa bilang tanda ng biyaya, nang sakaling ang mga tao ng Bayán ay magawang talikdan ang lahat ng kanilang taglay, bumaling tungo sa kanang kamay ng katarungan, pukawin ang pagkahimbing ng taliwas na mga hangarin, at hanapin, sa pamamagitan ng kapangyarihan ng katotohanan, ang landas patungo sa kanilang Panginoon, ang Pinakadakila, ang Lubos na Maluwalhati.

*Sa ngalan ng Diyos, ang Pinakabanal,*

*ang Pinakadakila, ang Pinakamataas!*

I

to ay isang Liham mula sa Panimulang Tuldok[[35]](#endnote-35) para sa kanilang mga nananalig sa Diyos, ang Iisa, ang Walang-kahalintulad, ang Lubos na Makapangyarihan, ang Nakababatid ng Lahat, kung saan ay sinasabihan Niya yaong mga tao ng Bayán na nag-uulik-ulik sa Kapakanang ito, nang sakaling maunawaan nila ang kamangha-manghang mga salita ng Diyos at lisanin ang himlayan ng kapabayaan sa sumisikat at nagnining na umagang ito.

1

Sabihin:[[36]](#endnote-36) Tunay na Aming inatasan kayo sa Aming Aklat na huwag unahin ang inyong mga sarili bago pa sa kanila na mula sa kanilang mga hanay ay lilitaw Siya na Minimithi ng bawat nakauunawang puso at ang Tampulan ng pagsamba ng mga nanahan sa lupa at langit. Bukod pa rito, inatasan Namin kayo, na kung sakaling marating ninyo ang kinaroroonan ng Diyos, na tumayo sa harap Niya at usalin mula sa Akin itong makapangyarihan at dakilang mga salita: “Mapasa-Iyo, O Luwalhati ng Diyos, at mapasa-Iyong mga kaanak, ang paggunita sa Diyos at ang papuri ng lahat ng bagay sa bawat sandali bago at pagkatapos ng Ḥín.”[[37]](#endnote-37) Pinarangalan Namin ang mga tao ng Bayán sa pamamagitan ng mga salitang ito, nang magawa nilang makaakyat sa pamamagitan niyon tungo sa mga rurok ng kabanalan at mapabilang sa mga pinagpala. Subalit lubusan nilang nilisan ang Aming utos na walang isa man lamang mula sa kanila ang dumating sa Kaniyang kinaroroonan tulad ng Aming iniutos sa Aming mga Tableta. Hindi lamang iyon, sa halip ay mula sa bawat dako ay ipinukol nila sa Kaniya ang mga palaso ng masamang mga hangarin. At sa gayon Ako, at ang mga nananahan sa Kaharian ng karingalan, at bukod pa sa kanila ang Matapat na Espiritu, ay nagsitangis nang matindi.

2

Sabihin: O mga tao! Mahiya sa harap ng Aking Kagandahan. Siyang lumitaw taglay ang kapangyarihan ng katotohanan ay tunay na Luwalhati ng mga daigdig, kung nababatid lamang ninyo. Siya sa katunayan, ay ang Luwalhati ng Diyos; mapasa-Kaniya ang paggunita ng Diyos at Kaniyang papuri, at ang papuri ng Kalipunan sa kaitaasan, at ng mga nananahan sa kahariang walang-maliw, at ng lahat ng bagay sa lahat ng panahon. Mag-ingat na kayo ay malambungan ng anumang nilikha sa langit o sa lupa. Magmadali patungo sa Paraiso ng Kaniyang mabuting kaluguran at huwag mapasama sa kanilang mga natutulog.

3

Sabihin: Ang Kaniyang kagandahan sa katotohanan ay ang Aking kagandahan, at ang Kaniyang Sarili ay ang Aking mismong Sarili, at ang lahat ng Aming ipinahayag sa Bayán ay alang-alang sa Kaniyang kamangha-mangha at di-napipigilang Kapakanan. Matakot kayo sa Diyos, at huwag makipagtalo sa Kaniya na ang pagsapit ay Aming ipinamalita at ang Kaniyang Rebelasyon ay Aming ipinatalastas sa inyo. Ako ay nagtatag ng kasunduan sa inyo tungkol sa Kaniyang misyon bago pa, ako gumawa ng kasunduan sa inyo tungkol sa Aking sarili, at sumasaksi rito ang lahat ng bagay, kahit itatwa pa ninyo ito. Saksi ang pagkamatuwid ng Diyos! Sa pamamagitan ng isa lamang sa Kaniyang mga himig, ang realidad ng lahat ng bagay ay muling isinilang, at sa pamamagitan ng isa pa ang mga puso ng Kaniyang mga pinagpala ay napuspos ng matinding kaligayahan. Mag-ingat na ang anumang bagay ay humadlang sa inyo mula sa Kaniya na ang Kaniyang kinaroroonan ay kapareho ng Aking sarili. Inialay Niya ang Kaniyang sarili sa Aking landas tulad ng pag-aalay Ko ng Aking sarili sa Kaniyang landas alang-alang sa pag-ibig sa Kaniyang kagandahang maluwalhati at walang-kahalintulad.

4

Sabihin: Kung hindi dahil sa Kaniya ang salitang “pag-ibig” ay hindi kailanman naisulat, ni hindi sana naipagkabit-kabit ang mga titik[[38]](#endnote-38) ng pangalan ng Minamahal, ni hindi rin sana nilalang ang sangnilikha, nawa ay inyong nauunawaan! Kung hindi dahil sa Kaniya kailanman ay hindi Ko isusuko ang Aking sarili sa mga kamay ng di-makadiyos, ni pumayag na ibitin sa ere. Saksi ang Diyos! Aking binatá, sa Aking pag-ibig at pananabik sa Kaniya, yaong hindi binatá ng iba pang Propeta o Sugo, at Aking tinanggap na batahin ang lahat ng ito ng Aking sarili, nang upang hindi Niya kailanman danasin yaong magpapalungkot sa Kaniyang pinakamabait at malamyos, sa Kaniyang pinakadalisay at sagradong puso. Pinaalalahanan Namin kayo sa kabuuan ng Bayán na huwag maging sanhi ng kalungkutan sa alinmang kaluluwa, nang sakaling walang kalungkutan ang sumapit sa Kaniya. Kung hindi dahil doon, bakit pa Ako nagpaalaala sa inyo at inabala ang Aking sarili sa pangangalaga sa inyo, O Kalipunan ng mga nag-aatubili? Aking nilayon sa Bayán ang walang iba kundi Siya, Aking ipinagbunyi ang walang papuri liban sa papuri sa Kaniya, at Aking binanggit ang walang ibang pangalan liban sa Kaniyang pinakapinagpala at pinakadakila, sa Kaniyang pinakabanal at pinakakamangha-manghang pangalan.

5

Isinusumpa Ko sa Aking buhay! Kung Ako ay bumanggit ng “pamumuno”, ang tinutukoy Ko lamang ay ang Kaniyang pamumuno sa lahat ng bagay. Kung ang salitang “pinakadiyos” ay dumaloy kailanman mula sa Aking panulat, ang tinutukoy Ko ay walang iba kundi ang Kaniyang pagkadiyos kaugnay ng daigdig; at kung ang parungit sa “Kaniyang Minimithi” ay nagbuhat doon, Ako ay walang ibang nasa isipan liban sa Kaniya. Gayundin ang kaugnay ng salitang “Minamahal”, Siya sa katunayan ang Aking minamahal at ang Minamahal ng bawat nakauunawang puso. Kung Ako ay nagwika tungkol sa pagpapatirapa, ang Aking ibig sabihin lamang ay ang pagpapatirapa sa harap ng Kaniyang dakila, sa Kaniyang maluwalhati at kataas-taasang Mukha. Kung Aking pinuri ang alinmang kaluluwa, ang Aking layunin ay ipagdiwang lamang ang papuri sa Kaniya. At kung Aking inatasang kumilos ang mga tao, ang Aking tanging layunin ay kumilos sila sang-ayon sa Kaniyang mabuting kaluguran sa araw ng Kaniyang Kapahayagan. Sumasaksi rito ang anumang ipinababa sa Akin mula sa kaharian ng Aking Panginoon, ang Nakababatid ng Lahat, ang Lubos na Marunong.

6

Ang lahat ng bagay ay Aking ginagawang maging sang-ayon sa Kaniyang pagtanggap at kaluguran. Siya, sa katotohanan, ay ang Panginoon ng mga daigdig at ang Nilalayon ng hangarin ng bawat kaluluwang naghahanap. Kung inyong bubuksan ang inyong mga mata, tunay na inyong masisilayan ang mga Kahayagan ng “Kaniyang ginagawa ang anumang ninanais Niya” na sumasamba sa lilim ng Kaniyang anino. Subalit inyong ginawa sa Kaniya yaong hindi nangahas gawin ng mga tao ng Qur’án sa Aking sarili, ni ng mga Hudeo kay Kristo. Sayang, sayang! Ang Aking puso ay natupok ng dalamhati at ang Aking kaluluwa ay umungol sa sinapit ng Aking Minamahal sa mga kamay ng mga di-sumasampalataya. Pighati ang mapasainyo dahil sa inyong kawalan ng katapatan, O kalipunan ng mga maniniil! Sa katunayan, Aming nilikha ang katapatan at kapitagan alang-alang sa Kaniya, nang sakaling hindi ninyo gagawin, sa oras ng Kaniyang pagdating, ang anumang magiging sanhi ng pagdadalamhati ng Aking panloob na realidad at ang realidad ng lahat ng bagay. Subalit inyong nilabag yaong itinakda sa Aklat ng Diyos, ang Pinakamataas, ang Pinakadakila. Inyong pinunit ang lambong ng paghuhunos-dili at itinapon ang kasuotan ng wastong pagkilos, at inyong ginawa yaong ikinahihiyang isaysay ng Panulat ng kinapal sa harap ng mga nananahan sa lupa at sa langit.

7

Sayang, sayang dahil sa inyong ipinalasap dito sa pinagkasalahan, nitong itinaboy at pinabayaang Kaluluwa! Ni hindi Ko rin alam kung ano pa ang ipalalasap ninyo sa Kaniya sa susunod. Hindi lamang iyon, saksi ang Aking sarili, ang Nakababatid ng Lahat! Sa katunayan ay alam Ko, sapagkat nasa Akin ang kaalaman ng lahat ng bagay sa isang Tabletang ikinubli ng Diyos sa paningin ng yaong mga nakipantay sa Kaniya. Ipinabatid Namin sa Kaniya noong nauna ang mga bagay na sumapit na o sasapit pa sa Kaniya, bagaman Siya sa Kaniyang sarili ay nakababatid ng lahat na itinatago ng mga puso ng tao. Sapagkat walang makawawala sa Kaniyang kaalaman, at ang anumang nilikha ng isang salita lamang mula sa Kaniyang bibig ay hindi kailanman mawawaglit sa Kaniyang tangan. Walang ibang Diyos liban sa Kaniya, ang Walang-kahalintulad, ang Manlilikha, ang Bumubuhay, ang Lumilipol.

8

Sabihin: O mga tao! Kung maging Kaniyang hangarin na gawin ang lahat ng mga nananahan sa lupa at langit na maging namamalaging patunay sa Kaniyang katotohanan, tiyak na ito ay nasa Kaniyang kapangyarihan. Siya itong lumikha ng paraiso ng Bayán alang-alang sa Kaniyang sarili. Mula sa Kaniya ang lahat ng bagay ay nagbuhat at tungo sa Kaniya ang lahat ng ito ay babalik, kung alam lamang ninyo. Subalit isinusumpa Ko sa Kaniya na nasa Kaniyang kamay ang kaharian ng kinapal, ipinagkakait ninyo sa Kaniya ang karapatang tagurian ang Kaniyang sarili ng isa man lamang sa banal na mga pangalan, samantalang Siya itong sa Kaniyang makapangyarihan at dakilang utos ang lahat ng mga pangalan at ang kanilang kaharian ay nilalang!

9

Sayang, sayang, sa inyong kapabayaan, O mga tao ng Bayán! Sayang, sayang, sa inyong kabulagan, O kalipunan ng salawahan! Dahil sa udyok ng kayabangan at kabulastugan, inilapat ninyo ang katayuan ng tagapagmana ng tungkulin sa isa sa Kaniyang mga kaaway at sa gayon ay ginawang makipagtalo sa Diyos, ang May-akda ng lahat ng mga relihiyong nauna at susunod. Sa gayon ay nanumbalik kayo sa mga katwiran ng mga tao ng Qur’án, sa kabila ng pagbabawal Namin sa inyo ng pagbigkas ng kahit isang salita sa Kaniyang kinaroroonan liban lamang sa Kaniyang pahintulot. Ang Diyos ang nakababatid at sumasaksi sa katotohanan ng Aking mga salita. Nilay-nilayin, samakatwid, ang inyong kalagayan at ang sukat ng inyong pag-unawa. Kapighatian ang mapasainyo, at sa inyong mga kaisipan, at sa inyong paghatol, O kayong mga nasa matinding kawalan! Hindi ba ninyo alam na ibinalumbon na Namin yaong taglay ng mga tao, at iniladlad ang panibagong kaayusan bilang kapalit nito? Pagpalain, kung gayon, ang Diyos, ang namumuong Hari ang Tagapagladlad, ang Lubos na Makapangyarihan, ang Pinakamapagbigay.

10

Sabihin: O mga tao, ihinto ang inyong panlilibak sa Akin. Walang salita Akong binigkas liban sa papuri sa Rebelasyong ito; walang hininga Akong hinugot liban sa pag-ibig sa May-akda nito; at walang dako Akong pinagbalingan ng Aking mukha liban sa Kaniyang sumisinag at nagniningning na Mukha. Aking ginawa ang Bayán at ang lahat ng ipinahayag doon na maging isang dahon sa makalangit na hardin na pag-aari Niya, ang Tagapangalaga, ang Magiliw, ang Lubos na Makapangyarihan. Mag-ingat na inyong agawin ito at ibigay sa kaniya na, sa paghahabol sa sarili at pagnanasa, ay sinisikap na muling padanakin ang Aking dugo at nakikipagtalo sa Diyos. Sa katunayan ay iniladlad Namin ang Bayán mula sa iisang salita at muling ibinalik ito sa gayunding salita, at inatasan itong lumitaw sa harap ng Trono Niya na Siyang Nakababatid ng Lahat, ang Lubos na Marunong, nang upang mapagmasdan Niya ang Kaniyang dating nilikha at malugod roon. Maging makatarungan, kung gayon, sa inyong paghatol: Karapatan ba ng May-akda ng salitang iyon na panghawakan ito, o ng iba pang kaluluwa? Ano ang bumulag sa inyo nang ganiyan, O kalipunan ng mga nalalambungan?

11

Sa katunayan ay inatasan Namin ang mga tao ng Bayán na manamit ng seda at maging pagkalinis-linis sa kanilang katawan at pananamit, nang upang ang Kaniyang paningin ay hindi dumapo sa anumang makayayamot sa Kaniya. Gayundin, ang bawat takda na ipinaliwanag sa Aming napakalinaw na Aklat ay alang-alang sa Kaniya lamang, kung kayo ay maghuhusga nang makatarungan. Nilikha Namin ang kalangitan at ang kalupaan at ang lahat ng mga umiiral sa pagitan nito para sa Kaniyang mga minamahal, gaano pa kaya para sa Kaniyang pinakamaningning, sa Kaniyang pinakamaluwalhati at kumikinang na kagandahan. At gayumpaman ay inyong pinanghawakan yaong itinadhana Namin para sa Kaniya at sinunggaban ito upang itatwa ang Aking Minamahal. Ano ang gumawa sa inyong maging lubhang pabaya, O mga tao ng masamang hangarin? At ano ang makalulugod sa inyo sa araw na ito, O mga nagbubuyo ng paghihimagsik?

12

Kayo ay tumututol sa Kaniya at sa lahat ng Kaniyang ipinahayag, bagaman pinaalalahanan Namin kayo sa Aming mga Tableta na ang sinumang gumunita sa Kaniyang pinakadakila at pinakakamangha-manghang Pangalan ay dapat tumayo sa Kaniyang kinalalagyan at ulitin nang siyamnapung beses ang: “Luwalhatiin nawa ang Diyos, ang Panginoon ng mga kaharian ng lupa at langit!” at pagkatapos ay ulitin muli nang siyamnapung beses ang: “Luwalhatiin nawa ang Diyos, ang Panginoon ng lahat ng luwalhati at paghahari!”, at karagdagan pa, sang-ayon sa Aming ipinahayag sa isang napakadakilang Tableta.[[39]](#endnote-39) Subalit kayo ay hindi naniwala sa Kaniya at sa Kaniyang mga bersikulo. Hindi lamang iyon, hindi pa nasiyahan doon, hindi ninyo iginalang ang mga karapatan ng Diyos na bumabalik sa Kaniya, at hindi pinansin yaong kautusan ng Diyos na patungkol sa Kaniyang mismong Sarili, ang Pinakadakila, ang Nakababatid ng Lahat. Inyong itinatwa ang lahat ng Kaniyang kilos, nang sunod-sunod, at ikinalugod ang paghamak sa Kaniya. Kabilang sa inyo ang siyang nagsabing: “Umiinom Siya ng tsaa!”, samantalang ang isa pa ay umangal na: “Kumakain Siya!” At ang isa pa ay tumutol sa Kaniyang kasuotan, bagaman ang bawat sinulid noon ay sumasaksi na walang ibang Diyos liban sa Kaniya at na Siya ang Layunin ng pagsamba ng lahat ng malapit sa Diyos. Sumasaksi Ako na sa lahat ng panahon ang Napakatandang Kagandahan ay nagkukulang ng kahit mapagbihisan man lamang. Sa gayon ay sumasaksi ang Dila ng katotohanan at kaalaman. Maraming gabi ay wala Siyang maitustos na pagkain sa Kaniyang mga kaanak, subalit ay inilihim Niya ang Kaniyang suliranin upang pangalagaan ang karangalan ng makapangyarihan at di-matitinag na Kapakanan ng Diyos, at ito ay sa kabila nang ang lahat ng bagay ay nilikha alang-alang sa Kaniya at ang susi ng mga imbakang-yaman ng lupa at langit ay tangan Niya.

13

Kapighatian ang mapasainyo dahil sa inyong kawalanghiyaan, O mga tao ng Bayán. Ang Diyos ang Aking saksi! Hiyang-hiya Ako sa inyong mga kagagawan at itinatakwil Ko kayo, O kalipunan ng mga masasama! Naku! ang mga pagdurusang dinanas Niya sa inyong mga kamay. Naku! ang sumapit sa Kaniya at patuloy na nagpapahirap sa Kaniya sa bawat sandali. O mga tao! Humatol nang makatarungan at nilay-nilayin nang isang saglit man lamang: Kung kayo ay mananatiling nabubulag ng gayong mga lambong, samakatwid ay sa anong layunin Ko ipinahayag ang Aking sarili at anong bunga ang inilabas ng Aking Rebelasyon, O kalipunan ng mga balatkayo? Pinalitaw Ako ng Diyos upang punitin ang mga lambong at upang dalisayin ang inyong mga puso bilang paghahanda sa Rebelasyong ito. Gayumpaman ay inyong ginawa yaong nagsanhi ng pagdaloy ng Aking mga luha at ng mga luha ng mga banal. Ang mga mukha ng naunang mga salinlahi ay namumutla sa inyong mga kagagawan, sapagkat kayo ay higit na nalalambungan kaysa sa kanila, at higit na pabaya kaysa mga tagasunod ng Torah, ng Ebanghelyo, O ng alinmang ibang Aklat.

14

O sana ay hindi na Ako isinilang at hindi ipinahayag ang Aking sarili sa inyo, O mga taksil! Isinusumpa Ko sa Kaniyang nagpadala sa Akin taglay ang kapangyarihan ng katotohanan! Aking tinuos ang kaalaman ng lahat ng bagay, at alam Ko ang lahat ng bagay na iniingatan sa di-masasalakay na mga ingatang-yaman ng Diyos at nalilihim mula sa mga mata ng tao, subalit kailanman ay hindi pa Ako nakatagpo ng mga taong higit na suwail o higit na masama pa kaysa sa inyo. Dahil sa lahat ng Aming ipinaliwanag sa Aming mga Tableta, at sa lahat ng mga paalaalang ibinigay Namin sa inyo sa bawat pahina niyon, hindi Namin malirip na kahit isang kaluluwa sa daigdig ay mangangahas na tumutol sa Diyos, na tangan Niya ang mga kaharian ng lupa at langit. Kami ay nagtataka sa inyong pagkalalang at di-malaman kung mula sa aling salita kayo nilikha, O kayo na ang ugali at mga kilos ay nakagigitla sa mga puso ng Kalipunan sa kaitasan, at silang mga deboto sa Diyos, at silang mga nagtatamasa ng kalapitan sa Kaniya!

15

O tagapaglingkod! Sa gayon ay isinasaysay Namin sa iyo sa Tabletang ito yaong inawit ng Kalapati ng Bayán sa sandaling ito sa harap ng Trono ng iyong Panginoon, ang Lubos na Makapangyarihan, ang Lubos na Pinupuri. Basahin, kung gayon, yaong ipinahayag doon, subalit pangalagaan ang mga perlas ng panloob na kahulugan mula sa mga kamay ng traydor at magnanakaw mula sa mga hukbo Niya na Masama. Kung ikaw ay makatagpo ng nakauunawang kaluluwa, iharap ang Tabletang ito sa kaniyang mga mata nang upang siya naman ang makakita nito at mapabilang sa kanilang mga nakatamo. Baka sakaling silang mga nagtataglay ng malalim na pag-unawa mula sa Aming matuwid na mga tagapaglingkod ay mababatid yaong sumapit sa makalangit na Kagandahan sa mga kamay nitong abusadong mga kaluluwa na piniling sambahin ang Guya sa halip ng Panginoong Diyos, nagpatirapa ng kanilang mga sarili sa harap nito tuwing umaga at dapithapon, at ipinagbunyi iyon.

16

Huwag malumbay dahil sa Aming salaghati, subalit maging matiisin tulad ng Aming pagiging mapagtiis. Siya, sa katotohanan, ay ang pinakamahusay sa mga tumutulong. Gunitain ang iyong Panginoon sa araw at sa gabi, at ipagbunyi ang papuri sa Kaniya sa piling ng Kaniyang mga tagapaglingkod. Baka sakaling ang apoy ng pag-ibig sa Kaniya ay mapaningas sa pamamagitan niyon sa mga puso ng matuwid, at ang lahat ay magsisibangon sa kanilang bahagi upang purihin ang Diyos, ang kanilang Panginoon, ang Panginoon ng nakikita at ng di-nakikita, at ang Panginoon ng inyong mga ninuno noong unang panahon.

17

39

Halaw mula sa Súriy-i-Aḥzán

(Súrih ng mga Pighati)

I

kaw sana ay nakatayo sa sandaling ito sa harap ng Trono at naririnig kung paano lumalabas ang mga himig ng kawalang-hanggan mula sa Templo ni Bahá! Saksi ang iisang tunay na Diyos, na kung lilinisin lamang ng Kaniyang mga nilalang ang kanilang tainga, at kung maririnig nila ang iisang nota lamang ng mga himig nito, ang bawat isa at ang lahat sa kanila ay tulalang babagsak sa alabok sa kinaroroonan ng iyong Panginoon, ang Lubos na Maluwalhati, ang Pinakamasagana. Subalit yamang nakipagtalo sila sa Diyos, ipinagkait Niya sa kanila ang mga kamanghaan ng Kaniyang biyaya at itinuring sila sa Kaniyang paningin bilang itinapong mga bungkos ng luwad. Saksi ang Diyos! Kung iyong iisipin ang kanilang mga salita, iyong maririnig yaong hindi kailanman narinig mula sa mga Hudeo nang ipababa Namin sa kanila ang Espiritu taglay ang malinaw na Aklat, ni mula sa kalipunan ng Ebanghelyo nang ginawa Namin na sumikat ang Bituing-Araw ng kawalang-hanggan sa sugpungang-guhit ng Mecca nang may mga karingalang tumatanglaw sa buong daigdig, ni hindi rin mula sa mga tao ng Qur’án nang biyakin ang kalangitan ng banal na kaalaman at inihayag ng Diyos ang Kaniyang sarili, taglay ang kapangyarihan ng katotohanan at sa lilim ng Kaniyang Pangalang Lubos na Mahabagin, sa kagandahan ni ‘Alí.[[40]](#endnote-40)

1

Sa pagbanggit nitong pinagpala, nitong banal, nitong dakila at di-mapantayang kamangha-manghang Pangalan, isang Pangalan na sa katotohanan ay lubhang kamangha-mangha, lumilitaw sa Akin ang dalawang kalagayan. Nakikita Kong nagliliyab ang Aking puso sa apoy ng pagdadalamhati bunga ng sumapit sa Kagandahan ng Lubos na Mahabagin sa mga kamay ng mga tao ng Qur’án. Waring ang bawat bisig ng Aking katawan ay nilalamon ng tumutupok na apoy, na kung pababayaang hindi napipigilan, ay magpapaliyab sa buong daigdig. Dito ang Diyos Mismo ay sumasaksi sa Akin. Gayundin ay nakikita Kong dumadaloy ang mga luha mula sa Aking mga mata, at sa Aking mga kalamnan, at kahit pa sa mga buhok ng Aking ulo, bunga ng mga kalamidad na ipinalasap sa Kaniya ng mga masasama, na pinaslang ang Diyos at hindi Siya kinilala, at sa pagyayabang nila sa katapatan sa iisa lamang sa Kaniyang mga pangalan, ay ibinitin Siya sa ere at tinadtad ang Kaniyang dibdib ng mga bala ng pagkamuhi.

2

Sana ang sanlibutan ay hindi na lang nilikha! Sana ang daigdig ay hindi na lang pinairal! Sana ay wala na lang Propeta ang ibinangon, wala na lang Sugo ang ipinadala, at wala na lang Kapakanan ang itinatag sa mga tao. Sana ang Pangalan ng Diyos ay hindi na lang naihayag sa pagitan ng lupa at langit, at walang mga Aklat, mga Tableta, o mga Santong Kasulatan ang naipahayag. Sana ang Napakatandang Kagandahan ay hindi napilitang mamuhay kasama nitong mga gumagawa ng kasamaan, ni hindi magdusa sa mga kamay nilang mga lantarang hindi naniniwala sa Diyos at ginawa laban sa Kaniya yaong walang sinuman sa daigdig ang kailanmang nangahas gawin! Saksi ang iisang tunay na Diyos! Kung ikaw, O ‘Alí,[[41]](#endnote-41) ay susuriin ang Aking mga bisig at mga bahagi, ang Aking puso at mga kalamnan, iyong matutuklasan ang mga bakas ng mismong mga balang iyon na tumama sa Templo ng Diyos. Naku, naku! Sa gayon ang Tagapaghayag ng mga bersikulo ay napigilan mula sa pagpapahayag ng mga iyon, at mula sa pagdaluyong ng Karagatang ito, at mula sa pamumunga ng Punong ito, at mula sa pagbuhos ng ulan ng Ulap na ito, at mula sa pagsikat ng Kalangitang ito. Subalit ganoon ang di-mababagong tadhana sa Araw na ito

3

Sana hindi na Ako nabuhay, at hindi na Ako isinilang ng Aking ina. Sana ay hindi Ko nabalitaan yaong sumapit sa Kaniya sa mga kamay nilang mga sumasamba sa mga Pangalan ng Diyos at gayumpaman ay pinaslang Siya na May-akda sa mga iyon, ang kanilang Manlilikha, ang kanilang Maylalang, at ang kanilang Tagapaghayag! Kapighatian ang sumapit sa kanila dahil sa pagsunod nila sa mga udyok ng sarili at ng kapusukan, at dahil sa paggawa ng naging sanhi ng pagkahimatay ng mga Dilag ng Langit sa kanilang makalangit na mga silid at ng pagkatago ng Espiritu sa mukha nito sa alabok dahil sa ipinalasap ng mga lobong ito sa Panginoon ng mga Panginoon! Ang lahat ng bagay ay tumatangis sa pagluha Ko para sa Kaniya; ang lahat ng bagay ay nagdadalamhati sa Aking mga pagbuntong-hininga sa Aming pagkakahiwalay. Sa katunayan ganoon na lamang ang Aking kalungkutan na ang mga himig ng kawalang-hanggan ay hindi na makadaloy mula sa Aking mga labi, ni hindi na rin makahihip mula sa Aking puso ang mga simoy ng espiritu. At kung hindi Ko pa sinikap pangalagaan ang Aking sarili, nabiyak na sana ang Aking katawan at ang Aking buhay ay natupok.

4

Masdan, ang Aking naunang Kahayagan ay umiiyak din at kinakausap ka, sinasabing, “O ‘Alí! Saksi ang pagkamatuwid ng iisang tunay na Diyos! Kung iyong susuriin ang Aking puso, ang Aking mga bisig, at ang Aking mga bahagi, at pagmamasdan ang Aking panloob at panlabas na sarili, iyong matatagpuan ang mga bakas ng mga palaso ng sama ng loob na tumama sa Aking kasunod na Kahayagan na Siyang lumitaw sa Aking Pangalan, ang Lubos na Maluwalhati! Sa gayon Ako ay nagdadalamhati, at nagdadalamhati ang Kalipunan sa kaitaasan dahil sa Aking pagtangis. Sa gayon ay naghihinagpis Ako, at ang mga nananahan sa Tabernakulo ng mga pangalan ay naghihinagpis sa Aking mga panaghoy. Sa gayon Ako ay nagbubuntong-hininga para sa Pinagkasalahang ito na natatagpuan ang Kaniyang Sarili sa kalagitnaan ng mga tao ng Bayan. Saksi ang Diyos, ipinalasap nila sa Kaniya yaong hindi kailanman ipinalasap sa Akin ng mga tagasunod ng Qur’án. Naku dahil sa sumapit sa Kaniya sa kanilang mga kamay! Sa gayon ang mga nananahan sa lupa at langit ay humandusay sa alabok dahil sa ipinalasap sa Kagandahang nakaupo sa trono ng pagkamalapit. Kapighatian ang mapasakanila at sa ginawa ng kanilang mga kamay sa tuwing umaga at gabi!”

5

Masdan, ang Napakatandang Kagandahan ay bumulalas: “O Panulat ng Pinakamataas! Lumihis mula sa temang ito na nagpalungkot sa lahat ng nagsusuot ng baro ng pag-iral, at bumanggit ng iba alang-alang sa habag para sa Kalipunan sa kaitaasan. Saksi ang iisang tunay na Diyos! Ang Kaniyang Trono ay halos bumaliktad na, sa kabila ng karingalan at kataasan nito.”

6

Nang Aming marinig ang panawagang ito, itinigil Namin ang Aming salaysay ng mga dalamhating ito at bumalik sa dating paksa Namin, nang iyong ganap na mabatid iyon. O ‘Alí, huwag malungkot doon sa Aming isinalaysay sa iyo tungkol sa mga salaghating ipinalasap sa Aming nauna at kasunod na mga Kahayagan. Bigkisan ang iyong mga balakang upang makatulong sa Kapakanan ng Diyos, at bumangon sa landas na ito nang buong katapatan at di-nababaling pagtitika.

7

Ang Kapanganakan ng Báb

40

*Sa ngalan Niya na isinilang sa araw na ito, Siya na ginawa ng Diyos na maging Tagapamalita ng Kaniyang Pangalan, ang Lubos na Makapangyarihan, ang Lubos na Nagmamahal!*

I

to ay isang Tableta na Aming isinulat para sa gabing iyon kung kailan ang mga kalangitan at ang kalupaan ay tinanglawan ng isang Liwanag na nagsabog ng kaningningan nito sa buong sangnilikha.

1

Pinagpala ka, O gabi! Sapagkat sa pamamagitan mo ay isinilang ang Araw ng Diyos, isang Araw na itinalaga Namin na maging ilawan ng kaligtasan sa mga nananahan sa mga lungsod ng mga pangalan, ang kalis ng tagumpay para sa mga kampeon ng mga bulwagan ng kawalang-hanggan, at ang pook-silangan ng kaligayahan at pagdiriwang para sa buong sangnilikha.

2

Di-masukat ang kadakilaan ng Diyos, ang Maylikha ng mga kalangitan, Siya na sanhi ng pagbigkas ng Araw na ito sa Pangalan na iyon na sa pamamagitan nito ang mga lambong ng walang-katuturang hinagap ay napawi, at ang Kaniyang pangalang “ang Sariling-Ganap” ay sumikat sa itaas ng guhit-tagpuan ng katiyakan. Sa pamamagitan Niya ang piling alak ng walang-hanggang buhay ay inalisan ng selyo, ang mga pinto sa kaalaman at pananalita ay binuksan sa harap ng mga tao ng daigdig, at ang mga simoy ng Mahabagin sa Lahat ay sumimoy sa lahat ng dako. Ang lahat ng kaluwalhatian ay mapasaoras na iyon kung kailan ang Kayamanan ng Diyos, ang Lubos na Makapangyarihan, ang Nakababatid ng Lahat, ang Lubos na Marunong, ay lumitaw!

3

O kalipunan ng lupa at langit! Ito ang unang gabing iyon, na ginawa ng Diyos na maging palatandaan ng pangalawang gabi kung kailan ay isinilang Siya na walang papuri ang sapat na makadadakila at walang katangian ang makapaglalarawan. Pinagpala siya na nagninilay-nilay ukol sa kanilang dalawa: Tunay na matutuklasan niya na ang kanilang panlabas na realidad ay tumutugma sa kanilang panloob na diwa, at mababatid niya ang banal na mga hiwagang nadadambana sa Rebelasyong ito, isang Rebelasyon na sa pamamagitan nito ang mga pundasyon ng kawalan ng pananalig ay niyanig, ang mga idolo ng pamahiin ay winasak, at iniladlad ang bandilang nagpapahayag ng, “Walang ibang Diyos liban sa Kaniya, ang Makapangyarihan, ang Dakila, ang Walang-kahambing, ang Tagapangalaga, ang Malakas, ang Di-maaabot.”

4

Sa gabing ito, sumimoy ang halimuyak ng pagiging malapit, nabuksan ang mga pinto ng muling pagsasama sa huling mga araw, at ang buong sangnilikha ay naantig na bumulalas ng: “Ang Kaharian ay sa Diyos, ang Panginoon ng lahat ng mga pangalan, Siya na dumating taglay ang paghahari sa buong daigdig!” Sa gabing ito ipinagdiriwang ng Kalipunan sa kaitaasan ang papuri ng kaniyang Panginoon, ang Dakila, ang Pinakamaluwalhati, at ipinagbubunyi ng mga realidad ng banal na mga pangalan Siya na Hari ng simula at ng wakas sa Rebelasyong ito, isang Rebelasyon na sa pamamagitan ng bisa nito ay nagmadali ang mga bundok patungo sa Kaniya na Siyang Lubos na Nakasasapat, ang Pinakamataas, at ang mga puso ay bumaling tungo sa mukha ng kanilang Pinakamamahal, at ang mga dahon ay pinakilos ng mga simoy ng pananabik, at itinaas ng mga puno ang kanilang mga tinig sa maligayang pagtugon sa panawagan Niya na Siyang Di-napipigilan, at ang buong daigdig ay nanginginig sa pananabik ng hangarin nitong matamo ang muling pagsasama sa Haring Walang-maliw, at ang lahat ng bagay ay ginawang maging bago sa pamamagitan ng natatagong Salitang iyon na lumitaw sa makapangyarihang Pangalang ito.

5

O gabi ng Mapagbigay-biyaya sa Lahat! Sa iyo sa katunayan ay nakikita Namin ang Inang Aklat. Ito ba ay Aklat, sa katotohanan, o sa halip ay batang isinilang? Hindi lamang iyon, saksi ang Aking Sarili! Ang gayong mga salita ay tumutukoy sa kaharian ng mga pangalan, samantalang dinalisay ng Diyos ang Aklat na ito mula sa lahat ng mga pangalan. Sa pamamagitan nito ang Natatagong Lihim at ang Iniingatang Hiwaga ay naihayag. Hindi lamang iyon, saksi ang Aking buhay! Ang lahat ng nabanggit ay nauukol sa kaharian ng mga katangian, samantalang ang Inang Aklat ay nakatayong higit na mataas sa lahat ng ito. Sa pamamagitan nito ay lumitaw ang mga kahayagan ng “Walang ibang Diyos liban sa Diyos” sa ibabaw nilang lahat. Hindi lamang iyon, samantalang ang gayong mga bagay ay ipinahayag sa lahat ng tao, sa panukat ng iyong Panginoon walang iba kundi ang Kaniyang tainga ang may kakayahang marinig silang lahat. Pinagpala sila na lubos na nakatitiyak.

6

Sa gayon, tulala, ang Panulat ng Pinakamataas ay bumulalas: “O Ikaw na dinakila nang higit sa lahat ng pangalan! Isinasamo ko sa Iyo sa pamamagitan ng Iyong kapangyarihan na sumasaklaw sa mga kalangitan at kalupaan, na payagan akong hindi bumanggit sa Iyo, sapagkat ako mismo ay nilalang sa pamamagitan ng Iyong mapanlikhang kapangyarihan. Kung gayon, paano ko magagawang ilarawan yaon na ang lahat ng nilikhang bagay ay walang kakayahang ilarawan? At gayumpaman, isinusumpa ko sa Iyong kaluwalhatian, na kung aking ipahahayag yaong Iyong ginamit sa pagbibigay-inspirasyon sa akin, ang buong sangnilikha ay mamamatay sa kaligayahan at matinding galak, at lalo pa itong magagapi sa harap ng mga daluyong ng karagatan ng Iyong pananalita sa pinakamaningning, pinakadakila at nangingibabaw na Pook na ito! Palayain sa tungkulin, O Panginoon, itong nauutal na Panulat mula sa pagbubunyi sa lubhang dakilang katayuan, at pakitunguhan ako nang buong habag, O aking Nagmamay-ari at aking Hari. Huwag pansinin ang aking mga pagkukulang sa Iyong harapan. Ikaw, sa katunayan ang Panginoon ng biyaya, ang Lubos na Makapangyarihan, ang Laging-Nagpapatawad, ang Pinakabukas-palad.”

7

41

*Siya ang Walang-maliw, ang Iisa, ang Tangi, ang Nagtataglay ng Lahat, ang Pinakadakila.*

A

ng lahat ng papuri ay mapasa-Iyo, O aking Diyos, yamang Iyong pinalamutihan ang daigdig ng karingalan ng bukang-liwayway na kasunod sa gabi nang isinilang Siya na nagbalita sa Kahayagan ng Iyong nangingibabaw na dakilang kapangyarihan, ang Panimulang-bukal ng Iyong banal na Diwa at ang Rebelasyon ng Iyong kataas-taasang pagka-Panginoon. Isinasamo Ko sa Iyo, O Maylikha ng mga kalangitan at Tagapaghugis ng mga pangalan, na buong-giliw na tulungan yaong mga nanganlong sa lilim ng Iyong masaganang habag at palakasin ang kanilang mga tinig sa gitna ng mga tao ng daigdig upang luwalhatiin ang Iyong Pangalan.

1

O Aking Diyos! Iyong namamasdan ang Panginoon ng buong sangkatauhan na nakapiit sa Kaniyang Pinakamatinding Bilangguan, malakas na tinatawag ang Iyong Pangalan, minamasdan ang Iyong mukha, ipinahahayag yaong masidhing nakapagpagalak sa mga nananahan sa Iyong mga kaharian ng paghahayag at ng paglilikha. O Aking Diyos! Nakikita Ko ang Aking Sarili na bihag sa mga kamay ng Iyong mga tagapaglingkod, subalit ang liwanag ng Iyong kataas-taasang kapangyarihan at ang mga kahayagan ng Iyong di-malulupig na kapangyarihan ay sumisikat nang maningning mula sa Kaniyang mukha, tinutulutang makatiyak ang lahat na Ikaw ay Diyos, at walang ibang Diyos liban sa Iyo. Ang lakas ng makapangyarihan ay walang-kakayahang makabigo sa Iyo, ni ang pangingibabaw ng mga pinuno ay hindi mananaig laban sa Iyo. Iyong ginagawa ang anumang Iyong niloloob sa pamamagitan ng Iyong kataas-taasang kapangyarihan na sumasaklaw sa lahat ng nilikhang bagay, at itinatadhana yaong Iyong ninanais sa pamamagitan ng lakas ng Iyong utos na laganap sa buong sangnilikha.

2

Ako’y lumuluhog sa Iyo sa pamamagitan ng luwalhati ng Iyong Kahayagan at sa pamamagitan ng kapangyarihan ng Iyong lakas, ng Iyong kataas-taasang kapangyarihan at ng Iyong kadakilaan, na gawing matagumpay ang mga nagsibangon upang maglingkod sa Iyo, na tumulong sa Iyong Kapakanan at nagpakumbaba sa harap ng karingalan ng liwanag ng Iyong mukha. Gawin sila, kung gayon, O aking Diyos, na maging matagumpay sa Iyong mga kaaway at gawin silang matatag sa paglilingkod sa Iyo, upang sa pamamagitan nila ang mga katibayan ng Iyong kapangyarihan ay maitatag sa kabuuan ng Iyong kaharian at ang mga tanda ng Iyong di-malulupig na lakas ay maihayag sa Iyong mga lupain. Tunay na Ikaw ay may lakas upang gawin ang Iyong niloloob; walang ibang Diyos liban sa Iyo, ang Tulong sa Panganib, ang Sariling-Ganap.

3

Ang maluwalhating Tabletang ito ay ipinahayag sa Anibersaryo ng Kaarawan[[42]](#endnote-42) upang nawa ay inyong usalin ito sa diwa ng pagpapakumbaba at pagmamakaawa at magbigay-pasasalamat sa Iyong Panginoon, ang Nakaaalam ng Lahat, ang Nakababatid ng Lahat. Gawin ang bawat pagsisikap upang makapaglingkod sa Diyos, nang mula sa inyo ay lumitaw yaong magpapanatiling buhay sa inyong alaala sa Kaniyang maluwalhati at dakilang kalangitan.

4

Sabihin: Luwalhatiin Ka nawa, O aking Diyos! Lumuluhog ako sa Iyo, sa Pook ng Bukang-liwayway ng Iyong mga palatandaan at sa Tagapaghayag ng Iyong malinaw na mga sagisag, na ipagkaloob na aking magawang mangapit nang mahigpit, sa lahat ng pagkakataon, sa kuldon ng Iyong mapagmahal na pagkakandili, at mangapit nang mahigpit sa laylayan ng Iyong pagiging bukas-palad. Ibilang ako, kung gayon, sa mga di-napigilan ng mga pagbabago at mga pagkakataon ng daigdig mula sa paglilingkod sa Iyo at sa pagiging matapat sa Iyo, na hindi napigilan ng pananalakay ng mga tao mula sa pagdakila sa Iyong Pangalan at sa pagdiriwang sa Iyong papuri. Buong-giliw akong tulungan, O aking Panginoon, na magawa ang anumang Iyong minamahal at ninanais. Tulutan akong tuparin yaong magpapadakila sa Iyong Pangalan at magpapaningas sa apoy ng Iyong pag-ibig.

5

Ikaw sa katotohanan ang Nagpapatawad, ang Mapagbigay-biyaya.[[43]](#endnote-43)

6

Kaarawan ni Bahá’u’lláh

42

Lawḥ-i-Mawlúd

(Tableta ng Kapanganakan)

O

kalipunan ng nakikita at di-nakikita! Magdiwang nang labis ang kaligayahan sa inyong mga puso at mga kaluluwa, sapagkat sumapit na ang gabi para sa pag-aani ng mga panahon at ng pagtitipon ng nakaraang mga pag-inog, ang gabi na siyang dahilan ng pagkalalang ng lahat ng mga araw at mga gabi at ang itinadhanang panahon para sa Rebelasyong ito ay natupad sang-ayon sa kautusan Niya na Siyang Panginoon ng kapangyarihan at lakas. Lahat ng kaligayahan ay mapasa-Kalipunan sa kaitaasan dahil sa paglitaw ng gayong maluwalhati, gayong kamangha-manghang Espiritu.

1

Ito ang gabi kung kailan ang mga pinto ng Paraiso ay ibinukas at ang mga pinto ng Impiyerno ay isinara, ang gabi kung kailan ang paraiso ng Mahabagin sa Lahat ay inilantad sa mismong kaibuturan ng sangnilikha, ang mga simoy ng Diyos ay humihip mula sa mga kanlungan ng kapatawaran, at ang Huling Oras ay nagsimula sa pamamagitan ng kapangyarihan ng katotohanan, kung iyo lamang nababatid ito. Ang lahat ng kaligayahan ay mapasagabing ito, na sa pamamagitan nito ang lahat ng mga araw ay napuspos ng liwanag, bagaman walang nakauunawa rito liban sa kanilang mga nagtataglay ng katiyakan at pag-unawa!

2

Ito ang gabing pinag-iinugan ng mga Gabi ng Kapangyarihan,[[44]](#endnote-44) kung saan ang mga anghel at ang Espiritu ay bumaba taglay ang mga kopang pinuno sa mga batis ng Paraiso, ang gabi kung kailan ang Langit mismo ay ginayakan ng palamuti ng Diyos, ang Lubos na Makapangyarihan, ang Lubos na Magiliw, ang Pinakamapagbigay-biyaya, kung saan ang bawat nilikhang bagay ay binigyan ng buhay, at ang lahat ng mga sambayanan ng daigdig ay pinalibutan ng Kaniyang Pagpapala. Lahat ng kaligayahan ay mapasakalipunan ng Espiritu dahil sa hayag at nagniningning na biyayang ito!

3

Ito ang gabi kung kailan ang kalamnan ni Jibt ay ginawang mangatal, at ang Pinakamalaking Diyus-diyusan ay bumagsak sa alabok, at ang mga saligan ng kasamaan ay nawasak, at si Manát ay nagdalamhati sa kaibuturang sarili niya, at ang likod ni ‘Uzzá ay binali at ang mukha niya ay nangitim;[[45]](#endnote-45) sapagkat ang Umaga ng banal na Rebelasyon ay sumikat na, at lumitaw yaong nagbigay-alo sa mga mata ng kaluwalhatian at kamahalan, at bukod pa rito ay sa mga mata ng lahat ng mga Propeta at mga Sugo ng Diyos. Lahat ng luwalhati, kung gayon, ang mapasa-Bukang-liwayway na ito na lumitaw sa itaas ng pamimitak ng nagniningning na kaluwalhatian!

4

Sabihin: Ito ang Bukang-liwayway na bunga nito ay hinadlangan ang mga masasama mula sa paglapit sa kaharian ng kapangyarihan at karingalan, at kung kailan ay nilaslas ang mga puso ng mga nakipagtalo sa Diyos, ang Lubos na Makapangyarihan, ang Di-napipigilan. Ito ang bukang-liwayway na bunga nito nagsidilim ang mga mukha ng mga masasama, samantalang ang mga mukha ng mga matuwid ay nagniningning sa liwanag ng Kagandahang ito, isang Kagandahang ang Kaniyang pagsapit ay sabik na hinihintay ng lahat ng bagay na nakikita at di-nakikita, at bukod pa sa kanila, ang samahan ng Kalipunan sa kaitaasan. Ang lahat ay bumabati sa paglitaw ng Espiritung ito, na sa pamamagitan ng bisa Niya ang mga patay ay nagsikilos sa kanilang mga libingan at ang bawat nagugunaw na buto ay binuhay!

5

Sabihin: O pinagmumulan ng kasamaan! Manghinayang sa iyong kahabag-habag na kalagayan; at O bukal ng paniniil! Umuwi sa iyong tahanan sa pinakamalalim na apoy, sapagkat ang Kagandahan ng Lubos na Mahabagin ay sumikat sa itaas ng guhit-tagpuan ng buhay, taglay ang gayong kaningningan na natatanglawan ang lahat ng mga nananahan sa Kaniyang mga kaharian sa karingalan ng liwanag nito, at nilikha nito ang Espiritu ng Diyos, ang Lubos na Makapangyarihan, ang Lubos na Maluwalhati, ang Pinakamasagana. Sa pamamagitan ng pagkakabunyag nito ang kamay ng Kaniyang Kalooban ay inunat mula sa manggas ng karingalan at pinunit ang mga lambong ng daigdig sa pamamagitan ng kapangyarihan ng Kaniyang kataas-taasan, ng Kaniyang walang-kahalintulad, ng Kaniyang nakapipilit sa lahat at dakilang paghahari. Ang lahat ng kaluwalhatian, sa gayon, ay mapasa-Bukang-liwayway na ito, na ang Napakatandang Kagandahan ay iniluklok sa trono ng Kaniyang Pangalan, ang Lubos na Makapangyarihan, ang Pinakadakila!

6

Ito ang Bukang-liwayway kung kailan isinilang Siya na hindi nanganganak at hindi ipinanganak. Mabuti para sa kaniyang inilulubog ang kaniyang sarili sa ilalim ng karagatan ng panloob na kahulugang dumadaluyong sa loob ng salitang ito at natutuklasan ang mga perlas ng kaalaman at karunungang natatago sa mga salita ng Diyos, ang Hari, ang Dakila, ang Makapangyarihan, ang Malakas. Ang lahat ng luwalhati ay mapasakaniyang nakababatid ng katotohanan at nabibilang sa kanilang mga pinagkalooban ng pangingilatis!

7

Sabihin: Ito ang Bukang-liwayway kung kailan ang mga kawal ng kalipunan ng Paraiso at ang mga hukbo ng mga anghel ng kabanalan ay pumanaog mula sa langit, na kabilang sa kanila ay Siyang itinaas ng mga simoy ng Kagandahan ng Diyos, ang Pinakamaluwalhati, tungo sa mga hanay ng pinakadakilang Kalipunan. Dala ng mismong mga simoy na ito, ang isa pang pangkat ng mga anghel ang pumanaog, na tangan ng bawat isa ang kalis ng walang-hanggang buhay at iniaalok ito sa kanilang mga lumilibot sa pagsamba sa Pook na kung saan ay iniluklok ng Napakatandang Nilalang ang Kaniyang Sarili sa trono ng Kaniyang maluwalhati sa lahat at pinakamasaganang Pangalan. Ang lahat ng kaligayahan ay mapasakanilang mga nakarating sa Kaniyang kinaroroonan, nasilayan ang Kaniyang kagandahan, nakinig sa Kaniyang mga himig, at binigyang-buhay ng Salitang nagbuhat sa Kaniyang banal at dakila, sa Kaniyang maluwalhati at maningning na mga labi.

8

Sabihin: Ito ang Bukang-liwayway kung kailan ang Pinakadakilang Puno ay itinanim at namunga ng dakila at walang-kahalintulad na mga bunga nito. Saksi ang pagkamatuwid ng Diyos. Sa loob ng bawat bunga ng Punong ito ay naroroon ang mga binhi ng napakaraming himig. Samakatwid, O kalipunan ng Espiritu, ipababatid Namin sa inyo, sang-ayon sa inyong kakayahan, ang ilan sa makalangit na mga himig nito, nang upang maakit nito ang inyong mga puso at ilapit kayo sa Diyos, ang Panginoon ng lakas, ng kapangyarihan at ng paghahari. Ang lahat ng luwalhati ay mapasa-Bukang-liwayway na ito, na sa pamamagitan nito ang banal na mga Tala ay sumikat sa itaas ng sugpungang-guhit ng kabanalan ayon sa pahintulot ng Diyos, ang Lubos na Makapangyarihan, ang Di-maabot, ang Pinakamataas!

9

Sabihin: Ito ang Bukang-liwayway kung kailan ang natatagong Diwa at ang di-nakikitang yaman ay naging hayag, ang Bukang-liwayway kung kailan ay tinanganan ng Napakatandang Kagandahan ang kopa ng walang-hanggang buhay sa pamamagitan ng mga kamay ng kaluwalhatian at, matapos munang uminom mula roon, ay inialok ito sa lahat ng mga tao ng daigdig, kapuwa mataas at mababa. Ang lahat ng kaluwalhatian, kung gayon, ay mapasakaniyang lumapit sa kopang ito, binuhat ito at uminom mula rito alang-alang sa pag-ibig sa kaniyang Panginoon, ang Lubos na Makapangyarihan, ang Lubos na Mataas!

10

Ipinahayag ng isang bunga ng Punong iyon yaong ipinahayag ng Palumpong Nag-aapoy noong naunang panahon doon sa Pook na banal at kasimputi ng niyebe, ng mga salitang pinakinggan ni Moises at naging sanhi ng Kaniyang pagtalikod sa lahat ng nilikhang bagay at idinako ang Kaniyang mga yapak tungo sa mga kanlungan ng kabanalan at karingalan. Ang lahat ng luwalhati, kung gayon, ay mapasanapakatinding kaligayahang iyon na bunga ng Diyos, ang Lubos na Makapangyarihan, ang Pinakamataas, ang Pinakadakila!

11

Inusal ng isa pang bunga ng Punong iyon yaong nagpaligaya kay Jesus at itinaas Siya sa kalangitan ng hayag na karingalan. Ang lahat ng luwalhati, kung gayon, ay mapasa-Espiritung ito na nakatayo ang Matapat na Espiritu sa Kaniyang kinaroroonan, kasama ang isang pangkat ng piniling mga anghel ng Diyos!

12

Isiniwalat ng isa pang bunga niyon yaong bumighani sa puso ni Muḥammad, ang Apostol ng Diyos, na sa Kaniyang pagkatangay sa matatamis na mga punto ng Tinig mula sa kaitaasan, ay pumanhik tungo sa Banal na Punong-Lote at narinig, mula sa loob ng Tabernakulo ng karingalan, ang Tinig ng Diyos na isinasalita ang hiwaga ng Aking banal, ng Aking dakila at makapangyarihang Pangalan. Ang lahat ng luwalhati, kung gayon, ay mapasa-Punong ito na itinaas sa pamamagitan ng kapangyarihan ng katotohanan, nang upang hanapin ng lahat ng mga tao ng daigdig ang kanlungan ng lilim nito.

13

O Panulat ng Pinakamataas! Huwag nang sumulat pa; sapagkat, saksi ang Diyos, kung iyong ilalahad ang lahat ng matatamis na punto ng mga bunga nitong makalangit na Puno, iyong matatagpuan ang iyong sariling iniwanan sa lupa, yamang ang lahat ay tatakas mula sa iyong kinaroroonan at lilisanin ang iyong korte ng kabanalan. At ito, sa katunayan, ay ang walang-alinlangang katotohanan. Ang lahat ng luwalhati, kung gayon, ay mapasa mga hiwagang walang makababata liban sa Diyos, ang naghaharing Pinuno, ang Lubos na Makapangyarihan, ang Pinakamagiliw!

14

Iyo bang hindi nasaksihan, O Panulat, ang pag-iingay sa buong kalupaan ng mga nagbabalatkayo, at kung anong gulo ang ginising ng masasama at di-makadiyos? At ito ay sa kabila ng iyong paghahayag ng kaliit-liitang sulyap ng mga hiwaga ng iyong Panginoon, ang Pinakadakila, ang Lubos na Maluwalhati. Samakatwid ay pigilan ang iyong sarili at ilihim mula sa mga mata ng tao yaong ipinagkaloob sa iyo ng Diyos bilang tanda ng Kaniyang pagpapala. At kapag ang iyong hangarin ay ang ibigay sa lahat ng nilikhang bagay ang uminom mula sa kristal na tubig na iyon na siyang tunay na buhay, at na ginawa ka ng Diyos na maging Ulong-bukal niyon, tulutang dumaloy ang iyong tinta nang sang-ayon lamang sa karampatang-sukat ng kanilang kakayahan. Sa gayon ay inaatasan ka Niya na Siyang lumalang sa iyo sa pamamagitan ng Kaniyang utos. Iyong gawin, kung gayon, yaong iniutos sa iyo at huwag mapabilang sa kanilang mga nag-aatubili. Ang lahat ng luwalhati ay mapasamatimbang na kautusang ito na nirendahan ang kapangyarihan ng lahat ng nilikhang bagay at pinigilan ang Panulat ng Pinakamataas mula sa pagsisiwalat sa mga tao ng daigdig yaong itinago mula sa kanila! Ang Kaniyang kapangyarihan, sa katunayan, ay sapat sa lahat ng bagay.

15

43

*Siya ang Pinakabanal, ang Pinakamataas,*

*ang Pinakadakila.*

A

ng Pista ng Kaarawan ay sumapit na, at Siya na Kagandahan ng Diyos, ang Lubos na Makapangyarihan, ang Lubos na Nakapipilit, ang Lubos na Mapagmahal, ay umakyat sa Kaniyang trono. Pinagpala siya na sa Araw na ito ay nakarating sa Kaniyang kinaroroonan at tungo sa kaniya ay itinuon ang sulyap ng Diyos, ang Tulong sa Panganib, ang Sariling-Ganap. Sabihin: Ipinagdiwang Namin ang Pistang ito sa Pinakamatinding Piitan sa isang panahon kung kailan ang mga hari ng daigdig ay bumangon laban sa Amin. Gayumpaman ang pananaig ng manlulupig ay hindi kailanman makabibigo sa Amin, ni ang mga hukbo ng daigdig ay makasisiphayo sa Amin. Dito ay sumasaksi ang Lubos na Mahabagin sa lubhang kagalang-galang na kalagayang ito.

1

Sabihin: Dapat bang masiphayo ang pinakabuod ng katiyakan sa harap ng pag-iingay ng mga tao ng daigdig? Hindi lamang iyon, saksi ang Kaniyang kagandahan, na nagpapasikat ng kaningningan nito sa lahat ng naging at lahat ng magiging! Ito sa katunayan, ay ang karingalan ng Panginoon na sumasaklaw sa buong sangnilikha, at ito ang Kaniyang nangingibabaw na kapangyarihang laganap sa lahat ng nakakikita at sa lahat ng nakikita. Mahigpit na kumapit sa kuldon ng Kaniyang naghaharing lakas at banggitin ang iyong Panginoon, ang Di-nahahadlangan, na ang liwanag sa bukang-liwayway na ito ay nagbunyag sa bawat natatagong lihim. Sa gayon ang dila ng Napakatanda sa mga Araw ay nagwika sa Araw na ito kung kailan ang piling alak ay inalisan ng selyo. Mag-ingat na ang walang-katuturang mga kathang-isip nilang mga hindi nananalig sa Diyos ay bumagabag sa iyo, o ang kanilang walang-kabuluhang mga hinagap ay makapigil sa iyo mula sa itinuwid na landas na ito.

2

O mga tao ni Bahá! Pumailanlang sa mga bagwis ng pagkawalay tungo sa himpapawid ng pag-ibig ng inyong Panginoon, ang Lubos na Mahabagin. Bumangon kung gayon upang pagtagumpayin Siya, sang-ayon sa iniutos sa inyo sa Pinangalagaang Tableta. Mag-ingat na hindi kayo makipagtalo sa sinuman sa Aking mga tagapaglingkod. Ipagkaloob sa kanila ang matatamis na halimuyak ng Diyos at ang Kaniyang banal na mga salita, sapagkat sa pamamagitan ng bisa nito ang lahat ng tao ay magagawang bumaling sa Kaniya. Sila na nananatiling pabaya sa Diyos sa Araw na ito sa katotohanan ay naliligaw sa pagkalango ng kanilang mga pagnanasa at hindi nila ito nababatid. Pinagpala siya na, sa kababaang-loob at pagpapakumbaba, ibinaling ang kaniyang mukha tungo sa Pamimitak ng mga bersikulo ng kaniyang Panginoon.

3

Nararapat sa iyo ang bumangon at ipabatid sa mga tao yaong ipinababa sa Aklat ng kanilang Panginoon, ang Lubos na Makapangyarihan, ang Di-nahahadlangan. Sabihin: Matakot kayo sa Diyos at huwag pansinin ang walang-kabuluhang mga kathang-isip nila na lumalakad sa mga landas ng pag-aalinlangan at kasamaan. Ibaling ang inyong maningning na mga puso tungo sa trono ng inyong Panginoon, ang Maytaglay ng lahat ng pangalan. Siya, sa katunayan, ay tutulong sa inyo sa pamamagitan ng kapangyarihan ng katotohanan. Walang Diyos liban sa Kaniya, ang Lubos na Makapangyarihan, ang Pinakamapagbigay-biyaya.

4

Magmamadali ba kayo tungo sa hamak na lawa lamang, samantalang ang Pinakadakilang Karagatan ay naisiwalat na sa harap ng inyong mga mata? Bumaling nang ganap tungo rito, at huwag sumunod sa mga yapak ng bawat taksil na manlilinlang. Sa gayon ay umaawit ang Ibon ng Kawalang-hanggan sa mga sanga ng Aming banal na Punong-Lote. Saksi ang Diyos! Ang iisa lamang sa mga himig nito ay sapat na upang mabighani ang Kalipunan sa kaitaasan, at higit sa kanila ang mga nananahan sa mga lungsod ng mga pangalan, at higit sa kanila ay yaong mga umiikot sa Trono Niya sa umaga at gabi.

5

Sa gayon ang mga ulan ng mga salita ay bumuhos mula sa kalangitan ng kalooban ng inyong Panginoon, ang Lubos na Mahabagin. Lumapit sa mga ito, O mga tao, at itakwil silang mga tumututol nang walang batayan sa mga bersikulong ipinahayag ng Diyos, at hindi naniwala sa kanilang Panginoon nang Siya ay dumating taglay ang katibayan at patotoo.

6

44

*Siya ang Diyos.*

O

kalipunan ng maalab na mga mangingibig! Saksi ang pagkamatuwid ng Diyos, ito ang gabi na ang kahalintulad nito ay hindi kailanman nakita ng umiiral na daigdig. At ito, sa katunayan, ay mula sa biyaya ng Diyos, ang Lubos na Maluwalhati, ang Pinakamasagana.

1

Ito ang gabi kung kailan dinalit ng Espiritu ang gayong himig na nataranta ang panloob na mga realidad ng lahat ng tao, habang ipinapahayag: “Magdiwang, O Kalipunan sa kaitaasan, sa loob ng inyong mga kanlungan sa Paraiso!”

2

Sa gayon ang Tinig ng Diyos ay nagwika mula sa loob ng Tabernakulo ng kabanalan at biyaya: “Ito, sa katunayan, ang gabi kung kailan isinilang Siyang realidad ng Lubos na Mahabagin, ang gabi kung kailan ang bawat kautusang walang-maliw ay ipinaliwanag ng Panulat ng Lubos na Maluwalhati. Magdiwang, kung gayon, sa sukdulang kaligayahan, O kalipunan ng Bayán!”

3

Ito ang gabi kung kailan humuni ang Mistikong Kalapati sa mga sanga at mga siit ng kalangitan, sinasabing: “Magdiwang, O mga nananahan sa Paraiso!”

4

Sabihin: Ito ang gabi kung kailan ang mga lambong ng kaluwalhatian ay hinawi sa harap ng mga mata ng mga tao ng katiyakan, at ang Ibon ng Langit ay inawit ang himig nito sa kaibuturang puso ng kahariang makalangit. Magdiwang, kung gayon, O mga kinatawan ng kabanalan sa Walang-maliw na Lungsod!

5

Ito ang gabi kung kailan isinabog ng Diyos ang karingalan ng lahat ng Kaniyang napakahusay na mga pangalan at iniluklok ang Kaniyang sarili sa trono ng bawat dalisay at maningning na puso. Magdiwang, kung gayon, O kalipunan ng Bayán!

6

Ito ang gabi kung kailan ang mga karagatan ng kapatawaran ay dumaluyong, at ang mga simoy ng pagpapala ay humihip sa ibayo. Magdiwang, kung gayon, O mga kasamahan ng Lubos na Mahabagin!

7

Ito ang gabi kung kailan ang mga kasalanan ng lahat ng nananahan sa daigdig ay pinatawad na. Ito, sa katunayan, ay isang magandang balita sa lahat ng mga nilalang sa walang-katiyakang kaharian!

8

Sabihin: Ito ang gabi kung kailan ang itinakdang sukat ng biyaya at pagpapala ay isinulat sa mga pergamino ng kapangyarihan at katiyakan, nang upang ang bawat bahid ng kalungkutan ay mapawi magpakailanman mula sa lahat ng bagay. Magdiwang, kung gayon, O kayong mga humakbang na sa kaharian ng umiiral!

9

Sa sandaling ito ang Tagapamalita ng Espiritu ay sumisigaw mula sa mismong kaibuturan ng kawalang-hanggan, ang luklukan ng kataasan at kadakilaan—at ito, sa katunayan, ay mula sa biyaya ng Diyos, ang Lubos na Maluwalhati, ang Pinakamapagbigay-biyaya—

10

Sinasabing: Saksi ang Diyos! Ang mabangong Alak ay binuksan ng makapangyarihang kamay Niya na Siyang pinagmumulan ng paghahari at kapangyarihan. At ito, sa katunayan, ay mula sa biyaya ng Diyos, ang Pinakadakila, ang Pinakamapagbigay-biyaya.

11

At ang mga kopa ng alak na krimson ang kulay ay ipinamamahagi ng kamay ng banal na Jose at itinatagay sa kagandahan ng Lubos na Maluwalhati. At ito, sa katunayan, ay mula sa biyaya ng Diyos, ang Pinakadakila, ang Pinakamapagbigay-biyaya.

12

Magmadali, kung gayon, O kalipunan ng mga tao, at uminom hanggang kabusugan, mula sa batis na ito ng walang-hanggang buhay! At ito, sa katunayan, ay mula sa biyaya ng Diyos, ang Pinakadakila, ang Pinakamapagbigay-biyaya.

13

Sabihin: O tinipong mga tunay na mangingibig! Ang kagandahan ng Siyang Minimithi ay sumikat sa lantarang kaluwalhatian nito. At ito, sa katunayan, ay mula sa biyaya ng Diyos, ang Pinakadakila, ang Pinakamapagbigay-biyaya.

14

O kalipunan ng Kaniyang mga minamahal! Ang mukha ng Pinakamamahal ay namitak sa itaas ng sugpungang-guhit ng kabanalan. Pakilusin ang inyong mga sarili at buong-pusong magmadali patungo roon, O mga tao ng Bayán! At ito, sa katunayan, ay mula sa biyaya ng Diyos, ang Pinakadakila, ang Pinakamapagbigay-biyaya.

15

Ang katibayan ay natupad na, at ang patotoo ay naitatag na, yamang ang Muling Pagkabuhay ay naganap sa pamamagitan ng paglitaw ng Diyos sa Kahayagan ng Kaniyang mismong Sarili, ang Laging-Namamalagi. At ito, sa katunayan, ay mula sa biyaya ng Diyos, ang Pinakadakila, ang Pinakamapagbigay-biyaya.

16

Lumipas ang mga panahon, at pinukaw ang mga pag-inog, at ang bawat tala ay nagningning sa kagalakan, sapagkat ipinasikat ng Diyos ang karingalan ng Kaniyang kaluwalhatian sa bawat punong pinalamutihan ng luntiang mga siit. At ito, sa katunayan, ay mula sa biyaya ng Diyos, ang Pinakadakila, ang Pinakamapagbigay-biyaya.

17

Pakilusin ang inyong mga sarili, O mga pinili ng Diyos, sapagkat ang espiritu ay sama-samang tinipon, ang banal na mga simoy ay humihip, ang mabilis na naglalahong mga hinagap ay pinawi, at ang mga tinig ng kawalang-hanggan ay dumagundong mula sa bawat yumayabong na puno. At ito, sa katunayan, ay mula sa biyaya ng Diyos, ang Pinakadakila, ang Pinakamapagbigay-biyaya.

18

Saksi ang Diyos! Ang mga lambong ay tinupok, ang mga ulap ay hinawi, ang mga palatandaan ay isiniwalat at ang mga pahiwatig ay tinastas Niya na ang Kaniyang kapangyarihan ay katumbas sa lahat ng bagay. At ito, sa katunayan, ay mula sa biyaya ng Diyos, ang Pinakadakila, ang Pinakamapagbigay-biyaya.

19

Tulutang mapuspos ng ligaya ang inyong mga puso, subalit ilihim ito nang napakaingat, itong pinakanatatagong lihim, nang hindi malaman ng di-kilala yaong inyong ininom mula sa alak na nagkakaloob ng matinding ligaya at kasiyahan. At ito, sa katunayan, ay mula sa biyaya ng Diyos, ang Pinakadakila, ang Pinakamapagbigay-biyaya.

20

O kalipunan ng Bayán! Ang Diyos ay sumasaksi sa Akin, na ang Kaniyang pagpapala ay buo na, ang Kaniyang habag ay ganap na, at ang Kaniyang mukha ay sumisikat na sa kaligayahan at kaningningan. At ito, sa katunayan, ay mula sa biyaya ng Diyos, ang Pinakadakila, ang Pinakamapagbigay-biyaya.

21

Uminom hanggang kabusugan, O Aking mga kasama, mula sa kumikinang at nagniningning na batis na ito, at magdiwang doon, O Aking mga kaibigan! At ito, sa katunayan, ay mula sa biyaya ng Diyos, ang Pinakadakila, ang Pinakamasagana.

22

45

*Siya ang Pinakabanal, ang Pinakadakila.*

I

to ang buwan ng kapanganakan Niya na Siyang nagtataglay ng Pinakadakilang Pangalan, Siya na ang paglitaw ay naging sanhi ng pangangatal ng mga kalamnan ng sangkatauhan at ang alabok ng Kaniyang mga yapak ay sinisikap makamtan ng Kalipunan sa kaitaasan at ng mga nananahan sa mga lungsod ng mga pangalan bilang isang pagpapala. Sa gayon sila ay nagbigay-papuri sa Diyos at sumigaw sa kaligayahan at matinding pagdiriwang. Saksi ang Diyos! Ito ang buwan na sa pamamagitan nito ang lahat ng ibang mga buwan ay tinanglawan, ang buwan kung kailan Siya na Natatagong Lihim at ang Pinangangalagaang Kayamanan ay ginawang maging hayag at tumawag nang malakas sa lahat ng sangkatauhan. Ang lahat ng kapangyarihan ay pag-aari ng bagong-silang na Sanggol na ito na sa pamamagitan Niya ang mukha ng sangnilikha ay napuno ng mga ngiti, at ang mga puno ay nagsiugoy, at ang mga karagatan ay dumaluyong, at ang mga kabundukan ay nagsiliparan, at ang Paraiso ay itinaas ang kaniyang tinig, at ang Bato ay sumigaw, at ang lahat ng bagay ay bumulalas ng, “O kalipunan ng sangnilikha! Magmadali kayo tungo sa pook-silangan ng mukha ng inyong Panginoon, ang Mahabagin, ang Madamayin!”

1

Ito ang buwan kung kailan ang Paraiso mismo ay ginayakan ng mga karingalan ng mukha ng kaniyang Panginoon, ang Lubos na Mahabagin, at ang makalangit na Ruwisenyor ay umawit ng himig nito sa Banal na Punong-Lote, at ang mga puso ng mga pinagpala ay napuspos ng kaligayahan. Subalit sayang, ang mga tao, sa karamihan, ay pabaya. Pinagpala siya na nakakilala sa Kaniya at nabatid yaong ipinangako sa mga Aklat ng Diyos, ang Lubos na Makapangyarihan, ang Lubos na Pinupuri; at kasawian ang sasapit sa kaniyang tumalikod sa Kaniya, na ang Kalipunan sa kaitaasan ay ipinako sa Kaniya ang kanilang tingin, Siya na ginawang maging tuliro ang bawat suwail na erehe.

2

Sa sandaling matanggap mo ang Tabletang ito, dalitin ito sa pinakamatamis na himig at sabihin: Purihin Ka nawa, O aking pinakamahabaging Panginoon, dahil sa paggunita sa akin sa Tabletang ito na sa pamamagitan nito ang halimuyak ng damit ng Iyong kaalaman ay pinalaganap at ang mga karagatan ng Iyong pagpapala ay ginawang dumaluyong. Sumasaksi ako na Ikaw ay may kakayahang gawin ang Iyong ninanais. Walang Diyos liban sa Iyo, ang Lubos na Makapangyarihan, ang Nakababatid ng Lahat, ang Lubos na Marunong.

3

1. 2 Corinto 5:17. [↑](#endnote-ref-1)
2. Kitáb-i-Íqán ¶ 51. [↑](#endnote-ref-2)
3. Yaon ay, ang Jihad. [↑](#endnote-ref-3)
4. Ang anghel na magpapatunog sa pakakak sa Araw ng Muling Pagkabuhay. [↑](#endnote-ref-4)
5. Jesus. [↑](#endnote-ref-5)
6. Ang Báb. [↑](#endnote-ref-6)
7. Ang tinutukoy ay tsaa. [↑](#endnote-ref-7)
8. Haifa. [↑](#endnote-ref-8)
9. Ihambing sa Qur’án 76:1. [↑](#endnote-ref-9)
10. Dito nagsisimula ang pag-uusap sa pagitan ng Dilag ng Langit at ni Bahá’u’lláh, nang salitan sa bawat parapo. [↑](#endnote-ref-10)
11. Si Mírzá Áqá Ján, ang tagapagsulat ni Bahá’u’lláh, na ang unang bahagi ng tabletang ito ay ipinahayag sa kaniyang tinig. [↑](#endnote-ref-11)
12. Sa Tafsír-i-Hú ipinaliliwanag ni Baha’u’llah na ang pangalang “Siya” (o *Huva,* na binubuo ng mga titik na Há’ at Váv) ay ang Pinakadakilang Pangalan ng Diyos, sapagkat ito ay isang salamin kung saan ang lahat ng mga pangalan at mga katangian ng Diyos ay sama-samang inilalarawan. [↑](#endnote-ref-12)
13. Yaon ay, ang titik na “B” sa pangalang “Bahá.” [↑](#endnote-ref-13)
14. Qur’án 28:5. [↑](#endnote-ref-14)
15. Tingnan ang Qur’án 7:107. [↑](#endnote-ref-15)
16. Ihambing sa Qur’án 12:31. [↑](#endnote-ref-16)
17. Bahá’u’lláh. [↑](#endnote-ref-17)
18. Ang Báb. [↑](#endnote-ref-18)
19. Tingnan ang Qur’án 4:51. [↑](#endnote-ref-19)
20. “Nakamamatay na mga kaaway” (lit., “mga Shimr”) at “haring maniniil” (lit., “mga Nimrod”): Si Shimr ang nagbigay ng dagok na pumatay kay Imám Ḥusayn, samantalang si Nimrod ang umuusig kay Abraham. [↑](#endnote-ref-20)
21. Ihambing sa Qur’án 71:14. [↑](#endnote-ref-21)
22. Ang Báb. [↑](#endnote-ref-22)
23. Imám Ḥusayn. [↑](#endnote-ref-23)
24. Ṭihrán. [↑](#endnote-ref-24)
25. Náṣiri’d-Din Sháh. [↑](#endnote-ref-25)
26. Joseph. [↑](#endnote-ref-26)
27. Ihambing sa Qur’án 22:54. [↑](#endnote-ref-27)
28. Qur’án 104:1-2. [↑](#endnote-ref-28)
29. Itong salin ng Kitáb-i-Ahd ay unang inilathala sa *Mga Tabletang Ipinahayag ni Bahá’u’lláh Pagkatapos ng Kitáb-i-Aqdas.* [↑](#endnote-ref-29)
30. Ang Báb. [↑](#endnote-ref-30)
31. Constantinople. [↑](#endnote-ref-31)
32. Qur’an 40:28. [↑](#endnote-ref-32)
33. Ang Báb. [↑](#endnote-ref-33)
34. Imám Ḥusayn. [↑](#endnote-ref-34)
35. Ang Báb. [↑](#endnote-ref-35)
36. Sa mga parapo 2-15 si Bahá’u’lláh ay nagsasalita sa tinig ng Báb. [↑](#endnote-ref-36)
37. Ang bilang ng mga titik ng salitang *Ḥín* ay 68. “Pagkatapos ng Ḥín” sa gayon ay isang parunggit sa taon pagkaraan ng A.H. 1268, na iyon ay 1269 (A.D. 1852-3), ang taong nagsimula ang Rebelasyong Bahá’í. [↑](#endnote-ref-37)
38. Ang mga titik na Ḥá’ at Bá’ ay bumubuo ng salitang *ḥubb* (pag-ibig), samantalang ang Ḥá’ at Váv ay bumubuo ng *Huva* (Siya). [↑](#endnote-ref-38)
39. Ang mga pagsamong ito ay nagbuhat sa isang Tableta ng Báb na isinulat kay Mullá Báqir-i-Tabrízí tungkol sa Kaniya na Siyang ihahayag ng Diyos. [↑](#endnote-ref-39)
40. Ang Báb. [↑](#endnote-ref-40)
41. Ang Súriy-i-Aḥzán ay ipinahayag para kay Mírzá ‘Alíy-i- Sayyáḥ-i-Marághih’í. [↑](#endnote-ref-41)
42. Ng Báb. [↑](#endnote-ref-42)
43. Ang bahaging ito, liban sa pagsamo, ay unang inilathala sa *Mga Tabletang Ipinahayag ni Bahá’u’lláh Pagkatapos ng Kitáb-i-Aqdas.* [↑](#endnote-ref-43)
44. Ihambing sa Qur’án, surih 97 [↑](#endnote-ref-44)
45. Ang Jibt, Manát at ‘Uzzá ang mga pangalan ng mga idolong sinasamba sa panahon ng paganong mga Arabe at nabanggit sa Qur’án (4:51 at 53:19-20) [↑](#endnote-ref-45)